
SARMANE OMULE! 


O mulțime de scriitori au incercat så infățiseze ce simte un vârcolac, şi 
fiecare dintre ei a dat greş, fiindcă limbajul omenesc nu dispune de cuvintele 
potrivite. vederea mea nu mai era pătrunzătoare: deasupra mea, stelele se 
incețoşaseră, iar lumea căpătase o monotonie lipsită de culoare. Dar auzeam 
cu o acuitate care aproape că transforma noaptea intr-un tunet, percepția 
trecând în domeniul supersonic. În nări îmi năvăli un univers de mirosuri: 
iarbă udă şi pământ fertil, mireasma vagă, fierbinte şi dulce a fricosului 
soarece de câmp, izul puternic al tunurilor şi al unsorii, a boare de fum 
ințepător... Biată umanitate stupefiată, aproape insensibilă la asemenea 
minunătii! 


Lui Robert A. Heinlein 
— primul care a folosit magia — 
şi Virginiei lui cea cu păr roscat 


HEI, VOI DE ACOLO! 

Dacă existați, vă salut! 

s-ar putea så nu aflăm asta niciodată. Facem doar un experiment 
nebunesc, verificând o ipoteză şi mai nebunească. Dar suntem datori să 
incercării. 

Zac În transă, numai pe jumătate constient de lumea mea. sunt folosit de 
ej ca să stabilesc canale de comunicatie peste susoalele timpului, fiindcă tot 

şi mai nebunească. Dar suntem datori să 
încercăm. 

Zac în transă, numai pe jumătate conştient de 
lumea mea. Sunt folosit de ei ca să stabilesc 
canale de comunicaţie peste şuvoaiele timpului, 
fiindcă tot ce mi s-a întâmplat în urmă cu mulți ani 
a lăsat urme în firea mea omenească, şi ei cred că 
un mesaj gândit de mine are mai multe şanse să 
găsească rezonanţe în voi, decât dacă ar veni de la 
oricine altcineva. 

Deşi şansele nu sunt prea mari. Mediocritatea 
mea aproape că înăbuşă puţinele puteri magice 
care plutesc încă în mine ca un abur. Şi, de altfel, 
s-ar putea foarte bine - dacă nu cumva chiar aşa 
se întâmplă - să radiez în neant. 

Ipoteza că timpul are mai mult decât o singură 
dimensiune, că pot să coexiste nenumărate 
universuri de sine stătătoare, unele total diferite, 
altele ale căror diferențieri faţă de al nostru sunt 
prea subtile spre a fi detectabile, este doar o idee 
filozofică... Oare de ce folosesc în vis asemenea 
limbaj? De obicei nu mă exprim astfel. Pregătirile 
m-au aruncat într-o stare ciudată. La naiba, voi 
redeveni eu însumi, şi asta nu doar mâine, când 
mă voi trezi, ci chiar acum şi în tot timpul nopții... 
Pământuri unde generalul Lee a câştigat la 
Gettysburg sau Napoleon la Waterloo; Pământuri 
unde cultul lui Mitras a învins, în Imperiul Roman, 
creştinismul; Pământuri unde Roma nu a existat 
niciodată; Pământuri unde un alt animal, iar nu 
omul, a evoluat, devenind o fiinţă raţională, sau 
unde aşa ceva nici nu s-a întâmplat; Pământuri, 
întregi universuri, unde legile naturii sunt altele, 
unde este posibil să faci ceea ce noi nu vom putea 
realiza niciodată, dar ai căror locuitori nu vor 
realiza niciodată ceea ce noi facem cu uşurinţă. 

Ei bine, mi s-a spus că ipoteza este susținută nu 
doar de filozofie. In teoria fizicii moderne există 
anumite indicii prea greu de înţeles pentru mine. 
Unele atestări - cazuri de apariţii, dispariții sau 


amândouă la un loc - sugerează că însuşi corpul 
omenesc se poate transfera printre asemenea 
curenţi ai timpului - Benjamin Bathurst, Kaspar 
Hauser... Cam aşa s-a întâmplat şi cu mine, cu 
trupul meu, deşi nu chiar acelaşi lucru. Oricum, 
de aici a luat naştere ocupația noastră. 

Vedeţi voi, dacă lumile paralele există, ele 
trebuie să fie legate într-un mod absolut 
fundamental, altfel, ipoteza nu s-ar putea verifica 
din principiu şi ar fi, în consecinţă, lipsită de sens. 
Având aceeaşi origine, fiind întipărite în aceeaşi 
matrice, ele trebuie, într-un fel, să împărtăşească 
acelaşi destin. Oricât de diferite ar fi ca formă, cu 
siguranță că în toate se desfăşoară acelaşi război 
dintre Ordine şi Haos. 

Noi am învăţat anumite lucruri. Ar trebui să 
transmitem în eter lecţia şi avertismentul. 

Pentru voi, cei de dincolo, totul poate să pară 
doar un vis. La fel mi se întâmplă şi mie, deşi îmi 
amintesc lucruri petrecute cu adevărat. Ne îndoim 
că voi - oricare dintre aceia la care am putea să 
ajungem - veţi fi în stare să ne răspundeţi, chiar 
dacă aţi dori s-o faceţi. De n-ar fi aşa, am fi primit 
deja mesaje din alte părți. Dar gândiţi-vă la ceea 
ce recepționaţi! Întrebaţi-vă dacă un simplu vis ar 
putea semăna cu acestea toate. 

Deşi nu avem o idee concretă despre cum 
arătați, putem încerca să ne  închipuim, 
presupunând că reprezentaţi mai mult decât un 
vid. Probabil că nu trăiţi în lumi radical diferite de 
a noastră, deoarece altfel comunicarea ar fi 
imposibilă. Ar putea, oare, eul meu lipsit de 
complicaţii să intre în rezonanță cu un adevărat 
extraterestru? Ba nu, sunt sigur că şi voi sunteţi 
oameni şi aveți o cultură tehnologică. Cu 
siguranță, vă amintiți şi voi de Galileo, Newton, 
Lavoisier, Watt; nu-i deloc exclus să fiţi chiar 
americani. Dar, de la un anumit moment, am 
pornit pe drumuri divergente. Aţi avut şi voi un 
Einstein? lar dacă da, cum i-a evoluat gândirea 


după ce a publicat primele lucrări despre 
mişcarea  browniană şi teoria relativității? 
Întrebările ar putea continua la nesfârşit. 

Bineînțeles că şi voi vă veți fi punând asemenea 
întrebări despre noi. Aşa că am de gând să 
hoinăresc prin propria mea poveste. (Oricum, un 
lucru greu de evitat, în acest amurg somnolent în 
care ei m-au cufundat.) Fără îndoială că de multe 
ori voi relata lucruri evidente, dând amănunte 
excesive. Dacă ştiţi deja cum funcționează 
generatoarele electrice, cum s-a terminat primul 
război mondial - sau orice altceva - fiți îngăduitori 
cu mine. Mai bine prea multe informaţii decât prea 
puține. Este mai mult decât vital pentru voi. 

Dacă existaţi. 

De unde să încep? Cred că, în ceea ce mă 
priveşte, totul s-a declanşat în timpul celui de-al 
doilea război mondial, deşi, bineînțeles, rădăcinile 
merg mult mai adânc şi mai departe în timp; 
conflictul este mai bătrân decât însăşi creaţiunea... 


Nu ştiu dacă a fost vorba, pur şi simplu, de 
ghinion sau dacă spionajul lor era mai bun decât 
ştiam noi, dar ultimul raid aviatic care a trecut de 
bariera  antiaerienei noastre aruncase cortul 
Corpului Meteorologic direct în iad. Problemele de 
aprovizionare fiind aşa cum erau, nu puteam să 
obținem mai repede de câteva săptămâni piesele de 
schimb necesare, iar între timp inamicul avea să 
dețină controlul meteo. Singurul nostru 
supravieţuitor, maiorul Jackson, trebuise să salveze 
ce mai rămăsese din material ca să ne apere măcar 
împotriva trăsnetelor; încasam tot ce pofteau 
inamicii să ne arunce pe cap. Pentru moment, 
ploaia. 

Nimic nu e atât de descurajant ca o săptămână 
de ploaie zdravănă şi rece. Pământul se lichefiază 


şi-ţi intră în cizme, care devin atât de grele, încât 
de-abia mai poţi să le ridici. Uniforma ţi se preface 
într-o zdreanţă fleşcăită, lipindu-se bine de pielea 
zeribulită, rațiile de mâncare seamănă cu nişte 
bureţi, puştile au nevoie de mult mai multă 
îngrijire, ploaia îți răpăie întruna pe cască, până 
când o auzi şi în vis. Nu vei uita niciodată duşul ei 
zgomotos şi mohorât; chiar şi după zece ani, o 
ploaie torențială va face să te cuprindă 
deznădejdea. 

Singura consolare, îmi ziceam, era că nu puteau 
să ne atace pe calea aerului cu prea mult succes cât 
timp ţinea ploaia. Fără îndoială că, atunci când ar 
fi fost pregătiți să ne nimicească, ar fi îndepărtat 
norii; dar măturile noastre ar fi reuşit să decoleze 
înainte de a fi ajuns la noi covoarele lor 
zburătoare. Până una-alta, înaintam  anevore, 
întreaga noastră Divizie - a 45-a de fulminatoare 
detonante, plus trupele auxiliare — mândria 
Statelor Unite, transformată acum într-o gloată 
murată de oameni şi dragoni, vânându-i pe 
invadatori printre dealurile Oregonului. 

Mi-am croit cu greu drum prin tabără. Apa 
curgea de pe corturi şi gâlgâia prin tranşeele săpate 
în zigzag. Bineînţeles că santinelele noastre purtau 
tarnkappe, dar le vedeam urmele paşilor în nămol, 
le auzeam  lipăitul cizmelor şi  înjurăturile 
monotone şi obosite. 

Am trecut pe lângă pista celor de la forţele 
aeriene, cantonaţi împreună cu noi ca să ne poată 
da ajutor la nevoie. În faţa hangarului bombardat 
stăteau de gardă câțiva oameni, care nu se mai 
oboseau să-şi asigure invizibilitatea. Uniformele 
albastre le erau la fel de pline de noroi şi de ude ca 
uniforma mea de ofiţer din Divizia Operaţională, 
dar ei se bărbieriseră, iar însemnele lor — mătura 
cu aripi şi mătănule antideochi — erau lustruite. 
Mă salutară, şi eu le-am întors, în silă, gestul 
străinilor din necunoscut. Vestitul esprit de corps 
este o tâmpenie. 


In spatele lor se aflau cei de la blindate. Băieții 
ridicaseră, pentru  dihăniile lor, adăposturile 
portabile, aşa că am văzut doar aburii care ieşeau 
pe la crăpături şi am simţit duhoarea reptilelor. 
Dragonii urăsc ploaia, iar conducătorii lor se 
chinuiau al dracului să-i ţină sub control. 

În apropiere poposiseră trupele de împietritori, 
cu un ţarc plin de basilisci cu glugile puse, care se 
agitau, şuierau și-i loveau cu capul lor încoronat pe 
oamenii ce le aduseseră hrana. Personal, am dubu 
cu privire la caracterul practic al acestui corp de 
armată. Pentru pietrificare, trebuie să aduci 
basiliscul foarte aproape de om, şi e absolut 
necesar ca fiara să-l privească direct în ochi; iar 
costumul şi coiful din folie de aluminiu ale 
conducătorilor de animale, menite să devieze 
influenţa acestora, constituie o invitaţie pentru 
lunetişti. Şi pe urmă, când carbonul din organismul 
uman este transformat în silicon, se obţine un 
izotop radioactiv — şi poţi tu însuţi să te alegi cu o 
asemenea doză de radiaţii, încât medicii să fie 
nevoiți să-ți administreze iarba Sfântului loan, 
culeasă dintr-un cimitir, în nopțile fără lună. 

Prin urmare, dacă nu ştiaţi, obiceiul incinerării 
nu a dispărut de la sine, ci a fost interzis de legea 
apărării naţionale. Avem nevoie de cât mai multe 
cimitire de modă veche. lată cum epoca ştiinţei 
ajunge să ne restrângă libertățile! 

Am trecut pe lângă inginerii care supravegheau 
o trupă de zombies puşi să sape încă un şanţ de 
drenaj, apoi m-am îndreptat spre imensul cort al 
generalului Vanbrugh. Când santinela îmi văzu 
insigna Tetragrammaton, a corpului de spionaj, şi 
tresele de pe umeri, mă salută şi mă lăsă să intru. 
M-am oprit în faţa biroului şi am ridicat mâna. 

— Căpitan Matuchek raportează, domnule, am 
spus. 

Vanbrugh mă privi pe sub nişte sprâncene 
cărunte şi stufoase. Era un bărbat masiv, cu chipul 
ca o stâncă brăzdată de vreme, o sută trei la sută 


militar de carieră, dar noi toţi îl simpatizam - mă 
rog, atât cât poţi simpatiza un general. 

— Pe loc repaus, ordonă. Ia loc. O să dureze 
mult. 

Am găsit un scaun pliant şi m-am aşezat. În 
cameră mai erau două persoane, pe care nu le 
cunoşteam. Una dintre ele era un bărbat grăsuţ, cu 
fața rotundă şi cu o barbă albă, pufoasă. Avea 
gradul de maior şi purta globul de cristal care e 
emblema corpului de indicatori. Cealaltă era o 
femeie tânără. În ciuda oboselii, am clipit şi am 
mai privit-o o dată. Merita osteneala: era roşcată, 
avea ochi verzi şi pomeţi înalţi, iar silueta ei era 
prea frumoasă pentru uniforma WAC (Corpul de 
Armată al Femeilor), sau pentru orice altfel de 
haine. Trese de căpitan, păianjenul cavaleriei... sau 
Sleipnir, dacă doreai să te exprimi oficial. 

— Maiorul Harrigan, mormăi generalul. 
Căpitanul Graylock. Căpitanul Matuchek. Haideţi 
să trecem la treabă. 

Întinse o hartă în fața noastră. M-am aplecat şi 
am studiat-o. Pe hartă erau indicate pozițiile 
trupelor noastre şi ale inamicului. Acesta din urmă 
continua să controleze coasta Pacificului, din 
Alaska până la jumătatea statului Oregon, totuşi, 
față de anul trecut, când Bătălia pentru Mississippi 
schimbase cursul lucrurilor, situația se 
îmbunătățise considerabil. 

— Şi acum, spuse Vanbrugh, o să vă pun la 
curent cu situația generală. 

Este vorba de o misiune periculoasă, nu va 
trebui să vă oferiţi ca voluntari, dar vreau să vă 
dați seama de importanța ei. Ceea ce pricepusem 
pe loc era că nu aveam încotro: trebuia să mă ofer 
ca voluntar. Aşa e în armată, cel puțin într-un 
război important ca acesta, şi de fapt nici nu aveam 
de ce să obiectez. Când ne atacase Califatul 
Sarazin, eram actor la Hollywood şi mă descurcam 
destul de bine. Doream mai mult ca orice să mă 


întorc la vechiul meu mod de viaţă, dar asta 
însemna terminarea războiului. 

— Puteţi să observați că-i împingem înapoi, ne 
spuse generalul, iar ţările ocupate sunt gata să se 
revolte imediat ce li s-ar oferi o şansă. Britanicii au 
organizat şi înarmat mişcările de rezistenţă, iar 
acum se pregătesc să treacă peste Canal. Ruşii sunt 
pe punctul să avanseze din nord. Dar noi trebuie 
să-i aplicăm inamicului o lovitură decisivă, să 
spargem întregul nostru front şi să-i dăm peste cap 
pe duşmani. Acesta va fi semnalul. Dacă reuşim, 
războiul se va termina până la sfârşitul anului. 
Altfel, s-ar putea să se prelungească încă trei ani. 

Ştiam. Întreaga armată ştia acest lucru. Încă nu 
se anunţase oficial, dar, cumva, simţi când este 
iminentă o ofensivă de mari proporții. 

Generalul îşi plimbă peste hartă degetul 
butucănos. 

— Divizia 9 de blindate se află aici, a 12-a 
măturopurtată - aici, a 14-a de cavalerie dincoace, 
salamandrele în zona asta, unde ştim că duşmanii 
şi-au concentrat aruncătoarele de flăcări. Acum, 
când marina a reuşit să crească destul de mulți 
krakeni, infanteria marină este pregătită să 
stabilească un cap de pod şi să recucerească 
Seattle. Un atac puternic, şi o să-i punem pe fugă. 

Maiorul Harrigan mormăi în barbă şi privi 
posomorât la un glob de cristal. Acesta era 
înceţoşat şi neclar: inamicul ne bruiase cristalele 
făcându-le aproape inutilizabile, deşi, desigur, şi 
noi ne luasem revanşa. 

Căpitanul Graylock bătea nerăbdătoare în masă 
cu o unghie perfect îngrijită. Era atât de curată, 
apretată şi eficientă, încât am decis că, până la 
urmă, nici nu-mi prea place cum arată. Nu acum, 
când eu nu mă bărbierisem de trei zile. 

— Dar, domnule, după cât se pare, ceva nu este 
în regulă, am îndrăznit eu. 

— Corect, fir-ar să fie, răspunse Vanbrugh. E 
vorba despre Trollburg. 


Am încuviinţat. Sarazinii deţineau acel oraş: o 
poziţie-cheie, din moment ce se afla pe autostrada 
20 şi de pe ea puteau fi controlate drumurile spre 
Salem şi Portland. 

— Înţeleg că trebuie să cucerim Trollburgul, 
domnule, am murmurat eu. 

— Asta-i misiunea Diviziei 45, mârâi Vanbrugh, 
încruntându-se. În caz că ratăm, inamicul poate să 
atace şi să izoleze Divizia 9, zădărnicind astfel 
întreaga operațiune. lar acum maiorul Harrigan şi 
căpitanul Graylock au venit de la Divizia 14 să-mi 
spună că garnizoana din Trollburg are un afrect. 

Am fluierat, iar prin şira spinării mi-a trecut un 
fior rece. Cei din Califat abuzaseră în mod 
nesăbuit de Puteri — acesta era unul dintre 
motivele pentru care restul lumii musulmane îi 
considera eretici şi îi ura la fel de mult ca şi noi — 
dar nu mi-ar fi trecut prin minte că vor merge atât 
de departe încât să rupă pecetea lui Solomon. Un 
afreet care scapă de sub control e în stare să 
distrugă mai mult decât poate îndrăzni cineva să-şi 
imagineze. 

— Sper să nu aibă decât unul, am şoptit. 

— Da, unul singur, spuse Graylock. Vocea ei era 
joasă şi ar fi putut fi plăcută dacă n-ar fi fost atât 
de aspră. Au tot dragat Marea Roşie, în speranţa de 
a mai găsi un vas de pământ de-al lui Solly, dar se 
pare că acesta e singurul care a mai rămas. 

— Destul de rău şi aşa, am spus. Efortul de a-mi 
controla glasul mă ajută să mă liniştesc. Cum aţi 
aflat? 

— Facem parte din Divizia 14, răspunse, inutil, 
Graylock. 

Oricum, insigna ei de cavalerist mă uimise. În 
mod normal, singurii recruți apți să călărească 
unicorni, şi pe care îi poate găsi armata, sunt 
profesoarele cu faţa ciupită de vărsat sau cam aşa 
ceva. 

— Eu sunt un simplu ofiţer de legătură, spuse 
grăbit maiorul Harrigan. Călătoresc cu mătura 


zburătoare. 

La auzul acestei afirmaţii am zâmbit. Nici unui 
bărbat american nu-i place să admită că este 
calificat să conducă un unicorn, 

În afară de cazul în care face parte dintr-un 
ordin religios. Maiorul îmi surprinse zâmbetul şi 
roşi de furie. Graylock continuă, ca şi cum ar fi 
dictat. Îşi păstra tonul egal: 

— Am avut norocul ca, în timpul unui atac de 
comando, să capturăm un bimbaşă. Eu l-am 
interogat. 

— Aceşti nobili fii ai... hm... deşertului, cam au 
lacăt la gură, am spus eu. 

Mi se întâmplase şi mie, ocazional, să încalc 
Convenţia de la Geneva, dar nu-mi plăcea ideea 
ignorării ei totale - chiar dacă inamicul nu avea 
asemenea scrupule. 

— Oh, n-am recurs la nici un fel de brutalitate, 
spuse Graylock. Ai noştri i-au oferit un adăpost şi 
l-au hrănit bine. Dar în momentul în care prima 
înghițitură i-a ajuns în gât, eu am prefăcut-o în 
carne de porc. Aşa că omul a cedat foarte repede şi 
ne-a spus tot ce ştia. 

Nu m-am putut abţine să nu izbucnesc în râs, şi 
însuşi Vanbrugh chicoti, însă ea rămase stană de 
piatră. Transformarea organic-organic, aceea care 
doar amestecă moleculele, fără să preschimbe 
atomii, nu reprezintă riscuri de radiații dar, 
bineînţeles, presupune serioase cunoştinţe de 
chimie. Acesta este motivul adevărat pentru care 
trupetele de rând îi urăsc pe cei din corpul tehnic: 
invidia faţă de un om care poate transforma rațiile 
K în cotlet şi cartofi-pai; ofiţerii de intendenţă au 
destule probleme până să facă rost de rațiile 
propriu-zise, necum să le mai şi transforme în 
feluri de mâncare sofisticate. 

— Okay, ne-aţi informat că au un afreet în 
Trollburg, spuse generalul. Dar, altfel, care sunt 
forţele lor? 

— O divizie mică, domnule. Puteţi să cuceriți cu 
uşurinţă localitatea dacă demonul e imobilizat, 
spuse Harrigan. 

— Da. Ştiu. Vanbrugh îşi întoarse ochii spre 
mine. Ei bine, căpitane, te prinzi? Dacă poţi să 
duci cascadoria la bun sfârşit, vei căpăta cel puţin 
o Cruce de argint — scuză-mă, de bronz. 

— Hm. 

Am făcut o pauză, căutându-mi cuvintele. Aş fi 
preferat o avansare în grad şi demobilizarea, dar se 
putea să urmeze şi astea. Oricum... Pe lângă faptul 
că-mi riscam capul, mai aveam o obiecţie 
concretă: 

— Domnule, nu deţin nici un fel de cunoştinţe 
despre treaba asta. În colegiu, era cât pe-aci să cad 
la demonologie. 

— De asta mă ocup eu, interveni Graylock. 

— Dumneata! 

Mi-am recuperat de pe jos maxilarul, dar nu am 
mai putut găsi nimic de spus. 

— Înainte de război, am fost vrăjitoarea-şefă a 
„Agenţiei Arcanelor" din New York, replică dânsa, 
cu răceală. 

Acum ştiam de unde avea atâta personalitate: 
era tipul femeii-carieriste dintr-un oraş mare. 
Tocmai ce nu pot cu suferi. 

— Ştiu la fel de multe despre stăpânirea 
demonilor ca oricine de prin părţile astea. Sarcina 
dumitale va fi să-mi asiguri protecția la ducere şi 
la întoarcere. 

— Mda? am întrebat acru. Numai atât? 

Vanbrugh îşi drese vocea. Nu-i plăcea ideea de a 
trimite o femeie într-o asemenea misiune, dar 
timpul era prea scurt ca să poată găsi vreo 
alternativă. 

— Căpitanul Matuchek este unul dintre cei mai 
buni vârcolaci activi, mă complimentă el. 

Ave, Caesar, morituri te salutant, mi-am zis. Nu, 
nu asta voiam să spun, dar nu contează. Aveam să 
mă pot gândi în linişte la o exprimare mai bună, 

după cei voi fi murit. De fapt, nu-mi era chiar 
teamă. Pe lângă descântecul care mi se aplicase ca 
să prevină frica, aveam motive să cred că şansele 
mele nu erau mai mici decât ale oricărui infanterist 
ajuns pe câmpul de luptă. Iar Vanbrugh nu şi-ar fi 
sacrificat oamenii într-o misiune pe care ar fi 
considerat-o fără speranţă. Eu însă eram mai puţin 
optimist decât el. 

— Sunt convins că doi experți pot trece de 
santinelele lor, continuă generalul. După aceea, va 
trebui să improvizaţi. Dacă puteţi neutraliza acel 
monstru, vom ataca mâine la prânz. Adăugă fioros: 
Dacă până în zori nu primim veşti de la voi, va 
trebui să ne regrupăm, să începem retragerea şi să 
salvăm ce se mai poate. Okay, iată o hartă 
geodezică a oraşului şi a împrejurimilor. 

Nu-şi mai pierdu timpul să mă întrebe dacă într- 
adevăr mă oferisem ca voluntar. 

II 


Am condus-o pe căpitan Graylock la cortul pe 
care-l împărțeam cu alți doi frați ofiţeri. 
Întunericul se furişa de-a lungul recilor perdele de 
ploaie. Am înaintat greoi prin nămol, păstrând 
tăcerea, până am ajuns sub pânza cortului. Colegii 
mei umblau pe afară, în patrulare, aşa încât eram 
singuri. Am aprins flacăra spiriduşilor şi m-am 
aşezat pe podeaua udă de placaj. 

— Şezi acolo, am spus, arătând spre singurul 
nostru scăunel de campanie. 

Era o chestie însuflețită, pe care o cumpărasem 
în San Francisco; nu foarte deşteaptă, dar ne căra 
obiectele personale şi venea când o chemai. Se foi 
neliniştită când simţi greutatea nefamiliară, apoi 
adormi iarăşi. 

Graylock scoase un pachet de Wings şi ridică 
întrebător din sprâncene. Am dat din cap, 
mulţumindu-i, iar o ţigară zbură spre gura mea. 
Personal, fumez pe front Luckies; tutunul cu auto- 
aprindere e mai avantajos atunci când chibriturile 
s-ar putea să fie umede. În civilie, când îmi 
permiteam, marca mea favorită era Phillip Morris, 
deoarece micuțul spiriduş de fum, îmbrăcat în 
roşu, poate, pe deasupra, să-ţi prepare o băutură. 

Am fumat un timp în tăcere, ascultând ploaia. 

— Fi bine, am spus până la urmă, bănuiesc că 
dispui de un mijloc de transport. 

— Mătura personală. Nu-mi place GI Willysul. 
Prefer oricând un Cadillac. Dar am recurs şi la el. 

— Şi ai asupra dumitale cărțile de farmece, 
prafurile şi celelalte nimicuri? 

— Doar nişte cretă. Nici o acţiune materială nu- 
1 de prea mare folos împotriva unui demon 
puternic. 

— Zău? Atunci cum rămâne cu ceara de sigiliu 
care închidea vasul lui Solly? 

— Nu ceara îl ţine pe afreet înăuntru, ci pecetea. 
Descântecele sunt simbolice; de fapt, se crede că 

efectul lor e strict psihosomatic. Îşi supse obrajii, 
trăgând fumul în piept, şi am văzut ce frumoasă 
osatură avea. S-ar putea să ni se ivească la noapte 
ocazia de a testa această teorie. 

— Fi bine, atunci îţi trebuie un pistol mic, cu 
încărcătură de argint; ştii, au şi ei vârcolacii lor. Eu 
o să iau un revolver cu grăsime, încă unul cu 
gloanţe obişnuite, de patruzeci şi cinci, şi câteva 
grenade. 

— Ce-ai zice şi de un pistol cu apă? 

M-am încruntat. Întotdeauna am considerat 
drept blasfemie folosirea ca armă a agheasmei, 
deşi preotul militar spune că este permisă 
împotriva creaturilor din infern: 

— Nu ne foloseşte la nimic, am spus. 
Musulmanilor le lipseşte acest ritual, aşa că, 
bineînţeles, nu folosesc nici o fiinţă care să poată fi 
controlată astfel. la să vedem, o să mai avem 
nevoie şi de lanterna „Polaroid". Şi cam asta-i tot. 

Ike Abrams îşi vâri prin deschizătura cortului 
nasul lui mare. 

— N-aţi dori, dumneavoastră şi doamna căpitan, 
ceva de mâncare, domnule? întrebă. 

— Cum să nu? Fireşte. 

Şi mi-am spus că ar fi fost îngrozitor să-mi 
petrec ultima noapte pe Midgard stând la coadă la 
haleală. După ce Ike dispăru, i-am explicat fetei: 

— E doar trupete, dar la Hollywood am fost 
prieteni — făcea parte din personalul tehnic când 
am jucat în Chemarea străbunilor şi în Şeful 
Argintului - Şi, într-un fel, se consideră ordonanța 
mea. Ne va aduce aici câte ceva de mâncare. 

— Ştii, remarcă ea, epoca tehnologică are şi o 
parte bună. În ţara asta antisemitismul era foarte 
răspândit. Nu doar printre cei câţiva maniaci 
ioanini, ci şi în rândul cetăţenilor obişnuiţi şi 
respectabili. 

— Adevărat? 

— Adevărat. Exista îndeosebi părerea falsă că 
evreii sunt laşi şi nu se găsesc niciodată în prima 

linie a frontului. Acum însă, când religia le 
interzice celor mai mulți dintre ei să facă farmece, 
şi ortodocşii nu mai folosesc deloc incantaţiile de 
invocare a spiritelor malefice, proporția evreilor 
trupeţi ori încadraţi în echipele de comando este 
prea mare ca să mai poată fi trecută cu vederea. 

Eu unul mă plictisisem de supermeni şi eroi de 
benzi desenate purtând mereu şi mereu nume 
evreieşti — oare anglo-saxonii nu fac şi ei parte 
din cultura noastră? - dar fata avea dreptate. Iar 
asta arăta că era mai mult o sufletistă decât o 
maşinărie de făcut bani. Sau poate numai o 
sufletistă. 

— Ce faci în viaţa civilă? am întrebat, mai ales 
ca să scap de zgomotul enervant al ploi. 

— Ti-am mai spus, mă repezi ea, iritată. Am 
lucrat pentru „Agenţia Arcanelor". Reclame, relaţii 
cu publicul şi aşa mai departe. 

— A, bine. Hollywoodul este cel puţin la fel de 
fals, aşa că n-ar trebui să strâmb din nas. 

Oricum, nu mă puteam abține s-o fac. 
Specimenele de pe Madison Avenue îmi provocau 
dureri în dos. Să foloseşti adevărata Artă ca să 
promovezi vreun nimeni îngâmfat sau ca să vinzi 
un produs a cărui calitate principală este 
asemănarea totală cu alte mărci de acelaşi gen!... 
SPCA dresase cu asprime spiritele apelor ca să 
facă  artezienele să vorbească şi  înghesuise 
salamandre tinere în tuburi de sticlă ca să lumineze 
Broadwayul, dar eu continui să cred că s-ar fi putut 
găsi întrebuințări mai bune pentru hârtia de 
împachetat decât să trâmbiţeze parfumul Ma 
Chère. Care, de fapt, e o poţiune de dragoste, deşi 
cunoaşteţi prevederile regulamentelor poştale. 

— Nu înţelegi, spuse ea. Este o parte a 
economiei noastre - o parte a întregii societăți. 
Crezi că un slujitor obişnuit ar fi capabil să repare, 
ăă, să zicem, o instalaţie de stropit iarba? Drace, 
nu! Probabil că ar lăsa libere stihiile apei, care ar 
inunda jumătate din oraş dacă nu ar exista 

farmecele inhibitoare. Iar noi, cei de la „Arcane", 
am desfăşurat o campanie pentru a le convinge pe 
Hydros că trebuie să ne respecte simbolurile. Ți- 
am spus că este ceva psihosomatic să negociezi cu 
aceste ființe într-adevăr puternice. Pentru treaba 
asta, am fost nevoită să fac scufundări îmbrăcată în 
costum de scafandru. 

Am privit-o cu mai mult respect. Încă de pe 
când umanitatea a descoperit cum să neutralizeze 
magnetismul ruinător din fierul rece şi de când a 
început epoca invocării spiritelor malefice, lumea 
a avut nevoie de oameni îndrăzneţi. După toate 
aparențele, ea făcea parte dintre aceştia. 

Abrams ne aduse două tăvi cu rații. Arăta 
deprimat şi l-aş fi invitat să ni se alăture, dar 
misiunea noastră era secretă, şi trebuia să punem la 
punct detaliile. 

Căpitan Graylock descântă cafeaua, 
transformând-o în Martini - nu suficient de sec - 
iar mâncarea pentru câini deveni cotlet — un pic 
cam prea prăjit; dar nu te poți aştepta să găseşti 
cele mai rafinate gusturi la o femeie şi, de altfel, a 
fost cel mai bun grătar pe care-l mâncasem în acea 
lună. Ea se mai relaxa puţin când ajunserăm la 
coniac, şi am aflat că  băţoşenia aceea 
respingătoare era pur şi simplu o armură împotriva 
şmecherilor cu care avea de-a face; apoi am 
descoperit că prenumele noastre erau Steven şi 
Virginia. Dar înserarea se prefăcuse în noapte şi 
trebuia să plecăm. 

III 


S-ar putea sa credeţi că era o nebunie să trimiţi 
doi oameni, dintre care o femeie, pe teritoriul unei 
divizii inamice şi cu o asemenea însărcinare. Vi s- 
ar putea părea că această misiune cerea cel puţin o 
echipă de comando. Dar ştiinţa din zilele noastre a 
transformat atât războiul, cât şi industria, medicina 
şi viaţa de zi cu zi. În orice caz, acţiunea noastră 
era una disperată, iar creşterea numărului de 
participanţi n-ar fi folosit prea mult. 

Oricine poate să înveţe câteva şiretlicuri 
vrăjitoreşti simple, să mânuiască o mătură 
zburătoare, un aspirator, un strung-revolver sau 
orice alte obiecte care au fost presensibilizate; dar 
prea puţine fiinţe din rasa umană pot fi calificate 
ca adepţi. În afara anilor de studiu şi practică, e 
nevoie şi de un talent înnăscut. Într-un fel, este ca 
şi teriantropia — dacă te numeri printre rarele 
persoane care au astfel de cromozomi, te poți 
transforma aproape din instinct în animalul 
caracteristic; altfel, trebuie ca transformarea ta să o 
efectueze puternice forţe din afară. 

Prietenii mei savanţi spun că Arta presupune 
considerarea universului ca un set de infinituri 
cantoriene. In interiorul oricărei categorii date, 
partea este egală cu întregul şi aşa mai departe. O 
vrăjitoare bună putea să facă toate farmecele de 
care probabil urma să avem nevoie; o trupă mai 
mare ar fi fost mult mai uşor de descoperit, ceea ce 
ar fi pus în pericol viaţa unor oameni preţioşi. Deci 
Vanbrugh avea dreptate să ne trimită numai pe noi 
doi. 

Problema cu principiile militare logice este că, 
din când în când, eşti prins tu însuți în ghearele lor. 

Virginia şi cu mine ne întoarserăm spatele unul 
altuia şi ne schimbarăm hainele. Ea îmbrăcă un 
costum larg şi un bluzon militar, iar eu salopeta din 
material elastic, care mi se potrivea şi în postura de 
vârcolac. Ne puserăm căştile, ne luarăm 

echipamentul, apoi ne privirăm. Chiar şi în 
uniforma verde şi lăbărțată de luptă, ea arăta 
grozav. 

— Ei bine, am spus cu o voce fadă, mergem? 

Nu-mi era frică, bineînţeles. Fiecare recrut este 
imunizat împotriva fricii, atunci când i se dau 
însemnele. Dar nu-mi plăcea planul. 

— Cu cât mai repede, cu atât mai bine, răspunse 
ea. 

Apoi, ieşind în uşa cortului, fluieră. Mătura ei 
cobor? în picaj şi ateriză chiar lângă intrare. Deşi 
de pe coada acesteia se demontaseră toate 
podoabele cromate, se vedea că este un obiect bine 
întreținut. Scaunele din cauciuc spongios aveau 
amortizoare bune şi spătare cu design ca lumea, nu 
ca acelea ale armatei. Animalul ei sacru era un 
motan gigantic, negru ca miezul nopţii pe timp de 
furtună, cu ochi galbeni şi răi. Îşi arcui spatele şi 
scuipă indignat. Vraja de  impermeabilitate 
împiedica ploaia să-l atingă, dar animalului nu-i 
plăcea nici aerul umed. 

Virginia îl mângâie sub bărbie. 

— Oh, lasă, Svartalf, murmură ea. Pisică bună, 
spirit ales, prinţ al întunericului, dacă supravieţuim 
acestei nopţi, vei dormi în perne pufoase şi vei 
linge frişca dintr-un castron de aur. 

El îşi cobori urechile şi-şi ambala motorul. 

M-am suit pe scaunul din spate, mi-am introdus 
picioarele în scări şi m-am rezemat de spătar. Fata 
se urcă în faţa mea şi îi fredona ceva cozii de 
mătură. Aceasta zvâcni în sus, pământul se 
îndepărtă, iar tabăra fu înghițită de întuneric. 
Amândurora ni se dăduseră priviri vrăjitoreşti, - de 
fapt, vedere în infraroşu - deci nu aveam nevoie de 
lumini. 

Când ajunserăm deasupra norilor, văzurăm o 
boltă gigantică plină de stele, iar dedesubt o 
albeaţă vagă, învolburată. 

Am mai zărit şi două P-S6 care executau un 
zbor de patrulare; nişte chestii rapide, dotate 

fiecare cu câte şase cozi de mătură, pe măsura 
greutăţii armurii şi a mitralierelor. Le lăsarăm în 
urmă şi ne îndreptarăm, cu mare viteză, spre nord. 
Mi-am aşezat BAR-ul în poală. Auzeam aerul 
şuierând pe lângă noi. Dedesubt, în întunecimea 
neregulată a dealurilor, apăreau  licăriri 
intermitente: un duel de artilerie. Până acum, 
nimeni nu reuşise să rostească îndeajuns de repede 
un descântec încât să abată de pe traiectorie 
obuzele ori să le facă să implodeze. Se pare că 
„General Electric" era pe cale să creeze un 
dispozitiv capabil să recite formula în 
microsecunde, dar între timp marile tunuri 
continuau să vorbească. 

Trollburg se afla acum doar la câteva mile 
depărtare de noi. Îl vedeam ca pe o masă vagă şi 
răsfirată, camuflat împotriva tunurilor şi a 
bombardierelor noastre. Ar fi fost grozav să fi avut 
la dispoziție o armă atomică, dar atâta timp cât 
tibetanii mențineau în funcțiune roțile rugăciunilor 
pentru războiul fără arme nucleare, aceste gânduri 
rămâneau de domeniul ştiințifico-fantasticului. Mi- 
am simțit muşchii abdomenului contractându-se. 
Motanul îşi înălță coada şi scuipă. Virginia repezi 
brusc în jos coada măturii. 

Aterizarăm în mijlocul unui pâlc de copaci. 
Virginia se întoarse spre mine. 

— Avanposturile lor trebuie să fie pe undeva 
prin apropiere, şopti ea. Nu am îndrăznit să încerc 
să aterizez pe un acoperiş; am fi fost reperați foarte 
uşor. Va trebui să intrăm altfel în oraş. 

Am încuviinţat. 

— Bine. Aşteaptă o clipă. 

Am îndreptat lanterna asupra mea. Acum pare 
de necrezut că, doar cu zece ani în urmă, 
transformarea depindea de o strălucitoare lună 
plină! Apoi, Wiener a demonstrat că procesul 
depinde doar de lumina polarizată, cu lungimea de 
undă corectă, care stimulează glanda pineală, iar 
corporaţia „Polaroid" a scos încă un profit de un 

milion de dolari, dacă nu mai mult, din lentilele 
vârcolac-la-dorinţă. Nu-i uşor să ţi pasul cu 
această epocă înspăimântătoare şi minunată în care 
trăim, dar nu aş schimba-o pentru nimic în lume. 

Prin mine trecu obișnuita senzaţie de unduire, 
contorsionare, scurta perioadă de  ameţeală 
îmbătătoare şi de durere pe jumătate extatică. 
Atomii mi se reaşezară în cu totul alte molecule, 
nervii îşi dezvoltară ramificații noi şi pierdură 
altele, oasele deveniră pentru scurt timp fluide, iar 
muşchii - ca elasticul întins. Apoi m-am stabilizat, 
m-am scuturat, mi-am scos coada de lup prin 
deschizătura pantalonilor mulaţi pe corp şi am 
mirosit mâna Virginiei. 

Ea îmi mângâie gâtul, pe sub cască. 

— Bun băiat, şopti. Du-te şi atacă-i. 

M-am întors şi am dispărut în tufişuri. 

O mulțime de scriitori au încercat să înfățişeze 
ce simte un vârcolac, şi fiecare dintre ei a dat greş, 
fiindcă limbajul omenesc nu dispune de cuvintele 
potrivite. Vederea mea nu mai era pătrunzătoare; 
deasupra, stelele se  înceţoşaseră, iar lumea 
căpătase o monotonie lipsită de culoare. Dar 
auzeam cu o acuitate care aproape că transforma 
noaptea într-un tunet, percepţia trecând în 
domeniul supersonic; în nări îmi năvăli un univers 
de mirosuri: iarbă udă şi pământ fertil, mireasma 
vagă, fierbinte şi dulce a fricosului şoarece de 
câmp, izul puternic al tunurilor şi al unsorii, o 
boare de fum  înţepător... Biată umanitate 
stupefiată, aproape  insensibilă la asemenea 
minunăţii! 

Latura psihologică este cel mai greu de tradus în 
vorbe. Eram lup, cu nervii, glandele şi instinctele 
unui lup, cu inteligența ascuţită, dar limitată, a 
unui lup. Aveam amintirile şi idealurile unui om, 
dar acestea deveniseră ireale, ca într-un vis. Numai 
printr-un efort al voinţei bine antrenat reuşeam să 
nu pierd contactul cu ele şi să nu pornesc, urlând, 
după primul iepure. Nu-i nici o mirare că în 

vremurile de demult, înainte ca ei înşişi să 
înțeleagă schimbările mentale care au loc şi să 
capete încă din copilărie o educaţie corectă, 
vârcolacii aveau o reputaţie proastă. 

Cântăream nouăzeci de kilograme - legea 
conservării masei păstrându-se, ca oricare altă lege 
a naturii - în consecință, eram un lup destul de 
mare. Dar îmi venea uşor să mă strecor printre 
tufişuri, peste pajişti şi prin viroage, ca o umbră 
rătăcitoare. Mă aflam aproape în oraş când am 
simţit în apropiere mirosul unui om. M-am lipit de 
pământ, blana cenuşie zbârlindu-mi-se de-a lungul 
spinării, şi am aşteptat. Santinela se apropie de 
mine. Era un bărbos înalt, cu cercei de aur care 
schpeau stins în lumina stelelor. Turbanul pe care-l 
purta înfăşurat în jurul căştii se profila monstruos 
pe Calea Lactee. 

L-am lăsat să treacă, apoi i-am luat urma, până 
când am văzut o altă santinelă. Erau instalate în 
jurul Trollburgului, fiecare patrulând pe un arc de 
o sută de iarzi şi întâlnindu-şi camarazii la capetele 
acestuia. Nu era o treabă uşoară să... 

Am auzit un murmur. M-am ghemuit. Pe 
deasupra trecu, aidoma unei fantome, unul dintre 
aparatele lor de zbor. Pe covor am văzut întinşi doi 
oameni cu mitraliere. Survolau leneş, la altitudine 
joasă, cercul santinelelor. Trollburgul era bine 
păzit. 

Trebuia să trecem cumva, eu şi Virginia, de acel 
pichet. Îmi doream ca transformarea să-mi fi lăsat 
deplinătatea judecății omeneşti. Impulsul de lup 
mă îndemna, pur şi simplu, să sar asupra celui mai 
apropiat individ, dar asta ar fi adus toată 
garnizoana pe capul meu îmblănit. 

Stai puţin... poate că tocmai de aşa ceva era 
nevoie! 

M-am întors, în salturi, înapoi în desiş. Motanul 
Svartalf mă zgârie şi urcă repede într-un copac. 
Virginia Graylock tresări, pistolul îi apăru iute în 
mână, apoi se relaxă şi râse nervoasă. Puteam să 

acționez singur lanterna agățată de gât, chiar şi lup 
fiind, dar mergea mult mai repede dacă mă ajuta 
ea. 

— Ei bine? mă întrebă când am fost iarăşi om. 
Ce-ai aflat? 

I-am descris situația şi am văzut-o încruntându- 
se şi muşcându-şi buzele. Chiar că erau nişte buze 
foarte potrivite pentru aşa ceva. 

— Nu-i prea bine, gândi cu glas tare. De asta mă 
şi temeam. 

— Auzi, i-am replicat, poţi să localizezi foarte 
repede afreetul? 

— O, da. Am studiat la Universitatea din Congo 
şi m-am descurcat bine la cursul de adulmecări 
vrăjitoreşti. Şi ce-i cu asta? 

— Dacă atac una dintre santinele şi provoc 
astfel un tămbălău, principala lor atenţie va fi 
îndreptată în direcţia aceea. Vei avea o şansă bună 
să zbori neobservată peste linia de apărare, iar o 
dată ajunsă în oraş, o tarnkappe... 

Îşi scutură capul roşcat. 

— Nu mi-am adus nici una. Sistemul lor de 
detecție este la fel de bun ca şi al nostru. De fapt, 
invizibilitatea s-a demodat. 

— Hm... mda, bănuiesc că ai dreptate. Ei, 
oricum, poţi să profiți de întuneric ca să ajungi la 
casa demonului. O dată acolo, va trebui să cânţi 
după ureche. 

— Am bănuit că vom fi nevoiţi să facem ceva 
de genul ăsta, replică ea. Apoi, cu o blândeţe care 
mă uimi, adăugă: Dar, Steve, este un risc prea 
mare pentru tine. 

— Doar dacă m-ar lovi cu argint, dar 
majoritatea  gloanţelor lor sunt de plumb. 
Trasoarele le folosesc ca şi noi: fiecare al zecelea 
glonţ este de argint. Probabilitatea de a mă 
întoarce nevătămat este, aşadar, de nouăzeci la 
sută. 

— Eşti un mincinos. Dar unul viteaz. 

Nu eram viteaz deloc. E înălțător să te gândeşti 
la Valley Forge ori Alamo, San Juan Hill sau 
Casablanca, unde armata noastră, superioară 
numeric, a oprit trei divizii de tancuri Panther ale 
lui Afrika Korps condus de von Ogerhaus - dar cu 
condiția ca tu însuţi să stai confortabil şi în deplină 
siguranță. Adânc, sub descântecele antipanică, în 
abdomenul meu se strângea un nod rece. Totuşi, nu 
vedeam nici o altă cale de rezolvare a situaţiei, iar 
refuzul de a încerca ar fi însemnat curtea marțială. 

— O să-i fac să alerge de-au să cadă din 
picioare, când or să înceapă să mă urmărească, 1- 
am spus. După ce mă descotorosesc de ei, o să 
încerc să vin înapoi ca să te întâlnesc. 

— În ordine. 

Pe neaşteptate, se ridică în vârful picioarelor şi 
mă sărută. Impactul fu exploziv. 

Pentru moment, am rămas încremenit, privind-o. 

— Ce faci sâmbătă seara? am întrebat-o, cu 
vocea uşor tremurătoare. 

Râse. 

— Nu-ţi face iluzii, Steve. Lupt la cavalerie. 

— Înî; dar războiul n-o să dureze veşnic. 

I-am zâmbit, un rânjet nonşalant, războinic, care 
o făcu să întârzie cu privirile asupra mea. 
Câteodată e folositoare şi experienţa de actor. 

Am pus la punct detaliile cât de bine am putut. 
Nici ea nu avea o treabă uşoară: cu siguranţă că 
afreetul era bine păzit şi, oricum, era el însuşi 
foarte periculos. Şansele noastre de a mai vedea 
lumina zilei nu erau prea mari. 

Mi-am reluat forma de vârcolac şi i-am lins 
mâna. Ea îmi ciufuli blana. Apoi m-am topit în 
întuneric. 

Îmi alesesem o santinelă ce patrula destul de 
departe de autostrada de-a lungul căreia fuseseră 
instalate, cu siguranţă, bariere. De fiecare parte a 
victimei mele se vedea câte un bărbat, umblând 
încet încoace şi încolo. M-am furişat în spatele 

unui ciot care se afla cam la mijlocul sectorului 
său şi l-am aşteptat. 

Când a venit spre mine, am sărit. Am prins o 
imagine instantanee şi întunecată a ochilor şi a 
dinților unui chip bărbos, l-am auzit urlând, am 
adulmecat duhoarea crescândă a fricu sale, apoi 
ne-am ciocnit unul de altul. El căzu pe spate, 
zbătându-se, iar eu i-am căutat gâtul. Fălcile mele 
i-au prins braţul şi am simţit pe limbă sângele cald 
ŞI sărat. 

Ţipă iarăşi. Am sesizat cum chemarea se 
propagă pe linia de patrulare. Cei doi sarazini din 
apropiere săriră în ajutor. l-am sfârtecat gâtul 
primului şi m-am încordat să sar asupra celui de-al 
doilea. 

Acesta trase. Glonţul trecu prin mine, 
provocându-mi o durere sfâşietoare, şi mă făcu să 
mă  împleticesc. Dar omul nu ştia cum să 
procedeze cu un vârcolac. Ar fi trebuit să se lase 
într-un genunchi şi să continue să tragă până când 
ajungea la un glonţ de argint; dacă era necesar, ar 
fi trebuit să mă imobilizeze, chiar să mă ţintuiască 
în vârful baionetei în timp ce trăgea. Soldatul însă 
continua să alerge spre mine, chemându-l pe 
Allahul sectei lui eretice. 

Țesuturile mi se refăcură pe când mă repezeam 
spre el. Am trecut de baionetă şi de gura țevii şi l- 
am lovit, destul de tare ca să scape arma, dar nu şi 
cât să-l răstorn. El îşi încordă picioarele, mă 
înşfăcă de gât şi se agăţă de mine. 

Mi-am ridicat piciorul stâng din spate în dreptul 
gleznei lui şi l-am lovit. Soldatul căzu cu mine 
deasupra, exact în poziția pe care o caută 
întotdeauna într-o luptă un om-lup. Mi-am rotit 
capul; i-am înşfăcat braţul şi m-am eliberat din 
strânsoare. 

Înainte să apuc să termin treaba, alţi trei inamici 
se aruncară asupra mea. lataganele lor loveau 
întruna, pătrunzându-mi printre coaste şi ieşind iar. 

Băieţii erau foarte slab pregătiţi. Mi-am croit drum 
prin grămadă - erau deja şase - şi am fugit. 

Printre mirosurile de sudoare şi sânge am simţit 
o boare foarte vagă de Chanel No.5, iar ceva din 
mine râse de bucurie. Virginia trecuse, prin 
confuzia generală, zburând cu mătura la un picior 
deasupra pământului şi se afla acum în Trollburg. 
Sarcina mea era actualmente să pornesc o 
vânătoare, iar în cursul acesteia să nu încasez nici 
un glonţ de argint. 

Am urlat ca să-i provoc pe oamenii care ieşeau 
din casele de la periferie şi i-am lăsat să arunce o 
privire asupra mea, apoi am luat-o la fugă peste 
câmp. Nu prea repede, ca să nu mă piardă din 
vedere şi în zigzag, ca să evit să fiu lovit. Ei mă 
urmară, împiedicându-se şi țipând. 

După informaţiile deținute de dânşii, putea fi 
vorba de un simplu raid al unei unităţi de 
comando. Pichetele probabil că se refăcuseră, şi 
toată garnizoana fusese alertată. Dar cu siguranţă 
că nimeni, în afară de câţiva ofiţeri superiori, nu 
ştia despre existenţa afreetului, şi nici unul dintre 
aceştia din urmă nu avea habar că noi obţinusem 
această informaţie. Deci nu aveau cum să 
ghicească ceea ce plănuisem. Poate că vom reuşi să 
ne ducem la bun sfârşit misiunea... 

Ceva a trecut vâjâind deasupra capului meu — 
unul dintre nenorocitele lor de covoare zburătoare. 
Se repezi spre mine ca un şoim, cu mitralierele 
răpăind. M-am îndreptat spre cel mai apropiat pâlc 
de copaci. 

Intre copaci! Dacă-mi dădeau un răgaz, aş fi 
putut... 

N-a fost să fie. Am auzit un salt în spatele meu, 
am simţit mirosul înțepător şi am scheunat. Omul- 
tigru putea să alerge la fel de repede ca mine. 

În clipa aceea, mi-am adus aminte de un ghid 
bătrân pe care-l cunoscusem în Alaska şi mi-am 
dorit mai mult decât orice ca el să fi fost cu mine. 


25 


Era un om-urs kodiak. Apoi m-am răsucit şi l-am 
întâmpinat pe tigru, înainte ca el să mă atace. 

Era o namilă, de cel puţin două sute cincizeci de 
kilograme. Ochii îi scânteiau deasupra colților 
imenşi. Ridică o labă care mi-ar fi putut rupe 
spinarea ca pe o crenguţă uscată. M-am repezit 
arţăgos spre el, apoi m-am retras dansând, înainte 
să mă poată lovi. 

O parte din mine îi auzea pe inamici, care se 
poticneau prin tufişuri, încercând să ne găsească. 
Tigrul sări. L-am evitat şi am dat buzna spre cel 
dintâi tufiş. Puteam să trec prin locuri inaccesibile 
urmăritorului. Acesta se ridică pe labele din spate 
şi porni printre copaci după mine, mârâind. 

Am văzut un spaţiu îngust printre doi stejari 
gigantici, prea mic pentru el, şi m-am grăbit într- 
acolo. Dar era prea îngust şi pentru mine. În 
jumătatea de secundă cât am rămas imobilizat, el 
mă ajunse. Luminile explodară şi se stinseră. 

IV 


Nu mă aflam nicăieri şi nicicând. Propriul meu 
corp se depărtase de mine sau eu de el. Cum să mă 
pot gândi la întunericul etern şi infinit, la frig şi la 
deşertăciune, dacă eram lipsit de simţuri? Cum să 
pot ajunge deznădăjduit, dacă nu eram nimic 
altceva decât un punct în spaţiu-timp? Ba nu, nici 
măcar atât, pentru că nu exista nimic, nimic pe 
care să poţi să-l iubeşti, să-l urăşti, de care să te 
temi sau cu care să ai vreo legătură. Morţii erau 
mai puţin singuri decât mine, pentru că eu eram 
singurul lucru existent. 

Aceasta era disperarea mea. 

Dar în acel moment, sau după un cvadrilion de 
ani, ori şi una, şi alta, ori nici una, nici alta, am 
reuşit să aflu altceva. Mă găseam în situația unui 
solpsist. Fiind inconştient şi neajutorat, nu puteam 
decât să împărtăşesc acel egotism, împins atât de 
departe, încât nu lăsa loc nici măcar speranţei. Mă 
zvârcoleam în maree şi furtunile gândurilor erau 
prea îndepărtate, prea străine şi prea vaste pentru 
mine ca să le pot recepționa, cu excepția ideii că ar 
fi posibil să aud cum mă va înghiți oceanul polar. 

... pericol, ăsta de-aici... el şi ceilalţi doi... pot 
reprezenta, într-un fel, un pericol cumplit... nu 
acum  (batjocoritor) când contribuie doar la 
prăbuşirea unui plan deja sortit eșecului... nu; mai 
târziu, când se va contura următorul plan; acela 
mare, căruia războiul acesta îi este numai o 
frunzuliță timpurie... ceva legat de ei avertizează 
vag despre o primejdie... de-aş putea să scanez 
mai bine în timpl... trebuie să fie tustrei înlăturați, 
distruși, să li se vină de hac înainte ca potenţialul 
să le crească... dar încă nu pot să iniţiez nimic... 
să sperăm că vor fi ucişi în cursul firesc al 
războiului... dacă nu, va trebui să-mi aduc aminte 
de ei şi să încerc mai târziu... acum am prea multe 
alte treburi, să salvez semințele pe care le-am 
risipit în lume... peste lanurile mele zboară 

stolurile de păsări ale dușmanului, ciori 
înfometate şi vulturi care le păzesc... (cu ură din ce 
în ce mai sălbatică) păsărilor, o să picați în 
capcanele mele...împreună cu Cel Care v-a 
pierdut! 

Şi atât de mare era forța acelei duşmănii din 
final, încât am fost eliberat. 

Am deschis ochii. Pentru moment, n-am simțit 
decât groază. Mă salvă suferința fizică, alungând 
amintirile într-acolo unde hălăduiesc coşmarurile 
pe jumătate uitate. Prin minte îmi trecu ideea că, 
probabil, şocul mă făcea să delirez. 

Nici un teriantrop înnăscut, aflat în cea mai 
bună formă fizică, nu este chiar atât de 
invulnerabil cum cred majoritatea oamenilor. In 
afară de acțiunea unor elemente cum ar fi argintul 
— otravă biochimică pentru un metabolism aflat în 
acea stare semifluidă - rănile care afectează un 
organ vital pot şi ele opri viața; amputările devin 
permanente dacă nu se află prin apropiere un 
chirurg care să coasă la loc cele două părți, înainte 
ca toate celulele să fi murit; şi aşa mai departe, şi 
aşa mai departe, fără intenția să devin didactic. 
Totuşi, suntem o plămadă viguroasă. Primisem o 
lovitură care probabil îmi frânsese gâtul. Dar, din 
moment ce măduva spinării nu fusese complet 
secționată, stricăciunea se vindecase, cu viteza 
terio normală. 

Problema era că ei mă găsiseră şi folosiseră 
lanterna ca să mă transforme iarăşi în om, înainte 
ca durerile inerente să înceteze. Capul îmi bubuia 
şi îmi era greață. 

— Ridică-te! 

Cineva îmi înfipse o cizmă în coaste. 

M-am ridicat clătinându-mă. Îmi luaseră 
echipamentul, inclusiv lanterna. Un grup stătea cu 
armele îndreptate spre mine. Flăcăul-tigru se ținea 
pe aproape. Sub formă omenească, avea cam doi 
metri şi zece şi era monstruos de gras. Încercând 
să-mi focalizez privirea încețoşată din cauza 
durerii de cap, am văzut că purta însemnele de 
emir - care în aceste zile e mai degrabă un grad 
militar şi nu un titlu, dar oricum ceva destul de 
important. 

— Vino, spuse el. 

Porni în faţa mea, iar eu l-am urmat, împins 
brutal din spate. 

Le-am văzut pe cer covoarele zburătoare şi le- 
am auzit vârcolacii urlând în timp ce căutau 
urmele altor americani. Dar eram prea buimăcit ca 
să-mi mai pese. 

Am pătruns în oraş, unde cizmele noastre sunau 
înăbuşit pe asfalt, şi ne-am îndreptat spre centru. 
Trollburgul nu e mare; să tot fi avut, pe vremuri, 
vreo cinci mii de locuitori. Majoritatea străzilor 
erau pustii. Am întâlnit trupe sarazine, tunuri 
antiaeriene îndreptate spre cer, un dragon greoi, cu 
flăcări pâlpâindu-i în jurul fălcilor şi cu tunuri 
ieşind din howdah-ul blindat. Nici urmă de civili, 
dar ştiam ce se întâmplase cu ei. Tinerele 
atrăgătoare nimeriseră în haremurile ofiţerilor, 
ceilalți fuseseră ucişi sau închişi în lagăre, 
aşteptând să pornească spre târgurile de sclavi. 

Până să ajungem la hotelul unde se afla 
Cartierul General al inamicului, durerile îmi 
trecuseră, iar mintea îmi era limpede. Date fiind 
împrejurările, asta era de două ori o binecuvântare. 
Am fost dus sus, într-un apartament, şi mi s-a spus 
să rămân în picioare în faţa unei mese. Emirul se 
aşeză în spatele ei, pe lângă pereţi se înşirară şase 
paznici, iar un paşă tânăr de la Spionaj luă loc 
aproape de noi. 

Emirul se întoarse spre paşă şi-i adresă câteva 
cuvinte - presupun că ceva de genul: „De asta mă 
ocup eu, tu ia notițe.” Apoi se uită iar spre mine. 
Ochii lui aveau o nuanţă verde-pal, ca aceia de 
tigru. 

— Acum, zise într-o engleză curată, o să-ţi pun 
câteva întrebări. Te rog, identifică-te. 

l-am declarat, maşinal, că mă numesc 
Sherrinford Mycroft, căpitan A.U.S., şi i-am 
comunicat numărul de înmatriculare. 

— Nu este numele tău adevărat, nu-i aşa? 
întrebă el. 

— Bineînţeles că nu! Cunosc Convenţia de la 
Geneva, şi nu mă veţi putea deochea blestemându- 
mi numele. Sherrinford Mycroft este pseudonimul 
meu oficial. 

— Califatul nu a semnat Convenţia de la 
Geneva, spuse calm emirul, iar câteodată, într-un 
jihad, sunt necesare măsuri severe. Care a fost 
scopul raidului? 

— Nu sunt obligat să vă răspund, am ripostat. 

Tăcând, aş fi reuşit acelaşi lucru: să câştig timp 
pentru Virginia. Dar metoda n-ar fi fost la fel de 
eficientă. 

— Ai putea fi convins să ne răspunzi. 

Dacă ne-am fi aflat într-un film, i-aş fi spus că 
venisem să culeg margarete şi aş fi continuat să fac 
glume în timp ce ei aduceau nişte menghine de 
strivit degetele. În practică, mă cam plictiseam. 

— In ordine, am spus. Eram în cercetare. 

— Doar tu, singur? 

— Cu alți vreo câţiva. Sper că ei au reuşit să 
scape. 

Asta putea să le dea de lucru un timp băieţilor 
lui. 

— Minţi, constată el liniştit. 

— N-am ce să fac dacă nu mă credeţi. 

Îşi miji ochii. 

— Voi şti în curând dacă ai spus adevărul. Dacă 
nu, Eblis să se milostivească de tine. 

Nu m-am putut stăpâni. Am tresărit violent şi 
am transpirat instantaneu. Emirul râse. Avea un râs 
neplăcut, un fel de mârâit şuierător, scos din 
fundul gâtului, ca al unui tigru care-şi hârjoneşte 
prada. 

— Mai gândeşte-te, mă sfătui el şi-şi îndreptă 
atenţia spre nişte hârtii de pe masă. 

În cameră coborî liniştea. Paznicii 
încremeniseră, ca şi când ar fi fost turnaţi în bronz. 
Tânărul sublocotenent moțăia sub turban. În 
spatele emirului se afla o fereastră ce dădea spre 
întunericul nopţii. Singurele zgomote erau ticăitul 

puternic al unui ceas şi fâsâitul hârtiilor. Şi ambele 
păreau să accentueze tăcerea. 

Eram obosit, capul mă durea, în gură aveam un 
gust neplăcut şi mi se făcuse sete. Epuizarea fizică 
pricinuită de statul în picioare era şi ea menită să 
contribuie la descurajarea mea. Prin minte îmi 
trecu ideea că, probabil, emirul începuse să se 
teamă de noi, dacă îşi dădea atâta osteneală cu un 
singur prizonier. Era un lucru minunat pentru 
cauza americană, dar o consolare prea mică pentru 
mine. 

Mi-am rotit ochii, studiind decorul. Nu erau 
prea multe de văzut; o cameră de hotel, mobilată 
standard. Emurul îşi încărcase biroul cu o mulțime 
de obiecte: un glob de cristal, inutil din cauza 
bruiajului nostru; un bol frumos, din sticlă şlefuită, 
furat din locuinţa cuiva; un set drăguţ de pahare 
din cristal; o casetă din sticlă de cuarţ, pentru 
trabucuri; o carafă plină cu ceva care semăna a 
scotch bun. Bănuiesc că, pur şi simplu, emirului îi 
plăceau cristalurile. 

Chemă un trabuc, fluturând din mână ca să 
deschidă cutia; o havană zbură în gura lui şi se 
aprinse singură. În timp ce minutele abia se târau, 
o scrumieră se ridica din când în când să 
recepționeze scrumul. Mi-am dat seama că tot ce 
poseda el era astfel vrăjit încât să se ridice şi să se 
mişte cu uşurinţă. Un om atât de gras, care plătea 
astfel preţul pentru a se preface într-un tigru într- 
adevăr mare, avea nevoie de un asemenea confort. 

Liniştea era adâncă. Luminile străluceau orbitor 
deasupra noastră. Mi se părea hidos de nepotrivit 
să văd obişnuitele focuri de spiriduşi produse de 
GE! strălucind peste capetele acelea acoperite cu 
turbane. 

Începusem să întrevăd licăririle slabe ale unei 
idei. Încă nu ştiam cum o s-o pun în aplicare, dar, 
ca să-mi treacă timpul mai uşor, am început să 
alcătuiesc câteva vrăji. 

Poate că trecuse o jumătate de oră, deşi mie mi 
se păruse mai degrabă o jumătate de secol, când 
uşa se deschise şi înăuntru tropăi un fennec, vulpea 
micuță a deşertului african. În vreme ce acesta 
intra într-un dulap, ca să obțină întunericul necesar 
folosirii lanternei, emirul îşi ridică privirile. Tipul 
care ieşi din dulap după aceea era, fireşte, un pitic 
având cam treizeci de centimetri înălțime. Se 
înclină adânc şi vorbi repede, cu o voce piţigăiată. 

— Aşa deci. Emirul îşi întoarse încet fata către 
mine. Mi se raportează că nu s-a găsit nici o altă 
urmă în afara celor lăsate de tine. Ai minţit. 

— Nu v-am spus? am întrebat. Îmi simţeam 
gâtul ciudat de uscat. Folosim bufniţe şi lilieci. Eu 
am fost singurul lup. 

— Las-o baltă, replică el plictisit. Ştiu la fel de 
bine ca şi tine că singurii oameni-lilieci sunt 
vampirii, ŞI vampirii sunt - cum spuneţi voi - 4-F 
în toate armatele. 

Era adevărat. Destul de des, câte un general de 
birou întreba de ce nu ne alcătuim un detaşament 
Dracula. Răspunsul este unul de rutină: vampirii 
sunt prea uşori şi fragili; nu pot să suporte lumina 
soarelui; dacă nu primesc o rație constantă de 
sânge, există riscul să-şi atace propriii camarazi; şi 
nu-i poţi folosi în preajma trupelor italiene. Mi-am 
zis vreo câteva în sinea mea; mintea îmi fusese 
prea amorțită ca să gândească logic. 

— Cred că ne ascunzi ceva, continuă emirul. 

Făcu semn spre pahare şi carafă, care îi oferiră o 
porție de scotch. Sorbi cu chibzuială. Secta 
Califatului era eretică şi în privinţa băuturilor 
alcoolice; susținea că, dacă Profetul a interzis 
vinul, nu a spus nimic despre bere, gin, whisky, 
coniac, rom sau akvavit. 

— Va trebui să folosim metode mai dure, hotări 
în cele din urmă emirul. Speram să le putem evita. 

Îşi înclină capul spre gărzi. 

Doi dintre soldați mă apucară de braţe. Paşa 
începu să mă lucreze. Se pricepea. Omul-fennec îl 

privi cu lăcomie, iar emirul, pufăind din trabuc, îşi 
îndreptă atenția spre hârtiile sale. După câteva 
minute lungi, dădu un ordin. Soldaţii mă elberară 
şi chiar îmi oferiră un scaun de care aveam mare 
nevoie. 

M-am aşezat, respirând din greu. Emirul mă 
privi cu blândeţe. 

— Regret ce s-a întâmplat. Nu este nici o 
plăcere. Ciudat, dar l-am crezut. Să sperăm că o să 
fii rezonabil şi nu va trebui să-ţi producem 
vătămări ireversibile. Nu cumva doreşti un trabuc? 

Vechea procedură de gradul trei. Îl bruftuluieşti 
pe om un timp, apoi îi arăţi bunătate. Aţi fi 
surprinşi să aflați cât de des dă rezultate această 
metodă. 

— Vrem informaţii despre trupele voastre şi 
planurile lor de acţiune, spuse emirul. Dacă vei 
coopera şi te vei converti la adevărata credinţă, 
poți să obţii o poziţie onorabilă în rândurile 
noastre. Califatul acceptă oamenii capabili. Zâmbi. 
După război, dacă vei dori, îți vei putea alege 
pentru harem femei de la Hollywood. 

— lar dacă nu cânt totul..., am murmurat. 

El îşi desfăcu braţele. 

— Nu-ţi vei mai putea dori nici un harem. 
Alegerea îţi aparţine. 

— Lasă-mă să mă gândesc, i-am cerut. Nu-i aşa 
de uşor. 

— Te rog, răspunse el politicos şi-şi concentră 
atenţia asupra hârtiilor. 

M-am relaxat cât am putut, trăgând fumul adânc 
în piept şi adunându-mi puterile. Descântecele 
militare puteau fi anihilate de către tehnicienii lor 
numai dacă-mi dădeam de bună voie 
consimțământul, iar eu nu doream asta. Am studiat 
fereastra din spatele emirului. Ar fi însemnat o 
cădere de la înălţimea a două etaje, căreia probabil 
că nu i-aş fi supravieţuit. Totuşi, soluția mi se 
părea preferabilă tuturor celorlalte oferte primite. 

Am trecut în revistă descântecele pe care le 
stăpâneam. Un adevărat tehnician trebuie să 
cunoască cel puţin una dintre limbile mistice - 
latina, greaca, araba clasică, sanscrita, norvegiana 
veche şi altele - pentru motivele standard ale 
ştiinţei simpatetice. Fenomenele paranormale nu 
sunt foarte influențate de limbajul comun. Dar în 
afară de rimele obişnuite ale incantaţiilor, absolut 
necesare ca să poţi folosi aparatura din viaţa de zi 
cu zi, nu ştiam mare lucru. 

Totuşi, cunoşteam destul de bine un dialect cât 
de cât ezoteric. N-aveam habar dacă va funcţiona, 
dar puteam să încerc. 

M-am mişcat, cu toţi muşchii încordaţi. Făceam 
un efort enorm ca să par nepăsător. Am scuturat 
scrumul trabucului. În timp ce ridicam iarăşi 
tigara, scrumiera preluă şi scrumul de la emir. 

Mi-am alcătuit în minte rima, am vârât trabucul 
între buze şi am murmurat incantaţia: 


Ashes-way of the urningbay, 
upward-way onway eturningray, 
as-way the arksspay do yfloy, 
ikestray imhay in the eye-way!' 


Mi-am închis ochiul drept şi am adus vârful 
fierbinte al trabucului aproape de pleoapă. 
Trabucul El Fumo al emirului sări în sus şi ateriză 
în ochiul drept al acestuia. Emirul ţipă şi căzu pe 
spate. Eu am sărit în picioare. Următoarea mea 
țintă era omul-fennec; dintr-un salt am ajuns lângă 
el. I-am rupt gâtul micuţ, aplicându-i o lovitură cu 
latul palmei, şi am înşfăcat lanterna care-i atârna 
pe piept. 

Paznicii urlară şi se repeziră la mine. M-am 
năpustit spre masă şi m-am aruncat asupra 
emirului, înşfăcând în acelaşi timp carafa. Emirul 
se agăţă cu unghiile de mine, înnebunit de durere. 
În orbita ochiului său era un adevărat dezastru. 
Ținând în mână carafa, am început să strig: 

Ingsthay of ystalcray, 
ebay a istralmay! 
As-way I-wai owthray, 


yflay ouyay osay” 


Când am terminat, m-am eliberat din braţele 
emirului şi am aruncat carafa spre paznici. 
Fuseseră nişte versuri foarte slabe, care poate că 
nici n-ar fi funcționat dacă grasul nu şi-ar fi 
sensibilizat obiectele. Aşa însă, globul, scrumiera, 
bolul, paharele, caseta pentru trabucuri şi 
geamurile porniră după carafă. Aerul din cameră se 
umplu de sticlă zburătoare. 

N-am stat să urmăresc rezultatele. Am sărit pe 
fereastra aceea, ca un drac gonit de un exorcist. 
Am aterizat, rostogolindu-mă, pe trotuar, m-am 
ridicat şi am început să alerg. 

VI 


Peste tot era plin de soldaţi. Gloanţele vâjâiau 
pe urmele mele. Am ajuns în timp record la 
fundătura cea mai apropiată. Cu ajutorul vederii 
vrăjitoreşti, am descoperit un geam spart şi m-am 
strecurat prin el. Ghemuindu-mă sub pervaz, am 
auzit goana soldaților pierzându-se pe strada 
principală. 

Ajunsesem în camera din spate a unei băcănii 
devastate şi scufundate în întuneric, tocmai cum 
îmi trebuia mie. Mi-am agăţat lanterna de gât şi am 
îndreptat-o asupra mea, declanşând transformarea. 
Urmăritorii aveau să se întoarcă foarte curând, şi 
nu doream să fiu vulnerabil la plumb. 

După ce am devenit vârcolac, am adulmecat o 
altă ieşire. O uşă dosnică era pe jumătate deschisă. 
M-am strecurat pe acolo şi am ajuns într-o curte 
plină cu tot felul de ambalaje vechi. Puteau să 
constituie o ascunzătoare bună. M-am întins acolo, 
străduindu-mă să-mi controlez firea de lup, care 
mă îndemna să gâfâi, în timp ce ei mişunau prin 
zonă. 

Când plecară din nou, am încercat să-mi 
analizez situația. Mă ispitea gândul s-o iau la în 
goană din acest loc nenorocit. Probabil că aş fi 
reuşit; teoretic, îndeplinisem partea mea din 
misiune. Dar treaba nu era cu adevărat terminată, 
iar Virginia - dacă mai trăia - ar fi trebuit să 
înfrunte singură afreetul şi... 

Când am evocat-o, am văzut-o ca pe o lupoaică, 
având şi mirosul specific. Am scuturat supărat din 
cap. Oboseala şi disperarea îmi înceţoşau logica, 
lăsându-mă în voia instinctelor animalice. Era 
cazul să fac cât mai repede ceea ce trebuia făcut. 

Am inspirat adânc. Mirosurile oraşului erau 
derutante, dar am prins un iz sulfuros foarte vag şi 
am plecat prudent în direcția lui. M-am ţinut în 
umbră şi, cu toate că am fost văzut de două ori, n- 
am fost somat. Crezuseră, probabil, că eram unul 

de-al lor. Duhoarea de pucioasă devenea din ce în 
ce mai puternică. 

Îl ţineau pe afreet în tribunal, o clădire foarte 
solidă. Am trecut prin părculețul din faţa ei, 
adulmecând precaut vântul, şi m-am repezit să 
traversez strada şi să urc scările. În capătul 
acestora zăceau patru soldați morți, cu gâturile 
tăiate, iar mătura zburătoare era parcată lângă uşă. 
La ghidon avea montată o lamă de cuțit lungă de 
doisprezece inci, pe care Virginia o folosise ca pe 
o lance zburătoare. 

Omul din mine, care se distrase rătăcind printre 
gânduri romantice, se dădu înapoi, cuprins de o 
sudoare rece; dar lupul rânji. Am împins uşa. 
Virginia fermecase încuietoarea să se deschidă şi o 
lăsase aşa. Mi-am băgat nasul înăuntru şi de-abia 
am scăpat să nu-mi fie smuls de ghearele lui 
Svartalf, înainte ca acesta să mă recunoască. 
Motanul dădu, scurt, din coadă, iar eu am trecut pe 
lângă el şi am traversat holul. Mirosul înţepător 
venea de la etaj. Am pornit pe urmele lui, printr-un 
întuneric adânc. La un birou de la etajul doi ardea 
lumina. Am întredeschis uşa şi am aruncat o 
privire înăuntru. Virginia se afla acolo. Trăsese 
draperiile şi aprinsese flăcările spiriduşilor, ca să 
vadă. Era încă ocupată cu pregătirile; se opri un 
moment să mă cerceteze, apoi îşi continuă 
incantaţiile. Mi-am parcat lângă uşă spatele flocos 
şi am privit. 

Desenase cu creta conturul obişnuit, acelaşi cu 
al Pentagonului din Washington, iar în interiorul 
lui o stea a lui David. Vasul lui Solly fusese pus în 
centru. Nu arăta impresionant; era o butelcă veche, 
din argilă bine arsă, cu un mâner gol pe dinăuntru 
şi încovoiat - o simplă butelie Klein, având la gură 
pecetea lui Solomon întipărită în ceară roşie. 
Virginia îşi desfăcuse părul, care plutea ca un nor 
roşu, încadrându-i faţa palidă şi frumoasă. 

Lupul din mine se întrebă de ce nu o ştergem, 
pur şi simplu, cu vas şi cu demon cu tot. Omul îi 

aminti că, fără îndoială, emirul îşi luase măsuri de 
siguranţă şi că probabil avea mijloace simpatetice 
de a manevra de la distanță dopul recipientului. 
Trebuia să-l scoatem pe demon din funcţiune... 
cumva... dar nimeni din tabăra noastră nu ştia prea 
multe despre această specie. 

Virgima termină vraja şi dădu să se retragă din 
mijlocul pentagramei, când din butelcă începu să 
năvălească un fum învolburat Afreetul ieşi atât de 
repede, încât ea abia avu timp să ajungă în afara 
figurii! Mi-am băgat coada între picioare şi am 
mârâit. Şi ea era speriată. Încerca din răsputeri să 
n-o arate, dar i-am simţit mirosul adrenalinei. 

Demonul fu nevoit să se încovoaie ca să încapă 
în cameră. Era un monstru cenuşiu, gol, mai mult 
sau mai puţin antropoid, dar cu aripi, coarne şi cu 
urechi lungi, o gură plină de colți şi ochi ca nişte 
tăciuni incandescențţi. 

Însuşirile lui erau puterea, viteza şi o 
invulnerabilitate fizică aproape totală. Lăsat liber, 
putea să înfrângă orice atac al trupelor lui 
Vanbrugh şi să pricinuiască pierderi înfricoşătoare 
celor mai bune sisteme de apărare. Readucerea lui 
sub control, după aceea, şi mai înainte de a fi 
pustiit ţinutul, avea să fie o problemă. Dar de ce le- 
ar fi păsat de asta sarazinilor? Îi smulseseră, în 
schimbul libertății, jurământul că le va rămâne 
aliat. 

Răcni ceva în arabă. Din gura lui ieşiră trâmbe 
de fum. Virginia părea foarte mică sub acele 
membrane ca de liliac, deschise pe jumătate. Vocea 
nu-i era chiar atât de sigură pe cât ar fi dorit ea: 

— Vorbeşte engleza, Marid. Sau eşti chiar atât 
de ignorant? Demonul fornăi indignat. 

— O, progenitură a o mie de babuini! Urechile 
îmi ţiuiră din cauza intensității sonore. O, tu, 
făptură necredincioasă albă şi laşă, pe care aş 
putea s-o zdrobesc cu degetul mic, vino aici, lângă 
mine, dacă îndrăzneşti. 

Eram speriat mai mult de tămbălăul pe care-l 
făcea decât de şansele pe care le-ar fi avut să se 
elibereze. Putea fi auzit de la un sfert de milă 
depărtare. 

—  Potoleşte-te, blestematule de Dumnezeu! 
replică Virginia. 

Asta îl făcu să tresară un pic. Ca majoritatea 
celor crescuţi în iad, era alergic la numele sfinte, 
deşi alergia asta ar fi devenit serioasă doar în 
condiții pe care nu le puteam reproduce aici. 

Virginia stătea cu mâinile în şolduri şi cu capul 
înclinat spre spate ca să înfrunte privirile 
fumegătoare îndreptate de sus asupra ei. 

— Văd că Suleiman ibn Daud, odihnească-se în 
pace, nu te-a întemnițat degeaba. Întoarce-te în 
închisoarea ta şi să nu mai ieşi iarăşi afară, că de 
nu, mânia cerului o să te lovească! 

Demonul zâmbi batjocoritor. 

— Află că Suleiman cel Înţelept e mort de trei 
mii de ani, ripostă el. Mult, mult timp am lâncezit 
în celula mea strâmtă, eu care cândva am făcut 
nestingherit ravagii pe pământ şi în ceruri. Acum, 
cel puţin, voi fi eliberat ca să-mi împlinesc 
răzbunarea asupra fulor plăpânzi ai lui Adam. 

Împinse în bariera invizibilă, dar o astfel de 
barieră avea o forţă evaluată la câteva milioane de 
p.s.i. Urma să reziste până la dizolvarea ei de către 
un adept. 

— O, tu, târfă fără văl şi neruşinată, cu părul ca 
iadul, află că eu sunt Rashid cel puternic, cel 
glorios în forță, sfărâmătorul de stânci! Intră lângă 
mine şi luptă ca un bărbat. 

Cu coama zbârlită, m-am apropiat de fată. Mâna 
care îmi atinse capul era rece. 

— Genul paranoic, îmi şopti Virgina. O 
mulțime dintre aceste periculoase făpturi ale lumii 
de jos sunt psihopate. Dar nu prea deştepte. 
Viclenia rămâne singura noastră şansă. Nu dispun 
de nici o vrajă care să-l constrângă în mod direct. 
Însă... Apoi i se adresă cu voce puternică: Tine-ţi 

fleanca, Rashid, şi ascultă-mă. Şi eu fac parte din 
rasa ta, şi trebuie să-mi arăţi respectul cuvenit. 

— Tu? hohoti el fals. Tu să aparțu rasei Marid? 
Auzi, furnică cu faţă de peşte, dacă ai intra aici, ți- 
aş arăta că nu eşti bună nici să... 

Restul fu expresiv, dar imposibil de reprodus de 
către un vârcolac bine crescut. 

— Ba nu, ascultă, spuse fata. Priveşte şi ascultă 
cu atenție. 

Făcu nişte semne si murmură o formulă. Am 
recunoscut descântecele care te împiedicau să 
rosteşti neadevăruri în timpul vreunei anumite 
conversații. Tribunalele noastre încă nu le-au 
adoptat - al Cincilea amendament le interzice - dar 
le-am văzut folosite în procesele din străinătate. 

Şi demonul le recunoscu. Bănuiesc că adeptul 
sarazin care-i insuflase cunoştinţele de engleză ca 
să-l facă eficient în acest război adăugase şi alte 
informaţii despre civilizația modernă. Deveni mai 
liniştit şi mai atent. Virginia declamă pe un ton 
impresionant: 

— Acum nu mai pot să spun decât adevărul. Eşti 
de acord că numele reprezintă obiectul numit? 

— D-d-da, se bâlbâi afreetul. Toată lumea ştie 
asta. 

Am simțit uşurarea ei. Prima piedică era 
depăşită! El nu fusese inițiat în domeniul 
cercetărilor ştiinţifice asupra magiei incantatorii. 
Deşi numele este, bineînţeles, simpatetic cu 
obiectul, ceea ce reprezintă principiul vrăjilor 
noemice şi al altora asemenea, abia în secolul 
nostru a fost demonstrat de către Korzybski că 
numele şi lucrul desemnat de el nu sunt identice. 

— Foarte bine, spuse ea. Numele meu este 
Ginny. 

Demonul o privi stupefiat. 

— Grăieşti adevărul? 

— Da. Acum o să mă asculţi? Am venit să-ţi 
ofer nişte sfaturi, ca de la un djinn la altul. După 
cum ştii, şi eu am puteri mari, chiar dacă nu le-am 

pus în slujba lui Allah, Atotputernicul, 
Atotştiutorul şi Milostivul. 

El se încruntă şi se strădui să se arate cât mai 
binevoitor. Convingându-se că şi fata face parte 
din specia lui, ea nu putea să mintă în legătură cu 
sfaturile; iar monstrului nu-i trecu prin minte că se 
putea ca poveţele în cauză să nu fie bune. 

— Continuă atunci, dacă aşa ţi-e voia, mârâi. 
Ştiai oare că mâine trebuie să nimicesc tabăra 
necredincioşilor? Şi continuă, îmbătat de visul său 
de glorie: Oh, ce-am să-i mai spintec, să-i calc în 
picioare, să-i sfârtec şi să-i împrăştii. O să afle ei 
care este puterea lui Rashid înaripatul, cel fioros, 
cel neîndurător, cel înţelept, cel... 

Virgima îl aşteptă să-şi termine de enumerat 
calitățile, apoi spuse cu blândeţe: 

— Dar, Rashid, de ce să provoci atâtea 
distrugeri? în felul ăsta nu vei câştiga nimic 
altceva decât ură. Vocea lui de bas sună tânguitor: 

— Vai, adevăr grăieşti. Întreaga lume mă urăşte. 
Toţi conspiră împotriva mea. Dacă n-ar fi avut 
ajutorul trădătorilor, Suleiman nu m-ar fi închis 
niciodată. Tot ce-am dorit să-nfăptuiesc a fost 
zădărnicit de răuvoitori... Da, dar mâine va fi ziua 
răfuielilor! 

Virginia îşi aprinse cu gesturi sigure o ţigară şi 
suflă spre el fumul albastru. 

— Cum poţi să ai încredere în emir şi în 
cohortele lui? Şi el este duşmanul tău. Dorinţa lui 
este să facă din tine o slugă. După aceea, înapoi în 
vas! 

— Cum... cum... 

Demonul se umflă până când bariera din jurul 
lui trosni. Din nări îi ţâşniră fulgere. Până atunci 
nu se gândise la această variantă; rasa lui nu-i 
deloc inteligentă, şi bineînţeles că un psiholog bun 
putea urmări acest tip de logică paranoică. 

— N-ai cunoscut oare numai dușmănie în toate 
zilele tale? continuă imediat Virginia. Nu-i aşa că 

primul lucru pe care ţi-l aminteşti este acţiunea 
crudă a unei lumi invidioase şi răzbunătoare? 

— Da... aşa a fost. Capul cu păr înfoiat 
încuviinţă, iar vocea deveni foarte joasă. În ziua în 
care am ieşit din găoace... da, mama m-a lovit atât 
de tare cu vârful aripii, încât am leşinat. 

— Poate că a fost un accident, spuse Virginia. 

— Ba nu. Totdeauna l-a preferat pe fratele meu 
mai mare - mocofanul! 

Virgima se aşeză turceşte pe podea. 

— Povesteşte-mi, îl îndemnă, pe un ton plin de 
simpatie. 

Am simţit o slăbire a forţelor uriaşe care se- 
nvolburau în interiorul barierei. Demonul se lăsă 
pe vine şi-şi închise pe jumătate ochii, pornind pe 
calea, lungă de milenii, a amintirilor. Virginia îl 
conducea, făcând din când în când câte o 
observaţie. Nu ştiam unde dorea să ajungă; cu 
siguranță că nu putea să psihanalizeze într-o 
jumătate de noapte un monstru, dar... 

— ...Da, şi de-abia împlinisem trei secole, când 
am căzut într-un puț pe care, probabil, îl săpaseră 
duşmanii mel. 

— Cu siguranţă că puteai să zbori afară din el, 
murmură Virginia. 

Demonul îşi rostogoli ochii în cap. Chipul 1 se 
schimonosi şi mai tare. 

— Ţi-am zis, era un puț! 

— Nu cumva un lac? întrebă ea. 

— Ba! Flutură furios din aripi. Nu era un loc 
chiar atât de afurisit.. A fost întuneric şi umed... ba 
nici măcar umed, ci un frig care ardea... 

Am simţit, vag, că fata descoperise o pistă. Îşi 
plecase genele lungi ca să-şi ascundă fugara 
hcărire din ochii verzi. Chiar şi sub forma aceea de 
lup, îmi puteam da seama prin ce şoc trecuse 
demonul nostru înaripat, ajuns în situaţia de a se 
îneca, cu flăcările transformându-se în aburi; un 
asemenea şoc, încât după aceea nega chiar şi faţă 

de el însuşi că i se întâmplase aşa ceva. Dar ce 
foloase putea trage Virginia din... 

Svartalf motanul se strecură înăuntru şi se opri 
brusc, derapând. Fiecare fir din blană i se zbârli, 
iar ochii îi ieşiră din orbite. Scuipă şi dădu buzna 
afară, urmat de mine. 

De jos, din hol, se auzeau voci. Privind prin uşa 
întredeschisă, am văzut că acolo forfoteau câţiva 
soldaţi. Probabil că veniseră să cerceteze pricina 
tămbălăului, văzuseră paznicii morți, iar acum 
trebuie să fi trimis după întăriri. 

Indiferent ce voia să facă, Ginny avea nevoie de 
timp. M-am năpustit pe uşă, într-un salt lung, şi m- 
am repezit la sarazini. Ne-am încăierat zgomotos. 
Am fost aproape copleşit de numărul lor, dar am 
reuşit să-mi păstrez fălcile libere şi le-am folosit. 
Apoi Svartalf se urcă pe coada de mătură, zbură cu 
ea deasupra noastră şi începu să-i înjunghie. 

Folosindu-ne de dinți, am dus câteva dintre 
armele lor în hol şi am aşteptat. M-am gândit că 
era mai bine să rămân lup, ca să mă păstrez imun 
la o mulţime de pericole, decât să beneficiez de 
mâini. Svartalf privi gânditor la o puşcă automată 
Thomson, o trase lângă perete şi se ghemui peste 
ea. 

Eu nu mă grăbeam. Fiecare minut cât eram încă 
singuri sau în care aveam să rezistăm atacului 
iminent era un minut câştigat pentru Ginny. Mi-am 
pus capul peste labele din față şi am moţăit. Dar, 
mult prea repede, am auzit răpăitul blacheurilor pe 
asfalt. 

Probabil că detaşamentul număra mai bine de o 
sută de oameni. Am observat masa lor întunecată 
şi reflexia pe arme a luminii stelelor. Zăboviră 
puţin la vederea grupului pe care îl lichidasem. 
Apoi, brusc, scoaseră strigăte războinice şi 
năvăliră în sus, pe scări. 

Svartalf se încordă şi puse în funcţiune pușca 
automată. Din cauza reculului, zbură, burzuluindu- 

se, înapoi, de-a lungul holului; totuşi nimerise 
câțiva. Eu i-am întâmpinat în uşă pe ceilalți. 

Muşcă, rupe, sări înăuntru, sări afară, sfâşie-i, 
răneşte-i şi urlă-le în faţă! Se înghesuiau cu toţi la 
intrare, înceți şi neîndemânatici. După un atac 
scurt din partea dinților mei, se retraseră, lăsând în 
urmă şase morţi şi răniți. 

M-am uitat prin geamul uşii şi l-am văzut pe 
prietenul meu, emirul. Era bandajat la un ochi, dar 
se agita, aranjându-şi oamenii, cu mai multă 
energie decât m-aş fi aşteptat. Câteva grupe se 
desprinseră din grosul formaţiei de luptă, luând-o 
la fugă către părțile laterale ale clădirii, cu intenţia 
de a intra pe geamuri şi pe celelalte uşi. 

Am schelălăit când mi-am dat seama că lăsasem 
afară coada de mătură. Acum nu mai putea fi vorba 
de scăpare, nici măcar pentru Ginny. Protestul mi 
se preschimbă într-un mârâit când am auzit cum 
geamurile erau sparte şi cum gloanţele pulverizau 
încuietorile. 

Svartalf era un motan deştept. Luă din nou 
puşca automată şi reuşi cumva, neîndemânatic din 
cauza labelor, să ţintească luminile. Apoi ne 
retraserăm împreună spre scări. 

Ceilalţi  veniră spre noi prin întuneric, 
neajutoraţi aşa cum sunt majoritatea oamenilor. I- 
am lăsat să orbecăiască prin hol, iar pe primul care 
s-a agăţat de balustradă l-am ucis în tăcere. Al 
doilea a avut timp să urle. Toţi ceilalți se 
înghesuiră în direcția noastră. Nu puteau să tragă şi 
să atace prin întuneric, fără să-i atingă pe propriii 
lor camarazi. Aţâţaţi nebunește, mă atacară cu 
iataganele, chestie împotriva căreia nu aveam nici 
o obiecție. Svartalf le punea piedică, iar eu îi 
sfâşiam - apucă, muşcă, sfârtecă, Allah Akbar şi 
dinții să trăiască! 

Scările erau destul de înguste ca să-mi pot 
menţine poziția, iar răniții împiedicau înaintarea 
celorlalți, totuşi forţa imensă a o sută de bărbați 
viteji mă făcea să mă retrag treaptă cu treaptă. 

Altfel, unul dintre ei m-ar fi putut dobori, iar alți 
doisprezece s-ar fi aruncat asupra noastră. Dar 
după cum se desfăşurau lucrurile, la fiecare treaptă 
pe care o pierdeam ofeream huriilor câţiva clienți 
noi. 

Nu-mi amintesc limpede lupta. Foarte rar se 
întâmplă aşa ceva. Dar trebuie să fi trecut cam 
douăzeci de minute până când atacatorii se 
retraseră, cu urlete de mânie. La baza scărilor 
stătea însuşi emirul, biciuind aerul cu coada şi 
încrețindu-şi pielea magnific dungată. 

M-am scuturat obosit şi mi-am  încordat 
picioarele pentru ultima rundă. Tigrul cu un singur 
ochi urcă încet către noi. Svartalf scuipă. Brusc, 
lunecă de-a lungul balustradei, trecând glonţ pe 
lângă felina cea mare, şi dispăru în întuneric. Mda, 
trebuia să-şi salveze propria piele... 

Ajunsesem aproape nas în nas, când emirul 
ridică o labă plină de gheare şi încercă să mă 
trântească. Nu ştiu cum m-am ferit şi am zburat 
către gâtul lui. Am reuşit să înşfac doar o zdravănă 
gură de piele, dar m-am agăţat de ea, încercând să 
ajung cu colții mai adânc. 

Emirul urlă şi începu să-şi scuture capul, 
făcându-mă să mă bălăbănesc ca o limbă de 
clopot. Am închis ochii şi m-am ţinut tare. El îmi 
sfâşie coastele cu ghearele-i lungi. Am sărit într-o 
parte, dar nu mi-am descleştat colții. Tigrul se 
smuci şi căzu peste mine. Fălcile i se închiseră 
zgomotos. Am simţit în coadă o durere cumplită şi 
am urlat. 

El mă ţintui la pământ cu o labă şi şi-o ridică pe 
cealaltă, să-mi rupă spinarea. Înnebunit de durere, 
m-am zbătut, reuşind, cu chiu cu vai, să mă 
eliberez, şi am lovit în sus, smulgându-i din orbită 
ochiul sănătos, care mă privea plin de furie. 

Răcni! Mă proiectă, cu o lovitură de labă, în 
balustradă. Am zăcut acolo, cu respiraţia tăiată, în 
timp ce tigrul orb se zvârcolea în agonie. Reacția 
animalică puse stăpânire asupra naturii lui de om, 

şi fiara se rostogoli pe scări, făcând ravagii printre 
propriii ei soldaţi. 

Pe deasupra busculadei şuieră o mătură. Dragul 
de Svartalf! Plecase doar ca să recupereze mijlocul 
de transport. L-am văzut îndreptându-se spre uşa 
demonului şi m-am ridicat, năuc, să întâmpin 
următorul val de sarazini. Deocamdată, încercau 
să-l stăpânească pe şeful lor. Am respirat adânc, 
apoi m-am oprit să privesc, să adulmec mirosurile 
şi să ascult. Coada mă ardea de parcă îmi luase 
foc. Jumătate din ea dispăruse. 

Se auziră rafalele unei puşti automate. Am auzit 
cum gâlgâie sângele în plămânii emirului. Nu era 
uşor să-l omori. Asta-i sfârşitul tău, Steve 
Matuchek, gândi omul din mine. Vor face acum 
ceea ce ar fi trebuit să facă de la bun început: vor 
rămâne acolo, jos, şi te vor ciurui cu gloanţele lor, 
fiecare al zecelea fiind de argint. 

Emirul căzu şi intră în agonie. Am aşteptat ca 
oamenii lui să-şi adune gândurile şi să-şi 
amintească de mine. 

Ginny apăru pe palier, călare pe coada de 
mătură. Vocea ei părea să vină de foarte departe. 

— Steve! Repede! Aici! 

Mi-am scuturat amețit capul, încercând să 
înțeleg. Eram prea obosit, prea canin. Ea îşi vâri 
două degete în gură şi fluieră. Asta mă dezmetici. 

Mă aruncă pe genunchi şi se ţinu bine, în timp 
ce Svartalf pilota mătura. Cei de jos trăgeau, 
orbeşte, spre noi. Am ieşit pe un geam de la etajul 
al doilea şi ne-am pierdut în înaltul cerului. 

Un covor se apropie. Svartalf îşi arcui spatele şi 
toarse mai multă putere. Cadillacul nostru avea 
picioare! îl lăsarăm pe inamic în urmă, iar eu am 
leşinat. 

VII 


Când mi-am revenit, eram țintuit pe un pat de 
campanie, într-un cort de spital. Afară strălucea 
lumina zilei, pământul era ud şi scotea aburi. Am 
gemut. Un medic se întoarse spre mine. 

— Bună, eroule. Ar fi bine să nu te mişti un 
timp. Cum te simţi? 

Am aşteptat să devin pe deplin conştient, înainte 
de-a accepta o cană cu supă. 

— Ce s-a întâmplat cu mine? am şoptit; mă 
transformaseră, fireşte, în om. 

— Ai scăpat ieftin, date fiind împrejurările. 
Rănile începuseră să ţi se infecteze - un stafilococ 
ce poate afecta şi oamenii, şi specia canină - dar 
am reuşit să-l înlăturăm cu o nouă tehnică 
antibiotică. Altfel, pierdere de sânge, şoc şi 
epuizare cât cuprinde. Într-o săptămână, două, te 
faci bine. 

Am stat şi m-am gândit, cu mintea amorțită şi cu 
atenţia îndreptată asupra gustului delicios al supei. 
Un spital de campanie nu poate să beneficieze de 
echipamentul necesar pentru a străpunge cu ace 
fine bacteriile miniaturale. De cele mai multe ori, 
un asemenea spital nu are nici măcar manechinele 
anatomice mărite pe care chirurgul să poată face o 
operaţie simpatetică. 

— La ce tehnică te referi? am întrebat. 

— Unul dintre băieţii noştri poate să deoache; se 
uită la germeni printr-un microscop. 

N-am mai cerut amănunte, ştiind că, peste 
câteva luni, Reader's Digest va publica destule 
poveşti siropoase pe această temă. Dar mă mai 
sâcâia ceva: 

— Atacul... l-am pornit? 

— At... Oh, Rin-Tin-Tin, asta a fost acum două 
zile. Te aflai sub efectul asfodelului. I-am bătut pe 
toată linia. După ultimele ştiri, trecuseră de graniţa 
Washingtonului şi încă mai fugeau. 

Am oftat şi am adormit iarăşi. Nici măcar 
zgomotul pe care-l făcea doctorul dictând maşinii 
de scris un raport nu m-a putut ţine treaz. 

A doua zi apăru Ginny, cu Svartalf pe umăr. 
Razele de soare care intrau pe uşa cortului îi 
transformau părul în cupru incandescent. 

— Bună, căpitane Matuchek, spuse. Îndată ce- 
am putut obţine o permisie, am venit să văd ce 
faci. 

M-am ridicat în coate şi am fluierat spre ţigara 
pe care mi-o oferea. Când aceasta poposi între 
buzele mele, am spus încet: 

— Termină, Ginny. Nu putem spune că în seara 
aceea am avut chiar un rendez-vous, dar cel puţin 
ne-am cunoscut bine. 

— Da. 

Se aşeză pe pat şi-mi mângâie părul. Mi-a plăcut 
mult. Svartalf începu să toarcă spre mine, şi mi-am 
dorit să-i pot răspunde. 

— Şi cu demonul ce s-a întâmplat? am întrebat 
după un timp. 

— A rămas în vasul de lut, rânji ea. Mă îndoiesc 
că va mai reuşi cineva să-l scoată de-acolo, 
presupunând că ar dori s-o facă. 

— Dar ce i-ai făcut? 

— O simplă aplicare a principiilor lui papă 
Freud. Dacă se va scrie vreodată povestea asta, o 
să mi-i ridic în cap pe toți adepții din ţară ai lui 
Jung, dar a mers. L-am făcut să-şi depene 
amintirile şi iluziile şi am aflat destul de repede că 
avea un complex al hidrofobiei - ceea ce, Rover, 
înseamnă frică de apă, nu turbare... 

— Poţi să-mi spui Rover (Hoinarul - aici cu 
sensul de câine vagabond), am mârâit eu, dar dacă- 
mi spui Fido, te altoiesc. 

Nu mă întrebă de ce eram sigur că relaţiile 
noastre viitoare vor fi suficient de apropiate pentru 
a îngădui astfel de tratamente. Ceea ce m-a 
încurajat. Într-adevăr, Ginny roşi, dar continuă: 

— Aflând cheia personalităţii sale, a fost simplu 
să mă joc cu fobia lui. I-am povestit pe larg ce 
răspândită substanţă este apa şi cât de dificilă este 
deshidratarea totală. A devenit din ce în ce mai 
speriat. Când i-am spus că toate țesuturile animale 
- inclusiv ale sale - conţin aproape optzeci la sută 
apă, chestia asta i-a pus capac. S-a strecurat înapoi 
în vas şi a devenit catatonic. 

După un moment, adăugă, pe gânduri: 

— Mi-ar plăcea să-l am acasă, pe şemineu, dar 
bănuiesc că-l vor lua cei de la Smithsonian. Aşa că 
o să scriu doar un mic tratat despre folosirea 
psihiatriei în domeniul militar. 

— Nu sunt destul de îngrozitoare bombele, 
dragorul şi spiritele? am întrebat cu un tremur. 

Bietele stihii ale naturii! Îşi închipuie că sunt 
cumplite, dar ar trebui să ia lecţii de la rasa umană. 

Cât despre mine, bănuiam care ar fi fost 
neajunsurile dacă mă încurcam cu o vrăjitoare, 
dar... 

— Vino-ncoa!. 

A venit. 

Nu am prea multe amintiri din război. A fost o 
perioadă urâtă pe care-i mai bine s-o uiţi. Dar, în 
ciuda eforturilor susținute ale chirurgilor plastici, 
mi-a rămas un semn: ca lup, am coadă prea scurtă, 
iar ca om, nu-mi prea place să stau jos atunci când 
vremea este umedă. 

Al naibii preţ plătit pentru o Inimă purpurie (În 
Statele Unite — decorație pentru cei răniţi în 
luptă)! 

VIII 


lată-mă ajuns la prima dintre perioadele de 
răgaz. O să trec repede peste ele, deşi au fost mult 
mai importante şi mai interesante pentru noi — 
pentru Ginny şi pentru mine - decât episoadele 
care-l implică direct pe Duşmanul nostru. 
Lucrurile care-i preocupă cu adevărat pe oameni 
nu sunt vrajba, pericolul sau melodrama, ci munca 
lor - mai cu seamă dacă au norocul să le placă ceea 
ce fac - distracțile, dragostea, întemeierea unei 
familii, anecdotele şi surprizele plăcute. 

Dar nu v-ar putea interesa prea mult să aflați 
despre noi asemenea gen de lucruri. Aveţi şi voi 
viaţa voastră personală. În plus, multe dintre ele au 
un caracter prea intim pentru a fi destăinuite. Iar 
peste toate astea, am la dispoziţie doar noaptea de 
faţă ca să vi le povestesc. Tot ce durează prea mult 
face ca stresul să aibă repercusiuni asupra mea. Nu 
vreau să-mi asum riscuri inutile cu necunoscutul; 
ştiu ce înseamnă asta. 

La urma urmei, pentru voi contează numai 
evenimentele importante. Adversarul nostru este şi 
al vostru. 

Deci vă voi relata câte ceva despre perioadele de 
răgaz doar ca să fac legătura între episoadele 
importante. E-n regulă? 

Primul acoperă o durată cam de doi ani. Eu şi 
Ginny rămaserăm încă vreo câteva luni în cadrul 
armatei, deşi nu ne-am mai aflat pe câmpul de 
luptă. Partea proastă a fost că, în acest răstimp, nu 
ne-am văzut defel. Noile misiuni ne purtau dintr- 
un loc într-altul. 

Dar războiul se termină curând. Necredincioşii 
fură înfrânți pretutindeni în afara graniţelor 
Califatului. De altfel, în urma revoluțiilor, 
răscoalelor,  secesiunilor,  vendetelor, actelor 
banditeşti şi a capitulărilor parțiale, Califatul însuşi 
se dezintegră, ca o bucată de sticlă care cade şi se 
sparge. America şi aliaţii ei n-avuseseră nevoie de 

forţe armate pentru a invada teritoriul inamic, dar 
avură mare nevoie de ele, şi încă urgent, pentru a 
ocupa teritoriile şi a reinstaura ordinea, înainte ca 
foametea şi molimele să facă ravagii. Din cauza 
talentelor noastre speciale, eu şi Ginny vizitarăm 
jumătate din planetă - dar nu împreună. 

Amândoi am cheltuit pe timbre poştale o mare 
parte din soldă. Oricum, mi-a trebuit ceva timp 
până să mă hotărăsc s-o cer în căsătorie; însă 
răspunsul ei, deşi plin de delicateţe, nu fu 
afirmativ. Rămasă orfană de la o vârstă fragedă, 
tânțise după afecţiune şi avea, la rândul ei, 
capacitatea de-a oferi aşa ceva - dar, în acelaşi 
timp se închisese în carapacea muncii, menită s-o 
apere de suferință. N-ar fi acceptat o căsătorie, 
decât dacă ar fi fost sigură că aceasta va dura 
întreaga viaţă. 

Am fost demobilizat ceva mai devreme decât ea 
şi m-am întors acasă, dorind să leg din nou firele 
rupte din cauza războiului. Surprinzător, în Statele 
Unite se petrecuseră destul de puţine schimbări. 
Deşi inamicul invadase aproape jumătate din ţară, 
fusese gonit destul de repede de-acolo, iar în acea 
scurtă perioadă avusese prea mult de furcă să ne 
respingă atacurile ca să mai poată produce dezastre 
precum acelea suferite de unele localităţi hpsite de 
noroc, ca Trollburgul, de exemplu. Puterea civilă 
urmă foarte îndeaproape armata, reinstalându-se 
mai rapid şi mai eficient decât mi-aş fi putut 
închipui. Sau poate că acest lucru era o amprentă a 
civilizaţiei. Tehnologia poate produce pagube 
imense, dar şi recuperări rapide. 

Astfel că m-am întors într-o ţară care, cu 
excepţia câtorva lipsuri, remediate de altfel destul 
de repede, nu se schimbase prea mult. La 
suprafaţă, vreau să spun. Psihicul era cu totul 
altceva. Probabil că o parte semnificativă a 
populației devenise dezechilhbrată mintal în urma 
şocului profund provocat de cele întâmplate, un 
şoc mai puternic decât îşi dădeau ei înşişi seama. 

Fără îndoială că de la dezastrul social ne salvă 
varietatea manifestărilor excentrice. Apăruseră atât 
de mulţi demagogi, profeţi autodeclaraţi, pretinşi 
necromanţi, propovăduitori demenţi ai unor religii, 
ai unor ideologii politice şi ştiinţifice, ai unor 
metode de slăbire, stiluri noi de viaţă şi Dumnezeu 
mai ştie ce, încât aveau tendinţa să se anuleze 
reciproc. 

Puține dintre toate aceste devieri s-au dezvoltat 
suficient ca să devină îngrijorătoare; una dintre ele 
fu biserica ioanină, despre care vă voi vorbi foarte 
curând. 

În orice caz, procesul nu se desfăşură prea 
repede. Pe aceia dintre noi care nu eram atinşi de 
nici un soi de fanatism - şi luaţi aminte, 
reprezentam majoritatea - manifestările nu ne 
îngrijorau şi nici nu ne preocupau prea mult. Ne 
gândeam că, până la urmă, clasa politică le va 
pune capăt, reinstaurând cursul normal al vieţii. 
Intre timp, noi înşine trebuia să ne reconstruim 
visele şi carierele profesionale; trebuia să facem 
faţă problemelor de fiecare zi. 

Eu unul m-am întors la Hollywood şi am 
reînceput s-o fac pe vârcolacul pentru „Metro- 
Goldwin-Merlin”. A fost o dezamăgire. Faptul că 
eram nevoit să port un pămătuf legat de coada mea 
ciuntită mă deranja şi pe mine, şi pe cei de la 
studio. Patronii nu erau satisfăcuţi nici de 
interpretările mele; şi nici eu nu eram. De 
exemplu, deşi am depus cu adevărat eforturi, n-am 
reuşit să fiu foarte convingător în rolurile din 
Dracula, Frankenstein, Omul-Lup, Mumia şi Față- 
n fată cu Paracelsus. Nu fiindcă aş fi disprețuit 
spectacolele de divertisment, dar îmi descoperisem 
dorinţa de a realiza ceva mai important. 

Aşa că începurăm să ne facem aluzii reciproce 
referitoare la demisia mea. Probabil că doar 
medaliile mele întârziară deznodământul. Eroi de 
război erau însă prea mulţi. De altfel, toată lumea 
ştie că la comportarea curajoasă a unui militar 

contribuie, în mare măsură, disciplina, 
antrenamentul şi descântecele împotriva fricii; 
acestea din urmă sunt, de regulă, anulate la 
demobilizare: civilii au nevoie de puţină timiditate. 
Oricum, eu nu pretind că aş avea mai mult curaj 
decât un om normal. 

Cam tot pe atunci a ieşit din armată şi Ginny. 
Veni imediat să mă viziteze. A fost o reîntâlnire 
fantastică. Dar la repetatele mele propuneri de a ne 
căsători, spunea: „Nu încă, Steve, până când nu 
vom vedea cum ne înţelegem în condițiile vieţii 
obişnuite, pricepi?" - dar se părea că nu am nici un 
rival. 

Timp de câteva zile, în afara lucrurilor pe care 
era de aşteptat să le facem, purtarăm conversații 
lungi şi foarte serioase. Ginny reuşi să mă 
determine să-i destăinui adevărata mea ambiţie: să 
supun Focul şi Aerul, ca să creez o vrajă 
antigravitațională suficient de puternică pentru ca 
omul să poată ajunge pe alte planete. De fapt, 
avusesem de gând să devin inginer. Dar veniturile 
unui student în primul an de facultate sunt mici. Se 
întâmplase ca un vânător de talente să mă vadă 
într-o piesă de teatru de amatori şi asta îmi 
schimbase cariera. Ca mulți alţi oameni, m-am 
lăsat dus de curent. 

Ginny nu semăna cu majoritatea oamenilor. Dar 
şi ea avea acum alte gânduri. Cei de la „Arcane" ar 
fi reprimit-o bucuroşi, dar ea se întreba dacă într- 
adevăr dorea să mai lucreze pentru o mare 
corporație. Oare dacă ar fi avut propria ei agenţie 
de consulting nu i-ar fi fost mai uşor să-şi dezvolte 
ideile personale? Pentru aceasta însă îi erau 
necesare cunoştinţe de magie  incantatorie 
suplimentare şi era clar că, pentru a le obține, 
trebuia să-şi ia titlul de doctor în filozofic. 

Dar economiile noastre, la un loc cu pensiile de 
veterani, abia dacă ne-ar fi permis să ne întoarcem 
la colegiu... 


54 


Argumentul decisiv pentru reluarea studiilor a 
fost faptul că, după un schimb de corespondenţă, 
universitatea „Trismegistus" îi oferi lui Ginny un 
post de asistent - din moment ce ea obținuse deja, 
în Congo, diploma de Maestru al Artelor - pe 
timpul cât avea să-şi efectueze studiile pentru 
doctorat. 

Am trimis şi eu, îndată, o cerere de înscriere la 
secţia de inginerie a aceleiaşi universități şi am 
fost acceptat. Câteva săptămâni mai târziu, Steve 
Matuchek şi M.G.M. se despărțeau cu o 
politicoasă strângere de mână, apoi, împreună cu 
Virginia  Gray-lock, m-am îmbarcat pe un 
supercovor cu destinația Upper Midwest. 

La început, totul merse foarte bine. Ne găsirăm 
nişte camere decente şi impersonale, destul de 
aproape una de alta. Cursurile erau interesante. Ne 
petreceam împreună majoritatea timpului liber. 
Rezistenţa ei împotriva căsătoriei pripite scădea 
atât de repede, încât am crezut că până la Crăciun 
va accepta şi că vom face nunta imediat după 
examenele de primăvară. 

Dar apoi am încasat lovitura. Direct în plex. 

Ştiam că profesorii, în general foarte buni, erau 
conduşi de un preşedinte mediocru şi înfumurat, 
Bengt Malzius, a cărui principală calitate era aceea 
că obținea acordul unanim al membrilor din 
consiliul de administraţie. Se făcea totdeauna doar 
ceea ce dorea el. In general, acest fapt nu afecta pe 
nimeni de la nivelurile inferioare - oricum, nu prea 
mult. Dar, cu un an în urmă, Malzius decretase că 
personalul academic, fără nici o excepţie, trebuia 
să fie descântat să se supună tuturor regulilor 
universităţii atâta timp cât lucra acolo. 

Prea puţini se opuseseră vehement. În mare, 
regulile erau cele standard; şi salariile erau bune; 
iar noua constrângere se dorise o ţinere în frâu, 
măcar parțială, a  rebelhunilor, demenței şi 
nihilismului, care în ultimul timp luaseră o 
amploare îngrijorătoare nu numai printre studenţi, 

ci şi în rândurile corpului profesoral. Ginny se 
supusese. 

Ne aflam acolo de două săptămâni, când cineva 
observă că eram împreună şi trăncăni despre asta. 
Ginny fu chemată la preşedinte. I se arătă 
regulamentul, pe care ea nici nu se gândise să-l 
citească. Persoanele care făceau parte din corpul 
profesoral, până la nivelul de asistent, nu aveau 
voie să întreţină relaţii amoroase cu studenții. 

În seara aceea ne certarăm cumplit. 

A doua zi, bineînţeles, am trecut ca o furtună pe 
lângă funcţionari şi secretare, ca să port o discuţie 
cu Malzius în biroul lui. Zadarnic. Nici prin gând 
nu-i trecea să facă o excepţie pentru noi. 

— S-ar crea un precedent, domnule Matuchek, 
un precedent nedorit. 

M-am gândit, furios, că, de fapt, el era un 
preşedinte nedorit. Regula ar fi trebuit desfiinţată, 
din moment ce descântecul nu admitea dispense. 
Nici măcar în cazul în care ar fi fost vorba despre 
un student de la o altă universitate, deci n-ar fi 
ajutat la nimic să mă transfer. 

Până în iunie, când contractul lui Ginny expira, 
singura soluție era să mă retrag de la cursuri, dar, 
cu o fermitate de neclintit, ea îmi refuză 
propunerea. Să pierd un an întreg? Ce eram eu, 
ditamai vârcolacul sau un amărât de şoarece? Ne- 
am certat foarte urât pe chestia asta şi, ce-i mai 
rău, în public. lar când nu te poţi întâlni cu cineva 
decât din întâmplare sau la evenimente oficiale, nu 
e deloc uşor să te săruţi şi să recuperezi timpul 
pierdut. 

Oh, desigur, rămăseserăm „buni prieteni" şi ne 
vedeam în locurile pentru fumat, la ceaiuri, la 
anumite colocvii... adevărată dolce vita. Până una- 
alta, tot ceea ce ea decretase cu o logică rece ştiam 
că era doar o formă de apărare, dar nu o puteam 
înfrânge, oameni eram... Din când în când, ea se va 
mai fi întâlnit cu câte un coleg necăsătorit, 


56 


dorindu-și ca în locul lui să fi fost eu; iar eu, la 
rându-mi, mai însoţeam câte o fată... 
Aşa se prezenta situația în noiembrie. 

IX 


Cerul era ticsit de mături zburătoare, iar poliția 
turba încercând să controleze traficul. De fiecare 
dată, meciul jucat pe teren propriu atrage o 
mulțime imensă şi agită peste măsură spiritele. Nu 
împărtăşeam această stare. Am depăşit cu Chevvy- 
ul meu rablagit, de dinainte de război, un Lincoln 
uriaş, de două sute de dragoni-putere, cu ghidon 
azuriu, îmbrăcat în polietilenă, şi cu un radio 
asurzitor. Se uită dispreţuitor la mine, totuşi eu am 
ajuns primul la locul de parcare vacant. Am 
descălecat, am vârât în buzunar cheia runică, şi m- 
am amestecat fără chef în gloată. 

Kachina-iui de la institutul meteorologic sunt 
amabili în nopţile când au loc meciuri. Aerul era 
agitat de o briză proaspătă şi răcoroasă, care 
mătura uşor de pe trotuare frunzele uscate. 
Deasupra clădirilor întunecate ale campusului se 
ridica o lună plină, ca un dovleac galben. M-am 
gândit la pădurile şi câmpiile din Midwest, la 
mirosurile umede ale solului şi la ceața învolburată 
din afara oraşului, iar partea de lup din mine îşi 
dori să fie acolo şi să alerge după iepuri. Dar un 
vârcolac bine antrenat poate să-şi controleze 
reflexele, iar lumina polarizată nu trebuie să-i 
stârnească în nervi mai mult decât o zvâcnire 
ancestrală. 

Impulsul mi se prefăcu însă repede în gânduri 
negre. Ginny, draga mea! Ar fi trebuit să meargă 
alături de mine, cu faţa în bătaia vântului, cu părul 
răsfirat de răcoarea aerului; dar singura mea 
însoțitoare era o ilegală butelcuţă plată. De ce 
dracu' venisem la meci? 

Trecând de sediul clubului „Teth Cash Sameth", 
am intrat pe teritoriul campusului propriu-zis. 
„Trismegistus" a fost fondată după apariţia ştiinţei 
moderne, iar construcţia ei reflectă acest fapt. Cea 
mai mare clădire adăposteşte departamentul 
lingvistic, deoarece limbile exotice sunt necesare 

pentru cele mai puternice vrăji - iată de ce atât de 
mulți studenți africani şi asiatici vin aici să înveţe 
argoul american; dar mai are şi două amfiteatre 
destinate englezei, unul pentru colegiul artelor şi 
unul pentru ingineria poetică. În apropiere se 
găseşte departamentul de teriantropologie, care are 
întotdeauna expoziţii interesante de tehnici străine: 
luna aceasta, în onoarea doctorului Ayingalak, un 
angekok aflat aici în vizită, se deschisese o 
expoziție de tehnică a eschimoşilor. Ceva mai 
departe este zoologia, izolată cu mare atenţie în 
interiorul unui gard pentagonal, deoarece unele 
dintre acele bestii cu picioare lungi nu sunt nişte 
vecini prea plăcuţi. Şcoala medicală dispune de un 
centru de cercetare, nou şi strălucitor, construit 
prin bunăvoința Fundaţiei „Rockefeller”. Aici s-au 
realizat deja lucruri uimitoare, cum ar fi polaroidul 
cu lentile filtrante, care îi ajută să ducă o viaţă 
normală pe cei loviți de deochi. 

Şcoala de drept n-a suferit modificări. 
Întotdeauna munca lor a făcut parte din altă lume. 
Traversând Mall-ul, am trecut pe lângă clădirea 
mică şi mohorâtă a departamentului de ştiinţe 
fizice, tocmai la timp ca să mă strige doctorul 
Griswold. Era un ins micuţ şi scofâlcit, cu ochi 
albaştri veseli şi cu ţăcălie, care cobori tropăind 
scările. Undeva în spatele acelei priviri jucăuşe se 
afla o expresie de zăpăceală îndurerată, ca a unui 
copil care nu poate să înţeleagă de ce nimeni nu e 
realmente interesat de jucăriile lui. 

— Ah, domnule Matuchek, spuse. Te duci la 
meci? 

Am încuviinţat, nu prea dornic de companie, dar 
el mi se alătură şi trebui să fiu politicos. Nu pentru 
că aş fi vrut să-l linguşesc. Eram, ce-i drept, 
studentul lui la chimie şi la fizică, dar materiile 
astea erau nişte bagatele. Pur şi simplu nu mă lăsa 
inima să jignesc un bătrânel atât de simpatic şi 
însingurat. 

— ŞI eu, continuă el. Am auzit că formația de 
animatoare a pregătit pentru pauze ceva 
spectaculos. 

— Zău? 

Îşi înclină capul şi mă privi dintr-o parte, ca o 
pasăre. 

— Dacă ai vreo problemă, domnule Matuchek... 
dacă te pot ajuta... ştii, de asta mă aflu aici. 

— Totul e-n ordine, am minţit. Oricum, vă 
mulţumesc. 

— Nu poate fi uşor pentru un bărbat în toată 
firea să o ia de la început împreună cu o mulțime 
de boboci gălăgioşi, spuse. Îmi amintesc cum m-ai 
ajutat cu ocazia... ăă... acelui nefericit incident de 
luna trecută. Crede-mă, domnule Matuchek, îţi 
sunt recunoscător. 

— Oh, drace, a fost o nimica toată. Am venit 
aici ca să mă instruiesc. 

Și să fiu împreună cu Virginia Graylock. Dar 
acum, asta-i imposibil. Nu vedeam nici un motiv 
să-i împărtăşesc necazurile mele. Oricum, avea şi 
el mai multe decât putea duce. 

Griswold oftă, simţindu-mi probabil 
frământările. 

— Adesea mă simt atât de inutil... 

— Ba deloc, domnule, am răspuns, cu un 
entuziasm bine jucat. Pe Midgard! Cum s-ar 
putea... hai să spunem, ca alchimia să fie practicată 
fără o solidă bază de fizică nucleară? Sau ai obține 
un izotop radioactiv care te-ar putea ucide, sau ai 
arunca în aer jumătate din țară. 

— Desigur, desigur. Dumneata înţelegi. 
Dumneata cunoşti bine lumea - la drept vorbind, 
mai mult decât mine. Dar studenţii... ei bănuiesc că 
este normal să fie aşa. Vor doar să rostească nişte 
cuvinte, să facă nişte pase, şi îndată să obțină tot 
ce-şi doresc, aşa, simplu, fără să se obosească să 
înveţe gramatica sanscrită sau tabelul periodic. N- 
au înţeles că din nimic obţii tot nimic. 

— Or să înţeleagă. Or să crească. 

— Până şi administraţia... Universitatea asta, 
pur şi simplu, nu ţine seama de nevoile catedrei de 
fizică. Cei din California au comandat o piatră 
filozofală de un miliard de volți, dar aici... 
Griswold ridică din umeri. lartă-mă. Dispreţuiesc 
văicăreala. 

Ajunşi la stadion, am predat biletul, dar am 
refuzat ochelarii pentru vedere de noapte, fiindcă 
îmi păstrasem privirea vrăjitorească pe care o 
căpătasem la primele antrenamente din armată. 
Locul meu era în dreptul liniei de treizeci de iarzi, 
între un boboc şi un student din ultimul an care 
deja urlase până răguşise. Pe lângă noi trecu o tavă 
animată; mi-am cumpărat un hot-dog şi am 
închiriat un glob de cristal. Dar nu ca să urmăresc 
în el detaliile meciului. Am murmurat deasupra 
globului, am privit în el şi am văzut-o pe Ginny. 

Şedea lângă linia de cincizeci, pe partea opusă, 
ținându-l în poală pe Svartalf cel negru, iar părul ei 
părea un strigăt roşu în monotonia chipurilor din 
Jur. Darul ei vrăjitoresc era mult mai vechi decât 
Arta a cărei adeptă devenise. Chiar şi din partea 
opusă a terenului şi prin sticla ieftină, îmi făcea 
inima să se oprească. 

În seara asta venise împreună cu doctorul Alan 
Abercrombie, asistent la catedra de profeţii 
comparative, zvelt, blond, chipeş, leul petrecerilor. 
În ultimul timp, îi arătase multă atenţie lui Ginny, 
pe când eu mă perpeleam de unul singur. Cu 
desăvârşire singur. Cred că Svartalf nu mă 
considera cu nimic mai bun decât el din punct de 
vedere moral. Nici nu dorisem cu tot dinadinsul să 
rămân fidel, dar, când ţi-ai parcat coada de mătură 
sub lumina lunii, pe o alee, şi te afli în braţele unei 
făpturi ispititoare... nişte ochi galbeni şi arzători 
care te urmăresc dintr-un copac alăturat îţi taie pe 
loc tot cheful. Renunţasem foarte repede la aşa 
ceva. Acum îmi petreceam serile studiind şi bând 
bere. 

Na-ţi-o bună! Tremurând în adierea rece, mi-am 
încheiat nasturii de la haină. În aer se simţea ceva 
ca un miros rău... probabil din pricina stării mele 
proaste de spirit, m-am gândit, dar mi se mai 
întâmplase şi altă dată să adulmec necazurile în 
pregătire. 

În momentul când, tropăind sub lumina lunii, 
echipele îşi făcură apariția — Grifonii de la 
„Irismegistus" şi  Balaurii de la „Albertus 
Magnus" —, studentul din ultimul an urlă atât de 
tare, încât îmi sparse urechile. 

Studenţii bătrâni afirmă că nu pot pricepe de 
unde au apărut pe terenuri toți bobocii ăştia 
prizăriți, ochelarişti şi tocilari. Se pare că, înainte 
de epoca vrăjilor incantatorii, echipele de fotbal 
erau formate din adevăraţi dinozauri. Dar 
bineînţeles că, în esenţă, Arta este intelectuală, fapt 
care şi-a pus amprenta şi asupra sportului. 

Meciul avu momentele lui interesante. Balaurii 
se ridicau prin levitaţie, iar micuțul lor coordonator 
de joc se dovedi un om-pelican. Dushanovitch, sub 
formă de condor, îl dobori la pământ pe linia de 
douăzeci din jumătatea noastră de teren. 
Andrevski, cel mai bun om-taur de linie din „Liga 
Celor Zece", reuşi să-i respingă în primele două 
reprize. În a treia, Pilsudski prinse mingea şi se 
transformă în cangur. Jocul lui de picioare fu 
colosal atunci când eschivă o placare - adversarul 
era îmbrăcat cu o tarnkappe, dar i se vedeau 
urmele în timp ce avansa - şi-i pasă mingea lui 
Mstislav. Balaurii se năpustiră în jos, aşteptându-se 
ca Mstislav să se transforme într-un corb pentru a 
marca eseul, dar el, scoțând un croncănit uşor, le 
fentă vrăjile şi se prefăcu într-un porc... unsuros. 
(Bineînţeles că acestea erau transformări minore - 
un gest rapid făcut peste un obiect deja sensibilizat 
- nu Cuvintele cumplite şi măreţe pe care aveam să 
le aud înainte de ivirea zorilor.) Puțin mai târziu, o 
brutalitate inutilă ne costă o lovitură de la 
cincisprezece  iarzi: Domingo  călcase, din 

întâmplare, peste un cartonaş ghimpat ce căzuse pe 
teren şi-şi îndreptase ţepii spre câţiva dintre 
Balauni. Dar nu se întâmplă nimic grav, iar 
adversarii primiră aceeaşi pedeapsă când, de 
exaltare, Thorsson îşi pierdu capul şi slobozi un 
trăsnet. La sfârşitul primei reprize, scorul era 13 la 
6 pentru „Trismegistus", iar spectatorii mai-mai că 
smulgeau banchetele. 

Mi-am tras pălăria peste urechi, i-am aruncat 
studentului din ultimul an o privire ucigătoare şi 
m-am uitat în cristal. Ginny era o microbistă mai 
înfocată decât mine, sărea şi urla, de parcă nici n- 
ar fi observat că Abercrombie o îmbrăţişase cu o 
mână. Sau poate că asta nu o deranja? Înciudat, am 
tras din sticlă o duşcă zdravănă. 

Echipa de majorete apăru pe teren. 
Instrumentele lor se agitau într-un dans aerian 
complicat, bubuind şi sunând, în timp ce fetele 
efectuau tradiționalul marş către regina 
campusului. Auzisem că tradiția cere ca aceasta să 
le întâmpine zburând pe un unicorn, dar, din nu 
ştiu ce motiv, în anul acela obiceiul nu fusese 
respectat. 

Părul de pe ceafă mi se zburli şi am simțit 
dorința instinctivă să-mi schimb pielea. De-abia 
am reuşit să mă stăpânesc şi să rămân la forma 
umană; mă trecură sudori reci. Mi se păru deodată 
că aerul era saturat de mirosul pericolului. Oare 
nu-l mai simţea nimeni altcineva? 

Am focalizat cristalul asupra echipei de 
animatoare, căutând sursa primejdiei, fără să dau 
nici o importanță strigătului: 


„Aleph, beth, grmel, daleth, he, vau, 

Nomine Domini, bow, wow, wow! 
Topeşte-i în foc şi înțeapă-i cu ace 
«Trismegistus» întotdeauna învinge..." 


Era Macllwraith! 
— Hei, domnule, ai păţit ceva? 

Bobocul se trase înapoi, şi mi-am dat seama că 
mârâisem. 

— Oh... nimic... sper. 

Făcând un efort, mi-am controlat trăsăturile 
feței, abţinându-mă să n-o prefac într-un bot. 
Puştiul blond şi grăsuţ nu părea ameninţător; un fel 
de negură învolburată se învârtejea în jurul lui. 
Mai avusesem, cândva, de-a face cu el, şi... 

Cu toate că la vremea respectivă nu-l pârâsem, 
el era cel care aproape că distrusese laboratorul de 
chimie al lui Griswold. Boboc la şcoala 
premedicală, băiat de bani gata, nu era 
funciarmente rău, dar prezenta o nefericită 
combinaţie între o totală iresponsabilitate şi nişte 
aptitudini înnăscute pentru Artă. Studenţii de la 
medicină sunt renumiţi pentru glumele lor proaste, 
gen dansul prin dormitorul fetelor cu un schelet 
însuflețit, iar el abia aşteptase să se conformeze 
tradiției. 

Pe când Griswold ne demonstra acțiunea unui 
catalizator, Macllwraith murmurase o vrajă în 
versuri, pentru ca din eprubetă să apară o pisică. 
Dar  greşise cantitățile şi obţinu un tigru 
machairod. Fiind vorba doar despre o glumă, 
acesta rămăsese pe masa de lucru; totuşi, era 
periculos şi stârnise panică. M-am aruncat într-un 
dulap, am acționat lanterna „Polaroid" şi m-am 
transformat în lup. Apoi am gonit „pisicuţa” pe 
fereastră şi am făcut-o să se urce într-un copac, 
până când cineva putu să-i cheme pe cei de la 
departamentul exorcism. 

Deoarece ştiam că Macllwraith o făcuse, l-am 
luat deoparte şi l-am avertizat că, dacă mai 
deranjează vreodată cursurile, îl mănânc - la 
propriu, nu la figurat. Distracţia e distracţie, dar nu 
pe socoteala unor studenţi dornici cu adevărat să-şi 
însuşească materia şi a unui bătrânel inofensiv care 
se străduieşte să le-o predea. 

— Echipa! 

Conducătoarea formaţiei de majorete îşi ridică 
braţele, iar din neant izbucni un mănunchi de 
flăcări multicolore, o minunăţie în roşu, albastru şi 
galben, înconjurată de o roată de scântei, mai 
lungă decât înălțimea unui om. Mijindu-mi ochii, 
de-abia am reuşit să disting în interiorul aurei o 
formă ca de şopârlă. 

Bobocul icni de plăcere. 

— Pe Hermes cel de trei ori binecuvântat, 
îngăimă studentul din ultimul an. Ce-i ăla? Un 
demon? 

— Nu, o stihie a focului, am murmurat eu. O 
salamandră. E al dracului de periculos să te joci cu 
aşa ceva. 

Forma arzătoare începu să-şi facă numărul; se 
rostogolea şi scria cuvinte pe benzi lungi de foc. 
Am cercetat cu privirea terenul de joc. Da, acolo 
era un pompier îmbrăcat în odăjdii, care executa 
pasele necesare pentru a menţine inofensivă 
creatura. Situația părea să fie sub control. 
Tremurând, mi-am aprins o ţigară. Nu-i bine să 
stârneşti animăluţele lui Loki. Simţeam în nări izul 
acru al pericolului care ne pândea. 

Un spectacol frumos, dar... In cristal l-am văzut 
pe Abercrombie aplaudând. În contrast cu el, 
Ginny îşi îngustase, îngrijorată, ochii verzi şi 
migdalaţi. Nici ei nu-i plăcea ceea ce se întâmpla. 
Am comutat pe imaginea lui Macllwraith cel pus 
pe şotil. 

Cred că am fost singurul din mulţime care a 
văzut ce s-a întâmplat. Băiatul făcu un gest către 
bagheta pompierului. Acesteia îi crescură aripi. 
Stăpânul ei cel gras, care se clătina gesticulând, era 
ținta cea mai potrivită pentru o gâscă în plină 
formă. 

— Aaaah! 

Pompicrul căzu pe spate. Salamandra se undui. 
Şi dintr-o dată ţâşni în sus, subțiindu-se, până ce 
ajunse deasupra zidurilor. Am mai zărit doar o 
învolburare orbitoare, apoi făptura dispăru. 

Ţigara mea începu să ardă ameninţător, cu 
flacără. Am aruncat-o. Aproape fără să mă 
gândesc, am aruncat şi sticla din buzunar. Explodă 
atingând vârful incandescent al țigării, şi alcoolul 
izbucni în flăcări albastre. Mulțimea urlă, 
aruncându-şi ţigările, bătându-se peste buzunare, 
unde chibriturile se aprinseseră, şi descotorosindu- 
se de sticle. Regina campusului zbieră când rochia 
ei subțire se aprinse. Reuşi să şi-o dea jos înainte 
de-a căpăta arsuri prea grave, apoi începu să alerge 
pe teren, țipând. Dacă situaţia ar fi fost alta, sunt 
sigur că spectacolul m-ar fi interesat. 

Salamandra îşi încheie vârtejul nebunesc şi se 
materializă între buturi, care prinseră să fumege: o 
flacără orbitoare pârjoli iarba. Pompierul se repezi 
asupra ei, strigând vraja de stingere. Din gura 
salamandrei ieşi o limbă de foc, şi am auzit foarte 
clar un strigăt de izbândă, apoi făptura dispăru 
iarăşi. 

Crainicul, care ar fi trebuit să-i liniştească pe 
spectatori, ţipă din rărunchi atunci când focul îi 
atinse cabina. Atunci se stârni panica! După o 
clipă, cinci mii de oameni se agitau şi se buluceau 
la ieşiri, strivindu-se unii pe alții în dorința oarbă 
de a scăpa. 

Am sărit peste bănci şi peste capete, până am 
ajuns pe teren. Să rămâi în tribune însemna moarte 
sigură. 

— Ginny! Ginny, vino aici, vei fi mai în 
siguranță! 

N-avea cum să mă audă în larma aceea, totuşi 
veni, târând după ea, de mână, un Abercrombie 
scos din minți. Ne privirăm, în mijlocul 
dezastrului. Virginia îşi scoase din poşetă bagheta 
magică telescopică. 

Grifonii ieşiră din vestiar fierbând. „Fierbând" 
este cuvântul potrivit: salamandra se materializase 
acolo, în cabine, şi se încolăcise, jucăuşă, pe ţevile 
duşurilor. 


66 


In lumina lunii vuiau sirenele şi vâjâiau cozile 
de mătură ale poliției, care încerca să pună capăt 
panicii. Stihia atinse, în treacăt, o mătură. Pilotul 
izbuti să sară jos, apoi băţul aprins se făcu ţăndăni 
pe iarbă. 

— Dumnezeule! exclamă Abercrombie. 
Salamandra a scăpat de sub control! 

— Nu mai spune! am mârâit eu. Ginny, eşti 
vrăjitoare. Poți să faci ceva? 

— Pot să sting bruta, dacă stă destul de mult 
locului până să rostesc vraja. 

Părul ciufulit îi cădea în valuri, pe lângă chipul 
palid, până la umerii acoperiți cu haina de blană. 

— Asta-i singura noastră şansă — vraja 
restrictivă s-a destrămat, şi ea ştie asta! 

M-am răsucit, amintindu-mi de  jupânul 
Macllwraith, şi l-am înşfăcat de guler. 

— Ce drac a intrat în tine? i-am strigat. 

— N-am făcut nimic, gemu el. 

Dinţii îi clănţăneau în timp ce-l scuturam. 

— Lasă prostiile. Am văzut totul! 

Se prăbuşi la pământ. 

— Vroiam să mă distrez, se smiorcăi. Nu ştiam 
Că... 

Ceea ce, m-am gândit furios, era, cu siguranţă, 
adevărat. Asta-i necazul cu Arta, cu fiecare forță 
oarbă pe care omul o foloseşte: focul sau dinamita, 
energia atomică sau magia incantatorie. Orice 
tâmpit poate să înveţe cum să le mânuiască; în 
zilele noastre se începe din clasa a treia, cu vrăjirea 
albinelor. Dar nu totdeauna este uşor să opreşti ce- 
ai stârnit. 

Studenţii poznaşi erau o problemă serioasă la 
„Trismegis-tus", ca de altfel la toate colegiile. În 
mod normal, se dedau la lucruri inofensive; se 
furişau în dormitoare după stingere, îmbrăcaţi în 
tarnkappe, sau vrăjeau lenjeria fetelor să iasă pe 
fereastră. Uneori puteau fi chiar destul de 
amuzanţi, ca atunci când au însufleţit statuia unui 
fost preşedinte foarte demn şi respectat şi au pus-o 

să meargă prin centrul oraşului, urlând cântece 
obscene. De multe ori însă făceau glume proaste, 
ca atunci când l-au transformat pe decanul 
Hornsby în stană de piatră şi, timp de trei zile, 
nimeni nu şi-a dat seama de asta. 

Numai că acum pozna scăpase de sub control. 
Salamandra putea să aprindă întregul oraş. 

M-am întors spre pompierul buimăcit, care se 
străduia să oprească vreuna dintre măturile 
zburătoare ale politiei. În lumina slabă şi 
pâlpâitoare, nu-l observa nici un pilot. 

— Ce crezi că s-ar putea face? l-am întrebat. 

— Tre' să raportez la unitate, răspunse el 
răguşit. Şi cred că vom avea nevoie de o stihie a 
apel. 

— Eu mă pricep la Hydros, se oferi Ginny. Vin 
cu dumneata. 

— ŞI eu, am spus imediat. 

— Ce poţi să faci dumneata? urlă Abercrombie, 
mânios. 

— Sunt vârcolac, m-am răstit la el. Sub forma 
mea de lup, focul nu-mi face prea mare lucru. 
Treaba asta ar putea să fie de folos. 

— Minunat, Steve! 

Ginny îmi zâmbi, vechiul zâmbet schimbat de 
atâtea ori între noi. Cedând impulsului, am tras-o 
spre mine şi am sărutat-o. 

Nu-şi irosi energia ca să mă pălmuiască. În 
schimb am recepționat în stern un uşor upercut. 

— N-ai voie, se eschivă ea. 

Descântecul ăla afurisit! În ciuda suferinței care 
i se citea în ochi, mintea i se subordonase total 
regulilor lui Malzius. 

— Asta... ăă... nu-i un loc potrivit pentru o 
femeie... o doamnă atât de fermecătoare ca tine, 
murmură Abercrombie. Hai, dragă, te duc până 
acasă. 

— Am treabă, replică ea, pierzându-şi răbdarea. 
Ce dracu' s-a întâmplat cu poliţaii ăştia? Trebuie s- 
o ştergem de-aici. 

— Atunci o să vin şi cu, hotărî Abercrombie. Nu 
sunt chiar un novice în materie de binecuvântări şi 
blesteme, deşi - ha! - mă tem că portofelele veşnic 
pline sunt o glumă mai presus de scopurile mele. 
In orice caz, Departamentului Trezoreriei nu i-ar 
plăcea aşa ceva. 

Chiar şi în acele momente, cu mulțimea aceea 
scăpată de sub control şi iadul dezlănţuit pe 
pământ, am fost mulțumit că Ginny nu acorda nici 
o atenţie spiritelor lui. Fata se încruntă, absentă, şi 
privi în jur. Regina campusului stătea ghemuită 
lângă bănci, îmbrăcată cu trenciul cuiva. Ginny 
zâmbi sarcastic şi flutură bagheta magică. Regina 
campusului se descotorosi de haină şi alergă spre 
noi. După treizeci de secunde, în apropiere 
aterizau trei cozi de mătură ale poliției. Pompierul 
le rechiziționă, iar noi trecurăm în zbor peste 
stadion şi ajunserăm în stradă. 

Cât dură acel scurt salt, am văzut trei case în 
flăcări. Salamandra nu-şi pierdea timpul! 


69 


X 


Ne adunarăm la sediul poliției districtuale, o 
mână de oameni tracasaţi, cu priviri deznădăjduite. 
Comandantul pompierilor şi cel al poliției 
districtuale erau acolo. Un ofiţer tânăr se dădea de 
ceasul morţii la pupitrul de comandă. Ginny, care 
se dusese până acasă să-şi ia mătura, sosi cu 
Svartalf pe umăr şi sub braţ cu Manualul de 
alchimie şi metafizică. Abercrombie îl tot pocnise 
pe îngrozitul de Macllwraith, până ce-i spusesem 
să înceteze. 

— E de datoria mea s-o fac, îmi explică el. Ştii, 
sunt proctor (Denumirea dată la Cambridge şi 
Oxford profesorilor care sunt însărcinaţi cu 
menţinerea disciplinei). 

Presupun că este necesar să avem în campusuri 
vânători de vrăjitori, ca să ne asigurăm că studenţii 
nu descântă băuturile din cluburi şi nu vin pe 
ascuns cu nimfe. Şi nu-i an să nu încerce vreunul 
să ia un examen aducându-și pe sub haină animalul 
sacru, care-i suflă răspunsurile de pe o fițuică. Cu 
toate acestea, nu-mi plac turnătorii de profesie. 

— N-ai decât să te ocupi de el mai târziu, am 
spus şi l-am împins pe băiat pe uşă afară. 
Salamandra poate să ne atace din nou. 

Preşedintele Malzius năvăli în încăpere. 

— Ce înseamnă asta? întrebă arțăgos. Pince- 
nez-ul îi juca deasupra obrajilor buhăiţi. Domnule, 
vă aduc la cunoştinţă că pregăteam un discurs 
foarte important. Totemul Leilor oferă mâine un 
dineu, şi... 

— S-ar putea să nu mai fie nici un dineu, 
mormăi polițaiul care-l adusese. O salamandră a 
scăpat de sub control. 

— O sala... Nu! E împotriva regulamentului! Se 
interzice cu stricteţe orice... 

Insul de la pupitrul de comandă privi spre noi. 

— Tocmai a aprins biserica metodistă de la 
intersecția lui Fourteenth cu Elm. Şi, Dumnezeule, 

toate forţele noastre sunt deja pe teren. 

— Imposibil! strigă Malzius. Un demon nu se 
poate apropia de o biserică. 

— Cât de prost trebuie să fie un om ca să ocupe 
postul dumitale? se stropşi la el Ginny. Asta nu-i 
un demon. E o stihie. Apoi, reuşind să se 
controleze, continuă rar: Nu ne punem prea mari 
speranţe în folosirea vreunei Hydro ca să anihilăm 
salamandra, dar am putea utiliza una ca să 
controlăm focul. De fiecare dată va interveni cu 
trei paşi întârziere, dar cel puţin nu va fi distrus tot 
oraşul. 

— Doar dacă salamandra nu devine prea 
puternică, o  întrerupse Abercrombie. Vorbea 
printre dinţi, şi faţa îi era lipsită de culoare. Atunci 
ar putea evapora orice Hydro. 

— Chemaţi două stihi ale apei, se repezi 
Malzius. Chemaţi o sută. Voi anula obligația de a 
se depune cereri pentru acordarea permisiunii... 

— Domnule, posibilitatea e limitată, răspunse 
Abercrombie. Forţa de constrângere necesară este 
o funcție exponențială a masei totale de ființe 
folosite. Probabil că în tot oraşul nu există 
suficienţi adepţi pentru a controla mai mult de trei 
Hydro o dată. Dacă am folosi patru... am inunda 
localitatea, iar salamandra pur şi simplu s-ar duce 
în altă parte. 

— Alan... 

Ginny puse cartea pe birou şi începu s-o 
răsfoiască. Abercrombie se aplecă peste umărul ei, 
fără să uite să-i pună, mângâietor, o mână pe şold. 
Am înghiţit cu greu înjurăturile care-mi veneau pe 
limbă. 

— Alan, pentru început, n-ai putea să chemi o 
singură Hydro şi s-o pui să lupte cu focul? 

— Bineînţeles, trăsnitoareo, zâmbi el. Asta e o, 
hm, problemă elementară. 

Ea îi aruncă o privire îngrijorată. 

— Pot să fie la fel de năbădăioase ca Focul şi 
Aerul, îl avertiză. Nu-i destul să cunoşti doar 

teoria. 

— Am oleacă de experienţă, se lăudă el. Din 
timpul războiului. După ce se termină povestea 
asta, să vii la mine acasă, să bem ceva şi să-ţi 
povestesc totul. 

Buzele lui îi mângâiară obrazul. 

— Domnule Matuchek! urlă Malzius. Te rog 
încetează să-ţi mai arăţi colții! 

M-am scuturat şi mi-am înăbuşit furia, care 
avusese aproape acelaşi efect ca lumina lunii. 

— Ia ascultați, făcu şeful poliţiei. Trebuie să ştiu 
ce puneţi la cale. Voi, intelectualii, ne-aţi adus pe 
cap povestea asta, şi nu vreau să dăm de altă belea! 

Văzând că Ginny şi Pretty Boy (Drăgălaşul - n. 
red.) îşi găsiseră o ocupaţie, la urma urmelor, 
legitimă, am oftat şi am fluierat, chemând o ţigară. 

— Lăsaţi-mă să vă explic, m-am oferit. În 
timpul războiului, am învăţat câte ceva despre 
lucrurile astea. O stihie nu e acelaşi lucru cu un 
demon. Orice fel de demon este o ființă de sine 
stătătoare, o individualitate, ca şi noi. O stihie este 
doar o parte a forței primare implicate: în acest 
caz, focul, sau mai corect, energia lui. Se obține 
din matricea elementară a energiei, i se dă o 
individualitate temporară şi este trimisă înapoi în 
matrice atunci când adeptul nu mai are nevoie de 
ea. 

— Aha! 

— Ca o flacără. O flacără există doar potenţial, 
atâta timp cât focul nu este aprins; iar când stingi 
focul, se reîntoarce la existenţa potenţială. Un al 
doilea foc, chiar dacă arde acelaşi butuc, nu-i 
identic cu primul. De aici puteţi înţelege că o stihie 
nu prea e de acord să fie concediată. Când iese de 
sub control, aşa cum s-a întâmplat cu asta, face tot 
ce-i stă în putinţă ca să rămână în lumea noastră şi 
să-şi sporească puterea. 

— Dar cum de-a lăsat-o inima să incendieze o 
biserică? 

— Pentru că nu are suflet, e doar o forță fizică. 
Orice individualitate adevărată, umană sau de alt 
gen, este supusă anumitor constrângeri, de... de 
natură morală. Un demon este alergic la 
simbolurile sfinte. Un om care păcătuieşte are, în 
această lume, mustrări de conştiinţă şi trebuie să 
facă faţă judecății în lumea de apoi. Dar unui foc 
ce-i pasă? lar salamandra doar asta este - un foc 
magnific. Şi se supune numai legilor fizice ale 
naturii şi paranaturii. 

— Deci cum, hm... scapi de aşa ceva? 

— O Hydro cu masă corespunzătoare o poate 
face, prin amhilare mutuală. Pământul o poate 
îngropa, iar Aerul se poate retrage din preajma ei. 
Din nefericire însă, Focul este cel mai agil dintre 
toate; poată să dispară dintr-o zonă înainte ca orice 
altă stihie să-l rănească. Deci ne rămâne vraja de 
anulare. Dar şi aceasta trebuie rostită în prezenţa 
salamandrei, şi durează cam două minute. 

— Mda... şi când dumneaei aude primele 
cuvinte, te preschimbă în scrum sau o şterge. 
Foarte frumos. Ce ne facem? 

— Nu ştiu, şefule, am spus, e ca şi cum ai 
încerca să săruți dulăul de la stână. - Am suflat 
puternic fumul şi am plescăit din buze. — Trebuie 
acționat repede. Cu fiecare foc nou, ticăloasa asta 
creşte şi devine mai puternică. Undeva există o 
Urnită - vezi legea pătrat-cub - dar când o va 
atinge, s-ar putea să fie deja prea puternică pentru 
a mai fi distrusă de oameni. 

— ŞI ce s-ar întâmpla atunci? 

— Ragnarok... Nu, cred că nu s-ar ajunge chiar 
până acolo. Probabil că omenirea ar apela la 
contrastihii de puteri corespunzătoare, în genul 
Hydro. Dar gândiți-vă la dificultăţile de control şi 
la pagubele pe care înfruntarea le-ar produce. Faţă 
de aşa ceva, distrugerile pe care le-au pricinuit cei 
din Califat au fost floare la ureche. 

Ginny se apropie de noi. Abercrombie desena cu 
cretă pe jos o pentagramă, iar Malzius fusese 

însărcinat să sterilizeze, cu un chibrit, lama unui 
briceag. (Ideea era să se obţină de la cineva puţin 
sânge. Poate înlocui prafurile obişnuite, din 
moment ce conţine aceleaşi proteine.) Fata îşi puse 
mâna pe a mea. 

— Steve, ne-ar trebui prea mult timp ca să-i 
adunăm şi să-i organizăm pe toţi adepţii din oraş. 
Mi-e teamă că acelaşi lucru e valabil şi pentru cei 
de la poliția statului şi Garda naţională. Dumnezeu 
ştie ce-ar mai face salamandra în timp ce secţia de 
aici ar chema ajutoare. Totuşi noi, tu şi cu mine, 
putem cel puţin s-o urmărim, fiind mai puţin 
expuşi pericolului decât alţii. Eşti de acord? 

— Desigur. Nu-mi poate produce vătămări când 
sunt lup... oricum, nu unele permanente... dacă 
sunt atent. Dar tu să nu te clinteşti de aici. 

— Ai auzit vreodată de jurământul ordinului 
meu? Hai să mergem. 

Ieşind pe uşă, i-am aruncat lui Abercrombie o 
privire batjocoritoare. Îşi împreunase palmele şi 
făcea Semnele; începuse invocarea. Prin cameră se 
învolbura deja o umezeală pătrunzătoare. 

Era o noapte rece de toamnă; sus pe cer se vedea 
luna. Acoperişurile se conturau ca nişte dinți de 
ferăstrău pe fundalul înflăcărat al incendiilor din 
Jur. Pretutindeni vuiau sirenele. Pe cerul presărat 
cu stele nepăsătoare, am văzut ceva ce semăna cu 
un vârtej de frunze uscate: refugiații care se 
îndepărtau, călare pe măturile lor. 

Svartalf sări în partea din față a Cadillacului lui 
Ginny iar eu m-am aşezat pe şa, în spatele ei. Ne 
ridicarăm în văzduh. 

Dedesubt izbucniră flăcări albastre. Luminile 
secției de poliție se stinseră. Apa se revărsă în 
stradă ca un zid; în torent, preşedintele Malzius se 
agita ca un dop. 

— Satană blestemată! am izbucnit eu. Acum ce 
s-a mai întâmplat? 

Svartalf îndreptă băţul în jos. 

— [Idiot ce e! gemu Ginny. A lăsat-o pe Hydro 
să se aşeze pe podea... scurtcircuit... 

Făcu mai multe gesturi rapide cu bagheta 
magică. Şuvoiul se linişti şi se adună într-o 
picătură înaltă de zece picioare, care strălucea în 
lumina lunii. Abercrombie ieşi în goană şi începu 
s-o mâne spre cel mai apropiat foc. 

Am izbucnit în râs. 

— Du-te în vizită la el, să-l asculţi povestindu-ţi 
despre vasta sa experienţă. 

— Nu lovi un om atunci când e la pământ, mă 
repezi Ginny. Ai şi tu partea ta de vină, Steve 
Matuchek. 

Svartalf viră iarăşi spre înalt şi trecurăm pe 
deasupra hornurilor. Uuuuf! m-am gândit. Oare 
chiar are de gând să se îndrăgostească de 
gogomanul ăla? Chip plăcut, limbaj cultivat şi 
apropierea... Mi-am înăbuşit resentimentele şi am 
privit în zare, încercând să localizez salamandra. 

— Acolo! strigă Ginny, dominând vâjâitul 
aerului. 

Svartalf îşi înfoie coada şi stuchi. 

Cartierul universitar se înscria printre acelea 
care încearcă să-şi ascundă sărăcia: nişte hrube 
construite din lemn, imitând stilul gotic, şi care din 
vile deveniseră pensiuni, împestriţate cu mici 
localuri. Începuse să ardă voios, ca un roi de stele 
roşii, în întunericul din spatele lămpilor de 
iluminat public. Grăbindu-ne într-acolo, am văzut 
una dintre stele explodând şi degajând aburi albi. 
Probabil că Hydro ataşase un furtun la o gură de 
incendiu şi inundase locul. Îmi trecu prin minte 
gândul eretic că salamandra făcea un serviciu 
comunității, eliminând acele  monstruozităţi 
arhitecturale. Atâta doar că erau implicate 
proprietăţi private şi vieţi omeneşti. 

Înaltă şi cumplită, stihia unduia lângă casa ce-i 
slujea drept hrană. Îşi dublase dimensiunile şi de- 
acum nu mai puteai să-i priveşti inima 

strălucitoare. În jurul capului îngust îi jucau 
flăcări. 

Svartalf frână şi începurăm să planăm la distanţă 
de câţiva iarzi şi la douăzeci de picioare înălțime, 
la acelaşi nivel cu gura înfometată. Radiația de 
nesuportat decupa în noapte silueta lui Ginny. Fata 
se încordă în scări şi începu vraja, cu vocea 
aproape pierzându-se în vuietul acoperişului care 
se prăbuşea. 

— O, Indra, Abaddon, Lucifer, Moloch, 
Hephaistos... 

Salamandra o auzi. Îşi întoarse către noi ochii 
turbaţi şi ţâşni să ne spulbere. 

Svartalf mieună jalnic - probabil doar din 
vanitate rănită - când dogoarea îi pârjoli mustăţile; 
execută cu mătura un immelmann şi ne 
îndepărtarăm. Salamandra zbieră cu vocea a o sută 
de păduri în flăcări. Pe neaşteptate, căldura care- 
mi pârjolea spatele dispăru iar stihia se materializă 
în faţa noastră. 

— la-o într-acolo! am răcnit, arătând cu degetul. 
Şi să intrăm. 

I-am acoperit faţa lui Ginny şi mi-am îngropat-o 
pe a mea în spatele ei, în timp ce treceam prin 
vitrina localului „Stub's Beer Garden". Limba de 
foc se repezi după noi, ricoşă, şi salamandra 
rămase în faţa uşii, zvârcolindu-se plină de furie. 

Ne-am dat jos de pe mătură şi ne-am uitat în jur. 
Taverna era goală, cufundată într-un întuneric 
roşiatic; toată lumea fugise. Pe tejghea am văzut 
un pahar cu bere aproape plin şi l-am golit. 

— Ai fi putut să-mi oferi ceva de băut, spuse 
Ginny. Alan aşa ar fi făcut. Înainte ca eu să-mi 
revin îndeajuns pentru a-mi da seama dacă dorea 
să mă necăjească sau doar mă aţâţa, continuă într-o 
şoaptă grăbită: Nu încearcă să scape. A câştigat 
putere, încredere... şi vrea să ne ucidă! 

Chiar şi atunci doream să-i spun că buclele ei 
roşcate, ştrengăreşti, şi nasul aristocratic pătat de 
funingine alcătuiau o combinaţie deosebit de 

încântătoare. Dar aveam impresia că nu era 
momentul cel mai potrivit pentru aşa ceva. 

— Nu poate să intre aici, am gâfâit eu. Doar să 
aprindă clădirea prin radiație termică, dar asta 
durează. Pentru moment suntem în siguranţă. 

— Cum aşa?... Oh, da, bineînţeles. Localul e 
construit din oţel refractar. Mi s-a spus că toate 
birturile din campus sunt construite astfel. 

— Mda. 

M-am uitat pe geamul spart. Salamandra îmi 
întoarse privirea, şi prin faţa ochilor începură să- 
mi joace scântei. 

— Astfel încât clientela să nu facă prostii cu 
băuturile care au peste 3,2 procente de alcool. 
Repede, spune-ţi vraja. 

Ginny clătină din cap. 

— Pur şi simplu o să se retragă până la distanţa 
de unde nu mă mai aude. Am putea încerca să 
vorbim cu ea, să aflăm... 

Se repezi la geam. Făptura se ghemui pe stradă, 
îşi întinse gâtul şi sâsâi ameninţător. Aflat în 
spatele iubitei mele, mă simţeam la ananghie şi 
inutil. Svartalf lipăi berea vărsată pe tejghea, se 
uită spre noi şi mârâi. 

— Ohé, Copil al Luminii! strigă ea. 

Salamandra fremătă. Coada 1 se agita întruna, 
iar un copac de pe cealaltă parte a străzii se 
aprinse. Nu pot să descriu vocea care ne răspunse: 
trosnitoare, tunătoare, şuierătoare, de foc înzestrat 
cu creier şi cu glas. 

— Fiică a Evei, ce ai să-i spui Uneia ca Mine? 

— Îţi poruncesc, în numele Celor Mai Puternici, 
să te întorci în mediul tău şi să nu mai aduci 
nenorociri în lume. 

— Ha, ha, ha, ha! 

Se aşeză pe vine — asfaltul începu să fiarbă — 
şi-şi trimise hohotele până în înaltul cerului. 

— Tu îmi comanzi Mie, tu, inflamabilo? 

— Puterile mele sunt atât de mari încât pot, 
oricând doresc, să spulber scânteia ta slabă. 

Încetează şi supune-te, altfel te aşteaptă ceva cu 
mult mai rău decât pieirea. 

Cred că, pentru o clipă, salamandra fu surprinsă 
cu adevărat. 

— Puteri mai mari decât ale Mele? Apoi urlă 
atât de tare, încât taverna se zgudui. Îndrăzneşti să 
spui că există forţe mai puternice decât focul? 
Decât Mine, care am de gând să mistui Pământul? 

— Da, Făcător de Scrum, forţe mai puternice şi 
mult mai frumoase. Gândeşte-te. Nici măcar nu 
poţi să intri în casa asta. Apa te va stinge, 
Pământul te va înăbuşi, doar Aerul te poate ţine în 
viaţă. Ai face mai bine să te predai pe loc. 

Mi-am amintit de noaptea în care biruisem 
afreetul. Probabil că Ginny încerca acelaşi şiretlic - 
testa psihologia stihiei care se agita înnebunită în 
faţa uşii - dar oare ce spera să obţină iarăşi? 

— Mult mai frumoase? 

Coada salamandrei săpa brazde pe stradă. 
Arunca mingi de foc explozive şi o ploaie de 
scântei roşii, albastre, galbene, o adevărată 
întruchipare a artificulor de 4 Iulie. Amintea, în 
mod absurd, de un copil care bate isteric din 
picioare. 

— Mai frumoase? Mai puternice? îndrăzneşti să 
spui una ca asta?... Haaaa... In gura care împroşca 
foc străluceau dinți incandescenţi. O să vedem noi 
cât de frumoasă o să fii când vei zăcea asfixiată! 

Capul salamandrei se năpusti spre vitrina spartă. 
Nu putea să treacă de bariera de oţel refractar, dar 
începu să sugă aerul şi să-l trimită înapoi. Un val 
de fierbinţeală insuportabilă mă făcu să mă retrag 
tuşind. 

— Dumnezeule... vrea să ne ia oxigenul... Stai 
aici. 

M-am repezit la uşă. Ginny ţipă, dar abia dacă i- 
am auzit protestul în timp ce năvăleam afară. 

Am ieşit în lumina lunii, pătrunzător de rece 
printre focurile neostoite şi rătăcitoare. M-am 

ghemuit dârdâind pe trotuarul înfierbântat şi m-am 
transformat. 

Eram lup, dar un lup pe care duşmanul nu-l 
putea ucide... cel puţin aşa speram. Coada ciuntită 
îmi întindea turul pantalonilor, şi mi-am amintit că 
unele răni se situează în afară puterilor de 
vindecare până şi ale formei terio. 

Pantaloni! Pe toți dracii! în frământarea mea 
uitasem de ei. Aţi încercat vreodată să fiți lup în 
timp ce purtaţi cămaşă, pantaloni, lenjerie şi haină 
bărbătească? 

Pur şi simplu am căzut în nas. Noul meu nas, 
umed şi negru. Bretelele mi-au picat şi mi s-au 
încolăcit în jurul pulpelor, cravata mă strângea de 
gât, iar haina punea capac la toate, făcându-mă 
pachet. 

M-am rostogolit înnebunit şi mi-am sfâşiat 
hainele cu colții. Salamandra îmi percepu prezenţa. 
Mă lovi cu coada peste spinare. Am simţit o durere 
sfâşietoare, în timp ce hainele şi blana îmi ardeau. 
Dar flăcările se stinseră şi m-am eliberat. 
Moleculele instabile ale corpului meu se refăcură 
în câteva secunde. Salamandra nu-mi mai dădea 
atenţie, considerându-mă scos din acţiune. Abia 
conştientizând ceea ce fac, am înşfăcat cu fălcile 
un pantof care-mi căzuse din piciorul acum mult 
prea mic, l-am pus pe cel mai apropiat deget 
incandescent al salamandrei şi l-am apăsat cu 
ambele labe din faţă. 

Ea răcni şi se întoarse brusc, să mă atace din 
nou. Gura aceea era destul de mare ca să mă 
înghită pe jumătate. M-am ferit. Monstrul se opri, 
măsură distanţa, se volatiliză, apoi se materializă 
chiar deasupra mea. 

De data asta nu mai aveam scăpare. Țintuit la 
pământ, am inhalat focul care-mi ardea carnea. 
Agonia îmi aruncă sufletul afară din trup, ca pe o 
altă flacără. 

Singurătatea nu-mi fu risipită de chipul ce mă 
privea de deasupra, o faţă pe care n-am cuvinte s-o 
descriu, cu excepţia faptului că era imensă şi avea 
nişte ochi ca de cadavru. N-o mai văzusem până 
atunci şi nu mai simţisem nici frigul acela mai 
adânc şi mai pătrunzător decât tot ceea ce 
cunoscusem, înainte ca vocea din gând să vină prin 
nespaţiu şi netimp ca să-mi scuture simţurile pe 
care nu le mai aveam. Asupra mea se abătu 
sfârşitul speranţelor şi al credinţei. 

— Fii mândru, Steven. Eu însumi am adus 
moartea asupra ta şi a tovarăşilor tăi. Eu însumi 1- 
am sugerat nebunului ăla ideea; pentru că, ştii, 
numai astfel putem acționa, fără riscuri, împotriva 
lumii, şi n-aş încredința oricărui  lingău 
rafinamentele acestei misiuni. Deşi nimicirea 
totală constituie o plăcere, distrugerile materiale 
nu reprezintă ţinta finală şi într-adevăr, manevrele 
menite să aducă pieirea voastră, a amândurora, ar 
putea să mă coste scump dacă determină 
răzbunarea Celeilalte Părţi. Dar pericolul a ceea ce 
însemnați voi doi pentru ai noştri devine din ce în 
ce mai limpede, pe măsură ce ne apropiem de un 
anumit moment. Nu ştiu exact când va veni acel 
moment sau ce va aduce cu el; ştiu însă că voi doi 
nu trebuie să faceţi parte dintr-însul. 

Probabil că m-aş fi făcut mic de frică auzindu-l, 
dacă n-aş fi fost acum doar un punct în neant. 

— ŞI totuşi, vibră în mine glasul, totuşi, Steven, 
tu nu trebuie să mori. Prevăd că femeia, Virginia, 
poate fi un duşman mai periculos decât tine. 
Prevăd că în lipsa ei tu nu constitui o ameninţare 
pentru Plan; pe când ea, da, chiar fără tine; oricum 
însă, nu o primejdie la fel de mare ca voi doi 
laolaltă. De ce e aşa, n-aş putea ghici. Dar 
gândeşte-te la talentele şi la Harul ei; aminteşte-ţi 
că ea nu a fost încolțită de două ori ca tine; 
gândeşte-te ce spirit poartă în ea. Dorinţa de a-ţi 

răzbuna moartea o poate împinge să caute dincolo 
de aparenţa lucrurilor. Sau va alege o altă cale. Nu 
ştiu care. Dar îmi dau seama că, deşi tu arzi, ea nu 
este încolțită fără putinţă de scăpare. Steven, vrei 
să trăieşti şi să o duci bine? 

Prin minte îmi trecu un gând mai vag decât 
lumina celui mai îndepărtat astru: 

— Ce-ar trebui să fac? 

— Intră în serviciul meu. Acceptă-mi vrăjile. 
Salamandra îţi va da drumul înainte de a-ți 
produce vătămări ireparabile. Când rănile ţi se vor 
vindeca, vrăjile mele te vor obliga să faci un singur 
lucru — nimic altceva, în schimbul unei vieţi lungi 
şi îmbelşugate. O vei chema afară, la loc deschis, 
ŞI îi vei distrage atenţia atâta timp cât îi va trebui 
salamandrei să se materializeze deasupra ei, cum 
s-a materializat şi deasupra ta. Dacă refuzi, te 
întorci la momentul arderii de viu. 

Virgima era infinit de departe acum, iar eu nu 
mai aveam corp cu care să simt şi nici limbă cu 
care să spun da sau nu. Dar focarul care eram se 
gândi la ea, din adâncul suferinței în care mă 
zbăteam; iar aceasta din urmă deveni mânie 
nestăvilită, împotriva acelei uri nestăvilite ce se 
năpustise, aidoma unei furtuni, dintr-o altă 
eternitate; iar nescena explodă îndărăt, în vidul din 
care apăruse. 

XII 


Cred că furia îmi învinsese durerea, în asemenea 
măsură încât am început să lupt. Mi s-a spus că am 
reuşit să înşfac bestia de partea care se afla la 
îndemâna mea - se aşezase peste mine - şi că am 
refuzat să-mi descleştez colții. Dar sufeream prea 
mult ca să-mi mai pot aminti şi altceva decât 
suferinţa. 

Atunci salamandra dispăru. Strada rămase 
pustie, întunecată - cu excepţia lumii îndepărtate, a 
unui felinar nespart şi a pâlpâirilor roşiatice venind 
dinspre casele aprinse - şi tăcută, cu excepţia 
trosnetelor şi bufniturilor clădirilor care se 
dărâmau. Când mi-am revenit în asemenea măsură 
încât să-mi recapăt simţul mirosului, primul lucru 
pe care l-am perceput a fost fumul acru. 

Totul durase câteva minute. De-abia îmi mai 
rămăsese destul ţesut nevătămat încât să furnizeze 
tiparul ADN necesar reconstituirii celorlalte celule. 
Când m-am înzdrăvenit pe deplin, mă aflam cu 
capul în poala lui Ginny. Fata mă mângâia şi 
plângea. Slăbit, i-am lins mâna cu o limbă ca 
pielea tăbăcită. Dacă aş fi fost om, aş mai fi stat 
acolo un timp. Dar fiind lup, cu instincte de lup, 
m-am zbătut să mă ridic şi am scos un scheunat 
stins şi răguşit. 

— Steve... O, Doamne, Steve, ne-ai salvat 
viețile, şopti Ginny. Doar câteva minute, şi ne-am 
fi sufocat. Încă mă simt de parcă aş avea în gât 
praf de mumie. 

Svartalf veni dinspre bar, tropăind, cât se poate 
de îngâmfat pentru un motan cu mustățile pârlite. 
Mieună. Ginny râse cu glasul uşor tremurat şi-mi 
explică: 

— Dar să ştii că-i datorezi băiatului o livră de 
frişcă sau altceva de genul ăsta. S-ar putea ca el să 
fi înclinat balanţa în favoarea ta, la fel cum ai făcut 
şi tu pentru noi. Mi-a arătat o modalitate să te ajut. 

Am ciulit urechile. 

— A deschis robinetele de bere. Am umplut 
halbă după halbă şi le-am aruncat afară spre 
salamandră. Proiectilele astea au incomodat-o. Îşi 
tot schimba locul. Ceea ce s-ar putea să fi micşorat 
căldura şi presiunea până când ai reuşit s-o muşti. 
Mă prinse de coamă: Şi ce mai scenă a urmat, în 
secundele cât ai ţinut-o strâns! 

Bere! Am sărit în picioare şi am intrat în local, 
împleticindu-mă. Mă urmară, nedumeriţi; am 
schelălăit şi am arătat cu botul spre cel mai 
apropiat pahar. 

— Oh, am înţeles. Ginny pocni din degete. Ti-e 
sete! De fapt, eşti deshidratat! 

Îmi dădu un vas de un litru. L-am sorbit dintr-o 
înghițitură şi am făcut semn că mai vreau. Ea 
clătină din cap. 

— Ai pus tu pe fugă salamandra, dar acum 
trebuie s-o stârpim. O să bei apă chioară. 

Metabolismul meu terio redistribui fluidul şi-mi 
readuse pe deplin sănătatea. Primul meu gând 
limpede a fost acela că nu va mai trebui să irosim 
berea în lupta cu stihia. În al doilea rând, mi-am 
spus că oricare ar fi metodele, ar trebui să le 
aplicăm cât mai curând. 

Orice lucru prezintă câte un inconvenient. 
Însuşirea de a fi vârcolac are neajunsul că, sub 
acea formă, dispui, în esenţă, de un creier de 
animal, cu un strat superficial de personalitate 
umană. Cu alte cuvinte, ca lup, sunt un om destul 
de tâmpit. Abia am izbutit să-mi dau seama că ar fi 
mai bine să-mi reiau forma omenească... deci am 
alergat în cadrul uşii, unde mă putea atinge lumina 
lunii, şi aşa am făcut. 

Aţi văzut vreodată un motan rânjind? 

— O, Doamne! am scheunat, şi am început să 
mă retransform în vârcolac. 

— Opreşte-te, mă admonestă ferm Ginny. Dacă- 
ți faci probleme în legătură cu pudoarea mea 
feciorelnică, atunci ia asta. 

Îşi dădu jos haina de blană, pârlită dar 
utilizabilă. Mi-am pus-o cât ai clipi din ochi. Era 
cam strâmtă la umeri, dar destul de lungă - dacă 
eram atent... Deşi vântul nopţii îmi înţepa gambele 
goale, obrajii mei  căpătaseră temperatura 
salamandrei. 

A fost unul dintre motivele pentru care îmi pieri 
din gânduri, pentru moment, viziunea pe care o 
avusesem. Ne amenința acum un alt pericol, 
iminent şi real. De altfel, chiar mai mult decât în 
cazul precedent, durerea acută mă cuprinsese după 
ce-mi recăpătasem cunoştinţa şi ştersese amintirea 
acelei experienţe atât de lipsite de substanţă. Şi, în 
ultimul rând, nu cred că voiam să mă mai gândesc 
la ea. 

Prin minte mi-a trecut totuşi un gând: de două 
ori avusesem aceeaşi iluzie în timp ce eram 
inconştient. Poate că ar trebui să consult un 
psihiatru? Nu, m-aş acoperi de ridicol. Nu poate fi 
la mijloc altceva decât o reacție hipersensibilă la 
un gen de traumă, de care, probabil, n-o să mai am 
parte niciodată în viaţă. 

Şi nu m-am mai gândit la povestea aceea. 

In schimb, am pus repede întrebarea: 

— Şi acum, încotro? Afurisita de stihie se poate 
afla oriunde. 

— Cred că o să rămână prin preajma 
campusului, spuse Ginny. Nu e prea deşteaptă, şi 
aici are multă mâncare. Hai să mergem. 

Îşi luă mătura din localul plin de fum şi ne 
ridicarăm în aer. 

— Până acum, am spus eu, n-am făcut decât să 
ne pierdem timpul. 

— N-nu; nu pe de-a întregul. Am reuşit să aflu 
cum gândeşte. Ne  înălțarăm deasupra 
acoperişurilor, şi Ginny mă privi. Nu eram sigură 
de forma exactă în care fusese conjurată să apară. 
Poţi să modelezi stihiile sub aproape orice 
înfăţişare. Dar, după toate probabilitățile, cel care- 
a însuflețit-o s-a mulţumit să-i confere cunoştinţe 

de engleză şi o inteligenţă rudimentară. Adaugă 
toate astea la natura volatilă a Focului, şi ce obţii? 
Un copil. 

— Ce mai copil! am murmurat, înfăşurându-mă 
mai strâns în haină. 

— Nu, nu Steve, lucrul ăsta e important. 
Salamandra noastră are toate caracteristicile unui 
copil. Imprudenţă, indolenţă, necugetare... O 
salamandră înţeleaptă ar sta ascunsă, adunându-şi 
încet puterile. Şi-ar da seama că nu poate să ardă 
întreaga planetă ori, dacă nu, nici nu s-ar gândi la 
aşa ceva. Deoarece, după aceea, de unde ar mai lua 
oxigen? Apoi mai este şi vanitatea ei fantastică. A 
turbat de furie când i-am spus că există puteri mai 
mari şi mai frumoase decât ea, iar aluzia la 
frumuseţe a durut-o la fel de tare ca şi cea la 
putere. Şi nu reuşeşte să se concentreze. Ar fi putut 
să ne distrugă în primul rând pe tine sau pe mine şi 
pe Svartalf, şi abia după aceea să se ocupe de 
neplăcerile minore produse de ceilalți. In loc de 
asta, şi-a risipit eforturile. lar atunci când ai 
muşcat-o, ar fi putut să strângă niţel din dinți şi să 
suporte durerea, în scurtul răstimp cât te-ar fi 
doborât din nou şi te-ar fi ucis. 

Aici vocea îi tremură puţin, apoi Virginia 
continuă repede: 

— În aceeaşi ordine de idei, dacă nimic nu-i 
distrage atenţia, şi-o concentrează doar asupra unui 
singur amănunt, excluzând celelalte părți ale 
întregului. Clătină din cap, gânditoare. Părul său 
lung îmi gâdila faţa. Într-un fel sau altul, deşi încă 
nu ştiu cum, psihicul ei trebuie să ne ofere o 
metodă. 

Dar şi eu am vanitatea mea. 

— Eu n-am fost o neplăcere minoră, am 
bodogănit. 

Ginny zâmbi şi mă bătu uşor pe obraz. 

— Bine, Steve, e-n ordine. Îmi placi aşa cum 
eşti, şi acum ştiu Că va ieşi din tine un soţ bun. 

Asta mă făcu să radiez tot, până când m-am 
întrebat ce anume avea de gând. 

Am zărit jos salamandra aprinzând un teatru, dar 
chiar în clipa când o priveam dispăru şi se ivi iar, 
la o milă mai încolo, lângă centrul de cercetări 
medicale. Însă cărămizile din sticlă nu ard aşa de 
uşor. In vreme ce ne apropiam de ea, am văzut-o 
lovind bosumflată zidul, apoi dispăru din nou. 
Ignorantă şi impulsivă... un copil... o odraslă a 
iadului! Trecând peste campus, am descoperit 
lumină în clădirea administraţiei. 

— Probabil că acolo s-a instalat cartierul nostru 
general, spuse Ginny. Ar fi bine să ne prezentăm şi 
noi. 

Svartalf ne lăsă pe Mall, în fața clădirii, şi 
urcarăm repede scările. Uşa era păzită de o trupă 
de poliţişti înarmaţi cu extinctoare. Unul dintre ei 
ne bară calea: 

— Hei, voi, unde vă duceți? 

— La întrunire, răspunse Ginny arătându-şi 
tresele. 

— Chiar aşa? Ochii polițistului se opriră asupra 
mea. În tinuta asta? Ha, ha, ha! 

Deja ajunsesem cu nervii la limită. M-am făcut 
lup şi i-am sfâşiat pantalonii. Când îşi ridică 
bastonul de cauciuc, Ginny i-l transformă într-un 
mic şarpe boa constrictor. Am revenit la forma 
umană; lăsarăm trupa să-şi vadă de ale ei şi 
intrarăm în hol. 

Sala de întruniri a facultății era arhiplină. 
Malzius îi convocase pe toți profesorii. Când 
intram, i-am auzit vocea afectată: 

— ... ruşinos. Autorităţile nici nu vor să mă 
asculte! Domnilor, nouă ne revine sarcina să 
apărăm, față de oraş, onoarea robelor. 

Clipi încurcat la apariția lui Ginny şi a lui 
Svartalf, iar când mă văzu în toată splendoarea 
mea, neras şi îmbrăcat cu blana aceea de nurcă, 
obrajii i se împurpurară: 

— Domnule Matuchek! 

— E cu mine, spuse Ginny tăios. Ne-am luptat 
cu salamandra în timp ce voi stăteaţi aici. 

— Probabil că a fost nevoie de ceva mai mult 
decât simpla forță musculară, chiar şi aceea a unui 
lup, zâmbi doctorul Alan Abercrombie. Observ că 
domnul  Matuchek şi-a pierdut, la propriu, 
pantalonii. 

Și el, ca şi Malzius, îşi schimbase hainele ude, 
punându-și inevitabilul costum de tweed. Ginny îi 
aruncă o privire rece. 

— Credeam că te ocupi de Hydro, remarcă ea. 

— Oh, s-au strâns deja destui adepți încât să 
folosim trei stihii de apă, nu una, răspunse el. 
Treabă de tehnicieni. Am simțit că locul meu e 
aici. Suntem pe punctul de a controla incendiile... 

— Numai dacă salamandra nu va provoca, 
întruna, altele noi, i-o reteză Ginny. Cu fiecare 
pârjol devine mai mare şi mai puternică, în timp ce 
tu stai aici, având grijă să arăţi bine. 

— O, mulţumesc pentru compliment, draga 
mea, râse el. 

Mi-am strâns dinţii atât de tare, încât mă durură. 
Ea îi întoarse zâmbetul. 

— Lanişte, linişte! tună preşedintele Malzius. Vă 
rog să vă aşezaţi, domnişoară Graylock. Puteţi 
contribui cu ceva la discuţia noastră? 

— Da. Acum înţeleg ce e cu salamandra. 

Se aşeză în coada mesei. Era ultimul scaun liber, 
aşa că eu am rămas în spatele ei, simţindu-mă 
mizerabil şi dorind ca blana să fi avut mai mulți 
nasturi. 

— Înţelegi suficient de mult încât s-o stingi? 
întrebă profesorul van Linden, de la alchimie. 

— Nu. Dar ştiu cum gândeşte. 

— Pe noi ne interesează mai mult cum 
acționează, replică van Linden. Cum putem s-o 
facem să stea locului, ca s-o eliminăm. Îşi drese 
glasul. Este evident că trebuie mai întâi să aflăm 
prin ce procedeu se mişcă aşa de iute încolo şi 
încoace... 

— Oh, asta-i simplu, ciripi Griswold. 

Vocea îi fu acoperită de basul răsunător al lui 
van Linden: 

— ... fapt ce rezultă, bineînţeles, din bine 
cunoscuta afinitate a Focului faţă de argintul viu. 
Din moment ce, practic, în fiecare casă există cel 
puţin un termometru... 

— Cu tot respectul, bunule domn, îl întrerupse 
Vittorio de la astrologie, spuneţi nişte prostii cât 
roata carului. E vorba, pur şi simplu, de conjuncția 
lui Mercur cu Neptun în Scorpion... 

— Te înşeli, domnule! declară van Linden. Te 
înşeli amarnic! Hai să-ţi arăt Ars Thaumaturgica 
(Arta vrăjitoriei). Privi în jur, furios, după carte, 
dar aceasta se pierduse pe undeva, şi se văzu 
nevoit să folosească pentru descoperirea ei o 
adaptare a incantaţiei de chemare Dobu. Intre 
timp, Vittorio strigă: 

— Nu, nu, nu! Conjuncţia, având ascendent în 
Uranus, care este în opoziţie... după cum pot 
dovedi foarte uşor... 

Se duse la tablă şi începu să deseneze o 
diagramă. 

— O, haida-de! fornăi Jasper de la metafizică. 
Nu înţeleg cum de vă puteţi înşela amândoi atât de 
amarnic. După cum am arătat în lucrarea mea, 
prezentată la ultimul simpozion Triple-A-S, natura 
intrinsecă a matricei... 

— De zece ani s-a dovedit că teoria asta e 
greşită! răcni van Linden. Afinitatea... 

— Ding an sich.. 

—... cu Uranus... 

M-am apropiat şi l-am tras de mânecă pe 
Griswold. Ne retraserăm tiptil într-un colţ. 

— Ia zi-i, cum procedează afurisita? l-am 
întrebat. 

— Ah... e doar o problemă de mecanica undelor, 
şopti el. Potrivit principiului incertitudinii al lui 
Heisenberg, un foton are o probabilitate finită de a 
se afla în orice punct al spaţiului. Salamandra 

foloseşte un simplu proces de difracție ca să 
schimbe coordonatele spaţiale ale lui psi la pătrat, 
circulând astfel dintr-un punct în altul fără să 
străbată distanţa dintre ele, într-un mod destul de 
asemănător cu saltul cuantic al unui electron; deşi, 
ca să fim corecţi, analogia nu este precisă, datorită 
modificării influenţei... 

— Nu contează, am oftat eu. Întrunirea asta a 
început să degenereze. N-ar trebui, mai degrabă... 

— ... să ne întoarcem la afacerea noastră, 
conveni Abercrombie, alăturându-ni-se. 

Veni şi Ginny. Van Linden îi învineţise un ochi 
lui Vittorio, în timp ce Jasper îi bombarda cu cretă. 
Grupul nostru se retrase spre uşă. 

— Am găsit deja soluția problemei, spuse 
Abercrombie, dar o să am nevoie de ajutor. De o 
vrajă de transformare. Să prefacem salamandra în 
ceva mult mai uşor de controlat. 

— E periculos, spuse Ginny. Vom avea nevoie 
de o vrajă T foarte puternică, iar asta se poate 
întoarce împotriva noastră. Evenimentele sunt 
impredictibile. 

Abercrombie îşi îndreptă spatele, cu o privire 
plină de mândrie rănită. 

— Pentru tine, draga mea, nici un risc nu e prea 
mare. 

Ea îl măsură cu admiraţie. Îţi trebuie nervi buni 
ca să foloseşti incantaţiile finale. 

— Să mergem, spuse apoi. O să vă ajut. 

Griswold mă ciupi uşor de braţ. 

— Nu-mi place chestia asta, domnule 
Matuchek. Arta e ceva prea puţin demn de 
încredere. Trebuie să existe vreo altă metodă, 
bazată pe natură şi pe legile ei cantitative. 

— Mda, am spus eu, nefericit. Dar care? 

M-am furişat după Ginny şi Abercrombie, care, 
obraz lângă obraz, studiau o carte de buzunar. 
Griswold mergea alături de mine, iar Svartalf făcu 
un gest din coadă către universitatea 

„Irismegistus". Cei doi erau însă prea preocupaţi 
ca să observe toate astea. 

Am ieşit afară pe lângă trupa de poliţişti, foarte 
furioşi, dar având grijă să se ţină departe de noi. În 
apropiere se afla sediul ştiinţelor fizice, iar 
departamentul de chimie de acolo deţinea 
materiale care ne puteau fi de folos. Am intrat în 
holul întunecat, stârnind ecouri. 

inta noastră era laboratorul anului întâi, o sală 
mare, plină de mese lungi, rafturi şi tăcere. 
Griswold aprinse luminile, iar Abercrombie privi 
în jur. 

— Va trebui să aducem salamandra aici, spuse 
el. Nu putem face nimic dacă n-o avem aici. 

— Hai, începe pregătirile, îl îndemnă fata. Ştiu 
cum să atrag bestia. O transformare minoră... 

Înşiră câteva eprubete, le umplu cu diverse 
prafuri şi-şi desenă pe podea simbolurile. 
Baghetele magice improvizate din carioca sunt 
foarte practice. 

— Ce vrei să faci? am întrebat. 

— Oh, nu-mi sta în cale, mă repezi ea. Mi-am 
spus că pur şi simplu era şi ea foarte obosită şi 
disperată, cu toate astea tonul ei mă duru. 
Bineînţeles că ne vom folosi de vanitatea ei. O să 
prepar nişte candele romane, artificii şi altele... O 
să le aprind şi, fireşte, va veni să ne arate că poate 
face lucruri şi mai spectaculoase. 

M-am retras într-un colţ, împreună cu Griswold. 
Jocul, de ligă naţională, ne depăşea. Fram de-a 
dreptul speriat, iar genunchii osoşi ai micului 
savant se ciocneau în ritm de marş. Chiar şi lui 
Ginny îi era teamă - da, frumoasa ei frunte se 
brobonise de sudoare. Dacă stratagema nu reuşea, 
eram condamnaţi: ori ne ardea salamandra, ori ne 
ucidea întoarcerea împotriva noastră a vrăjii. Şi nu 
aveam de unde să ştim dacă nu cumva bestia 
devenise prea puternică pentru a mai fi 
transformată. 

Vrăjitoarea termină de pregătit artificule, se 
duse cu ele la fereastră şi se aplecă în afară. 
Globuri şuicrătoare, roşii şi albastre, şi şuvoaie de 
scântei aurii zburară spre cer şi explodară. 

Abercrombie îşi completase diagramele. Se 
întoarse şi ne zâmbi. 

— E-n ordine, spuse. Totul se află sub control. 
Voi transforma în materie toată energia 
salamandrei. După cum ştiţi, E = mc’. Matuchek, 
aprinde-mi un arzător Bunsen şi aşează deasupra 
lui un pahar cu apă. Griswold, stinge luminile şi 
aprinde becurile Polaroid. Avem nevoie de radiație 
polarizată. 

Ne conformarăm, deşi nu-mi plăcea deloc să-l 
văd pe bătrânelul acela remarcabil pe post de 
asistent al unui fanfaron încrezut. 

— Eşti sigur că o să meargă? l-am întrebat. 

— Bineînțeles, zâmbi el. Am experiență. În 
timpul războiului am servit la intendență. 

— Mda, dar să transformi gunoaiele în rații K 
nu este acelaşi lucru cu a transforma un monstru. 
Dumneata şi experienţa dumitale! 

Deodată, amintindu-mi, îngreţoşat, treaba de 
mântuială pe care o făcuse cu Hydro, am realizat 
adevărul. Abercrombie era încrezător şi fără teamă 
deoarece nu avea destule cunoştinţe! 

Timp de un minut, n-am putut să-mi relaxez 
muşchii. Griswold se juca, nefericit, cu nişte 
mostre metalice. Cu o zi înainte, le folosise la 
experienţe, încercând să ne înveţe proprietățile lor 
chimice... Dumnezeule, mi se părea că de atunci 
trecuse un milion de ani... 

— Ginny! M-am repezit spre fereastra de unde 
ea arunca în aer curcubee. Dumnezeule, scumpo, 
opreşte-te... 

Bang! Salamandra era cu noi în cameră. 

M-am retras din faţa ei, pe jumătate orbit. 
Crescuse hidos de mult, şi aproape umplea celălalt 
capăt al laboratorului, iar băncile fumegau. 

— Aşa, va să zică! 

Vocea Focului ne sparse timpanele. Svartalf sări 
pe rafturile de sus, vărsând sticlele cu acid peste 
salamandră. Aceasta nici nu le simți. 

— Vasăzică voi, făpturi jalnice şi nevolnice, 
vreţi să încercaţi să-mi faceţi de petrecanie! 

Abercrombie şi Ginny îşi ridicară baghetele 
magice şi strigară cele câteva cuvinte ale 
transformării. 

Ghemuit în colțul meu, privind prin aburi 
sulfuroşi, am văzut-o pe Ginny retrăgându-se, apoi 
sărind şi adăpostindu-se. Probabil că simţise eşecul 
încercării. Urmă o explozie cumplită, iar camera se 
umplu de cioburi zburătoare. 

Corpul meu îl proteja pe Griswold, iar asupra 
mea vraja n-a avut alt efect decât acela de a mă 
transforma în lup. Ginny căzuse în genunchi şi 
mâini în spatele unei bănci, pe jumătate 
inconştientă... dar nevătămată, preaslăvite fie în 
veci Forţele cele Bune. Svartalf - devenit acum 
pechinez - lătra pe un raft. Abercrombie dispăruse, 
dar spre uşă gonea un cimpanzeu, în costum de 
tweed, zdrenţuit, şi care țipa isteric. 

În faţa maimuţei apăru o limbă de flacără. 
Maimuţa se întoarse, urlă şi se sui repede pe o 
conductă. Salamandra îşi arcui spatele şi hohoti de 
râs. 

— Voiaţi să vă folosiţi şiretlicurile asupra Mea? 
A Mea, Atotputernica, Frumoasa, Cumplita? Ha, 
şmecheriile voastre se evaporă ca apa dintr-o tigaie 
fierbinte! Iar Eu, Eu sunt tigaia care vă frige pe 
voi! 

Într-un fel, discursul ei melodramatic, de copil 
de grădiniță, nu era deloc ridicol. Pentru că aceasta 
era stihia copilăroasă, lăudăroasă şi pustiitoare 
care se dezlănțuise pe pământ ca să facă scrum din 
oameni şi din casele lor. 

Sub becurile Polaroid, m-am transformat iarăşi 
în om şi m-am ridicat în picioare în spatele băncii. 
Griswold deschise un robinet şi devie jetul cu 
degetul. Salamandra sâsâi de iritare — da, apa îi 


92 


provoca dureri, dar aici aveam prea puţin lichid ca 
s-o înecăm, ar fi fost nevoie de un lac... Întoarse 
capul, căscă gura spre Griswold şi inspiră adânc. 

Imensa ei vanitate... 

M-am întins spre arzătorul Bunsen, care 
încălzea un inutil pahar cu apă. Ginny mă privi 
printre băncile înnegrite. Camera era atât de 
încinsă, încât transpirația curgea pe mine şiroaie. 
Nu mă fulgeră nici o scânteie de geniu; am 
acționat pur şi simplu din instinct şi folosind 
frânturi de memorie. 

—  Ucide-ne, am urlat.  Ucide-ne dacă 
îndrăzneşti. Slujitorul nostru este mai puternic 
decât tine. Te va vâna până la sfârşitul lumii. 

— Slujitorul vostru? 

Flăcănile îi întrerupeau cuvintele. 

— Mda... adică, da... slujitorul nostru, Focul 
care nu se teme de Apă. 

Salamandra se retrase cu un pas înapoi, 
mârâind. Nu era încă atât de puternică încât simpla 
rostire a cuvântului „apă" să n-o facă să tresară. 

— Arată-mi! ripostă ea. Arată-mi! Te provoc! 

— Slujitorul nostru... mic, dar puternic, m-am 
răstit. Mai luminos şi mai frumos decât tine şi 
invulnerabil la vătămările provocate de Stihia Udă. 
M-am împleticit până la tava cu mostre de metal şi 
am înşfăcat un cleşte. Ai curajul să-l priveşti? 

Salamandra se zbârli. 

— Dacă am curajul! Întreabă mai bine dacă el 
are curajul să Mă înfrunte. 

M-am uitat cu coada ochiului spre colțul în care 
Ginny se ridicase şi-şi luase bagheta magică. Abia 
respira, dar ochii îi erau mijiți şi atenți. 

Se lăsă tăcerea. Apăsa întreaga încăpere, grea de 
parcă ar fi cântărit cât toată lumea, înăbuşind 
sunetele care mai rămăseseră: pârâitul focului, 
văicărelile de maimuță ale lui Abercrombie, 
lătratul indignat al lui Svartalf. Am luat între clești 
o bucată de magneziu şi am pus-o în flacăra 
arzătorului. 

Izbucni o lumină alb-albastră, actinică, de la 
care mi-am întors ochii, orbit. Nici salamandra nu 
era atât de strălucitoare. Am văzut bestia reuşind 
performanţa de a se umfla şi a se micşora în 
acelaşi timp. 

— lată! 

Am ridicat bucata arzândă. În spatele meu se 
auzi murmurul rapid al lui Ginny: 

— O, Indra, Abaddon, Lucifer... 

Minte de copil, incapabilă să analizeze mai 
multe lucruri o dată... dar pentru câtă vreme? 
Trebuia să-i rețin întreaga atenție, tot intervalul 
celor o sută douăzeci de secunde necesare. 

— Foc, spuse febril salamandra. Doar un alt foc, 
o mică parte din Forţa de unde provin Eu. 

— Da' chestia asta poţi s-o faci? 

Am cufundat magneziul în pahar. Aburi ieşiră 
din apa care începu să fiarbă — dar substanţa 
continua să ardă! 

— ... abire ex orbis terrestris... 

— Mg plus H2O, rezultă MgO plus H2, şopti 
Griswold, reverențios. 

— Chħiiic-chiiic-iiic! îşi exprimă Abercrombie 
opinia. 

— Ham-ham-ham! lătră Svartalf. 

— E un truc! strigă salamandra. Imposibil! Nici 
măcar Eu nu pot... Nu! 

— Stai pe loc! am zbierat, în spiritul celei mai 
autentice tradiții milităreşti. Te înşeli dacă-ți 
închipui că slujitorul meu nu te poate urma 
oriunde. 

— O să-l ucid pe monstrul ăla mic! 

— Încearcă numai! am încuviințat. Vrei ca 
duelul să se desfăşoare pe fundul oceanului? 

Larma ne fu întreruptă de nişte fluierături. 
Poliția ne privea prin geamuri. 

— Ti-arăt Eu ție! 

Răcnetul fusese mai mult un suspin. M-am 
aruncat sub bancă, trăgându-l pe Griswold după 

mine. In locul unde stătusem, izbucni un gheizer 
de flăcări. 

— Sâc, sâc, sâc! am zădărât-o. Nu mă poţi 
prinde. Eşti fricoasă ca un pisoi! 

Svartalf mă săgetă cu privirea. 

Podeaua începu să vibreze când stihia porni spre 
mine; nu ocolea băncile, ci îşi făcea drum peste 
ele, arzându-le. Căldura îmi frigea beregata. M-am 
răsucit spre întuneric. 

Şi atunci stihia dispăru. Ginny strigă un 
triumfător „Amen!", iar aburul dislocat bubui ca 
tunetul. 

M-am ridicat cu greu în picioare. Ginny îmi 
căzu în braţe. Poliţia intră peste noi, iar Griswold 
urlă să cheme cineva pompierii ca să-i protejeze de 
fum laboratoarele. Abercrombie o zbughi afară pe 
fereastră, şi Svartalf sări de pe raft. Uitase că un 
pekinez nu-i la fel de agil ca o pisică şi, de furie 
îndreptăţită, ochii îi ieşiră din orbite. 

XIII 


Afară, Mall-ul era rece şi liniştit Ne aşezarăm pe 
iarba înrourată, ne uitarăm la lună şi ne gândirăm 
ce simplă şi mare minune este să fu în viaţă. 

Descântecele preşedintelui ne ţineau departe 
unul de altul, dar pe buzele lui Ginny era întipărită 
tandreţea. Nici nu observarăm când cineva trecu pe 
lângă noi strigând că salamandra a dispărut şi nici 
când clopotele bisericii începură să vestească asta 
oamenilor şi raiului. 

În cele din urmă ne readuse la realitate Svartalf, 
cu lătrăturile lui. Ginny chicoti. 

— Bietul de tine. O să te transform la loc cât pot 
de repede, dar acum am treburi mai urgente. 
Haide, Steve. 

Liniştit că departamentul îi era în siguranță, 
Griswold ne urmă, plin de tact, la oarecare 
distanţă. Svartalf rămase pironit locului... bănuiesc 
că fusese prea şocat de ideea că pot exista treburi 
mai importante decât transformarea lui la loc în 
motan. 

Doctorul Malzius ne întâmpină la jumătatea 
drumului, sub unul dintre felinarele campusului. 
Faţa îi era scăldată în lumina lunu care îi făcea 
pince-nez-ul să sclipească. 

— Draga mea domnişoară Graylock, începu el, 
este chiar adevărat că dumneavoastră ați înlăturat 
pericolul care amenința lumea? Absolut 
remarcabil! Acceptaţi felicitările mele. Analele 
glorioase ale măreţei instituţii pe care am onoarea 
s-o prezidez... 

Ginny se opri cu mâinile în şolduri şi-l fulgeră 
cu cea mai rece privire pe care el o simţise 
vreodată. 

— Meritul le aparține domnului Matuchek şi 
doctorului Griswold, spuse ea. Aşa voi informa 
presa. Fără îndoială că vei considera oportună 
alocarea unui buget mai mare pentru munca 
remarcabilă a doctorului Griswold. 

— Oh, lăsaţi, nu trebuie, bolborosi savantul. Eu 
nu... 

— Taci, găgăuță, şopti Ginny. Apoi continuă: 
Doar prin adeziunea lui curajoasă şi de durată la 
predarea legilor de bază ale naturii... Ei bine, restul 
îl poţi completa dumneata, Malzius. Şi nu cred că 
vei mai fi grozav de respectat dacă vei continua să- 
1 laşi departamentul să moară de foame. 

— Oh... Într-adevăr... la urma urmelor... 
Preşedintele se umflă în pene: Deja m-am gândit 
serios la această problemă. De fapt, la următoarea 
întâlnire a consiliului, am de gând să şi propun... 

— Te voi face să-ți ţii cuvântul, îl întrerupse 
Ginny. Doi: regula asta stupidă împotriva relaţiilor 
între profesori şi studenţi. În curând, domnul 
Matuchek va deveni soţul meu. 

Uuuf! Am încercat să-mi recapăt respiraţia. 

— Draga mea domnişoară Graylock, se bâlbâi 
Malzius, eticheta... buna cuviinţă... păi nici măcar 
nu arată decent! 

Mi-am dat seama, îngrozit, că, nu ştiu cum, în 
învălmăşeală, pierdusem haina lui Ginny. De noi 
se apropiară doi poliţişti, târând după ei o formă 
păroasă care se zbătea. Al treilea ducea hainele pe 
care cimpanzeul şi le scosese. 

— Vă rog să mă scuzaţi, domnişoară Graylock. 
Tonul era plin de venerație. Am găsit maimuța asta 
lăsată în hbertate şi... 

— A, da, râse Ginny. Va trebui să-l 
transformăm. Dar nu imediat. Steve are mare 
nevoie de pantalonii ăia. 

M-am vârât în pantaloni ca un şarpe într-o 
gaură. Ginny se întoarse şi-i zâmbi lui Malzius cu 
o dulceaţă angelică. 

— Săracul doctor Abercrombie, oftă ea. Deseori 
se întâmplă asemenea lucruri atunci când ai de-a 
face cu forţele paranaturale. Totuşi, domnule, cred 
că nu aveţi nici o regulă împotriva profesorilor 
care se ocupă cu cercetarea. 

— O, nu, spuse preşedintele, tremurând. 
Bineînţeles că nu. Din contră! Vrem ca oamenii 
noştri să publice... 

— De bună seamă. Ei bine, eu m-am gândit la 
un proiect de cercetare foarte interesant, în 
legătură cu transformările. Recunosc că este 
puţintel cam periculos. S-ar putea să se întoarcă 
împotriva oamenilor, cum s-a întâmplat şi cu vraja 
doctorului Abercrombie. Se sprijini în bagheta 
magică şi privi gânditoare gazonul. S-ar putea 
chiar să... da, există o oarecare probabilitate să te 
transforme pe dumneata însuţi într-o maimuţă, 
dragul meu domn Malzius. Sau, poate, într-un 
vierme. Unul lung şi slinos. Dar, de dragul ştiinţei, 
nu trebuie să ţinem seama de asemenea mici 
neajunsuri, cred că eşti de acord... 

— Ce? Dar... 

— Desigur, continuă mieros vrăjitoarea, dacă mi 
s-ar permite să mă port cu logodnicul meu aşa cum 
doresc, n-aş mai avea timp pentru cercetare... 

Lui Malzius îi fură de ajuns doar cincizeci de 
cuvinte ca să-şi recunoască înfrângerea. Apoi ne 
părăsi clătinându-se, ceva mai puţin măreț, în timp 
ce de pe acoperişurile campusului dispăreau 
ultimele lhcăriri roşiatice. 

Ginny îmi aruncă o privire galeşă. 

— Regulamentul nu poate fi schimbat oficial 
până mâine, murmură ea. Crezi că poţi să hpseşti 
mâine de la câteva ore? 

— Chiiic-iiic-iiic, spuse doctorul Alan 
Abercrombie. 

Atunci apăru Svartalf, plin de resentimente, şi-l 
fugări într-un copac. 

XIV 


De data asta, interludiul va fi scurt. Ne 
terminarăm cu bine primul an academic. Ginny fu 
mândră că am luat numai note de A la şamanistică 
şi matematică şi mă ajută să depăşesc unele 
dificultăţi la limbile magice. (Griswold îmi făcu un 
serviciu similar la electronică.) Ginny trebuia să-şi 
modifice întrucâtva propriile ei planuri de studiu 
dacă voiam să ne căsătorim în iunie. 

Vă veţi spune că o fostă vrăjitoare, foarte bine 
plătită în New York, putea fi oricum, numai 
inocentă nu. Desigur, Ginny avea temperament şi 
un fel de a fi destul de sofisticat. Dar, dincolo de 
faptul că era cinstită şi loială până la încăpățânare, 
se şi concentrase asupra acelor ramuri ale Artei 
care pretind virginitate. Acest soi de specializare e 
salarizat împărăteşte, pentru că reprezintă o 
raritate. 

Acum, iubita mea de foc şi de gheaţă avea să 
devină o mireasă ca oricare alta. Şi ce dacă? Anul 
viitor avea să-şi poată însuşi tehnicile necesare 
compensării noului său statut 

N-am putut să ascundem cu totul, faţă de mass- 
media, rolul pe care-l jucasem în anihilarea 
salamandrei, dar prin cooperarea energică a lui 
Malzius (care se tot lăuda că echipa universităţii 
salvase frumosul nostru oraş), reuşirăm să ne 
minimalizăm contribuția, până când publicul nu ne 
mai acordă atenție. Griswold avea mustrări de 
conştiinţă pentru că primise mai multe onoruri 
decât credea el că merită şi era indignat că noi 
avusesem parte de mai puţine, până ce îi 
demonstrarăm că în felul acesta departamentul său 
avea să fie modernizat, iar noi puteam să ne 
protejăm intimitatea. 

De altfel, dacă doream să fim siguri că regula 
împotriva relaţiilor de dragoste va fi revocată, iar 
condiţiile de la „„Trismegistus” vor deveni 
acceptabile pentru noi şi sub alte aspecte, trebuia 

să-l sprijinim în mod tacit pe Malzius să-şi salveze 
mândria şi să nu 1 se creeze o imagine de fricos. 

Pe scurt, acea iarnă şi acea primăvară fură 
superbe şi pline de minunăţii. Aş putea sări peste o 
bună perioadă de timp, dar nu mă pot abţine să 
stărui asupra... ăă... cel puţin unui singur moment. 

— Nu, i-am spus asociatului miresei mele. Nu 
vii cu noi în luna de miere. 

Urechile i se pleoştiră. 

— Miaaauu! rosti el cu reproş. 

— O să te descurci foarte bine singur în 
apartamentul ăsta timp de o lună, am adăugat. 
Administratorul ne-a promis că o să te hrănească 
în fiecare seară, când vine să lase laptele pentru 
Brownie. Şi nu uita, când Brownie apare aici, să 
nu-l mai alungi. Ai făcut-o de trei ori la rând pe 
când eu şi Ginny luam masa în oraş, şi de atunci 
spiriduşii ne îndulcesc paharele cu Martini. 

Svartalf mă privi ameninţător cu ochii lui 
galbeni şi dădu din coadă. Bănuiesc că, la pisici, 
asta înseamnă: „Ei bine, la dracu', orice e cât un 
şoarece şi fuge ca un şoarece trebuie să se aştepte 
să fie tratat ca un şoarece." 

— Va veni aici doar ca să şteargă praful şi să 
schimbe cutia fa cu murdării, i-am reamintit lui 
Svartalf pe cel mai sever ton. O să ai casa numai 
pentru tine, şi o să poţi ieşi pe coş cu mătura de 
nuiele ori de câte ori ai chef să iei aer. Dar de 
Brownie n-ai voie să te atingi, pezevenghiule, şi 
dacă mă întorc şi aflu că l-ai necăjit, mă fac lup şi 
te fugăresc în copac. Ai înţeles? 

Svartalf îşi îndreptă coada drept în sus, spre 
mine. 

Virginia Graylock, care de câteva ore era, în 
mod incredibil, doamna Steven Matuchek, intră în 
camera de zi. Am rămas împietrit la vederea 
siluetei zvelte şi înalte, îmbrăcate într-o rochie 
albă, a trăsăturilor aristocratice şi a părului roşu 
care-i cădea în cascadă pe umeri, încât i-am 

receptat vocea doar ca pe o muzică, fără să-i 
înţeleg sensul cuvintelor. Trebui să repete: 

— Scumpule, eşti chiar atât de sigur că nu-l 
putem lua şi pe el? Îi rănim sentimentele. 

Mi-am revenit îndeajuns încât să spun: 

— Sentimentele lui sunt făcute din oţel de scule. 
Dacă vrea să împartă patul cu noi după ce ne 
întoarcem, e-n ordine - în limitele bunei cuviinţe - 
dar nu văd nici un motiv ca în luna de miere să ţin 
tot timpul pe burtă şapte kilograme de motan 
vrăjitor. Şi cu atât mai puţin mi-aş dori să se 
tăvălească pe burta ta. 

Ginny roşi. 

— Va fi ciudat să stau, după atâția ani, fără 
animalul meu sacru. Dacă promite să se 
comporte... 

Svartalf, care stătuse pe o masă, se frecă de 
şoldul ei şi începu să toarcă. Ceea ce nu era o idee 
rea. Totuşi pusesem piciorul în prag şi nu aveam 
de gând să-l ridic. 

— Nu e în stare să fie cuminte, am spus. ȘI tu n- 
al nevoie de el. O să uităm de lume şi de muncă, 
nu-i aşa? Eu n-o să studiez nici un text, n-o să 
vizitez nici un coleg teriomorf, nici măcar familia 
aceea de pricolici care ne-a invitat la Acapulco. Tu 
n-o să faci nici o vrajă şi n-o să iei parte la nici o 
întrunire a vrăjitoarelor. O să fim doar noi doi şi nu 
vreau nici o mâţă... 

M-am oprit cât de repede am putut. Ea nu 
replică nimic, oftă doar, încuviinţă şi mângâie cu 
blândeţe motanul. 

— Foarte bine, dragă, spuse apoi. ŞI, ca o 
amintire a vechiului său eu: Bucură-te, cât mai 
poți, de faptul că, deocamdată, tu eşti cel care 
poartă pantaloni în familia noastră. 

— Intenţionez să-i port tot timpul, m-am lăudat. 

— Tot timpul? Apoi spuse, grăbită: Ar fi mai 
bine să plecăm. Bagajele sunt gata. 

— Şah-mat, am aprobat. 

Ea scoase limba la mine. L-am dezmierdat pe 
Svartalf: 

— La revedere, prietene. Cred că nu-mi porți 
pică. 

Svartalf îmi muşcă o bucăţică din mână şi 
răspunse că nu prea. Ginny îl pupă, mă înşfăcă de 
braţ şi mă scoase grăbită afară. 

Locuinţa pe care tocmai o părăsisem era un 
apartament de la etajul trei, situat în apropierea 
universităţii „Trismegistus". Nunta noastră avusese 
loc în dimineaţa aceea şi fusese liniştită: câțiva 
prieteni la biserică, apoi un prânz acasă la cineva, 
după care ne luasem rămas-bun. Dar cunoscuţii lui 
Ginny din New York şi ai mei de la Hollywood 
aveau bani. Punând mână de la mână, ne dăruiseră 
un covor persan: un cadou copleşitor, dar arătaţi- 
mi nişte tineri căsătoriţi cărora să nu le placă niţel 
lux. 

Fusese întins în parcare, iar culorile îi străluceau 
în lumina soarelui. Bagajele noastre erau 
îngrămădite la un capăt. Ne aşezarăm spate în 
spate, pe pernele din spumă de mare polimerizată. 
Ginny  murmură cuvintele de comandă. Ne 
puserăm în mişcare, atât de uşor, încât nici nu 
observarăm când ne-am ridicat în aer. Covorul nu 
era atât de rapid şi nici atât de strălucitor ca o 
coadă de mătură model sport, dar vraja de trei sute 
de dragoni putere aplicată asupra lui ne scoase din 
oraş în câteva minute. 

Sub noi, câmpiile din Midwest se desfăşurau 
Verzi şi enorme, brăzdate ici şi colo de vreun râu 
ca o panglică de argint; eram singuri, cu păsările şi 
norii. Curentul de aer stârnit de trecerea noastră nu 
străbătea prin bariera de forță. Ginny îşi dădu jos 
rochia. Pe dedesubt avea un costum de baie, iar 
atunci am înţeles teoria tranzistorului; absenţa 
materialului are o existență tot atât de reală ca şi 
prezenţa lui. În drum spre sud, făcurăm plajă; la 
apus, ne oprirăm pentru o cină la un mic restaurant 
încântător, din regiunea Ozarsk, dar hotărârăm să 

nu rămânem la măturotel. Zburarăm mai departe. 
Covorul era moale, gros şi spaţios. Am vrut să 
ridic prelata rabatabilă, dar Ginny spuse că n-o să 
fie frig dacă zburăm la altitudine joasă şi avu 
dreptate. Cerul fu înţesat de stele până ce răsări o 
lună imensă care le făcu să pălească, aerul fremăta 
iar de jos se auzea corul greierilor. Restul nu vă 
priveşte... 


103 


XV 


Ştiam exact încotro pornisem. Un prieten din 
război, Juan Fernandez, îşi folosise cu succes 
experienţa din armată. Servise în departamentul de 
propagandă şi scrisese multe scenarii excelente. 
Acum, în loc să prepare coşmaruri pe care să le 
trimită inamicului, producea un serial de vise, 
foarte popular, iar sponsorii săi îl plăteau în 
consecinţă. 

De fapt, toată lumea îl iubea pe Fernandez, cu 
excepția psihanaliştilor, dar aceştia sunt demodaţi 
acum, când cercetarea ştiinţifică a produs nişte 
tehnici antiposesive cu adevărat eficiente. Anul 
trecut, Juan îşi construise o căsuţă în ţara 
străbunilor săi. Era izolată pe coasta Sonora, într- 
unul dintre cele mai singuratice şi mai frumoase 
locuri din Midgard. Fernandez îmi propusese s-o 
folosesc în această lună, aşa că eu şi Ginny 
fixasem în consecinţă data nunţii. 

A doua zi, pe la prânz, începurăm să coborâm. 
Spre vest, Golful Californiei scânteia în albastru şi 
alb lichid. Pe plajă se spărgeau valurile, stâncile 
urcau în trepte, după care pământul se întindea 
spre est, uscat, golaş şi copleşitor. Căsuţa era ca o 
pată verde, cocoţată pe faleză deasupra țărmului. 

Ginny bătu din palme. 

— Oh! Nici nu-mi vine să cred! 

— Voi, cei din est, habar n-aveţi ce grozavă-i 
țara noastră, i-am replicat cu îngâmfare. 

Îşi duse mâna streaşină la ochi şi arătă cu 
degetul. 

— Dar ce-i acolo? 

Nu-mi puteam dezlipi privirea de braţul ei, dar 
mi-am amintit. Pe vârful unei stânci, cam la o milă 
depărtare de căsuţă şi cu câteva sute de picioare 
mai sus, un zid năruit înconjura nişte ruine. În 
partea de nord-vest se aflau rămăşiţele bătute de 
vânt ale unui turn. 

— La Fortaleza, am spus. Lucrare spamolă din 
secolul al şaptesprezecelea. Un „don" oarecare a 
avut ideea să scoată un profit din această zonă. A 
ridicat castelul pe post de fortăreață şi locuinţă şi 
şi-a adus o nevastă din Castilia. Dar totul a mers 
rău şi locul a fost abandonat foarte repede. 

— Putem să-l vizităm? 

— Dacă vrei. 

Ginny îşi puse mâna pe umărul meu. 

— Steve, ce s-a întâmplat? 

— O... nimic. Nu-mi place Fortaleza. Chiar 
când sunt om şi în timpul zilei mă nelinişteşte. Am 
fost o dată acolo după căderea întunericului, şi 
duhnea. Nu era vorba de un miros fizic, dar... hai, 
las-o baltă. 

Ginny replică, întunecându-se: 

— Pe atunci spaniolii îi înrobeau pe indieni, nu- 
i aşa? Îmi închipui că în castelul acela au avut loc 
multe agonii. 

— Care au lăsat urme. Da, probabil. Dar, drace, 
asta a fost demult. O să aruncăm o privire. Ruinele 
sunt pitoreşti, iar priveliştea văzută de acolo este 
fantastică. 

— Dacă, într-adevăr, ţi-e frică de fantome... 

— Se poate, dragă? Nu sunt superstițios! 

Aşa că aterizarăm lângă căsuţă şi uitarăm de 
ruine. 

Construcţia fusese ridicată în stil maur: zidurile 
albe şi acoperişul de țiglă roşie înconjurau o 
curticică având la mijloc o fântână arteziană. Pe 
din afară, casa era împrejmuită de o grădină plină 
de verdeață şi cu straturi de flori roşii, albe, 
purpurii şi aurii. Eram singuri-singurei. În sol 
fuseseră implantate stihii ale Apei şi ale 
Pământului, deci nu era nevoie de îngrijitori; forţe 
ale celorlalte două elemente mențineau în casă 
aerul condiționat. Fusese, de asemenea, instalată o 
vrajă costisitoare, pentru menţinerea curăţeniei. 
Până una-alta, lipsită de posibilități magice, Ginny 
pregăti un prânz mexican din produsele pe care le 

aduseserăm cu noi. Era aşa de frumoasă în 
pantaloni scurți, maiou fără mâneci şi şorțuleţ, 
încât n-am avut inima să-i dau lecţii de gătit. Când 
văzu vasele murdare plutind spre bucătărie, scoase 
o exclamaţie de uimire şi le urmă ca să se uite cum 
intră în apa cu detergent şi se spală singure. 

— E cea mai modernă maşină de spălat de care 
am auzit! strigă. 

Aşa că avurăm destul timp ca să ne oferim o 
după-amiază de baie prin valuri. La asfinţit, 
urcarăm, lihniţi de foame, scările săpate în stânca 
galbenă, iar eu am pregătit nişte fripturi la grătar, 
fără să scot o vorbă. Ne aşezarăm în scaune de 
răchită, ţinându-ne de mână, şi stelele răsăriră ca 
să ne salute. 

— Hai să ne schimbăm pielea la apariţia lunu şi 
să ne distrăm puţin, am sugerat eu. Ai fi o lupoaică 
încântătoare. Şi, hm, eu aş... Nu contează! 

Ea clătină din cap: 

— Steve, dragă, nu pot. 

— Cum să nu poţi? Desigur, ai nevoie de o vrajă 
T, dar... 

— Tocmai asta este. Tu dispui de gene 
lcantropice, ai nevoie doar de lumină polarizată ca 
să te transformi. Dar pentru mine transformarea 
este majoră şi... Nu ştiu... Nu mă simt în stare s-o 
fac. Nici măcar nu-mi amintesc formulele. 
Bănuiesc că nu mai sunt capabilă. Cunoştinţele 
mele au devenit chiar mai vagi decât mă aşteptam. 
Voi avea nevoie de cursuri de reciclare, până şi 
pentru cele mai elementare lucruri. În momentul 
de faţă, doar un profesionist m-ar putea schimba. 

Am oftat. Aşteptasem cu nerăbdare să fim 
amândoi lupi. Nu poţi să cunoşti într-adevăr lumea 
până când n-o explorezi şi prin intermediul 
simțurilor de animal, iar Ginny era o parte a 
lumii... Hei, pe unde-ţi umblă gândurile? 

— Okay, am spus. Rămâne pe mai târziu, când 
vei fi iarăşi adeptă. 

— Bineînţeles. Dragule, îmi pare rău. Dacă vrei 
să explorezi de unul singur, ca lup, nu te jena. 

— N-am chef fără tine. 

Chicoti. 

— Oricum, ai putea căpăta purici. 

Tocmai se apleca să mă gâdile după ureche, 
când amândoi auzirăm paşii. 

M-am ridicat în picioare, murmurând cuvinte 
duşmănoase. Pe cărarea care şerpuia spre interiorul 
insulei se apropia de noi o formă întunecată sub 
cerul ca de catifea. Cine dracu' o fi? m-am gândit. 
Cineva din satul aflat la zece mile depărtare? In 
formă umană, nasul îmi este insensibil, judecând 
după standardele mele de lup, dar pe neaşteptate 
am simţit un miros care nu-mi plăcu. Nu era un iz 
respingător; într-adevăr, nota lui picantă păru să 
accentueze brusc, până la un grad de nesuportat, 
frumuseţea, pe jumătate ascunsă, a lui Ginny. Şi 
totuşi, ceva din mine se zbârli. 

Când străinul ajunse la terasă i-am ieşit în 
întâmpinare. Pentru un mexican, avea o înălțime 
medie, adică era mai scund decât mine. Se mişca 
atât de grațios, nefăcând mai mult zgomot decât un 
fum, încât m-am întrebat dacă nu cumva o fi un 
om-pumă. Corpul suplu îi era înveşmântat într-un 
costum alb, imaculat, şi o pelerină neagră. Faţa îi 
rămase în obscuritate până când omul îşi scoase 
pălăna cu boruri largi. Atunci lumina uneia dintre 
ferestre căzu pe chipul lui. Nu mai văzusem 
niciodată un bărbat atât de frumos: pomeţi înalți, 
nas grecesc, bărbie proeminentă, ochi depărtaţi, de 
o culoare gri-verzuie, înspicată cu auriu. Pielea îi 
era mai albă decât a nevestei mele, iar părul 
scânteietor — de un blond cenuşiu. M-am îndoit 
că era de naţionalitate mexicană, cu atât mai puţin 
un băştinaş. 

— Buenas noches, señor, am spus politicos. 
Pardon, pero no hablamas español. (Bună seara, 
domnule. Ne cerem scuze, dar nu vorbim spaniola 
- n. red.). 

Ceea ce nu prea era adevărat, dar nu-mi ardea de 
conversaţie. 

Vocea care-mi răspunse avea un timbru de tenor 
sau de contralto, n-am putut să mă decid, dar în 
orice caz era muzicală. 

— Nu vă-nerijiţi, bunule domn, vorbesc oricâte 
limbi este de trebuinţă. Vă cer iertăciune, dar luând 
seama, de departe, că această casă este luminată, 
m-am gândit că stăpânul ei s-a întors şi am venit să 
ne salutăm ca între nişte buni vecini. 

Pronunția ca şi frazarea lui erau arhaice: 
vocalele păreau suedeze, deşi propoziţiile nu aveau 
topica suedeză. Oricum, pe moment am fost 
surprins de cuvintele folosite. 

— Vecin? 

— Eu şi sora mea ne-am găsit sălaş în acel 
castel vechi. 

— Cum? Dar... Oh! M-am oprit. Fernandez nu- 
mi vorbise de aşa ceva, dar nici el nu mai fusese pe 
aici de câteva luni. Fortaleza şi împrejurimile 
aparțineau guvernului mexican, de la care amicul 
meu obținuse câţiva acri de teren pentru casă. L-aţi 
cumpărat? 

— Câteva odăi sunt prea destul ca să facă o 
locuinţă nimerită pentru noi, domnule, se eschivă 
el. Mă numesc Amaris Maledicto. 

Gura, atât de bine conturată, încât de-abia dacă- 
ți dădeai seama ce mare era, se curbă într-un 
zâmbet fermecător. Dacă n-ar fi fost izul pe care-l 
simţeam în nări, m-ar fi cucerit. 

— Domnia voastră şi frumoasa domniţă sunteţi 
oaspeţii lui senior Fernandez? Fiţi bine veniţi. 

— Am împrumutat casa. 

Vocea lui Ginny era uşor sacadată. I-am aruncat 
o privire, şi am văzut în lumina galbenă a ferestrei 
că îl privea ţintă, cu ochi arzători: 

— Numele... numele noastre... sunt Virginia... 
Steven şi Virginia... Matuchek. 

În acel moment m-am gândit, cu un fel de 
nedumerire rece, că în general miresele ar trebui să 

facă mare caz de faptul că au devenit doamna 
Cutare, şi nu să încerce s-o ascundă astfel! 

— Foarte drăguţ din partea dumneavoastră să 
bateți drumul până aici. A venit şi... şi sora... 
dumneavoastră? 

— Ba! spuse Maledicto. Şi, adevăr grăiesc, 
oricât ne-ar bucura societatea domniilor voastre, e 
mai bine că a fost scutită de vederea unei 
asemenea minunăţii cum eşti domnia ta şi care i-ar 
fi iscat invidie şi lăcomie. 

Nu ştiu cum, dar venit din partea lui, în acea 
noapte înmiresmată de deasupra oceanului imens, 
sub stelele şi lângă falezele înalte, acel discurs 
către femeia altui bărbat nu suna neobrăzat, nici 
afectat, ci doar foarte potrivit. În lumina slabă a 
terasei, am văzut-o pe Ginny roşind... Îşi plecă 
privirea, genele îi tremurară ca nişte aripi şi 
răspunse confuz: 

— Sunteţi foarte amabil... Da... Nu doriți să 
luați loc? 

El se înclină din nou şi se aşeză pe un scaun. 
Am tras-o pe Ginny de rochie, am luat-o deoparte 
şi i-am şoptit furios: 

— La ce dracu' te gândeşti? Acum nu mai 
scăpăm de el cel puţin o oră! 

Se eliberă cu un gest plin de mânie, pe care mi-l 
aminteam din certurile precedente. 

— Avem nişte coniac, senor Maledicto, spuse. 

Zâmbetul pe care 1-l adresă, abia schiţat într-un 
colţ al gurii, ar fi fost cel mai frumos din arsenalul 
ei, dacă acel tremur uşor nu i-ar fi rămas pe buze. 

— O să-l aduc. N-aţi dori şi un trabuc? Steve 
are nişte Perfectos. 

M-am aşezat în timp ce ea se năpustea în casă. 
O clipă m-am simțit prea jignit ca să vorbesc. 
Maledicto preluă iniţiativa: 

— O copilă încântătoare, domnule. O făptură 
absolut delicioasă. 

— E soția mea, am mârâit. Am venit aici pentru 
a fi singuri. 

— O, nu mi-o luaţi în nume de rău! 

Chicotitul lui părea în ton cu murmurul 
oceanului. Aşa cum stătea, în umbră, puteam să-l 
văd doar ca pe o formă albă cu negru, iar ochii 
oblici îi străluceau. 

— Am înţeles, şi n-o să vă pun la încercare 
răbdarea. Poate mai târziu vă va face plăcere s-o 
întâlniți pe sora mea... 

— Nu joc bridge. 

— Bridge? O, da, adevărat, mi-amintesc. Un joc 
de cărți modern. Făcu un gest de apărare. Nu, 
domnule, vrerea noastră nu este să venim nepoftiți. 
Într-adevăr, putem merge în vizită numai acolo 
unde există dorinţa, chiar nerostită, de a fi primiţi. 
Astă-seară a fost doar... de unde să ştim mai multe 
noi, cei din castel, decât că ne-au sosit nişte 
vecini? Acum însă nu pot să refuz nepoliticos 
bunătatea doamnei domniei voastre. Dar, domnule, 
nu voi întârzia prea mult. 

Ei bine, acela a fost cel mai plăcut şi liniştitor 
dintre răspunsurile menite să îndepărteze furia 
cuiva. Încă tot nu-mi plăcea Maledicto, dar 
ostilitatea mi se diminuă până într-atâta, încât am 
putut să-mi analizez motivele. Care, în principal, 
se rezumară la reacția la un al treilea element. 
Ceva în legătură cu el, poate parfumul pe care-l 
folosea, mă făcea să o doresc pe Ginny mai mult 
decât oricând. 

Dar furia mă cuprinse din nou când ea se aplecă 
spre el oferindu-i coniacul, apoi pălăvrăgi prea 
tare, râse prea mult şi insistă să-i invite pe cei doi 
Maledicto mâine seară, la cină! De-abia le 
ascultam conversaţia. El vorbea liniştit, plin de 
spirit, nerăspunzând niciodată direct la vreo 
întrebare despre persoana sa. Am stat şi am repetat 
în gând ce voi rosti după plecarea lui. 

În cele din urmă, se ridică. 

— Nu vreau să vă mai rețin. În plus, poteca spre 
Fortaleza este sinuoasă şi nu m-am familiarizat cu 

ea. Deci trebuie să merg încet, că altfel mă 
rătăcesc. 

— Oh! Dar asta poate fi periculos. Ginny se 
întoarse spre mine: Tu cunoşti poteca, Steve. 
Condu-l până acasă. 

— Nu-mi pot permite să vă deranjez până într- 
atât, se sfii Maledicto. 

— E cel mai mărunt serviciu pe care ţi-l putem 
face. Insist, Amaris. Steve, nu-ţi va lua mult timp. 
Tot spuneai că ai avea chef să alergi la lumina 
lunii; uite, luna aproape a răsărit. 

— Okay, okay, okay! m-am răţoit cât am putut 
de nepoliticos. 

Puteam, într-adevăr, la întoarcere, să mă 
transform în lup şi să alerg până mă răcoream. 
Dacă încercam să mă cert acum cu ea, aşa cum mă 
trăgea aţa, cea de-a doua noapte a lunii noastre de 
miere s-ar fi transformat într-un adevărat 
Armageddon. 

— Hai să mergem. 

Îi sărută mâna. Ginny îşi luă la revedere, cu o 
voce uşor tremurată, ca o şcolăriță îndrăgostită 
pentru prima oară. El avea o lanternă; aceasta 
arunca în faţa noastră o pată mică de lumină, 
scoțând la iveală pietre şi tufişuri de ciulini. Pe 
pantele estice, lumina lunii devenea din ce în ce 
mai puternică. O simţeam vibrându-mi în nervi. 
Un timp, se auziră de-a lungul coastei doar 
zgomotele paşilor noştri. 

— Domnule, domnia-voastră nu aveţi lanternă? 
spuse într-un târziu oaspetele. 

Am mormăit. La ce bun să pomenesc de privirea 
mea vrăjitorească sau de faptul că eram om-lup, 
care atunci când e lup n-are nevoie de lanternă? 

— Fi bine, la întoarcere ar trebui s-o luaţi pe-a 
mea, continuă el. Altfel calea este primejdioasă. 

Avea dreptate. Un om normal s-ar fi rătăcit chiar 
pe lună plină. Cărarea era îngustă, aproape ştearsă, 
iar ţinutul — accidentat şi plin de umbre. Dacă îţi 
pierdeai capul, puteai umbla pe coclauri până-n 

Zori ŞI riscai să te prăbuşeşti în gol şi să-ţi frângi 
gâtul. 

— Voi veni s-o iau mâine seară, oftă bucuros 
Maledicto. Ah, domnule, cât sunteți de bun! 
Oamenii proaspăt căsătoriţi sunt plini până la refuz 
de dragoste, iar Cybelita este la fel de însetată de 
asta ca şi Amaris. 

— Sora dumitale? am întrebat. 

— Da. Aţi dori s-o întâlniți în seara asta? 

— Nu. 

Se lăsă iarăşi tăcerea. Am coborât într-o râpă 
întunecată, am ocolit un colţ de stâncă - şi n-am 
mai putut să-mi văd casa. Nimic altceva decât 
luciul stins al apei, strălucirea lunii în partea 
opusă, stelele care pe neaşteptate deveniseră prea 
îndepărtate; doar acestea luminau ţinutul. Am zărit 
zidurile năruite al Fortalezei aproape deasupra 
capului nostru, încoronând piscul ca dinții unei 
fălci. Maledicto şi cu mine am fi putut fi ultimele 
ființe vii din Midgard. 

Celălalt se opri. Lanterna din mâna lui se stinse. 

— Noapte bună, señor Matuchek! strigă el. 

Râsul îi răsună malefic şi plăcut. 

— Ce? Am clipit, buimăcit, în pâcla care mă 
împresurase. Ce dracu' vrei să spui? N-am ajuns 
încă la castel! 

— Nu. Mergi într-acolo, dacă ai dorinţă. Şi 
putinţă. 

I-am auzit paşii întorcându-se pe potecă. Nu mai 
făceau pietrişul să scrâşnească. Erau uşori şi iuți, 
ca ai unui animal săltăreţ. 

Înapoi spre vilă. 

Pentru moment, am rămas încremenit. Auzeam 
o foarte slabă suflare de vânt, foşnetul ierburilor 
uscate, cel al oceanului. Apoi bătăile inimii mele 
înlăturară orice alt zgomot. 

— Ginny! am urlat. 

M-am întors şi am alergat după el. M-am 
împiedicat de un bolovan, am căzut şi mi-am julit 
mâinile. M-am ridicat clătinându-mă, stâncile şi 

faleza mi-au întors înjurăturile şi am alunecat pe o 
pantă, printre cactuşi şi tufişuri. Iarăşi m-am 
împiedicat de ceva şi am căzut. De data asta m-am 
lovit cu capul de un bolovan. Impactul nu a fost 
serios, dar durerea m-a invadat, am văzut stele 
verzi şi pentru câteva clipe am zăcut ameţit. 

lar în noapte am simţit o prezență nouă. Şi 
dincolo de singurătatea fără speranțe ce se 
răspândea dintr-însa şi-mi pătrundea în inimă şi în 
măduva oaselor, am simţit o aşteptare încordată. 

... succes în capcana întinsă de mine la această 
a treia încercare... amândoi — el mort şi ea 
coruptă, după aceea zdrobită de remuşcări... În 
siguranță față de amenințarea care vine dinspre ei 
ca o furtună, pe măsură ce momentul acela se 
apropie... În sfârşit, în siguranță... 

Şi un gând mă înjunghie mult mai tare decât 
orice durere: Maledicto nu putea s-o zăpăcească de 
unul singur, oricum nu atât de mult încât să 
înfrângă dragostea, mândria şi decenţa ei... nu, 
Satana însuşi lucrase asupra iubitei mele... 

Nu ştiam ce intenţiona diavolul. Dar, ca un 
fulger, imaginea ei, singură acolo cu Maledicto, 
mă eliberă de orice altceva, de durere, de 
slăbiciune, simţuri şi, pentru un timp, chiar şi de 
memoria Observatorului acela batjocoritor. Mi-am 
urlat furia şi disperarea, am sărit în picioare şi am 
fugit. 

Era nebunie curată. Nu-mi dădeam seama ce 
fac. Fără îndoială că se intenționase să cad de pe o 
stâncă şi să-mi rup gâtul. Dar instinctele pe 
Jumătate animalice şi reflexele - bănuiesc - m-au 
ferit de aşa ceva. 

În cele din urmă puterile m-au lăsat şi a trebuit 
să mă opresc să-mi trag sufletul. Acea pauză 
forțată i-a oferit lucidității mele o şansă de 
revenire. 

Privind în jur, n-am mai văzut nici castelul, nici 
vila. Mă rătăcisem. 

XVI 


Am maturat cu privirile panta, până la capătul 
ei. Dedesubt, oceanul sclipea vag. Mintea mi se 
limpezea din ce în ce mai mult. Maledicto mă 
scosese, cu abilitate, din scenă, poate chiar mă 
ucisese; asta dacă aş fi fost un homo sapiens 
oarecare şi neantrenat, aşa cum credea el. Dar eu 
aveam ceva mai multe resurse decât şi-ar fi putut 
închipui. De exemplu, privirea vrăjitorească. Am 
murmurat formula şi am simţit transformările din 
retină. Dintr-o dată am putut vedea foarte departe. 
Bineînţeles, imaginea era neclară; ochiul uman nu 
poate să focalizeze prea bine lungimile de undă în 
infraroşii; dar recunoşteam reperele. Mi-am stabilit 
direcția generală de înaintare şi am pornit spre 
casă. 

Cu o încetineală de coşmar, Maledicto se 
deplasase mai repede decât era omeneşte posibil. 

Luna se ridică, aproape plină, deasupra 
dealurilor. 

Transformarea mea se operă chiar mai repede 
decât am avut timp s-o doresc. Nu m-am oprit să 
mă dezbrac, să-mi strâng hainele şi să le car în 
gură. Am rupt totul cu colții, în afară de chiloţii cu 
bandă elastică, şi am urcat pantele ca o umbră. 
Dacă vă spuneţi că un lup în chiloți şi cu coada 
ruptă arată ridicol, probabil aveți dreptate; dar 
atunci numai la asta nu m-am gândit. 

Cu ochii de lup nu puteam să văd foarte departe. 
Oricum, îmi puteam mirosi propriile urme, prin 
vegetaţia strivită, tot atât de intense ca un țipăt. 
Am găsit poteca şi am simțit şi un alt miros. Acum 
ştiam ce ascundeau efluvule mirosului lui 
Maledicto. 

Demon. 

Nu mai simţisem niciodată acel iz anume, iar 
creierul meu de lup nu era în stare să-l analizeze. 
Nici nu se întreba ce dorea demonul de la Ginny. 

În tigva mea era acum loc doar pentru ură şi pentru 
grabă. 

Am ajuns la vilă. Am sănt în patio. Nu era 
nimeni prin preajmă. Dar dormitorul principal, 
îndreptat spre ocean, avea ferestrele deschise ca să 
intre înăuntru razele lunii. Am pătruns dintr-un salt 
pe fereastră. 

O ținea în braţe. Ea încă mai rezista, dar avea 
ochii închişi, iar puterile îi slăbeau. 

— Nu, şoptea. Nu, ajutor, nu. Amaris, Amaris, 
Amaris... 

Mâinile 1 se ridicară; îl cuprinse pe după gât şi-i 
trase capul spre ea. Se clătinau împreună, în 
lumina slabă. 

Am urlat o dată şi mi-am înfipt dinții în el. 

Sângele lui nu avea gust de sânge omenesc. Era 
ca un lichior, mă ardea şi mă făcea să ameţesc. N- 
am îndrăznit să-l muşc iar. Încă o înghiţitură ca 
aceea, şi m-aş fi culcat la picioarele lui ca un 
câine, cerşind lovituri. Mi-am impus să mă 
transform în om. 

Transformarea nu dură mai mult decât îi trebui 
lui până s-o elibereze pe Ginny şi să se întoarcă. În 
ciuda uimirii, nu se repezi la mine. O rază de 
lumină căzu pe figura lui ca din basme, turnându-i 
aur în ochi, iar el râse. 

Pumnul îmi porni târând după el greutatea 
întregului trup. Sărmană şi înceată carne de om, 
cum să te lupți cu viaţa ca de argint-viu, a Aerului 
şi a Întunericului? Maledicto se feri. Pur şi simplu 
nu mai era acolo. Pumnul mi se opri în perete şi 
am căzut, cu degetele arzându-mi de durere. 

Râsul lui răsună deasupra mea. 

— Merită oare plângăreţul ăsta o fată plină de 
viaţă ca tine? Grăieşte doar o vorbă, Virginia, şi-l 
gonesc înapoi, în coteţ. 

— Steve... 

Se ghemui într-un colţ în loc să se apropie de 
mine. M-am ridicat în picioare. Maledicto rânji, îşi 
trecu o mână pe după talia lui Ginny şi o trase spre 

el. Ea se cutremură, încercând iarăşi să-l 
îndepărteze. O sărută, iar ea scoase un sunet 
nedesluşit; împotrivirea 1 se prefăcu din nou în 
gesturi drăgăstoase. Am atacat. Maledicto mă lovi 
cu mâna liberă. Am căzut destul de urât. Mi-a pus 
un picior pe cap şi a apăsat. 

— Nu mi-ar plăcea să-ţi fărâm oasele, spuse, dar 
dacă nu ai gentileţea să respecţi dorinţele unei 
doamne... 

— Dorinţe? Ginny se smulse din strânsoare. 
Dumnezeule din Ceruri! se văită ea. leşi afară! 

Maledicto chicoti. 

— Ar trebui să fug la auzul numelor sfinte, dacă 
vreo victimă de-a mea le rosteşte cu adevărat 
sincer, murmură el. Dar tu voieşti să rămân aici. 
Cea mai mare dorinţă a ta este aceasta, Virginia. 

Ea înşfăcă o vază şi o aruncă spre el. Demonul o 
prinse expert, din zbor, o sparse lovindu-mă cu ea 
ŞI se duse la fereastră. 

— O, da, de data aceasta vraja a fost ruptă. 
Totuşi, nu ai teamă. Mă voi întoarce la un ceas mai 
prielnic. 

Aerul undui vag, şi Maledicto dispăru peste 
pervaz. M-am târât după el. Terasa era albă şi 
goală în lumina lunii. 

M-am aşezat, ţinându-mi capul în mâini. Ginny 
se lăsă să cadă lângă mine, suspinând. Trecu astfel 
mult timp. În cele din urmă m-am ridicat, am 
aprins lumina, am găsit un trabuc şi m-am aşezat 
pe marginea patului. Ea se ghemui lângă genunchii 
mei, dar n-am atins-o. 

— Ce-a fost? am întrebat-o. 

— Un incubus. 

Stătea cu fruntea plecată, i-am văzut doar pletele 
roşcovane revărsate pe spate. După plecarea mea 
alături de Maledicto, îşi pusese cea mai vaporoasă 
cămaşă de noapte — pentru cine? Vocea îi era 
înceată şi firavă. 

— El... probabil că bântuie prin ruine. A venit 
aici o dată cu spaniolii... Poate că poartă vina 

pentru eşecul lor... 

Am tras fumul în piept. 

— De ce până acum nu s-a aflat nimic despre 
el? m-am întrebat placid, cu voce tare. Apoi mi-am 
răspuns singur: O, da, fireşte. Probabil că are o 
rază de acţiune foarte restrânsă. Un blestem ce 
apăsase asupra unei familii care nu mai există, aşa 
că astăzi se limitează la casa şi terenul acelui 
„don" de demult. De pe vremurile acelea, nimeni 
n-a mai fost aici după căderea nopţii. 

— Până când noi... 

Şoapta îi rămase în suspensie. 

— Cum rămâne atunci cu Juan şi nevasta lui şi 
cu oaspeţii ocazionali? Am început să fumez şi mai 
furios. Tu eşti vrăjitoarea. Tu deţiu informaţiile. Eu 
ştiu abia că un incubus este un demon erotic. 
Spune-mi, de ce n-a deranjat niciodată familia 
Fernandez? 

Începu iarăşi să plângă, cu suspine adânci. M- 
am gândit că disperarea ei se îmbinase cu recenta 
pierdere a puterilor vrăjitoreşti, având ca rezultat 
neputinţa de a-şi folosi cunoştinţele taumaturgice. 
Când am continuat, gândurile mele aveau o 
claritate de cristal: 

— Răspunsul e că demonul spunea adevărul în 
legătură cu simbolurile sfinte care sunt un scut 
pentru cei ce doresc într-adevăr să fie apăraţi. Juan 
şi nevasta lui sunt buni catolici. N-ar sta aici fără 
să atârne câte un crucifix în fiecare cameră. ȘI nici 
unul nu doreşte să-l înşele pe celălalt. 

Când îşi ridică faţa spre mine, pe ea era 
întipărită o expresie sălbatică: 

— Crezi că eu... 

— O, nu cu premeditare. Dacă atunci când am 
venit ne-am fi gândit să aşezăm câteva cruci sau să 
facem nişte rugăciuni sincere, am fi fost şi noi în 
siguranță. Poate nici n-am fi aflat vreodată că 
avem prin preajmă un incubus. Dar ne gândeam la 
cu totul altceva, iar acum este prea târziu. 
Bănuiesc că, în subconştient, te-ai jucat cu ideea că 

o mică vacanţă în raport cu monogamia strictă nu 
poate să facă nimănui rău... 

— Steve! Se ridică repede în picioare. E luna 
noastră de miere! Cum poți să spui aşa ceva? 

— Uite că pot! 

Am stins trabucul, dorindu-mi ca în locul lui să 
fie faţa lui Maledicto. 

— Cum altfel ar fi putut să te vrăjească? 

— ȘI tu... Steve... Steve, te iubesc. Numai pe 
tine. 

— Fi bine, ar fi bine să pregăteşti covorul, am 
oftat. Zboară la... da, cred că Guaymas este cel mai 
apropiat oraş destul de mare încât să aibă un 
exorcist încadrat în poliție. Anunţă întâmplarea şi 
cere protecţie. Deoarece, dacă-mi amintesc bine 
demonologia, incubusul te poate urma oriunde, din 
momentul în care ai căzut sub influenţa lui. 

— Dar nu s-a întâmplat nimic! 

Strigă de parcă aş fi lovit-o, ceea ce într-un fel şi 
făcusem. 

— Nu, n-a avut timp. Atunci. Bineînţeles, ai fi 
fost în stare să respingi orice demon, cu o simplă 
vrajă laică, dacă te-ai fi aflat în posesia puterilor de 
vrăjitoare. Dar acestea au dispărut. Până când le 
recapeţi, vei avea nevoie de un paznic exorcist, în 
fiecare oră din zi când nu te afli în biserică. Doar 
dacă... 

M-am ridicat şi eu. 

— Ce? 

Mă prinse cu mâini reci şi deznădăjduite. M-am 
scuturat, orbit de dubla lovitură suferită de bărbăția 
mea: Maledicto mă învinsese în luptă şi aproape 
îmi sedusese mireasa. 

— Steve, la ce te gândeşti? 

— Doar dacă n-aş putea să mă descotorosesc 
singur de el. 

— Nu poți! Nu eşti vrăjitor, iar el e demon! 

— Sunt vârcolac. S-ar putea să fie de ajuns. 

M-am dus la baie şi am început să-mi pansez 
rănile. Erau superficiale, cu excepția pumnilor 

tumefiaţi. Ea încercă să mă ajute, dar am alungat- 
O. 

Ştiam că nu sunt rațional. Eram prea furios şi 
îndurerat. Aveam vaga idee să mă duc la Fortaleza, 
unde probabil se reîntorsese Maledicto. Sub formă 
de lup, aş fi fost aproape la fel de agil şi de 
puternic ca el. Bineînțeles, n-aş mai fi îndrăznit să- 
l muşc... dar dacă mă puteam transforma în om în 
funcție de împrejurări, aş fi folosit tehnicile de 
luptă fără arme pe care le învățasem în armată... 
Planul era lipsit de speranţe, cum ar fi putut băga 
de seamă oricine, dar propriul meu demon mă 
împingea înainte. 

Ginny simţi asta: măcar atâta instinct îi mai 
rămăsese din talentele vrăjitoreşti, sau poate că era 
pur şi simplu ceva înnăscut. Foarte palidă în 
lumina neiertătoare a flăcării spiriduşilor, tremură, 
înghiți în sec, dar după un timp mă aprobă. 

— Dacă trebuie... O să mergem împreună. 

— Nu. Protestul îmi izbucni din gât ca un tunet. 
i-am spus să pleci spre Guaymas! N-am şi aşa 
destule necazuri? Lasă-mă în pace până mă decid 
dacă te mai vreau! 

Iarăşi mă privi fix. Deie Domnul să nu mai văd 
niciodată asemenea ochi. Apoi fugi. 

Am ieşit pe terasă şi am devenit lup. Duhoarea 
demonului polua aerul. Am urmărit-o pe pantele 
muntelui. 

XVII 


Pământul era scăldat în lumina lunii. Nasul meu 
simţea mirosurile de praf, de salvie, cactuşi, alge şi 
sare marină; urechile desluşeau tiuitul de sonar al 
liliecilor şi goana înspăimântată a unui iepure; 
pielea îmi era furnicată de senzaţii pentru care 
oamenii nu au cuvinte. Nu-mi mai simţeam 
chinurile de om. Creierul de lup poate să aibă doar 
gânduri de carnivor, limpezi şi ucigătoare. Era ca 
şi cum aş fi renăscut înţelegeam de ce unii psihiatri 
obținuseră rezultate bune  transformându-şi, 
temporar, pacienţii în animale. 

În cele din urmă am văzut, pe fundalul lunii, 
vechiul turn de pază cu silueta lui mâncată de 
vreme. Cu fiecare nerv încordat la maximum şi 
gata de atac, am intrat pe ceea ce odată fusese o 
poartă. Curtea era pustie. De-a lungul secolelor se 
umpluse de nisip, printre dalele de piatră 
crescuseră buruieni, iar din loc în loc lespezile 
erau distruse. Aproape în centru se afla o movilă 
care fusese cândva o clădire. Dedesubt erau 
pivnițele. Le explorasem ceva mai demult, dar nu 
mersesem îndeajuns de departe încât să găsesc 
incubusul. 

Mi-am urlat provocarea. 

Aceasta se izbi cu ecou de uşa turnului. De 
acolo ieşi o formă albă. Inima îmi tresări şi m-am 
tras înapoi,  ghemuindu-mă. M-am gândit 
nebuneşte: oare aş putea să-i retez, de la prima 
muşcătură, artera jugulară? În cazul acesta, n-ar 
mai avea importanţă dacă aş înghiți acel sânge- 
drog... 

Am auzit un râs cristalin şi paşi uşori. Silueta 
mai făcu un pas, înainte să ajungă în lumina lunii, 
ireal de albă în contrast cu zidurile negre. 

— Bună seara, tânărule chipeş, spuse ea. Nici 
nu speram să am un asemenea noroc. 

Mirosul ei îmi pătrunse în plămâni şi în sânge. 
Am mârâit, iar mârâitul mi se prefăcu în scheunat. 

Mi-am agitat coada ciuntită. Umbra veni lângă 
mine şi mă scărpină după urechi. l-am lins braţul; 
gustul era ameţitor. Undeva, într-o sălbăticie 
tumultuoasă, m-ara gândit că n-are sens să rămân 
lup. Curenţii transformării trecură prin mine. M- 
am ridicat în picioare, om. 

Era înaltă şi bine proporționată, ca şi Amaris, 
avea acelaşi chip straniu, prelung, aceiaşi ochi 
fluorescenți în lumina lunii. Dar părul blond îi 
cădea ca un nor până mai jos de talie, şi purta o 
rochie, ţesută evident de păianjeni, pe o siluetă 
care... ei bine, n-am să încerc s-o descriu. Bănuiesc 
că jumătate din farmecul ei se datora felului cum 
se mişca. 

— Cybelita... bănuiesc? am reuşit să îngaim. 

— [ar tu eşti Steven. 

O mână fină se strecură într-a mea şi rămase 
acolo. 

— Fii bine venit! 

Mi-am umezit buzele. 

— Aă... fratele tău este acasă? 

Se undui mai aproape. 

— Ce importanţă are? 

— Eu... ăă... 

M-am gândit, nebunește, că nimeni n-ar putea 
să-l explice politicos unei doamne că a venit să-i 
ucidă fratele. Şi la urma urmelor, ei bine, oricum... 

— Ascultă, am bălmăjit. Tu, el, trebuie să ne 
lăsaţi în pace! 

Cybelita zâmbi îngăduitor. 

— Ah, durerea ta e şi a mea, Steven. Şi totuşi, 
nu poţi să găseşti în inima ta un strop de milostenie 
pentru noi? Ştii oare ce-i cu adevărat acea 
damnare? Să fii o creatură în care stihiile se alătură 
fără a se contopi - Focul poftelor, Aerul 
impulsului, Apa dezmăţului şi forţa întunecată a 
Pământului - să ai o asemenea fire şi totuşi să fii 
condamnat să bântui, ca un şobolan, prin aceste 
ruine, să urli la cerul gol şi să fii înfometat; de trei 
sute de ani înfometat! Dacă tu ai muri de foame, 

iar doi trecători ar da un ospăț, nu ai lua oare cele 
câteva firimituri de care ei s-ar putea lipsi? 

Am croncănit ceva despre ereziile analoge. 

— Nu-i vorba de malignitate, stărui ea. 

Se apropie şi-şi puse braţele pe umerii mei, 
hpindu-şi pieptul de al meu. 

— Astă nevoie ne sileşte. Şi la urma urmelor, 
Steve, nici voi, muritorii, nu sunteți perfecţi. Dac- 
ați fi sfinți, fără gânduri necurate, nici un demon 
nu s-ar putea apropia. Suntem atraşi de ceea ce, în 
voi, este asemenea nouă. 

— Ăă, ei bine, da, am răspuns gâtuit. Ai rostit 
două adevăruri aici... adică doar unul. Da. 

Cybelita râse încă o dată. 

— Dar, oh, ce dulce eşti! Stau aici în lumina 
lunii, îmbrăţişându-l, dezbrăcat, pe cel mai frumos 
flăcău din lume... 

— Ah, Dumnezeule! 

Mi-am amintit că eram doar în chiloţi. Din 
moment ce ea nu se îndepărta, speriată, înseamnă 
că exclamaţia mea nu fusese luată drept o 
rugăciune. 

— ... şi discutăm despre metafizică! Nu, nu te 
ruşina. Cybelita făcu o piruetă. Eu nu am avantajul 
tău. Asta nu-i cinstit. Hai să fim înveşmântaţi la 
fel. 

Pocni din degete şi rochia îi dispăru. Dar 
diferența nu era decât una strict morală, iar în 
clipele acelea morala părea irelevantă. 

— Şi acum, vino, vino, dragul meu. Lupul meu, 
eşti primul meu /oup-garou — dacă aş fi bănuit o 
asemenea minunăţie, nu mi-aş fi pierdut timpul cu 
femeia... Vino! 

Se aruncă asupra mea. Nu ştiu ce m-a făcut să-i 
răspund la sărut. Era ca şi cum aş fi fost prins într- 
un ciclon purpuriu. 

Până la urmă însă am găsit în mine, cumva, un 
rest de împotrivire. 

— Nu! Am o nevastă! 

Cybelita râse mai puţin plăcut. 

— Ha! Unde crezi tu că-i Amaris, din chpa când 
ţi-ai lăsat muierea singură? 

Am scos un sunet gâtuit. 

— Acum, asta este, murmură ea. Nu te poţi 
împotrivi destinului. Nu-ţi învinovăţi nevasta. E 
doar o muritoare. Tu ai putea să fii mai mult? 

Mi se păru că în faţa mea se deschide 
Purgatoriul. Apoi, abia conştient de ce fac, am 
tras-o pe Cybelita lângă mine. Sărutările mele 
sălbatice i-au crăpat buzele şi am gustat sângele 
demonic. 

— Haide, mă îndemnă ea, iubitul meu, iubitul 
meu, du-mă în turn... 

Am ridicat-o în braţe şi m-am îndreptat spre uşă. 

— Steve! 

Țipătul lui Ginny mă lovi ca un cuţit. 

Am scăpat povara din braţe. Cybelita ateriză pe 
delicatul ei poponeţ şi scoase o exclamaţie foarte 
nedelicată. Am privit-o, cu gura căscată, pe Ginny. 
Stătea ghemuită pe covorul persan care plana 
deasupra intrării dărăpănate, cu părul ei roşu 
ciufulit, căzut peste umeri şi, în acel moment, când 
deja Amaris mi-o furase (deoarece de atunci încolo 
nimic nu mai putea fi la fel între noi), am ştiut că 
făptura ei era tot ce-mi dorisem vreodată. 

Cybelita se ridică. Părea ştearsă în lumina lunii. 
Nu-mi mai stârnea nici o dorinţă. Putea să se ducă 
dracului. 

Şi chiar în iad îi era locul. 

Mârâi spre Ginny, apoi se întoarse şi-şi deschise 
braţele spre mine. 

— Apără-te! i-am spus şi m-am transformat în 
lup. 

Cybelita se feri din calea mea. Am auzit-o iarăşi 
pe Ginny strigând, ca dintr-o altă existenţă. Toată 
atenţia îmi era îndreptată spre succubus. Corpul 
Cybelitei pulsă, se făcu cenușiu şi, pe neaşteptate, 
demonul deveni lupoaică. Îmi rânji fără ruşine, iar 
feminitatea ei mă lovi ca un ciomag. 

Nu i-am acceptat oferta. M-am repezit spre gâtul 
ei. Ne-am rostogolit şi ne-am luptat. Era puternică, 
dar nu fusese antrenată pentru lupta licantropică. 
lar eu ştiam figurile de judo şi pentru forma 
animală. M-am strecurat pe sub falca ei şi mi-am 
înfipt dinţii acolo unde doream. 

Sângele demonului era dulce şi îngrozitor la 
gust. Dar de data aceasta nu-mi stârnea dorinţe. 
Cele două puteri din mine - Dragostea faţă de 
nevastă şi Ura faţă de fiinţa cu care mă luptam - 
erau prea puternice. Sau, dacă insistaţi să folosesc 
termeni demodaţi, glandele mele produceau destul 
testosteron şi adrenalină ca să înece orice hormon 
din acel lichid asemănător cu sângele. 

Am ucis-o. 

În ultima fracțiune de secundă am auzit - nu cu 
urechile - țipătul spiritului rău din acel trup. Am 
simțit - nu cu nervii mei - turbulenţa spațiu- 
timpului pe când el se lupta să-şi schimbe forma 
matematică a funcției Schrodinger, astfel încât să 
se refugieze în Continuumul inferior căruia îi 
aparținea şi să-mi lase plocon masa de schimb. Dar 
fălcile mele fuseseră prea abile şi sălbatice. Corpul 
murise, iar demonul, lipsit acum şi de suflet, 
încetase să mai existe. 

M-am întins, gâfâind, lângă cadavrul de lup. 
Acesta schimbă, într-o succesiune oribilă, forma 
de femeie cu aceea de bărbat, apoi de Satanoid cu 
coarne şi coadă. Când ultimele forţe de coeziune 
dispărură, se transformă în gaz. 

Mi-am recăpătat forţele, picătură cu picătură. 
Zăceam în poala scumpei mele Ginny. Lumina 
lunii ne învăluia răcoros, sub stelele prietenoase, şi 
ne aflam într-un castel alcătuit doar din pietre puse 
una peste alta. Ginny râse, plânse şi mă îmbrățişă 
strâns. 

Am redevenit om şi am îmbrăţişat-o la rându- 
mi. 

— E-n ordine, draga mea, am şoptit. Totul este 
bine. I-am venit de hac. O să mă ocup acum de 

Amaris. 

— Ce? Îşi ridică, de pe pieptul meu, fața udă de 
lacrimi. N-n-u ş-ş-ş-tii? Abia ai făcut-o. 

— Cum? 

— Da. Mi-am recăpătat ceva din c...cunoştințe... 
după ce ai plecat. Respiră adânc. Incubuşii şi 
succubuşii sunt unul şi acelaşi lucru. Îşi schimbă 
sexul după... după... împrejurări... Amaris şi 
târâtura aia erau o unică fiinţă. 

— Adică ea nu... tu nu... el nu... 

Am scos un urlet pe care cred că l-au înregistrat 
şi seismografele din Baja California. lar acel 
strigăt a fost cea mai înflăcărată rugăciune pe care 
Tatăl Nostru a primit-o vreodată de la mine. 

Nu pentru că n-aş fi fost gata s-o iert pe draga 
mea dacă ar fi avut o experienţă cu un demon. Dar 
când am aflat că nu trebuia să iert nimic, parcă mi 
s-a ridicat un munte de pe inimă. 

— Steve! strigă Ginny. Şi eu te iubesc, dar 
coastele mele nu-s din fier! 

Am sărit în picioare. 

— S-a terminat, am şoptit, nevenindu-mi să 
cred. Mai mult decât atât, ne-am şi ales cu ceva din 
chestia asta. 

— Cum adică? întrebă ea încă timid, dar având 
în ochi un adevărat răsărit de soare. 

— Ei bine, cred că am primit o utilă lecţie de 
modestie. Nici unul dintre noi nu are 
subconştientul mai cuviincios decât al oricărui om 
obişnuit. 

Imediat mă trecură fiori reci. Mi-am spus că nici 
o persoană obişnuită nu s-ar fi aflat atât de aproape 
de păcat ca noi... În a doua noapte de după nuntă! 
De altfel, nici noi n-ar fi trebuit să fim... Numai că 
împotriva noastră erau îndreptate forțe mai mari 
decât cele ale unui demon josnic. Şi nu doar 
întâmplarea ne scosese în calea lui. Altceva sau 
altcineva urmărea să ne distrugă. 

Acum cred că Forţa rămăsese pe aproape, 
urmărindu-ne. Nu ne putea lovi în mod direct. Prin 

preajmă nu mai erau alte posibile ispite şi, în orice 
caz, eram de-acum preveniţi împotriva lor. Nu ne 
mai putea folosi suspiciunile şi geloziile latente ca 
să ne întărâte unul împotriva celuilalt; eram 
eliberaţi de toate acestea, atât cât poate fi un 
muritor de rând. 

Dar oare, în viclenia lui răbdătoare, îşi retrăsese 
din jur şi din noi ultimele influenţe nefaste, ne 
eliberase de dureri şi tracasări, se îndepărtase cu 
adevărat? 

Nu ştiu. Dar ştiu că, pe neaşteptate, noaptea 
devenise o splendoare, iar dragostea pentru Ginny 
îmi sporise atât de mult, încât în mintea mea nu 
mai era loc pentru nimic altceva; iar când, cu 
multe zile mai târziu, mi-am amintit întâlnirea de 
pe marginea falezei, aceasta devenise la fel de 
vagă ca şi cele de dinainte şi am îndepărtat-o cu 
aceeaşi frază nepăsătoare, spusă pe jumătate în 
glumă: „Ciudat cum o lovitură puternică în cap îmi 
provoacă întotdeauna o anumită halucinație." 

Acolo, în curte, am privit-o pe soția mea, am 
strâns-o în braţe şi i-am spus, cu voce răguşită, 
fiindcă un nod de lacrimi mi se oprise în gât: 

— Ceea ce contează, dragă, este că am aflat cât 
de mult ţii la mine. M-ai urmat până aici, ştiind ce 
te poate aştepta, deşi eu îți cerusem să te pui 
imediat la adăpost... 

Îşi frecă de umărul meu capul ciufulit. 

— Şi eu am aflat acelaşi lucru despre tine, 
Steve. Mă simt foarte bine. 

Ne urcarăm pe covor. 

— Spre casă, James, am spus. După un timp, 
când James se ridicase în aer, am adăugat: Of, 
bănuiesc că eşti moartă de oboseală. 

— Hm, de fapt, nu prea. Sunt încă prea 
tulburată... ba nu, la naiba, sunt prea fericită. Mă 
strânse de mână: Dar tu, bietul de tine... 

— Mă simt perfect, am rânjit. Mâine dimineaţă 
putem să dormim până târziu. 

— Domnule Matuchek! La ce te gândeşti? 

— La ce te gândeşti şi tu, doamnă Matuchek. 
Cred că roşi în lumina lunii. 
— Da, îmi dau seama. Foarte bine, domnule. 
Ceea ce se dovedi o profeție. 

XVIII 


După ce ne-am întors în oraş, ne-am găsit nişte 
slujbe temporare, la care am renunţat când 
începură cursurile. Asemenea multor alte perechi 
proaspăt căsătorite, ne-am lovit de dificultăți 
financiare; nu foarte serioase, numai că, după ce 
Ginny rămase însărcinată, a trebuit să vindem 
covorul. Altfel, în primii doi ani de căsătorie, viaţa 
noastră n-a avut nimic spectaculos, cu excepția 
momentelor când ne aflam în doi. 

Apoi, o asistentă medicală mă conduse la patul 
iubitei mele. Dintotdeauna Ginny avusese tenul 
deschis, dar după lupta pe care o dăduse era albă, 
iar  pomeţii ei frumoşi ajunseseră foarte 
proeminenţi. Însă părul i se revărsa tot ca o flacără 
pe pernă şi, deşi îşi ţinea pleoapele pe jumătate 
închise, verdele irişilor nu-i strălucise niciodată 
mai intens. 

M-am aplecat şi am sărutat-o cât de blând am 
putut. 

— Bună, şopti ea. 

— Cum te simţi? am întrebat prosteşte, 
incapabil să găsesc vreo frază mai de doamne- 
ajută. 

— Grozav. 

Mă privi un moment, apoi zâmbi pe neaşteptate. 

— Arăţi de parcă tu ai fi trecut prin durerile 
faceri. 

La drept vorbind, unii obstetricieni îi pun pe taţi 
la pat atunci când se naşte copilul. Doctorul nostru 
era adeptul opiniei majoritare şi susţinea că trebuie 
să-i acord nevestei cât mai mult ajutor 

În chip simpatetic, adică tocmai agitându-mă în 
camera de aşteptare. In ultimele luni, studiasem 
destul de intens acest subiect, astfel încât 
devenisem oarecum o autoritate. Pentru o fată 
înaltă şi zveltă ca Ginny, prima naştere putea să fie 
dificilă. Dar Ginny abordase prospectul cu 
stăpânirea de sine ce o caracteriza, singura 

derogare pe care şi-o îngăduise faţă de prescripţule 
lui fiind rostirea unor incantaţii pentru a prevesti 
sexul copilului, şi asta doar ca să nu fim 
nepregătiți în privinţa numelui. 

— Cum îți place fiică-ta? mă întrebă. 

— E încântătoare, i-am răspuns. 

— Mincinosule, chicoti ea. Încă nu s-a născut 
bărbatul care să nu fie îngrozit când 1 se spune că e 
autorul acelui boţ zbârcit de protoplasmă roşie. Îmi 
prinse mâna. Dar va fi încântătoare, Steve. Altfel 
nu se poate. Tot ce se petrece între noi doi este 
minunat. 

Mă străduiam să nu urlu de fericire în faţa 
celorlalte mame din salon. Dar asistenta mă scoase 
din impas, spunându-mi scurt: 

— Domnule Matuchek, cred că ar fi bine s-o 
lăsăm pe soția dumneavoastră să se odihnească. Iar 
doctorul Ashman ar dori să termine toate 
formalitățile, ca să poată pleca acasă. 

Doctorul mă aştepta în biroul de stare civilă. 
După ce am intrat prin uşa capitonată, asistenta o 
închise şi o sigilă pe din afară cu ceară, pecetluind- 
o cu steaua lui David. Ne aflam într-un spital 
ultramodern, unde se luau toate precauţiile. 
Thomas Ashman era un bărbat cărunt, înalt de şase 
picioare, domol, dar în clipa aceea părea puţin 
moleşit de oboseală. Am observat că pe sub halatul 
chirurgical, imprimat cu impresionante simboluri 
zodiacale, purta pantaloni de doc alb şi un tricou 
— fără să mai punem la socoteală şi amuleta, 
bineînţeles. 

Ne strânserăm mâinile. 

— Totul este în ordine, mă asigură el. Am primit 
rezultatele de la laborator. Înţelegi că, neexistând 
nici un teriantrop pe linie maternă, nici unul dintre 
copiii dumitale nu va fi un om-lup înnăscut. Dar, 
cum fetița a moştenit integral de la dumneata 
complexul de gene  recesive,  vrăjile de 
transformare vor acţiona foarte uşor asupra ei. Un 
avantaj evident, în special dacă se va orienta spre o 

carieră taumaturgică, precum mama sa. În acelaşi 
timp, asta înseamnă că va trebui păzită de anumite 
lucruri. Va fi mult mai expusă influențelor 
paranormale decât majoritatea oamenilor. 

Am  încuviinţat. Fără îndoială, eu şi Ginny 
trecuserăm prin exagerat de multe aventuri 
nedorite. 

— Găseşte-1 un soţ potrivit, glumi Ashman, şi 
vei avea nepoți vârcolaci. 

— Dacă o moşteneşte pe maică-sa, am spus eu, 
Dumnezeu să-l aibă în pază pe nefericitul pe care 
am încerca noi să 1-l impunem! Mă simţeam la fel 
de idiot precum mă exprimam. Uite ce-i, doctore, 
suntem amândoi obosiţi. Hai să  întocmim 
certificatul de naştere şi să plecăm. 

— Desigur. 

Se aşeză la birou. Pergamentele erau deja 
inscripţionate cu numele părinților, locul, data şi 
numărul de cod comun acestor date. 

— Cum are s-o cheme? 

— Valeria. 

— Da, am bănuit că nevasta dumitale va alege 
aşa ceva. A fost ideea ei, nu-i aşa? Şi vreun al 
doilea nume? 

— Ăă... Mary. Eu l-am ales - aşa se numea 
mama. 

Mi-am dat seama că iarăşi vorbeam fără şir. 

— Te-ai gândit bine. Poate să rămână la acesta 
dacă nu-i va plăcea prenumele pompos. Deşi 
bănuiesc că o să-i placă. 

Înscrise cele două nume, semnă, îmi înmână 
documentul şi aruncă indigoul într-un coş de 
gunoi. Cu mult mai ceremonios, întinse pe masă 
certificatul principal, care purta amprentele fetiţei. 

— lar numele adevărat? 

— Victrix (Victorioasa - n. red.).. 

— Cum? 

— Lui Ginny i-a plăcut întotdeauna această 
combinație: Valeria Victrix. Ultima legiune 
romană din Bretannia. 

„Ultima care s-a împotrivit Haosului”, spusese 
ea, într-una dintre discuţiile noastre purtate foarte 
serios. 

Ashman ridică din umeri. 

— Fi bine, oricum, copilul n-o să-l folosească! 

— Sper ca niciodată să nu fie nevoie! 

— Asta ar însemna o situație ultracritică, 
încuviință doctorul. Dar nu te neliniști. Cunosc o 
mulțime de soți tineri tulburați de greutățile prin 
care au trecut şi obsedați de necazurile care-i mai 
aşteaptă în viitor. De fapt, nu e vorba de altceva 
decât o altă precauție înțeleaptă, un fel de 
vaccinare. 

— Ştiu, i-am răspuns. Mi-aş fi dorit ca şi 
părinții mei să fi avut ideea asta când m-am născut. 

E prea puțin probabil ca, împotriva unui 
cetățean obişnuit şi paşnic, cineva să folosească 
vrăji legate de numele lui; dar ați văzut că, din 
când în când, cariera mea devine turbulentă şi este 
incomod să-mi asigur tot timpul protecția prin 
intermediul unui descântec antivrajă, care nici 
măcar nu e întotdeauna demn de încredere. Ştiinţa 
medicală reprezintă unul dintre puţinele domenii în 
care recunosc că se fac progrese adevărate. 

Ashman cufundă o pană de vultur într-o 
călimară cu cerneală din sevă de stejar. 

— Prin pasărea patriei tale şi prin copacul 
fulgerului, declamă el, sub protecţia lor şi a lui 
Dumnezeu, copil al acestei zile, fie Victrix numele 
tău adevărat, cunoscut pe acest pământ doar de 
către ai tăi părinţi, al tău doctor şi de către tine 
când vei ajunge la majorat; şi fie ca tu să-l porți cu 
cinste şi cu bucurie, până la sfârşitul zilelor tale. 
Amin. 

După ce termină de scris, presără deasupra nisip 
din Galileea şi se ridică din nou în picioare. 

— Am să îndosariez personal certificatul ăsta, 
spuse. Apoi adăugă, căscând: Okay, asta-i tot. 

Ne strânserăm iarăşi mâinile. 

— Îmi pare rău că a trebuit s-o ajuţi să nască la 
o oră atât de puţin sfântă, am remarcat. 

— Noi, medicii internişti, suntem obişnuiţi cu 
aşa ceva, răspunse el. Somnolenţa îl părăsise şi mă 
privi foarte serios. De altfel, în acest caz mă 
aşteptam la aşa ceva. 

— Adică? 

— Deja auzisem câte ceva despre dumneata şi 
soția dumitale, mărturisi Ashman. Am încercat 
apoi să aflu mai multe. Am făcut nişte calcule, 
folosind propriile mele rune. Poate că nu ştii, dar 
copilul a fost conceput în solstițiul de iarnă. Și, în 
afară de moştenirea ereditară destul de 
neobişnuită, mai este ceva în legătură cu ea. Nu-mi 
dau seama ce anume. Dar eram destul de sigur că 
se va naşte în această noapte — fiindcă trebuia să 
vină pe lună plină şi în ziua Apostolului Matei. O 
voi urmări cu mare atenţie, domnule Matuchek, şi- 
ți sugerez să ai multă grijă de ea... Noapte bună. 

XIX 


În următorii trei ani nu ni s-a mai întâmplat 
nimic spectaculos. Sau, poate, aşa veţi fi crezând 
voi, dar voi sunteţi altfel de fiinţe. Pentru cercul 
nostru restrâns, în acei ani, a fost ca şi când lumea 
ni s-ar fi deschis ca s-o cucerim, dar îh acelaşi 
timp s-ar fi retras brusc de sub picioarele noastre. 

În primul rând, Valeria nu fusese dorită. Mult 
mai târziu am aflat că Svartalf îl alergase iarăşi pe 
Brownie, iar drept răzbunare,  spiriduşii 
transformaseră în aspirine pilulele 
anticoncepționale ale lui Ginny. Mai târziu m-am 
întrebat dacă în spatele incidentului nu se 
ascunsese ceva mai mult. Puterile au propriile lor 
metode de a ne împinge spre situaţii care să ducă 
la îndeplinirea ţelurilor Lor. 

La început, Ginny intenționase să-şi continue 
studule, conform planului nostru inițial, imediat ce 
copilul ar fi crescut destul de mare ca să poată fi 
supravegheat de o înegrijitoare. Îşi luase chiar 
doctoratul în filozofie, cu o lucrare despre Arcane, 
şi primise excelente oferte de serviciu. Dar acum, 
că aveam o fiică, ei bine, emanciparea mamei a 
fost amânată. Nu intenţionam să lăsăm educația 
Valeriei în seama vreunei bone! Nu acum, când de- 
abia începuse să înveţe să zâmbească, când se târa 
peste tot, când gângurelile ei începuseră să se 
transforme în cuvinte - mai târziu, mai târziu. 

Eu am fost pe depun de acord. Dar asta însemna 
să renunțăm pentru un timp - dacă nu pentru 
totdeauna - la standardul de viaţă la care aspiram: 
o familie tânără de intelectuali, cu două salarii 
frumoase, făcând lucruri plăcute, în locuri 
minunate, printre oameni minunaţi. Am propus să 
încerc să-mi reiau cariera de la Hollywood, dar aş 
fi fost şocat dacă Ginny ar fi acceptat măcar să 
audă un cuvânt despre aşa ceva. 

— Îţi poţi imagina, fie şi pentru o jumătate de 
secundă - îmi spuse - că aş prefera un actor 


133 


mediocru, jucând în Șeful Argintului sau Lassie, 
când aş putea avea un inginer foarte bun? 

Personal, nu cred că filmele în care jucasem 
erau chiar atât de rele; dar, în general, răspunsul ei 
mă uşură. 

Un inginer proaspăt ieşit de pe băncile şcolii nu 
nimereşte drept în mijlocul proiectului important la 
care aspiră, în special când el însuşi este mai în 
vârstă decât majoritatea absolvenţilor. Trebuia să 
încep cu ce puteam găsi. Din fericire - aşa 
crezuserăm noi atunci - prima slujbă a fost 
neaşteptat de bună. 

Corporaţia „Nornwell Scryotronics" făcea parte 
dintre noile întreprinderi apărute după război 
datorită înfloririi industriei aparaturii pentru 
comunicaţii. Deşi mică, 1 se prevedea o dezvoltare 
exponențială. Pe lângă producţie, se ocupa de 
cercetare şi dezvoltare, iar eu am fost angajat la 
ultima secţiune. Nu numai un lucru fascinant în 
sine, dar şi un pas mare spre idealul meu 
profesional. Mai mult, o conducere luminată ne 
încuraja ca, o parte din timp, să studiem ca să 
avansăm şi să obţinem salarii mai mari. Eram bine 
plătiți. Și nu peste multă vreme, Barney Sturlason, 
care-mi era şef, îmi deveni şi prieten. 

Singurul neajuns major era că trebuia să 
rămânem în acel oraş plictisitor şi să îndurăm 
iernile  nemiloase din Upper Midwest. În 
compensație, am închiriat o casă confortabilă la 
periferie. Ne aveam unul pe altul şi o aveam pe 
Valeria. Au fost ani frumoşi. Numai că detalierea 
lor nu i s-ar părea nimănui deosebit de interesantă. 

Lucru de două ori adevărat, dacă te gândeşti ce 
se întâmpla pe atunci în lume. Bănuiesc că 
omenirea se îndreaptă mereu spre pierzanie, ca 
într-un montagnes-russes, şi întotdeauna va fi la 
fel. Totuşi, anumite epoci îți amintesc de vechiul 
blestem chinezesc: "Îţi urez să trăieşti în timpuri 
interesante!" 

Nici Ginny, nici eu nu înghițisem prostiile 
propagandistice care pretindeau că, după ce 
josnicul Califat va fi învins, se vor instaura pacea 
şi fericirea veşnică. Ştiam ce moştenire nefericită 
lasă în urmă orice război. De altfel, eram conştienţi 
că acest conflict fusese mai mult un simptom decât 
o cauză a bolii omenirii. Inamicul n-ar fi fost în 
stare să cucerească majoritatea emisferei estice şi o 
halcă din Statele Unite, dacă lumea creştină n-ar fi 
fost divizată şi învrăjbită. La drept vorbind, 
Califatul nu fusese altceva decât braţul secular al 
unei erezii islamice; iar printre aliaţii noştri se 
numărau mulți musulmani drepteredincioşi. 

Totuşi, părea rezonabil să nădăjduieşti că, după 
război, oamenii şi-au învăţat lecţia, au lăsat 
deoparte certurile religioase şi s-au apucat de 
reconstrucție. Mă aşteptam, mai ales, ca biserica 
ioanină să fie discreditată şi să dispară. E adevărat 
că şi adepţii ei luptaseră împotriva Califatului; 
avuseseră chiar un rol principal în mişcările de 
rezistenţă din ţările ocupate. Însă nu provocarea 
reprezentată de ea la adresa celorlalte culte - a 
întregii baze a societăţii occidentale - fusese cea 
care slăbise şi dezmembrase în primul rând 
civilizaţia noastră? Nu exemplul dat de ea 
stimulase ascensiunea ideologiei nebuneşti a 
califiştilor din Orientul Mijlociu? 

Acum sunt prea înţelept ca să mă mai aştept la 
logică din partea omenirii. 

In contrast cu impresia generală, ameninţarea nu 
apăruse pe neaşteptate. Câţiva oameni ne 
avertizaseră încă de la început. Ei arătaseră că 
ioaninii începeau să domine politica mai multor 
națiuni - care mai apoi încetară să ne mai fie 
prietene - şi că, în ciuda acestui fapt, continuau să 
câştige adepţi în toată America. Dar noi abia dacă 
îi ascultaserăm. Eram prea ocupați să ştergem 
urmele - publice şi personale - ale războiului. Îi 
consideram reacționari şi viitori tirani (probabil că 
unii chiar erau) pe cei care trăgeau semnale de 

alarmă. Poate că ideologia ioanină este aberantă, 
spuneam noi, dar primul amendament îi garantează 
libertatea de a fi predicată. lar dacă bisericile 
petrine aveau necazuri, asta e treaba lor. Şi de fapt, 
cum să-i iei în serios, în zilele noastre şi în secolul 
ştiinţei, pe cei ce vorbesc despre pericole subtile, 
universale, ale unui sistem filozofico-religios? Un 
sistem care pune, mai presus de toate, accentul pe 
caracterul paşnic al omului, aproape la fel de mult 
ca şi quakerii, şi care situează porunca „iubeşte-l 
pe aproapele tău" mai presus de celelalte? Ei bine, 
e foarte posibil ca societatea noastră materialistă 
seculară şi credinţele noastre rituale să aibă de 
câştigat de pe urma celor propovăduite de ioanini. 

Aşa încât mişcarea şi influenţa ei crescuseră. 
Apoi venise perioada activiştilor; şi, nu ştiu cum, 
demonstrațiile de stradă disciplinate degenerau din 
ce în ce mai des în tulburări, grevele neoficiale se 
înmulțeau din ce în ce mai mult, susținând 
revendicări din ce în ce mai lipsite de sens, 
agitaţiile studenților  paralizau campus după 
campus, şi din ce în ce mai mulți intelectuali 
începeau să vorbească despre desființarea actualei 
ordini corupte, astfel încât pe ruinele ei să se poată 
construi paradisul dragostei... iar majoritatea dintre 
noi, acea eternă majoritate care nu doreşte nimic 
altceva decât să fie lăsată în pace să-şi cultive 
grădina, se întreba cum de s-a putut ca ţara să 
înceapă să se dezintegreze peste noapte. 

Frate, asta nu s-a întâmplat într-o singură 
noapte. Nici măcar într-o noapte a Walpurgie. 

XX 


În acea zi de iunie am venit acasă mai devreme. 
Strada noastră era liniştită, străjuită de ulmi 
bătrâni, de peluze şi case scăldate în soare. 
Puținele cozi de mătură care circulau erau pilotate 
de femeile din vecini şi duceau coşuri cu 
cumpărături şi câte un copil sau doi şezând în 
scaunul pentru puştime. În cartier locuiau mai ales 
tineri în plină ascensiune profesională. Aceştia tind 
să aibă neveste drăguţe, iar ele obişnuiesc să 
poarte şorturi şi tricouri atunci când e cald. 
Peisajul mă umplu de bună dispoziție. 

Manifestaţia turbulentă din jurul fabricii îmi 
stârnise furia. Dar aici era pace. Zăream acoperişul 
casei mele. Ginny şi Val se aflau la adăpostul lui. 
Pentru astă-seară, eu şi Barney puseserăm la cale 
un plan ca să scăpăm de necazuri. Apropierea 
acţiunii mă înveselea. Între timp, ajunsesem acasă! 

Am intrat în garajul deschis, am descălecat şi 
mi-am parcat Chevvy-ul lângă Volksbesen-ul lui 
Ginny. Când am ieşit afară, îndreptându-mă spre 
uşa din faţă a casei, prin aer zbură o ghiulea ce se 
izbi de mine: 

— Tati! Tati! 

Mi-am strâns la piept odrasla: bucle blonde, 
ochi albaştri enormi, tot tacâmul. Purta costumul 
de heruvim şi trebui să fiu atent să nu-i rup aripile. 
Până azi, nu zburase decât asigurată cu o funie 
prinsă de un stâlp şi sub supravegherea lui Ginny. 
Cum Dumnezeu de era acum liberă? 

Aha! Svartalf năvăli de după colţul casei, pe o 
mătură de nuiele. Avea spatele arcuit, coada 
ridicată şi folosea un limbaj neacademic. Era 
evident că Ginny îl pusese s-o supravegheze pe 
micuță. Fără îndoială, putea să o controleze destul 
de bine, s-o ţină în curtea casei, ferită de 
primejdii... până ce ea îl vedea pe tăticu' sosind. 

— Okay! am râs. Destul. Hai să mergem 
înăuntru şi s-o speriem pe mămica. 

— "ălăresc pe purcel! 

Toamna trecută, de ziua lui Val, cumpărasem 
materiale pentru o vrajă scumpă şi o pusesem pe 
Ginny să mă transforme. Puştoaica era obişnuită să 
se joace cu mine sub forma mea de lup, mă 
gândisem; dar ce-ar fi să călărească un purcel, un 
purceluş alb şi împestriţat cu flori? Prichindeii din 
cartier mai vorbeau şi acum despre asta. 

— Iartă-mă, nu! i-am spus. După spectacolul pe 
care l-ai dat acum, meriţi să zbori ca un aviator. 

Am luat-o de glezne şi am dus-o înăuntru, în 
timp ce ea ţipa şi râdea, iar eu îi cântam. 


Inalţă-te în aer, mic puişor 
Inalţă-te în aer, cu susu-n jos. 


Ginny intră în salon o dată cu noi. Uitându-mă 
în spatele ei, am văzut de ce încredinţase altcuiva 
supravegherea zborurilor lui Val: era ziua de 
spălat. Un copil de trei ani murdăreşte o mulțime 
de haine, şi noi nu ne puteam permite materiale 
autocurăţabile. Ginny trebuia să anime una câte 
una fiecare hăinuţă şi să se asigure că nu se încurcă 
sau se întâmplă altceva cu ele în timp ce se spală, 
se limpezesc şi apoi plutesc singure spre frânghia 
de uscat. Şi din moment ce o asemenea paradă este 
irezistibilă pentru un copil, trebuise s-o trimită pe 
Val în altă parte. 

Oricum, m-am întrebat dacă nu fusese cam 
imprudentă  încredinţându-i această sarcină 
animalului ei sacru. Până acum, spălase hainele 
numai când Val dormea. De multe ori, Svartalf se 
dovedise a fi de încredere ca dădacă. Dar, cu toate 
forţele paranormale pe care le avea, rămânea un 
motan mare şi negru, ceea ce însemna că nu era pe 
deplin demn de încredere pentru treburile 
monotone, de fiecare zi... Apoi m-am gândit: ba, la 
dracu' - de când Ginny a încetat să practice 
vrăjitoria, el n-a mai avut parte de prea multă 
distracție; în tot cartierul nu mai există pisică sau 

câine care să aibă curajul să se bată cu el; probabil 
că noua însărcinare e bine venită; Ginny ştie 
întotdeauna ce face; şi... 

— ... ŞI sunt un idiot că stau aici şi mă holbez, 
am continuat cu glas tare şi am luat-o în braţe. 

Era îmbrăcată ca şi celelalte neveste pe care le 
văzusem, dar dacă ar fi umblat şi ea afară, pe 
acelea nici nu le-aş mai fi observat. 

Îmi răspunse la îmbrăţişare. Aşa cum ştia ea. 

— Ce-i aia un nidiot? întrebă de pe podea Val. 
Mai analiză chestiunea, apoi decise: Ei bine, tati e 
un nidiot bun! 

Svartalf dădu din coadă şi privi sceptic. 

Am slăbit strânsoarea din jurul lui Ginny. Ea îşi 
trecu degetele prin părul meu. 

— Ooo, murmură ea. Cine ţi-a făcut asta, 
tigrule? 

— Tati e un 'up, o corectă Val. 

— Azi poţi să-mi spui tigru, i-am comunicat, 
simțindu-mă din ce în ce mai fericit. 

Ginny rânji: 

— Okay, pisoiaş. 

— Stai puţin... 

Ridică din umeri. Cosiţele roşii i se mişcară pe 
umeri. 

— Ei bine, dacă insişti: hoţul şchiop din 
Waingunga. 

Val ne privi cu severitate. 

— Când vă iau foc capetele - ne admonestă - 
puneţi-le la răcit afară. 

Logica acestei remarci şi scoaterea anevoioasă 
de pe ea a costumului de heruvim ne mai liniştiră. 
Abia după ce progenitura noastră se instală cu 
poponeţul în sus pe podea, privind desene animate 
în globul de cristal, iar eu m-am dus în bucătărie, 
unde Ginny pregătea cina, am avut ocazia să 
vorbim. 

— Cum de-ai venit aşa de repede acasă? întrebă 
ea. 

— Ți-ar plăcea să reactivăm în seara asta vechea 
echipă? i-am răspuns. 

— Care? 

— Matuchek şi Graylock — ba nu, Matuchek şi 
Matuchek. Depanatorii Extraordinari, Învingătorii 
Autorizaţi ai Păgânilor. 

Lăsă jos vasele şi mă privi lung. 

— Unde vrei să ajungi, Steve? 

— O să vezi în glob, la următorul buletin de 
ştiri, am răspuns. Acum la fabrică demonstranți nu 
mai instalează doar pichete. Au trecut la ofensivă. 
Blochează fiecare intrare. Angajaţii noştri au fost 
nevoiți să iasă prin luminator, şi unii dintre ei au 
fost loviți cu pietre. 

Fu surprinsă şi indignată, dar îşi păstră 
stăpânirea de sine pe care o afişa întotdeauna în 
faţa celor din afara casei. 

— N-aţi chemat poliția? 

— Ba da, se-nţelege. Am participat şi eu la 
discuţii împreună cu Barney; Roberto s-a gândit că 
s-ar putea ca un veteran de război să aibă nişte idei 
folositoare. Putem să obţinem ajutorul poliţiei dacă 
vrem.  Demonstranţii s-au transformat în 
contravenienţi, au spart geamurile, au scris pe 
pereţi sloganuri obscene, chestii de felul ăsta. 
Cazul nostru este foarte clar în faţa justiţiei. Numai 
că indivizii din opoziție caută necazuri. Necazuri 
pentru noi pe cât posibil, dar în primul rând ei 
înşişi îşi doresc martiri. Vor opune rezistenţă la 
orice tentativă de a fi dispersaţi. Întocmai ca pe 
timpul incidentului din New York de acum o lună. 
Mulţi dintre ei sunt studenţi. Imaginează-ţi titlurile 
din ziare: „Brutalitatea poliției împotriva unor 
tineri idealişti”; „Protestatari paşnici întâmpinați 
cu bâte şi înjurături”. Şi şi-au făcut bine socotelile. 
„Normwell" fabrică o mulțime de echipamente 
pentru armată şi poliție, cum ar fi semnele 
fluorescente de vrăjitoare şi ochelarii împotriva 
basiliscilor. Avem în contract să proiectăm şi alte 
dispozitive. Poliția şi armata servesc sistemul. 

Sistemul este dăunător. În consecinţă, „Nornwell" 
trebuie închis. 

— Quod erat demonstrandum, oftă ea. 

— Patronul ne-a spus că o intervenție oficială 
care să înfrângă invazia demonstranților ar duce la 
vărsare de sânge, ceea ce ar putea să dea naştere la 
revolte la universitate şi pe Merlin Avenue - 
Dumnezeu ştie la ce s-ar putea ajunge. Ne-a cerut 
să încetăm lucrul în aceste zile ale săptămânii, să 
vedem dacă afacerea nu se va stinge de la sine. 
Oricum, probabil că nu vom avea de ales. Destul 
de mulţi dintre angajaţi le-au spus maiştrilor că le 
e de-a dreptul frică să se mai întoarcă la lucru, 
având în vedere situaţia. 

In ochii ei scânteia o furie stăpânită. 

— Dacă vă daţi la fund, mă preveni, o să treacă 
la următorul obiectiv de pe listă. 

— Desigur, am spus. Toţi ştim asta. Dar mai e 
vorba şi de efectul martiriului. Preoţii ioanini sunt 
oricând gata să mai ţină o predică sfântă despre 
cum se varsă sângele celor nevinovaţi, care este 
acelaşi cu al Mielului lui Dumnezeu. Trăim într-o 
țară plină de oameni bine intenţionaţi şi zăpăciţi, 
care se vor întreba dacă nu cumva bisericile 
petrine au început să fie perimate, din moment ce 
societățile bazate pe ele trebuie să folosească 
violenţa împotriva bisericii dragostei. De altfel, hai 
să fim realişti, draga mea, violenţa nu a obţinut 
niciodată rezultate împotriva rebeliunilor civile. 

— Să-mi spui chestia asta şi după ce vor vorbi 
mitralierele, replică ea. 

— Da, sigur. Dar cine va dori să sprijine un 
guvern care recurge la masacre? Mai degrabă aş 
deveni şi eu ioanin. În consecinţă, „Nornwell" nu 
poate apela la poliţie ca să-i apere teritoriul. 

Ginny îşi înclină capul spre mine. 

— Iar tu nu pari prea nefericit din cauza asta. 

Am râs. 

— Nu. Barney şi cu mine am tot analizat 
problema pe toate părțile, şi ne-a venit o idee 

demenţială. De fapt, aştept cu nerăbdare momentul 
aplicării ei. În ultimul timp viaţa ne-a fost total 
lipsită de suspans. De-aia te-am întrebat dacă nu 
vrei să iei parte la distracție. 

— În seara asta? 

— Da. Cu cât mai repede, cu atât mai bine. Îţi 
dau detaliile după ce adoarme tânăra generaţie. 

Zâmbetul larg al lui Ginny se stinse. 

— Nu sunt sigură dacă mai am timp să chem o 
îngrijitoare pentru Val. La licee, asta-i ultima 
săptămână de examene. 

— Fi bine, dacă nu se poate, ce zici de Svartalf? 
i-am sugerat. N-o să ai nevoie acolo de un animal 
sacru, iar el poate să facă lucrurile strict necesare, 
s-o păzească pe fetiță şi să se repeadă în vecini să 
scoale pe cineva dacă ca o să aibă un acces de 
colici... 

— S-ar putea să se trezească şi să ne vrea pe 
noi, obiectă Ginny, dar nu prea convinsă. 

I-am îndepărtat şi aceste îndoieli, reamintindu-i 
că făcusem rost de un veghetor de somn pentru 
Val, după o scurtă perioadă în care se părea că 
puştoaica avusese nişte coşmaruri. Soldăţelul de 
plumb nu şedea de pomană lângă patul ei; visul lui 
păzea cu muscheta la marginea viselor ei, gata să 
alunge orice lucru înfricoşător. Nu cred că 
jucărioarele pot să se substituie prezenței şi 
dragostei părintești, dar uneori sunt foarte 
folositoare. 

Ginny fu de acord. Vedeam cum o cuprinde 
nerăbdarea. Acceptase pentru un timp rolul de 
gospodină, dar nici un cal de curse nu-şi poate găsi 
locul la arat. 

Şi astfel ne-am croit, literalmente, drum spre 
iad. 


142 


XXI 


Noaptea se lăsase, neagră, fără lună, iar stelele 
erau estompate de o ceaţă fină. Am plecat imediat, 
cu farurile stinse. Eram îmbrăcaţi la fel, în 
pantaloni şi pulovere negre. Privirea vrăjitorească 
ne dădea posibilitatea să zburăm în siguranţă, chiar 
dacă ilegal, mult deasupra constelației de ferestre a 
oraşului şi a lămpilor, până când începurăm să 
coborâm spre zona industrială. Era mai întunecată 
şi mai pustie decât ar fi fost normal la acea oră. De 
fapt, n-am văzut nici o luminiţă albăstruie în jurul 
atelierelor şi depozitelor. De obicei, spiriduşii 
profitau de prilejul de a face descoperiri şi de a se 
uita pe geamuri când oamenii nu erau la lucru. Dar 
ce se întâmpla acum îi speriase. 

M-am îndreptat spre terenurile fabricii 
„Nornwell". Străluceau de departe, ca o auroră 
neliniştitoare. Pe măsură ce ne apropiam, vântul 
mângâietor şi fremătător aducea mirosuri - piele, 
transpirație, tămâie, o electricitate înţepătoare de 
energii paranormale. Părul de pe ceafă mi s-a 
zburlit. Eram mulţumit că nu circul sub formă de 
lup şi deci nu primesc întregul impact al acestor 
energii. 

Zona pavată din jurul clădirii principale era 
înțesată de oameni. Tot aşa şi grădina unde ne 
relaxam vara în timpul pauzei de prânz; din ea nu 
mai rămăsese nimic decât noroi şi mucuri de 
țigară. Am estimat că, în total, erau vreo cinci sute 
de persoane care blocau toate căile de acces, cu 
excepția celor aeriene. Mulțimea nu era agitată, 
mişcările oamenilor creau impresia de valuri, iar 
discuţiile şi freamătul picioarelor dădeau acelor 
valuri un glas. 

Lângă ateliere, zona era mai puţin aglomerată. 
Cei aflaţi acolo se relaxau, mâncând câte ceva sau 
ațipind puţin în saci de dormit. Păstrau o distanţă 
respectuoasă faţă de un altar portabil, instalat într- 

un capăt al curții; deşi, din când în când, câte unul 
îngenunchea cu faţa spre el. 

Am fluierat a pagubă. 

— Ăsta a fost adus după ce noi am plecat. 

Ginny mă strânse mai tare de mijloc. 

Un preot ioanin ţinea o slujbă. Deşi îl vedeam 
de la o mare înălțime, erau de neconfundat rasa lui 
albă, incantația cu glas pițigăiat, poziția cu braţele 
desfăcute pe care o putea menţine timp de câteva 
ore, crucifixul în formă de T care sclipea, înalt şi 
trist, în spatele altarului, ca şi cele patru talismane 
- Potirul, Bagheta Magică, Sabia şi Discul - de pe 
altar. Doi acoliți agitau cădelnițele din care se 
înălța fumul ce îndulcea şi răcorea cumva aerul. 

— Ce-are de gând? am murmurat. 

Nu mă obosisem să aflu prea multe despre noua 
biserică. La drept vorbind, nici despre cele mai 
vechi. Nu pentru că Ginny şi eu ignoram 
descoperirile ştiinţei moderne care demonstraseră 
existenţa divinității şi a conceptelor precum răul 
absolut, viaţa de după moarte şi ispăşirea. Dar ni 
se părea că, în afara unor vagi indicii, se cunosc 
aşa puţine lucruri şi că Dumnezeu poate avea atât 
de multe manifestări diferite în raport cu mărginită 
înţelegere omenească, încât noi doi ne-am fi putut 
considera foarte bine unitarieni. 

— Nu ştiu, răspunse ea, cu glas stins. Am 
studiat tot ce s-a publicat despre ritualurile şi 
doctrinele lor, dar ăsta-i doar vârful aisbergului, şi 
oricum, lucrurile astea se petreceau acum câţiva 
ani. În orice caz, trebuie să fii măcar un novice de- 
al lor, dacă nu un inițiat sau chiar un adept, înainte 
să ți se spună ce înseamnă cu adevărat o anumită 
procedură. 

M-am încordat. 

— Aruncă oare asupra noastră vreun blestem? 

Stimulat de nelinişte, am măturat cu privirea, 
prin semiîntuneric, întreaga zonă. În jurul fabricii 
erau postați câțiva poliţişti. Fără îndoială că li se 
acrise să fie huiduiţi. De asemenea, probabil că, în 

majoritate, aparţineau bisericilor tradiționale. Nu 
prea i-ar fi deranjat să-l aresteze pe agentul unui 
cult care pretindea că propria lor credinţă e 
perimată. 

— Nu, mi-am răspuns singur, nu poate s-o facă, 
deoarece poliţiştii l-ar băga imediat la răcoare. Cel 
mult, în clipa asta, nu ne aruncă anatema. Ar putea 
s-o facă la adăpostul libertății religioase, bănuiesc, 
având în vedere că omul nu-l poate controla pe 
Dumnezeu ci doar poate să-i ceară favoruri. Dar să 
arunce un blestem, să adune forțe malefice 
invocate prin magie împotriva... 

Ginny îmi întrerupse gândurile exprimate cu 
voce tare. 

— Necazul este, spuse ea, că atunci când ai de-a 
face cu toți aceşti gnostici, nu ştii unde li se 
termină rugăciunile şi unde încep farmecele. Hai 
să ne apucăm de treabă înainte să ni se întâmple 
ceva. Nu-mi place cum miroase în seara asta 
şuvoiul-timp. 

Am  încuviințat şi am virat spre clădirea 
principală. loaninul nu mă neliniştea prea mult. 
Era posibil doar să conducă una dintre lturghiile 
ezoterice menite să-i încurajeze pe demonstranți. 
Nu se pretindea oare că această biserică era una a 
bunăvoinţei universale? Că, de fapt, nu are nevoie 
de violență, deoarece se află deasupra lucrurilor 
lumeşti? 

„Timpurile Vechiului Testament, ale Tatălui, au 
fost timpuri ale puterii şi ale fricii; timpurile 
Noului Testament, ale Fiului, au fost timpuri ale 
ispăşirii; timpurile Evangheliei ioanine, ale 
Sfântului Duh, vor fi timpurile dragostei şi ale 
misterelor dezvăluite." 

Acum nu mai conta. 

Poliția interzisese traficul aerian în imediata 
vecinătate a fabricii, cu excepția celor care doreau 
să plece. Era o măsură dictată de bunul simț. Din 
mulțime, doar puțini erau ioanini. Pentru ceilalți, 
ideea de a disprețui şi a renunța la o lume 

păcătoasă şi materialistă nu însemna nimic mai 
mult decât un mijloc la modă de a distruge această 
lume. Tentaţia de a o survola şi de a arunca asupra 
ei nişte cocteiluri Molotov putea deveni excesivă. 

Desigur, eu şi Ginny am fi putut pretinde că era 
dreptul nostru să venim aici, la nevoie chiar cu o 
escortă. Dar asta ar fi putut provoca explozia pe 
care încercam s-o evităm. Una peste alta, cea mai 
bună idee era să ne strecurăm înăuntru fără să fim 
observați nici de prieteni, nici de duşmani. 
Reflexele noastre de echipă de comando erau 
întrucâtva ruginite; deci, manevra ne cerea toată 
atenția. 

Am reuşit. Mătura pătrunse în garaj ca o 
fantomă, printr-un luminator lăsat deschis. Pentru 
a ajuta la ventilația întregii clădiri, luminatorul 
cobora, ca un puț, până la parter. In mod normal, 
angajaţii intrau şi ieşeau folosind uşile. Dar în 
seara aceasta, ele erau blocate din ambele părți - de 
trupurile manifestanților şi de câmpurile de forță 
protectoare ridicate de propria noastră vrajă şi pe 
care numai un magician expert le-ar fi putut rupe. 

Tehnicianul Pinkerton nu fusese destul de 
repede conjurat în cazul nostru. Fiecare fereastră 
de la etajul întâi era spartă. Prin acele spărturi se 
auzeau larma glasurilor şi incantaţiile. Parcând 
mătura, am murmurat în urechea lui Ginny - părul 
ei înmiresmat îmi gâdilă buzele... 

— Ştii, îmi pare bine că au adus un preot. În 
timpul zilei erau aici cântăreți de folk. 

— Săracul de tine. Îmi strânse mâna. Fii atent la 
cioburi. 

Ne croirăm drum, prin întuneric, spre un hol şi 
în sus spre departamentul de cercetare-dezvoltare. 
Sfidător luminat. Şi paşii noştri răsunau prea tare 
în sala goală. Fu o uşurare să intrăm în biroul lui 
Barney Sturlason. 

Acesta îşi ridică, din spatele mesei de lucru, 
trupul masiv. 

— Virginia! exclamă el. Ce plăcere neașteptată. 
Apoi, ezitând: Dar, ăă, pericolele... 

— Steve îmi spune că n-ar trebui să fie prea 
mari, replică ea. 

Şi am înţeles că n-aţi refuza un taumaturg în 
plus. 

— Sigur că nu. 

Chipul rotofei îi era tras din cauza epuizării. 
Insistase să merg acasă să mă odihnesc. O făcuse 
mai mult pentru eventualitatea că, dacă lucrurile se 
înrăutăţeau şi eram atacați, trebuia să mă transform 
în lup şi să reprezint principala linie de apărare 
până când intervenea poliția. Dar el însuşi 
rămăsese la serviciu, organizându-i pe puţinii 
voluntari. Fapt care îi demonstra calitățile de şef 
cu mult mai bine decât marea lui competenţă în 
domeniul cercetării. 

— Steve ţi-a explicat planul nostru? continuă el. 
Acceptase instantaneu oferta ei. Ei bine, trebuie să 
ne asigurăm că echipamentele cele mai scumpe şi 
mai fragile nu vor avea de suferit. In afară de 
faptul că ni s-ar distruge marfa, imaginează-ţi cât 
ne-ar costa şi cât timp ar dura să recalibrăm fiecare 
nou instrument din dotare, de la întrerupătoare la 
taroturi. Îmi place să cred că totul este protejat 
corespunzător, dar aş fi bucuros să verifice şi 
cineva din afară. Poţi să te duci prin ateliere şi 
laboratoare, să vezi dacă am omis ceva şi să le 
asiguri protecția. 

— Okay! Venea destul de des aici în vizită, deci 
cunoştea bine locurile. O să iau ce-mi trebuie din 
magazie şi o să-i rog pe băieţii de la... de la secția 
de alchimie ai spus, dragule?... să mă ajute dacă va 
fi necesar. Făcu o pauză. Presupun că voi doi veţi 
fi foarte ocupați. 

— Da, am de gând să le mai dau o şansă celor 
de afară, spuse Barney, şi, în caz că vreunul dintre 
ei devine prea exaltat, aş prefera să-l am pe Steve 
lângă mine, să mă apere. 

— Iar eu continui să cred că te străduieşti 
degeaba, am mârâit. — Fără îndoială, ai dreptate, 
conveni Barney, dar nu uita aspectul legal. Fabrica 
nu-i a mea, eu doar conduc un departament. Acum 
acţionăm din proprie inițiativă, după ce directorii 
au cerut suspendarea lucrului. Jack Roberts a 
aprobat strict sub rosa planul nostru. De altfel, 
indiferent a cui ar fi fabrica, nu putem să folosim 
nici vrăji ofensive, nici puşti. Ni se permite cel 
mult să utilizăm forţe inofensive, ca să ne apărăm 
viaţa şi avutul. 

— Numai dacă nu suntem puşi în mod evident 
în pericol, am spus eu. 

— Tocmai asta încercăm să evităm, îmi reaminti 
el. Oricum, din cauza legii, trebuie să afirm foarte 
clar, şi în prezenţa a cât mai mulţi martori, că 
intenționăm să ne menţinem în limitele ei. 

Am ridicat din umeri şi m-am dezbrăcat. Pe 
dedesubt aveam costumul elastic care mă ferea de 
vreo arestare pe motiv de ţinută indecentă ca om şi 
care nu mă incomoda ca lup. Îmi agăţasem deja la 
gât lanterna Polaroid, care atârna ca o amuletă. 
Ginny mă sărută cu foc. 

— Vezi ce faci, tigrule, îmi şopti. 

Nu prea avea motive de îngrijorare. Asediatorii 
foloseau drept arme doar pumnii, picioarele şi 
câteva bastoane aduse pe ascuns - nimic periculos 
pentru mine, după ce-mi voi schimba pielea. Nici 
cuțitele, gloanţele sau fălcile nu-mi puteau produce 
vătămări permanente decât în condiţii rare şi 
speciale, cum fuseseră cele în urma cărora, în 
timpul războiului, îmi pierdusem coada. De altfel, 
probabilitatea unei lupte era foarte scăzută. De ce 
ne-ar fi atacat opozanţii? Asta ar fi asmuţit poliția 
asupra lor; şi, cu toate că martiriul are avantajele 
lui, acum închiderea fabricu era mai importantă. 
Totuşi, glasul lui Ginny era puţin tremurat şi ea 
privi în urma noastră până când dispărurăm după 
un colţ. 

—  Aşteaptă puţin, spuse atunci Barney, 
deschizând un dulap şi luând dinăuntru o pătură pe 
care şi-o puse pe braţ. Dacă va trebui să te 
transformi, să te înfăşori întâi în asta. 

— De ce? m-am mirat. Afară nu străluceşte 
soarele, ard numai flăcările spiriduşilor. Care nu 
împiedică transformarea. 

— De când preotul s-a pus pe treabă, acestea și- 
au schimbat caracteristicile. Am folosit un 
spectroscop ca să mă asigur. Strălucirea luminii a 
primit destule ultraviolete — 3500 de Ângstromi, 
mai precis - încât să ai necazuri. E vorba de efectul 
secundar al unei vrăji de apărare împotriva oricărei 
tentative de atac din partea noastră. 

— Dar nu vom avea în vedere asemenea 
tentative! 

— Bineînţeles că nu. E doar ostentativ din 
partea lui. Totuşi o chestie deşteaptă. Când au 
văzut că în jurul lor s-a instalat un câmp de forță, 
fanaticii şi naivii din gloată au tras concluzia că 
vraja le este necesară; iar astfel se reconfirmă că 
„Nornwell" e Duşmanul. Clătină din cap: Crede- 
mă, Steve, demonstranţii sunt conduşi, cu mănuși, 
de nişte indivizi foarte vicleni. 

— Eşti sigur că însuşi preotul a creat câmpul de 
protecţie? 

— Mda. Nu uita, toți cei din clerul lor sunt magi 
- asta ţine de pregătirea lor - şi mă întreb ce altceva 
mai învaţă în seminarele alea izolate. Hai să 
încercăm să vorbim cu el. 

— Oare se numără printre conducători? am 
întrebat. Ierarhia ioanină pretinde că, atunci când 
se amestecă în politică, membrii săi o fac doar ca 
simpli cetăţeni. 

— Ştiu, spuse Barney. lar eu sunt împăratul 
Norton. 

— Ba nu, chiar aşa e, am insistat. Teoriile 
noastre despre conspiraţiile ioaninilor sunt mult 
prea simple ca să fie adevărate. Ce se petrece aici 

este un fel de... mişcare generală, ceva care 
pluteşte în aer, oameni nemulţumiţi... 

Ajunseserăm deja la unul dintre panourile 
ornamentale, din sticlă, care flancau intrarea 
principală. Era spart, ca şi ferestrele, dar nimeni nu 
se gândise să-l baricadeze, iar vraja noastră 
protectoare împiedica intrarea  manifestanţilor. 
Bineînţeles, pe noi nu ne afecta. Am păşit afară pe 
peronul din faţa intrării, chiar dinaintea şirului de 
trupuri menit să ne ţină înăuntru. 

Nu mai puteam să înaintăm. Scările erau 
înţesate până la refuz. În primele secunde, nici nu 
furăm observați. Barney atinse umărul unui 
adolescent cu tuleie pe faţă. 

—  Scuză-mă, spuse de la înălțimea lui 
impunătoare. Îmi permiti? 

Smulse din mâna nespălată pancarta, puse 
pătura peste ea şi începu să agite acest improvizat 
steag de pace. Steagul avea o culoare verde 
bolnavă. 

Prin mulţime trecu un fel de icnet, ca o pală de 
vânt înaintea furtunii. Lângă mine, sub mine, am 
văzut chipuri şi chipuri şi chipuri, unduind în 
întunericul din spatele focurilor de spiriduşi. Nu 
cred că doar graba şi prejudecățile mele îi făceau 
să arate ireali. 

Aţi auzit, desigur, multe despre bărbații pletoşi, 
femeile tunse prea scurt, trupurile nespălate şi 
învelite în zdrenţe. Asemenea figuri erau prezente 
aici în număr mare. În afară de ei, am identificat 
obişnuiţi radicali cu bărbi sure, trepăduşi ai 
campusurilor, huligani, şomeri, vandali, Adevăraţi 
Credincioşi, şi alţii. Dar erau şi mulți băieți şi fete 
curăţei, bine îmbrăcaţi şi foarte serioşi. Apoi şi 
curioşi care nici ei nu ştiau cum ajunseseră aici. Şi 
fiecare era înalt, scund sau potrivit de statură, gras, 
slab sau normal, bogat, sărac sau aparţinând clasei 
mijlocii, deştept, prost sau de inteligență medie, 
heterosexual, homosexual sau mai ştiu cu ce, 
talentat în unele domenii, afon în altele, interesat 

de unele lucruri, plictisit de altele, fiecare cu un 
infinit bagaj de amintiri, vise, speranţe, orori, 
iubiri — fiecare cu un suflet. 

Asemănarea dintre ei apărea mai întâi în 
lozincile de pe pancarte. N-am numărat câte afişau 
SFÂNTUL IOAN 13, 34 sau EU, IOAN 2, 9-11 
sau alte pasaje de acest gen; nici câte purtau texte 
sau anumite variaţii ale lor cum ar fi: IUBEŞTE-L 
PE APROAPELE TĂU sau, simplu, IUBEŞTE; 
oricum, multe, multe se repetau. Altele, însă, erau 
mai puţin plăcute: 


DEMATERIALIZAŢI-I PE MATERIALIŞTI! 
PLÂNGEŢI, FĂURITORI DE ARME! 
ÎNCETAȚI SĂ MAI FURNIZAŢI POLIȚIEI 

COARNE DE DRAC! 

UCIDEŢI-I PE UCIGAŞI, URÂȚI-I PE CEI CE 

URĂSC, DISTRUGEŢI-I PE DISTRUGĂTORI! 
ÎNCHIDEŢI ACEASTĂ FABRICĂ! 


Şi astfel feţele - şi chiar mai rău, creierele din 
spatele lor - deveniseră doar pancarte purtând 
sloganuri. 

Nu mă înţelegeţi greşit! Nu mi-ar plăcea prea 
mult un tânăr care n-a simţit niciodată imboldul de 
a-l lovi pe Dumnezeul Lucrurilor Care Aşa Trebuie 
Să Rămână, de a trage un şut în burta lui grasă. 
Este destul de rău că majoritatea oamenilor, pe 
măsură ce îmbătrânesc, pierd această dorinţă şi se 
îngraşă şi ei. De multe ori, Sistemul este 
insuportabil de îngâmfat şi stupid, iar mâinile lui, 
care se împreunează atât de pios, sunt adesea 
pătate de sânge. 

Şi totuşi... totuşi... el este singura barieră 
existentă între noi şi Evul Mediu ce va încerca să-l 
răstoarne, până când va apărea un alt Sistem, 
probabil mai rău, care să reinstaureze ordinea. Nu 
vă amăgiți că aşa ceva nu se va întâmpla. 
Libertatea este un lucru minunat atâta timp cât nu 
devine libertatea altcuiva de a intra în casa ta ca 

să-i ucidă, să-i fure, să-i înrobească şi să-i violeze 
pe cei la care ţii. Atunci îl veţi accepta pe primul 
satrap care promite să readucă în viaţă ordinea şi 
voi înşivă îi veţi încredința paloşul şi cnutul. 

În consecinţă, cel mai bun lucru este să apărăm 
ceea ce avem. Oricât ar fi de imperfect, acest ceva 
funcționează şi ne aparţine, ne-a modelat şi, chiar 
dacă s-ar putea să nu-l înţelegem pe deplin, cu 
siguranţă că îl înţelegem mai bine decât pe ceva 
străin şi nemaiîncercat. Dacă muncim din greu, 
dacă gândim serios şi dacă avem multă 
bunăvoință, s-ar putea să-l şi îmbunătăţim. 

Nu veţi obţine - categoric, nu - îmbunătățiri de 
la tinerii terorişti sălbatici, care ne-ar împinge, 
dintr-un singur salt, în afara regatului experienţei 
acumulate cu atâta durere; sau de la dogmaticii ce 
se agaţă de lozincile mişcărilor reformiste valabile 
acum două generaţii sau chiar acum două secole; 
ori de la studenţii din anul doi, convinşi că au 
răspunsuri la toate problemele sociale cu care şi-au 
bătut capul oameni ca Hammurabi, Moise, 
Confucius, Aristotel, Platon, Marcus Aurelius, 
Thomas d'Aquino, Hobbes, Locke, Voltaire, 
Jefferson, Burke, Lincoln şi mulţi alții. 

Dar destul cu asta. Nu sunt un intelectual; încerc 
şi eu să gândesc. Mă deprima să-i văd pe oamenii 
aceia, în majoritate bine intenţionaţi, transformați 
în uneltele unui grup restrâns al cărui ţel era să 
distrugă totul. 

XXII 


Icnetul se repetă ca un oftat gutural, aproape un 
mârâit. Bărbații aflaţi cel mai aproape făcură un 
pas spre noi. Barney flutură steagul. 

— Aşteptaţi! strigă el, cu o tunătoare voce de 
bas, care acoperea orice alt zgomot. Armistiţiu! 
Haideţi să discutăm! Aduceţi-l pe conducătorul 
vostru! 

— Nu avem nimic de vorbit, ucigaşilor! urlă o 
fată grăsuţă. 

Repezi spre mine pancarta pe care o ţinea. 
Înainte de a mă lăsa în jos ca să-mi feresc capul, 
am văzut că pe ea scria PACE ŞI FRĂŢIE. Cineva 
începu să cânte; foarte repede îl urmară şi ceilalți. 

„Jos cu Diotref! Jos cu Diotref! Jos cu Diotref!" 

M-a săgetat neliniştea. Deşi Diotref abia dacă 
este pomenit în cea de-a treia Epistolă a lui Ioan, 
ioaninii din zilele noastre au făcut din el un simbol 
al bisericilor care se opun mişcării lor (fără 
îndoială că, pentru inițiați şi adepţi, personajul mai 
însemna şi altceva). Incredibil de copleşitoarea 
majoritate a simplilor rebeli nici măcar nu se 
obosiseră să înțeleagă asta. Pentru ei, Diotref 
devenise numele hulitei autorităţi seculare, sau al 
oricui le stătea în cale. Asemenea cuvinte 
hipnotizaseră deja mai multe mulțimi, 
împingându-le spre o frenezie distructivă. 

I-am luat fetei pancarta, mi-am ferit ochii de 
unghiile ei şi mi-am dus mâna la lanternă. Dar pe 
neaşteptate situația se schimbă. Se auzi un clopot. 
Răsună un strigăt. Amândouă aveau o tonalitate 
joasă, dar reuşeau să domine larma în creştere. 

— Pace. Umpleţi-vă inimile de dragoste, fu ai 
mei. Staţi liniştiţi în prezenţa Duhului Sfânt. 

Atacatoarea mea se retrase. Ceilalţi, care ne 
împingeau înăuntru, îşi slăbiră presiunea. Prin 
mulțime trecu un geamăt, devenind aproape extatic 
înainte de a se stinge. Ridicându-mi privirile, l-am 
văzut pe preot apropiindu-se. 

Se deplasa cu clopotul într-o mână, ţinându-se 
de crucifixul imens în formă de T şi stând pe 
piedestalul acestuia. Astfel, Isus pironit pe crucea 
suferinței venea înaintea lui. Nu era nimic straniu 
în asta, m-am gândit nebuneşte, cu excepția 
faptului că toate celelalte biserici ar considera un 
sacrilegiu să dea o formă laică semnului central al 
credinței lor, să îndrepte asupra lui o vrajă 
antigravitațională şi să-l utilizeze ca pe orice coadă 
de mătură. Totuşi, spectacolul era ciudat de 
impresionant. Semăna cu o personificare a acelui 
Altceva în jurul căruia este axat gnosticismul. 

Eu unul privisem „secretul inefabil” al 
ioaninilor ca pe o balivernă îngrozitoare. În seara 
asta însă am ştiut mai bine despre ce era vorba. 
Acolo se afla ceva mai mult decât nişte simple 
emanaţii paranormale. Fiecare nerv al 
organismului meu de vârcolac simțea asta. Nu 
credeam că Puterea în cauză venea de la Cel 
Preaînalt. Dar atunci, de unde? 

Totuşi, când ateriză lângă noi, preotul arăta pe 
de-a-ntregul uman. Era scund şi slăbuţ, rasa îi 
venea cam prea largă, pe nasul mic i se sprijineau 
nesigur nişte ochelari, iar părul îi era atât de rar, 
încât de-abia îi desluşeam tunsoarea - o bandă 
rasă, de la o ureche la alta, peste vârful capului, 
care se spunea că este inspirată după Simon 
Magul. Mai întâi se întoarse spre mulțime. 

— Lăsaţi-mă să le vorbesc cu dragoste acestor 
domni, nu cu ură, şi fie ca dreptatea să învingă, 
spuse cu un glas straniu, vibrant. Cel ce n-a iubit 
nu-l cunoaşte pe Dumnezeu; pentru că Dumnezeu 
este iubirea. 

— Amin, murmură mulțimea. 

Când omul acela scund se întoarse din nou spre 
noi, am avut pe neaşteptate impresia că el într- 
adevăr credea în acel citat. Asta nu-i îndepărtă însă 
miasma. Necuratul ştie cum să se folosească de 
sinceritatea celor săraci cu duhul. De aceea l-am 

privit mai puţin ostil pe preot, ca persoană. El ne 
zâmbi şi-şi înclină capul. 

— Bună seara. Sunt Marmiadon, inițiat de 
gradul cinci, la dispoziția dumneavoastră. 

— Acesta e... ăă... numele dumneavoastră de 
ecleziast? întrebă Barney. 

— Desigur. Vechiul nume este cel dintâi dintre 
lucrurile acestei lumi care trebuie lăsate în urmă la 
Poarta trecerii. Nu mi-e teamă de vreun blestem, 
dacă asta aţi vrut să spuneți, domnule. 

— Nu, bănuiesc că nu. 

Barney făcu prezentările, un ieftin gest de 
amiciție, din moment ce amândoi puteam fi uşor 
identificați. 

— Sperăm să putem negocia un acord. 

Marmiadon se lumină la faţă. 

— Minunat! Fiţi binecuvântaţi! Vă daţi seama 
că nu sunt un reprezentant oficial. Demonstrația a 
fost inițiată de Comitetul Naţional pentru Virtute. 
Oricum, voi fi bucuros să-mi ofer bunele oficii. 

— Problema este, spuse Barney, că nu putem să 
facem prea multe în legătură cu principalele lor 
cereri. Noi înşine nu avem nimic împotriva păcii 
mondiale şi a dezarmării; dar acestea sunt 
probleme ale diplomaţiei internaţionale. În mod 
similar, preşedintele şi Congresul trebuie să ia 
decizia încetării ocupaţiei în fostele ţări ostile şi să 
aloce fonduri pentru creşterea bunăstării sociale la 
noi acasă. Amnistierea răzvrătiților este de 
competenţa statului sau a guvernelor locale. 
Introducerea în şcoli a cursurilor de filozofie şi 
istorie gnostică poate fi decisă doar de autorităţile 
alese prin vot. Cât despre egalizarea veniturilor şi 
eradicarea materialismului, ipocriziei, injustiţiei... 
Ridică din umeri: Pentru asta avem nevoie, la 
urma urmei, de un amendament la Constituţie. 

— Totuşi, prin influenţa imensă pe care o aveţi, 
ne-aţi putea sprijini să atingem aceste scopuri, 
spuse Marmiadon. De exemplu, aţi putea contribui 
la fondul de educaţie publică al Comitetului. Puteţi 

să stimulaţi alegerea candidaţilor potriviţi şi să 
ajutați la finanțarea campaniilor lor. Puteţi să 
îngăduiţi preoților noştri să facă prozeliți printre 
angajaţii dumneavoastră. Puteţi înceta să mai 
faceţi afaceri cu negustorii care nu ne agreează. Îşi 
desfăcu braţele. Prin toate acestea, fiilor, vă puteţi 
salva de chinurile veşnice ale iadului! 

— Fi bine, poate că aşa este; deşi probabil că 
pastorul Karlslund, de la biserica luterană 
închinată Sfântului Olaf, ar avea o altă opinie 
despre asta, răspunse Barney. În orice caz, 
cerinţele sunt prea multe ca să le putem rezolva 
într-o singură zi. 

— De acord, de acord. Marmiadon tremura de 
nerăbdare. Ne vom atinge ţelurile pas cu pas. „Cât 
avem lumină, credeţi în lumină, pentru că veţi fi 
copiii luminii." Disputa de acum are la bază o 
singură problemă. 

— Necazul este, continuă Barney, că 
dumneavoastră vreți să reziliem contracte semnate 
şi pentru care am primit bani. Vreţi să nu ne ţinem 
de cuvânt şi să-i lăsăm baltă pe cei care au 
încredere în noi. 

Marmiadon îşi lepădă masca binevoitoare. Se 
îmbăţoşă, încercând să-şi dea cât mai multă 
prestanţă, ne privi în ochi, sever, şi declară: 

— Aceşti soldaţi ai Sfântului Duh vă cer să 
încetaţi să mai fabricaţi echipamente pentru forţele 
armate, pentru asupritorii din străinătate şi pentru 
poliție - asupritorii de acasă. Nu vi se cere, de data 
asta, nimic mai mult şi nimic mai puţin. lar această 
chestiune nu e negociabilă. 

— Înţeleg. Nici nu mă aşteptam la altceva, 
replică Barney. Dar doream ca situația să fie 
expusă clar şi în faţa martorilor. Acum o să vă 
avertizez. 

Cei care îi auziră cuvintele le şoptiră mai 
departe, celorlalți; un murmur trecu din gură în 
gură. Tensiunea crescu din nou. 

— Dacă folosiți violenţa împotriva celor care au 
venit doar să protesteze, declară Marmiadon, ei 
vor chema împotriva voastră legea sau vor obține 
dovada finală că legea este o creaţie a persoanelor 
interesate... care, vă spun eu, sunt la rândul lor 
creaturile Satanei. 

— O, nu, nu, răspunse Barney. Noi suntem 
oameni paşnici, indiferent dacă o credeţi sau nu. 
Dar dumneavoastră  încălcați dreptul de 
proprietate. Ne-aţi tot împiedicat să lucrăm, până 
ce am ajuns în întârziere cu livrarea mărfii şi în 
lipsă de muncitori. Suntem nevoiţi să facem tot ce 
se poate ca să ne  îndeplinim obligațiile 
contractuale. Vom recurge la un experiment care ar 
putea să vă pună în pericol. Vă rog, de aceea, să 
părăsiţi teritoriul fabricii, pentru propria 
dumneavoastră siguranţă. 

Marmiadon deveni rigid. 

— Dacă vă închipuiţi că puteți să scăpaţi 
folosind un descântec mortal... 

— Nici vorbă de aşa ceva. O să vă spun cinstit 
ce avem de gând. Cercetăm o nouă metodă de 
transport al mărfurilor lichide. Înainte de a merge 
mai departe, trebuie s-o verificăm. Dacă sistemul 
nu funcționează bine, persoanele neprotejate s-ar 
putea să fie vătămate. Barney ridică vocea, deşi 
ştiam că unii dintre ofițerii de poliţie aveau 
„urechile de bufniţă” îndreptate spre noi. Vă 
ordon, vă previn, vă implor să nu ne mai încălcaţi 
teritoriul şi să ieşiţi de pe proprietatea companiei. 
Aveţi la dispoziţie o jumătate de oră. 

Făcurăm  stânga-mprejur şi ne aflam deja 
înăuntru când se dezlănţui tărăboiul. Blesteme, 
injurii, obscenități şi urlete animalice ne însoţiră 
trecerea prin holuri, până  ajunserăm în 
binecuvântata izolare a laboratorului principal de 
alchimie. 

Acolo erau adunaţi cei doisprezece cercetători, 
tehnicieni şi muncitori pe care Barney îi alesese 
dintre voluntarii rămaşi alături de el. Stăteau şi 

fumau, beau cafea preparată pe arzătoarele Bunsen 
şi vorbeau cu voce scăzută. Când am intrat ne 
aclamară. Urmăriseră confruntarea prin reţeaua de 
globuri cu circuit închis. L-am căutat cu privirea 
pe Ike Abrams, supraveghetorul depozitelor. 
Făcusem armata împreună şi-l ştiam ca pe un om 
de nădejde. Eu îi obţinusem slujba de aici. 

— Totul e-n regulă? l-am întrebat. 

Făcu un O cu degetele. 

— După mine, căpitane, avem lumină verde. 
De-abia aştept. 

L-am studiat o clipă. 

— Nu-i suferi deloc pe indivizii ăia, nu-i aşa? 

— În locul meu n-ai reacţiona la fel? 

Arăta de parcă s-ar fi pregătit să scuipe. 

În situația ta, m-am gândit, ca şi în multe alte 
situații, dar în special a ta, Ike - da. 

Fiind un raționalist, detestam iraţionalitatea din 
inima gnosticismului. Dacă aş fi fost un creştin 
cucernic, aş fi avut mai multe de reproşat bisericii 
ioanine: pretenţia ei de a fi succesoarea tuturor 
celorlalte, negându-le acestora orice drept de a mai 
exista; mai mult chiar, ezoterismul ei, care tindea 
să refuze aproape întregii omeniri milostenia lui 
Dumnezeu. Şi raționaliştii, şi religioşii se puteau 
revolta în aceeaşi măsură împotriva pervertirii 
Evangheliei după loan, probabil una dintre cele 
mai frumoase şi mai pline de îngăduinţă, chiar 
dacă era cea mai mistică scriptură din Biblie. 

Dar dacă erai evreu, ioaninii te scoteau din 
context şi îți aruncau în faţă fraze de genul: „Mulţi 
înşelători au apărut în această lume şi susțin că 
Isus Cristos nu s-a arătat în carne şi oase. Omul 
ăsta este un înşelător şi un anticrist.” Vedea 
înfiripându-se în jurul tău vechiul coşmar al 
antisemitismului. 

Puțin jenat, m-am întors spre Bill Hardy, 
paracelsusul-şef al nostru, care stătea pe o masă de 
experienţe şi-şi bălăbănca picioarele. 

— Câtă substanţă ai produs? l-am întrebat. 

— Vreo cincizeci de galoane (Unitate de măsură 
egală cu 4,54 litri), răspunse el arătându-mi-le cu 
degetul. 

— Oho! Fără să foloseşti alchimia? 

— Absolut. Doar printr-o strictă interacțiune 
moleculară. Recunosc că a fost un noroc să avem 
la îndemână ingredienţii de bază. 

M-am strâmbat, amintindu-mi de mostra oribilă 
pe care o produsese când pusesem la cale planul. 

— Pe Midgard, cum de s-a întâmplat una ca 
asta? 

— Fi bine, departamentul de producţie se ocupă 
- se ocupa - de satisfacerea unor comenzi foarte 
mari, mă lămuri el. De exemplu, un lanţ de lăptării 
dorea o cantitate mare de substanţă care să prevină 
alterarea laptelui. Cunoşti procesul: se împiedică, 
într-o eprubetă, producerea unei reacţii pe care n-o 
doreşti, şi se face o vrajă simpatetică pentru a se 
obţine acelaşi efect în containerele cu produsul 
respectiv. Apoi, guvernul încearcă să ţină sub 
control populaţia de sconcşi din statele vestice şi... 

Se întrerupse când intră Ginny. 

Ochii ei sclipeau. Îşi ţinea bagheta magică 
precum o Valkyrie sabia. 

—  Totu-i pregătit, băieţi. Vocea îi răsuna 
metalic. Să mergem. 

Barney îşi ridică trupul masiv. L-am urmat spre 
containere. Erau cutii obişnuite, de un galon, ca 
acelea în care se vinde diluantul pentru vopsea, dar 
pe ceara sigiliului fusese aplicată pecetea lui 
Solomon, iar eu simţeam instinctiv forțele 
paranormale care pluteau în jurul lor. În acelaşi 
timp, mi se părea puţin deplasat ca ditamai 
cercetătorii să le încarce pe nişte cărucioare şi să le 
care ca nişte salahori. 

Ike şi echipa lui mă însoţiră în atelierul meu. 
Aparatul pe care-l improvizasem nu părea prea 
impresionant. De fapt, era o monstruozitate 
alcătuită din sârme, bobine şi cabluri care 
înconjurau un generator electric pus în mişcare de 

un motor cu benzină. Uneori, pentru un 
experiment ai nevoie de mai multă energie decât 
poate furniza reţeaua electrică atât de grijuliu 
ascunsă publicului. 

Ca să montez toate acele cabluri fusesem nevoit 
să îndepărtez ecranele magnetice ale generatorului. 
În consecinţă, aveam acolo o grămadă de fier 
magnetizat; nici o vrajă n-ar fi putut acționa în 
imediata ei apropiere. În această după-amiază, Ike 
fusese în elementul său, ajutându-mă să pun pe 
roate imensa masă de metal. Şi acum, când o 
împingea de-a lungul holului şi pe trepte, se simţea 
la fel. 

Fără îndoială că, uneori, îşi dorea ca oamenii să 
nu fi descoperit metodele de a îndepărta 
influențele care, încă de la sfârşitul Epocii 
Bronzului, controlau forțele paranormale. Nu era 
ortodox; credinţa sa nu-l împiedica să aibă de-a 
face cu magia incantatorie. Dar nu era nici 
reformat sau neohasidic, ci evreu conservator: 
Putea să folosească obiecte pe care alții le 
supuseseră, dar nu avea voie să dea naştere el 
însuşi unor farmece. Bravo lui dacă, asta fund 
situația, reuşea să fie un supraveghetor foarte bun 
şi apreciat. 

Ike construise în garaj un sistem de scripeţi. 
Ceilalţi membri ai echipei se aflau deja pe 
acoperiş. De acolo, Ginny lansa canistrele. Acestea 
pluteau în aer, în afara razei de acţiune a 
distorsiunilor magnetice pe care le iscă generatorul 
atunci când îi acordarăm puterea. Barney aduse 
maşinăria până lângă luminator. Asta ne punea în 
imposibilitatea de a mai zbura pe mătură sau sub 
influenţa vreunui descântec. Urcarăm deci pe o 
scară de frânghie. 

— Gata? întrebă Barney. 

În lumina slabă şi pâlpâitoare, i-am văzut faţa 
strălucind de transpirație. Dacă dădeam greş, ar fi 
plătit oalele sparte. lar consecinţele erau 
imprevizibile. 

Am verificat legăturile. 

— Da, nu s-a dezlipit nimic. Dar hai mai întâi să 
aruncăm o privire în Jur. 

M-am apropiat de Ginny, care stătea după 
parapetul puţin înalt. Sub noi se agita mulțimea, 
chipuri şi pancarte îndreptate cu ură în sus. 
Asediatorii observaseră containerele plutitoare şi 
ştiau că se pregăteşte ceva. În spatele altarului său, 
inițiatul Marmiadon lucra la întărirea câmpului 
defensiv. Îi auzeam vocea, pe deasupra freamătului 
asediatorilor, rostind frânturi de frază, cuvinte 
necunoscute:  ...Hleliphomar Mabon  Saruth 
Gefutha Enunnas Sacinas... Focurile spiriduşilor 
luminau mai intens. Aerul clocotea şi pârâia de 
energie. Am simţit o pală de ozon, ca înaintea unei 
furtuni. 

Iubita mea zâmbea puţin melancolic. 

— Cât de mult i-ar plăcea asta lui Svartalf, 
spuse ea. 

Barney veni lângă noi. 

— Ar fi mai bine să începem. O să le mai acord 
o ultimă şansă. 

Apoi strigă acelaşi avertisment ca mai înainte. 
Protestele iscate îi  acoperiră cuvintele. 
Manifestanții începură să arunce cu pietre şi 
putreziciuni. 

— Okay, mârâi Barney, furios. Dă-i drumul! 

M-am întors la generator şi, lăsând circuitele 
deschise, am pornit motorul, care vibră şi tuşi. 
Gazele lui cumplite mă făcură să mă bucur că 
scăpasem de dependenţa față de motoarele cu 
combustie internă. Văzusem nişte automobile - aşa 
se numeau - fabricate în jurul anului 1900, cu puţin 
înainte de primele zboruri pe cozi de mătură. 
Credeţi-mă, locul lor este în muzee - ca să fim mai 
exacţi, sunt adevărate instrumente de tortură. 

Vocea clară a lui Ginny mă readuse la realitate. 
Aranjase canistrele pe poziție. Nu le mai puteam 
vedea, deoarece, distanţate la intervale egale, 
pluteau la trei metri deasupra manifestanţilor. 

Ginny tăie aerul cu bagheta magică. Eu am apăsat 
pe comutatorul principal. 

Nu, n-am folosit vrăji ca să eliberăm perimetrul 
fabricii „Nornwell"! Am folosit tocmai absenţa 
vrăjilor. Intensitatea curentului din cablurile 
generatorului creă destul magnetism ca să anuleze 
orice vrăji - atât ale noastre cât şi ale lor - pe o rază 
de o sută de metri. 

Depozitasem în camere ecranate magnetic toate 
dispozitivele care ar fi putut fi afectate de acest 
lucru. Prevenisem în mod repetat mulțimea că 
eram pe cale să facem o experienţă de transportare 
a unor lichide posibil periculoase. Nici o lege nu 
ne obliga să adăugăm că aceste lichide se aflau în 
canistre superpresurizate, care vor exploda şi vor 
împroşca lichidul în momentul când vraja 
restrictivă va fi anulată. 

De fapt,  exagerasem riscul pe care-l 
anunţasem... Încercând să evităm orice suferinţe 
pentru invadatori. În acele containere nu se afla 
nimic nociv. Toate componentele cât de cât toxice 
erau prezente în concentraţii prea mici ca să aibă 
importanţă, deşi cineva cu miros normal s-ar simţi 
avertizat de la depărtare. Realizasem un amestec 
inofensiv de substanţe cum ar fi butii mercaptan, 
acid butiric,  metanetiol, skatol,  cadaverină, 
putresceină... ei bine, da, amestecul organic era 
penetrant - dacă-ţi cădeau pe piele câteva picături, 
duhoarea nu dispărea o săptămână sau două... 

Mai întâi auzirăm țipetele. Am avut la dispoziţie 
un moment ca să exult. Apoi a venit miasma. 
Uitasem să-mi pun masca de gaze şi, chiar în 
forma mea umană, nasul îmi e destul de sensibil. 
Adierea vagă pe care am inhalat-o mă făcu să mă 
clatin şi să vomit. Mirosul - de sconcs, unt rânced, 
asparagus stricat, descompunere, putreziciune şi de 
roți ale carului lui Jaggernaut unse cu brânză 
limburger - era de neimaginat. Abia am reuşit să 
mă protejez la timp. 

— Bietul de tine. Săracul Steve. 

Ginny mă luă în braţe. 

— Au plecat? am bălmăjit eu. 

— Da. Împreună cu poliţiştii şi, dacă nu ne 
punem pe treabă, jumătate din district îşi va lua 
tălpăşiţa o dată cu ei. 

M-am liniştit. Punctul incert din planul nostru 
era o dilemă: oponenții se vor împrăştia sau vor 
intra pe uşile acum neapărate, ca să ne curme 
viețile? După păţania de  adineauri, nu-mi 
închipuiam să mai fi fost plauzibilă cea de-a doua 
variantă. Chimiştii noştri se întrecuseră pe ei înşişi. 

Era greu de imaginat o nouă vizită, m-am gândit 
exultând. Dacă eşti arestat sau te alegi cu capul 
spart luptând pentru Cauză, devii un erou şi un 
exemplu pentru ceilalți. Dar dacă te pricopseşti 
pentru un timp cu o stare în privinţa căreia nici cei 
mai buni prieteni nu-ţi pot face nimic, fiindcă le e 
cu neputinţă să se apropie la mai puţin de un 
kilometru de tine... care cauză nu primea o lovitură 
serioasă? 

Am tras-o pe Ginny lângă mine şi am început s- 
o sărut. Drace, uitasem că purtam măşti de gaze! 
Ea le îndepărtă. 

— Ar fi mai bine să-i ajuţi pe Barney şi pe 
ceilalți să adune toate moleculele înainte ca ele să 
se împrăştie, spuse ea. Închide generatorul şi 
ecranează-l. 

— Oh, da. 

Avea mare dreptate. Voiam ca, a doua zi, 
angajaţii să se poată întoarce la lucru. 

În următoarele două ore furăm foarte ocupați. 
După ce terminarăm, Barney dădu la iveală nişte 
sticle, şi sărbătorirea dură aproape până în zori. Pe 
când eu şi Ginny ne urcam pe mătură şi strigam 
„Acasă, James", spre răsărit cerul căpătase deja o 
culoare purpurie. 

Aerul era răcoros, totul arăta superb ca în rai. 

— Ştii ceva? am spus peste umăr. Te iubesc. 

— Mm-m-m. 

Se aplecă şi-şi frecă obrazul de al meu. Mâinile 
ei începură să facă investigaţii. 

— N-ai pic de ruşine, am spus. 

— Preferi altceva? 

— Hm, nu, dar ai putea să mai aştepţi puțin. Ce 
să fac? Stau aici în fața ta, din ce în ce mai excitat, 
şi n-am cum să mă dezlănțui. 

— O, există metode, murmură ea visătoare. 
Chiar şi pe o coadă de mătură. Ai uitat? 

— Nu. Dar, la naiba, coridoarele de zbor locale 
vor fi în curând foarte aglomerate, şi ce rost ar 
avea să umblu câteva mile căutând un locşor 
izolat, când în apropiere avem un dormitor foarte 
bun? 

— Corect. Îmi place cum gândeşti. Câte un sfert 
de oră pe zi, în intimitatea casei noastre... Bagă 
cărbuni, James. 

Băţul acceleră. 

Eram îmbătat de vecinătatea ei. Ginny simţi 
prima fiori paranormali. Mi-am dat seama de asta 
când îşi ridică fruntea de pe umărul meu, iar 
mâinile încolăcite în jurul taliei mele îşi slăbiră 
strânsoarea şi unghiile ei mă ciupiră prin cămaşă. 

— Pe Moloch, ce e? am întrebat. 

— Sst! răspunse ea. 

Am zburat în tăcere prin aerul răcoros al zorilor, 
agitat doar de o adiere slabă. Oraşul se desfăşura 
întunecat sub noi. În cele din urmă am auzit vocea 
Virginiei, încordată, dar şi, cumva, sfârşită şi 
pierdută. 

— Ti-am spus că nu-mi place mirosul şuvoiului- 
timp. Pe parcursul evenimentelor am uitat de asta. 

Am simțit cum totul în mine se agită ca şi cum 
m-aş fi transformat în lup. Simţurile şi 
extrasimţurile mi se ascuţiră. Dispun de aptitudini 
taumaturgice foarte vagi - farmecele standard plus 
încă vreo câteva dobândite în armată şi ceva mai 
multe datorate pregătirii inginereşti - dar un 
licantrop are instincte şi percepții înnăscute. Până 
la urmă, mi-am dat seama despre ce-i vorba. 

Era pe cale să se întâmple ceva oribil. 

În timp ce coboram, am ştiut că acel ceva se 
petrecea în casa noastră. 

Am lăsat coada de mătură pe peluza din faţa 
casei. Am descuiat uşa şi am năvălit înăuntru. 

— Val! am răcnit în camerele întunecate. 
Svartalf! 

Nici o încuictoare nu fusese forțată sau deschisă 
cu şperaclul, nici un geam nu fusese spart, oţelul şi 
piatra care împiedicau orice intrare paranormală 
erau la locul lor. Dar scaunele fuseseră răsturnate, 
vazele azvârlite de pe mese şi sparte, iar pe pereţi, 
pe podele, pe covoare, în toată casa, erau numai 
pete de sânge. 

Ne-am repezit în camera Valeriei. Când am 
văzut-o pe fetiţă dormind liniştită în patul ei, ne- 
am îmbrăţişat şi am plâns. 

Până la urmă Ginny reuşi să întrebe: 

— Unde-i Svartalf? Ce s-a întâmplat? 

— O să-l caut. A lăsat destule urme ca să dau 
îndată de el. — Da. 

Ginny îşi şterse ochii. Uitându-se la dezordinea 
din camera copilului, privirile i se înăspriră. Se 
uită spre pătuţ. 

— De ce nu te-ai trezit? rosti, pe un ton pe care 
nu-l mai auzisem niciodată. 

Am început să umblu prin casă. L-am găsit pe 
Svartalf în bucătărie. Sângele lui acoperise 
aproape întreg linoleumul. În ciuda oaselor rupte, a 
blănii zdrenţuite şi a burţii despicate, încă respira 
slab. Înainte de a apuca să-l examinez mai 
îndeaproape, un urlet înfiorător mă făcu să mă 
întorc în goană la Ginny. 

Ţinea copilul în braţe. De sub buclele aurii 
zburlite, mă priveau nişte ochi albaştri, goi. 
Deasupra, chipul lui Ginny era atât de încordat, 
încât mi se părea că pielea e gata-gata să-i 
plesnească peste pomeţi. 

— Ceva nu e-n regulă cu ea, spuse. Nu ştiu ce, 
dar ceva nu e-n regulă. 

Am stat o clipă împietrit, simțind cum universul 
se năruie în jurul meu. Apoi am intrat repede în 
dulap. Se luminase de ziuă, si aveam nevoie de 
întuneric. M-am descotorosit de haine şi am folosit 
lanterna. leşind afară, m-am apropiat de Ginny şi 
de copil. Nasul meu de lup le-a inhalat mirosurile. 

M-am aşezat pe labele din spate şi am urlat. 

Ginny puse Jos ceea ce ţinea în braţe. Rămase 
apoi lângă pătuţ, complet nemişcată, până când m- 
am transformat la loc. 

— Chem poliția, mi-am auzit propria voce. 
Chestia aia nu este Val. Nu are nimic omenesc. 

XIII 


Nu vreau cu nici un preţ să-mi amintesc de orele 
care urmară. 

La prânz, ne aflam în camera mea de lucru. 
Şeful poliţiei locale îşi dăduse imediat seama că 
problema îl depăşeşte şi ne sugeră să chemăm FBI- 
ul. Tehnicienii celui din urmă erau încă ocupați să 
cerceteze, centimetru cu centimetru, casa şi 
grădina. Cel mai bine era să nu le stăm în cale. Eu 
şedeam pe canapea, iar Ginny în balansoarul meu. 
Din când în când, câte unul dintre noi sărea în 
picioare, se agita prin cameră, făcea vreo remarcă 
idioată şi se aşeza la loc. Aerul era înceţoşat de 
fumul ţigărilor care umpluseră scrumierele până la 
refuz. Mie-mi plesnea creierul. Ea avea ochii duşi 
în fundul capului. Afară, lumina soarelui, iarba şi 
copacii păreau ireale. 

— Ar trebui să mănânci ceva, am spus pentru a 
nu ştiu câta oară. Să-ţi păstrezi puterile. 

— Şi tu la fel, răspunse ea, privind în gol. 

— Nu mi-e foame. 

— Nici mie. 

Ne întoarserăm la coşmar. 

Târâitul telefonului ne făcu să sărim în picioare. 

— Vă caută doctorul Ashman. Doriţi să 
răspundeți? 

— Pentru numele lui Dumnezeu, da! am 
izbucnit. Vizual! Timp de o clipă, înnebunit, nu m- 
am putut concentra asupra acelui prim mesaj din 
partea omului care o adusese pe lume pe Val. 
Mintea îmi rătăcea printre principiile telefoniei. 
Vibraţii simpatetice, dacă expeditorul şi primitorul 
sunt acordați la acelaşi număr; un glob de cristal 
pentru imagini video când acestea sunt necesare; o 
animare parțială care să le asambleze... Ginny mă 
atinse cu o mână rece, care mă readuse la realitate. 

Chipul lui Ashman părea la fel de obosit ca şi al 
ei. 

— Virginia! spuse. Steve! Am primit raportul. 
Am încercat să-i răspund şi n-am putut. 

— Aveai dreptate, continuă el. E un homuncul. 

— De ce a durat atâta? întrebă Ginny. 

Vocea ei nu mai era îngroşată de plâns, ci 
răguşită şi aspră. 

— Este un caz nemaiîntâlnit, spuse Ashman. 
Până acum se considera că asemenea copii- 
spiriduşi blonzi sunt doar o legendă. Din 
informaţiile noastre, nimic nu indică vreun motiv 
pentru care inteligenţele non-umane să vrea să fure 
un copil... şi nici vreo metodă prin care ar putea s- 
o facă, în cazul în care părinţii au grijă de copil... 
Şi, cu siguranţă, nu există nici un motiv pentru 
care răpitorii ipotetici să lase în schimb un fel de 
golem. Oftă. Se pare că ştim mai puţine decât 
credeam. 

— Ce-ai descoperit? 

Noua hotărâre din glasul lui Ginny mă făcu să- 
mi privesc soția. 

— Am lucrat împreună cu chirurgul poliției, cu 
personalul de la laboratorul criminalistic şi apoi cu 
un specialist în patologie de la spitalul 
universităţii, spuse Ashman. Mai exact, m-au 
solicitat ei pe mine, în calitate de medic al familiei. 
Am pierdut ore întregi cu presupunerea că Valeria 
se află doar sub puterea unor farmece. Înţelegeţi, 
simulacrul ei este excelent. Nu are creier - EEG-ul 
este practic zero - dar seamănă cu fiica voastră 
până şi la amprente. Doar când ea... chestia aia... a 
refuzat să răspundă la toate vrăjile terapeutice pe 
care le cunoşteam noi, ne-am gândit că s-ar putea 
ca trupul să fie doar o imitație. Tu ne-ai spus-o de 
la început, Steve, dar am crezut că erai, pur şi 
simplu, şocat. Îmi pare rău. Dovada am avut-o 
după o mulțime de teste. De exemplu, concentraţia 
de săruri şi PBl-ul (protein-bound-iodine — 
proteina de transport al hormonilor tiroidieni) ne 
sugerează că cei care au făcut homunculul nu 
aveau acces la oceane. Am fost siguri de asta când 

i-am injectat agheasmă radioactivă; metabolismul 
nu este nici pe departe cel omenesc. 

Apreciam tonul lui sec. Coşmarul începea să 
prindă contur; creierul mi se puse în mişcare, 
încercând să se concentreze. 

— Ce se va întâmpla cu copilul-spiriduş? am 
întrebat. 

— Bănuiesc că autoritățile îl vor păstra, în 
speranţa de... a mai afla ceva, de a mai face ceva 
cu el, răspunse Ashman. Până la urmă, dacă nu se 
mai întâmplă nimic, fără îndoială că va fi 
instituționalizat Să n-o urâţi pe biata făptură. Căci 
nu-i decât o biată făptură, creată într-un scop rău, 
dar care n-are nici o vină. 

— Să nu ne mai pierdem timpul cu ea, se răsti 
Ginny. Doctore, ai vreo idee cum am putea s-o 
salvăm pe Val? 

— Nu. Mă doare să ţi-o spun. (Aşa şi arăta.) 
Sunt, totuşi, doar un medic şi nimic altceva. Ce 
mai pot să fac pentru tine? Spune-mi şi vin în zbor. 

— Poţi să porneşti chiar acum, spuse Ginny. Ai 
auzit, cred, că animalul meu sacru a fost foarte 
grav rănit în timp ce o apăra. Acum este la 
veterinar, dar vreau să te ocupi tu de el. 

Ashman se arătă foarte uimit. 

— Cum? Chiar aşa?... Uite ce-i, nu pot să salvez 
viaţa unui animal atunci când nici specialiştii nu 
reuşesc... 

— Nu asta-i problema. Svartalf se va face bine. 
Dar veterinarii nu dispun de echipamentele şi 
metodele terapeutice scumpe folosite pentru 
oameni. Vreau să-şi recapete sănătatea în noaptea 
asta. Dacă n-ai vrăjile şi poţiunile necesare, ştii de 
unde să le obţii. Banii nu contează. 

— Aşteaptă, am început să spun, amintindu-mi 
cât costau leacurile. 

Ea mi-o tăie scurt. 

— „Nomwell" va plăti chitanţele, în cazul în 
care n-o va face o agenţie guvernamentală. Însă ar 

fi bine s-o facă. Chestia asta e fără precedent. S-ar 
putea să fie începutul unei crize grave. 

Îşi îndreptă spatele. În ciuda ochilor roşii, a 
părului în dezordine si a hainelor negre pe care le 
purtase toată noaptea, era din nou căpitanul 
Graylock, de la Regimentul 14 cavalerie al Statelor 
Unite. 

— Nu vorbesc prostii, doctore. Gândeşte-te la 
implicațiile descoperirilor tale. S-ar putea ca 
Svartalf să-mi comunice nişte informaţii despre 
atacatori. Evident, n-are cum să facă asta cât timp 
e inconştient. La urma urmei, întotdeauna mi-a 
fost un ajutor de nădejde, şi acum avem nevoie de 
tot ajutorul posibil. 

Ashman se gândi o clipă. 

— In ordine, spuse apoi. 

Se pregătea să închidă, când cineva apăru în uşa 
biroului. 

— Nu închide, porunci o voce. 

M-am întors inutil de rapid. 

În fața mea se afla chipul măsliniu, colțuros, şi 
silueta înaltă şi musculoasă a lui Robert Cuţit 
Sclpitor. Şeful secției locale a  FBl-ului 
abandonase uniforma organizaţiei din care făcea 
parte şi-şi îmbrăcase hainele de lucru. Boneta lui 
cu pene mătura tavanul; tărtăcuţa agăţată de 
cureaua pantalonilor îi zornăia sec la fiecare pas; 
pe pătura de pe umeri ca şi pe pielea lui vopsită 
erau înfăţişate păsări ale furtunii, discuri solare şi 
nu mai ştiu câte altele. 

— Ne-ai ascultat conversaţia, l-am învinuit. 

Încuviinţă. 

— Nu pot să-mi asum riscuri, domnule 
Matuchek. Doctore Ashman, totul trebuie să 
rămână strict secret. Să nu ne repezim la nici un 
şaman bârfitor sau la vreo moaşă, în speranţa că 
ne-ar putea fi de folos. 

Ginny îl privi furioasă. 

— Ascultă... 

— Îţi vom pune pe picioare pisica, promise 
Cuţit Sclpitor, cu acelaşi ton tăios. Mă îndoiesc că 
ne poate fi de vreun folos, dar nu trebuie să 
omitem nici cea mai mică posibilitate. Unchiul 
Sam (Personificare a guvernului sau a poporului 
Statelor Unite ale Americii) va plăti cheltuielile - 
bineînţeles, fără larmă - iar doctorul Ashman poate 
să conducă echipa de medici. Dar vreau să-i verific 
pe ceilalți membri şi să mă asigur că nu li se spune 
mai mult decât este necesar. Doctore, rămâi în 
cabinet. Până într-o oră va veni să te vadă acolo un 
agent de-al nostru. 

Doctorul se răţoi: 

— ŞI cât timp va trebui ca să fie admis fiecare 
dintre specialiştii pe care am să-i propun, atestând 
că este un „bun american"? 

— Foarte puţin. Vei fi surprins să afli câte de 
multe ştim deja despre ei. De asemenea, ai fi 
surprins să afli câte necazuri ar avea cel care, 
profitând de drepturile sale, ar relata presei sau 
prietenilor ce se va întâmpla. Zâmbi sardonic: Dar 
sunt sigur că avertismentul meu e inutil. Dumneata 
eşti un patriot şi un om discret. La revedere. 

Telefonul înţelese şi întrerupse legătura. 

— Vă supăraţi dacă închid geamurile? întrebă 
Cuţit Sclipitor în timp ce le închidea. În zilele 
noastre, cei care trag cu urechea au dispozitive 
sofisticate. 

Lăsase uşa întredeschisă; îi auzeam murmurând 
şi glumind pe subalternii lui, care umblau prin 
casă. 

— Vă rog, staţi Jos. 

Se sprijini de un raft al bibliotecii şi ne privi. 
Ginny făcu un efort atât de puternic să se 
controleze, încât l-am simţit şi cu. 

— Nu crezi că te porţi cam prea arogant? 

— Situaţia o cere, doamnă Matuchek, răspunse 
el. 

Ea îşi muşcă buzele şi încuviinţă. 

— Despre ce este vorba? l-am rugat eu să mă 
lumineze. 

Cutit Sclpitor lăsă deoparte asprimea. 

— Suntem pe cale să confirmăm ceea ce, cu 
siguranţă, soția dumitale bănuieşte, spuse cu o 
compasiune care mă făcu să mă întreb dacă nu 
cumva avea şi el o fetiţă. Este vrăjitoare şi ştie, dar 
nu vrea să recunoască evidenţa până când nu se 
epuizează celelalte posibilități, mai puţin cumplite. 
Nu avem de-a face cu o răpire obişnuită. 

— Asta e limpede! 

— Aşteptaţi. Mă îndoiesc că, practic, este vorba 
de o răpire. S-ar putea ca noi, FBl-ul, să nu avem 
nici o competenţă juridică în acest caz, cu toate că 
el, după cum a spus soția dumitale, ar putea să 
afecteze securitatea naţională. Trebuie să-l aduc la 
cunoştinţa celor de la Washington, ca să ia ei 
decizia. În ultimă instanță, preşedintele va hotărî. 
Între timp, să ne străduim să nu facem nici o 
greşeală. 

Mi-am întors privirea de la el la Ginny; 
coşmarul era iarăşi nebulos, ceva cu care nu te 
puteai lupta. 

— Te ascult, am şoptit. 

Cuţit Sclipitor îşi strâmbă o clipă buzele. Apoi 
spuse repede şi apăsat: 

— Ne-am convins că sângele e doar al 
motanului. Există şi câteva pete vagi lăsate de un 
alt lichid, asemănător sângelui, pete chimice care 
ar fi putut fi cauzate de ceea ce a trecut pe aici, dar 
nici o urmă de substanță propriu-zisă. Mai 
concludente au fost zgâricturile şi găurile din 
podea şi de pe mobilă: e cert că n-au fost lăsate de 
ceva identificabil - natural sau paranormal; şi, 
credeți-mă, echipa noastră se pricepe la 
identificări. Lucrul cel mai important este că în 
casă nu s-a intrat prin efracție. Nu în vreun fel pe 
care să-l putem cerceta - şi, iarăşi, cunoaştem 
destul de multe despre asta. Nimic nu a fost spart, 
forțat sau deschis cu şperaclul. Nimic nu a afectat 


172 


obiectele şi semnele de pază; câmpurile lor de 
forță aveau putere maximă şi erau bine amplasate 
şi coordonate, nefiind deranjate în nici un fel. În 
consecinţă, pe coş nu a intrat nimic, nimic nu s-a 
strecurat prin vreo crăpătură, nu s-a dematerializat 
pătrunzând prin pereţi şi nu l-a convins pe 
îngrijitorul copilului să deschidă uşa. Faptul că nici 
unul dintre vecini n-a fost alertat este la fel de 
semnificativ. Nu uitaţi cum funcționează alarmele 
vrăjitoreşti normale şi câinii de pază clarvăzători. 
Dacă în stradă apărea ceva paranormal şi ostil, s-ar 
fi declanşat un tărăboi care ar fi trezit tot cartierul. 
Aşa însă, doar familia de alături, Delacortes, a 
auzit nişte zgomote care păreau să provină de la o 
luptă între pisici. 

Făcu o pauză. 

— Desigur, încheie apoi, nu cunoaştem totul 
despre incantaţiile magice de invocare a spiritelor 
malefice. Dar ştim destul de multe despre folosirea 
lor în scopuri criminale, încât să fim siguri că nu a 
fost vorba de o pătrundere în forță. 

— Atunci ce a fost? am strigat eu. 

Ginny răspunse în locul lui. 

— Ceva care a venit din universul infernului. 

— Teoretic, ar fi putut fi şi o entitate din rai, 
zâmbi strâmb Cuţit Sclipitor. Dar aşa ceva e 
imposibil din punct de vedere psihologic şi 
spiritual. Metoda de operare a fost una diabolică. 

Ginny se aplecă în faţă. Trăsăturile ei nu mai 
aveau nici o expresie, bărbia şi-o sprijinea într-un 
pumn, ochii îi erau pe jumătate închişi, cealaltă 
mână îi cădea fără vlagă pe lângă genunchi. 
Murmură ca prin vis: 

— Copilul-spiriduş se potriveşte teoriei voastre, 
nu-i aşa? Conform cunoştinţelor de până acum, 
materia nu poate fi transferată dintr-un spaţiu-timp 
în altul, deoarece s-ar viola astfel legile fizice ale 
conservării. Da, dar influenţele psihice pot să 
treacă. Viziuni, ispitiri, inspirați, chestii de acest 
gen. Principiul incertitudinii le permite. Dar un 

obiect concret nu trece. Dacă vrei să-l iei din 
universul căruia îi aparţine şi să-l duci în altul, 
trebuie să-l înlocuieşti cu o cantitate identică de 
materie, a cărei configurație să fie destul de 
asemănătoare, ca să se conserve momentul. Poate 
vă amintiţi ipoteza lui Villegas, că acesta este 
motivul pentru care îngerii au pe pământ forme 
mai mult sau mai puţin antropomorfe. 

Cuţit Sclipitor păru încurcat. 

— Nu este cazul, tocmai acum, să ne arătăm 
neprietenoşi faţă de Cel Preaînalt, murmură el. 

— Nici nu am asemenea intenţii, spuse Ginny, 
vorbind ca o somnambulă. El poate să facă orice. 
Dar servitorii Săi sunt limitați. Probabil că deseori 
lor li se pare mai simplu să lase masa transferată să 
adopte forma cea mai la îndemâna ei decât să 
rezolve o problemă care implică viteza a zeci de 
mii de atomi pentru a-i conferi o altă formă. Iar 
locuitorii iadului probabil că nici nu pot face asta. 
Nu sunt creativi. Sau cel puţin aşa susțin bisericile 
petrine. Am înțeles că doctrina ioanină include 
elemente maniheiste. Un demon putea să vină din 
universul său într-un punct al universului nostru, şi 
anume în interiorul acestei case. Deoarece forma 
sa firească este haotică, n-a trebuit să transfere 
dincolo nimic altceva decât murdărie, praf, 
rămăşiţe, gunoaie, materiale cu un înalt grad de 
entropie. După ce şi-a terminat treaba, este de 
presupus că, atunci când s-a întors, a readus aici 
acele materiale. Şi mai e de presupus că 
respectivele materiale au fost afectate. Ştiu că în 
timpul luptei s-a făcut mare dezordine, domnule 
Cuţit Sclpitor, dar n-ai putea să trimiţi la laborator 
ce era în coşul de gunoi, în lada pisicii şi aşa mai 
departe? 

FBl-istul se înclină. 

— Ne-am gândit la asta, şi am observat starea 
omogenizată a gunoiului. Dar dacă şi dumneata te- 
ai putut gândi la aşa ceva, date fiind 
împrejurările... 

Ochii ei se deschiseră larg. Vorbi sacadat şi 
ferm: 

— Fiica noastră se află în infern, domnule. 
Avem intenţia s-o aducem înapoi. 

M-am gândit la Valeria, singură printre orori, 
urlete şi convulsii de nedescris, chemând îngrozită 
un tătic şi o mami care nu mai veneau. Şedeam pe 
pat, în noaptea fără capăt, şi-mi auzeam doamna 
vorbind parcă de peste un abis de ani-lumină: 

— Hai să nu ne mai pierdem timpul cu 
sentimentalisme. O să schiţez evenimentele aşa 
cum cred că s-au întâmplat. Dacă greşesc, 
corectează-mă. Demonul - ar fi putut fi mai mulţi, 
dar presupun că a fost doar unul - a intrat în 
cosmosul nostru ca o masă de substanţă în 
dezordine, dar s-a ordonat imediat. Printr-o simplă 
transformare, a adoptat forma pe care şi-o dorea. 
Faptul că nici Necuratul şi nici vreunul dintre 
lingăii săi nu pot crea - dacă tradiţia petrină este 
corectă - nu l-a deranjat. A împrumutat o formă 
deja existentă. Voi nu-l puteţi identifica, dar asta 
nu înseamnă nimic. Poate fi o creatură dintr-o 
obscură mitologie umană, sau o fiinţă imaginară de 
pe undeva, poate chiar de pe o altă planetă. Noi nu 
suntem o familie evlavioasă. Ar fi ipocrit şi în 
consecință inutil să aşezăm prin casă simboluri 
religioase la care nu ţinem. De altfel, în ciuda unor 
experiențe anterioare cu demonii, nu ne-am 
aşteptat ca vreunul dintre ei să invadeze o casă din 
mijlocul unui oraş. Până acum nu s-a mai semnalat 
nici un caz verificabil de acest gen. Deci a lipsit de 
aici şi ultimul obstacol posibil în calea apariţiei lui. 
A avut la dispoziție doar câteva kilograme de 
materie. Orice om care şi-ar fi păstrat stăpânirea de 
sine i-ar fi putut face față — sau măcar îl putea 
pune pe fugă, îl ţinea prea ocupat ca să-şi poată 
face treaba murdară, până când chema un exorcist. 
Dar în această noapte, aici n-a fost nici un om. 
Svartalf nu poate să vorbească şi este evident că n- 
a avut nici o şansă de a chema, într-un fel sau altul, 

vreun ajutor. S-ar putea să-l fi depăşit în greutate 
pe demon, dar nu destul de mult ca să învingă ceva 
alcătuit numai din gheare, dinți, ţepuşe şi armură. 
În final, după ce Svartalf a fost învins, demonul a 
luat-o pe Val în iad. A fost necesară o masă de 
transfer echivalentă, cu forma ei. Am dreptate? 

Cutit Sclpitor încuviinţă. 

— Cred că da. 

— Ce te gândeşti să faceți? 

— Sincer, în acest moment putem întreprinde 
foarte puţin sau chiar nimic. Nici măcar nu bănuim 
care ar fi motivul răpirii. 

— Vi s-a povestit despre cele întâmplate azi- 
noapte. Ne-am făcut duşmani importanţi. Înclin să- 
1 cred pe cuvânt pe ioanini când spun că adepţii lor 
deţin cunoştinţe secrete. Ezoterismul a fost asociat 
dintotdeauna mai mult cu iadul decât cu raiul. Aş 
spune că de la catedrala lor trebuie începute 
investigaţiile. 

Sub masca lui de vopsea, Cuţit Sclipitor părea 
nefericit. 

— Doamnă Matuchek, ţi-am mai explicat şi 
înainte, când te-am întrebat prima dată cine ar 
putea fi vinovatul, că o asemenea acuzaţie e prea 
gravă pentru a fi formulată fără dovezi serioase. 
Situaţia generală se află într-un echilibru foarte 
delicat. Cine îşi dă seama de asta mai bine decât 
dumneata? Nu ne mai putem permite alte tulburări. 
De altfel, ca să revenim la subiect, invazia care a 
avut loc aici ar putea fi începutul unor evenimente 
mult mai grave, mult mai serioase decât o răpire. 

M-am foit. 

— Nimic nu poate fi mai grav, am îngăimat eu. 

Ofiţerul mă ignoră, simțind că, pentru moment, 
Ginny era mult mai importantă. 

—  Cunoştinţele noastre despre universul 
infernului sunt egale cu zero. O să mă abat puțin 
de la regulamente deoarece bănuiesc că deja ţi-ai 
dat seama de adevăr, pe baza acelor informații 
clasificate ca secrete; câțiva magicieni civili au 

fost acolo. Armata a făcut unele încercări să-i 
sondeze, fără mai mult succes decât a repurtat 
Institutul „„Faustus" acum treizeci de ani. Oamenii 
au revenit în stare de şoc psihic acut, după ce au 
stat doar câteva minute, şi n-au fost în stare să 
povestească ce li s-a întâmplat. Instrumentele au 
înregistrat nişte date lipsite de sens. 

— Doar dacă nu se adoptă ipoteza lui 
Nickelson, spuse ea. 

— Care cum sună? 

— În acel cosmos, spaţiu-timpul nu este 
euclidian, ci în antiteză cu al nostru, iar geometria 
se schimbă de la un loc la altul. 

Tonul ei era nepăsător. 

— EFi bine, da, mi s-a spus că cercetătorii de la 
armată au decis... Se opri, văzând triumful din 
ochii ei. Drace! Ce capcană frumoasă mi-ai întins! 
Apoi adăugă, cu răceală: Okay. Înţelegi de ce nu 
îndrăznim să bâjbâim la întâmplare, când în 
afacerea asta sunt implicate forțe pe care nu le 
putem evalua şi motive pe care abia dacă le 
bănuim. Consecințele ar fi dezastruoase. Îi voi 
raporta despre asta chiar directorului; iar el, sunt 
sigur, îi va raporta preşedintelui care, de asemenea 
sunt sigur, ne va pune în alertă, dar nu ne va 
ordona să acţionăm până când nu va afla mai 
multe. 

— Şi eu cu Steve ce facem? 

— Ca şi noi - aşteptaţi. Amintiţi-vă că s-ar putea 
să fiţi contactaţi. 

— Mă îndoiesc. Ce răscumpărare ar putea dori 
un demon? 

— Stăpânul demonului... 

— V-am spus să-i verificaţi pe ioanini. 

— Aşa o să facem. Vom verifica totul, cu sau 
fără temei. Dar o să dureze. 

— lar în vremea asta, Valeria este în infern. 

— Dacă doriți un preot... Avem clerici de toate 
credinţele, verificaţi, care deservesc personalul 
nostru. Aş putea să aduc unul aici. 

Ginny clătină din cap. 

— Nu, mulţumim. Cereţi-le să se roage pentru 
ea. Asta n-are de ce să-i strice. Totuşi, mă îndoiesc 
şi că ar putea s-o ajute prea mult. Cu siguranţă, 
nici unul dintre ei nu ne poate ajuta nici pe noi doi. 
Tot ce dorim e să ni se dea o şansă să mergem 
după fiica noastră. 

Inima îmi tresări. Amorţeala îmi dispăru. M-am 
ridicat. 

Cutit Sclpitor se încordă. 

— Nu pot îngădui aşa ceva. Desigur, în trecut, 
amândoi aţi realizat lucruri remarcabile, dar acum 
riscurile sunt prea mari pentru nişte amatori. Urâţi- 
mă cât doriţi. Întâmplarea m-a afectat şi pe mine, 
dacă asta vă consolează cât de cât. Dar nu vă pot 
lăsa să puneţi în pericol nici persoanele 
dumneavoastră, nici binele public. Veţi sta aici. 
Sub pază. 

— Ia ascultă... 

Aproape am sărit la el. Ginny mă opri. 

— Abţine-te, Steve, spuse ea scurt. Scuteşte-ne 
de alte necazuri. Uite ce-o să facem noi doi: dacă 
nu-i incomodăm pe specialişti, o să mâncăm ceva, 
o să luăm o poţiune somniferă şi o să ne retragem 
până când vom fi în stare să gândim iarăşi calm. 

Cuţit Sclipitor zâmbi. 

— Mulţumesc. Eram sigur că vei fi rezonabilă. 
O să-i grăbesc pe cei din bucătărie, ca să puteţi 
mânca mai repede. 

Am închis uşa după el. Clocoteam de furie. 

— Ce dracu' a fost farsa asta? m-am dezlănţuit. 
Dacă-şi închipuie că vom sta cu braţele încrucişate 
şi vom aştepta până când o bandă de birocraţi... 

— Ho! mă domoli Ginny; apoi îmi şopti la 
ureche: Să creadă el că prăpăditul de paznic va fi 
un obstacol pentru noi. 

— Ha-ha! 

Pentru prima dată am râs. Nu suna vesel sau 
muzical, totuşi era un hohot de râs. 

Nu ne aflam chiar în arest la domiciliu. Tânărul 
bine crescut care rămăsese cu noi trebuia să ne 
asigure protecţia şi să ne acorde ajutorul necesar. 
Totuşi ne spuse foarte clar că, dacă încercăm să 
părăsim casa ori să comunicăm cu cineva, el, cu 
părere de rău, va găsi de îndată motive să ne rețină 
şi să ne ancheteze pentru inducerea în eroare a 
Comisiei pentru Comerţul Interstatal. 

Era şi un foarte bun vrăjitor. Un agent FBI 
trebuie să aibă o diplomă, fie în magie neagră, fie 
în contabilitate; iar şeful lui vroia să fie sigur că nu 
vom încerca un gest disperat. Dar la cină, Ginny îl 
vrăji şi obținu de la el informaţiile de care aveam 
nevoie. N-o să înţeleg niciodată cum a reuşit asta. 
Nu vreau să spun că l-a vrăjit în sensul tehnic al 
termenului. Farmecul la care a recurs de astă dată a 
fost unul împotriva căruia singura apărare a unui 
bărbat ar fi să aibă glandele defectuoase. Ceea ce 
mi se pare şi acum incredibil este faptul că a putut 
să stea de vorbă cu el, să zâmbească, să arunce 
vorbe de duh, dincolo de o uriaşă tristeţe feminină 
controlată, să-şi fluture pleoapele şi să-l împingă 
pe poliţist să ne relateze anchetele lui anterioare... 
În timp ce fiecare colţişor al casei urla că Valeria 
dispăruse. 

Ne  retraserăm devreme în dormitor, sub 
pretextul oboselii. De fapt, eram cât se poate de 
odihniţi şi încordaţi la maximum. 

— E foarte bun la taumaturgie, murmură draga 
mea în întunericul dormitorului, dar îi lipseşte 
antrenamentul la ghicit. O simulare bine regizată 
reuşeşte să-l păcălească. Ia pelerina. 

Mi-am dat seama care-i erau intenţiile. După 
ultimele ore, în care mă simţisem legat de mâini şi 
de picioare, mă cuprinse o bucurie rece. 

M-am dezbrăcat repede de hainele obişnuite, 
mi-am pus costumul supraelastic iar peste el din 
nou hainele obişnuite. Când m-am întins după 

tarnkappe - nefolosită de atâția ani şi pe care o 
consideram mai mult un suvenir de război - Ginny 
veni şi se lipi de mine. 

— Scumpule, fii atent. 

Vocea îi tremura, iar pe buzele ei am simţit gust 
de sare. 

Dânsa trebuia să rămână, să îndepărteze 
posibilele bănuieli şi să recepționeze cererea de 
răscumpărare care ar fi putut apărea. Avea cel mai 
greu rol. 

M-am înfăşurat în mantie. Gluga mirosea puţin 
a mucegai, iar în locurile de unde se înfruptaseră 
moliile rămăseseră pete de vizibilitate. Dar ce 
naiba, o foloseam doar ca să evadez şi, mai târziu 
(speram), ca să mă reîntorc. În zilele noastre se iau 
prea multe măsuri contra spionilor, pentru ca o 
tarnkappe să mai fie cu adevărat eficientă. Aceste 
măsuri merg de la detectări în infraroşu până la 
sprayurile cu vopsea declanşate de un pas greşit. 
Fără îndoială că prietenul nostru de la FBI 
instalase instrumente care să-l alerteze dacă un 
câmp de invizibilitate se mişca prin apropiere. 

Ginny intră în transă, rostind sotto voce 
incantaţiile. În timpul zilei, adusese în dormitor 
toate cele de trebuință, sub pretextul că dorea să 
creeze o cât mai mare protecție împotriva 
influențelor ostile. Reuşise să facă asta cu 
încuviințarea respectuoasă a celui de la FBI. Cât 
timp era valabilă vraja, deveneam aproape 
imposibil de detectat numai prin metode 
paranormale. 

Următoarea fază a planului ei era la fel de 
simplă. Cu toate că magnetismul terestru este prea 
slab ca să înlăture forţele paranormale, le afectează 
totuşi, şi acelaşi efect îl au şi fluctuațiile lui. În 
consecință, senzorii magici obişnuiţi nu sunt 
proiectaţi să sesizeze schimbările minore. Ginny 
avea să creeze o simulare. Câmpul slab al 
tarnkappei va părea că-şi dublează treptat 
intensitatea, apoi, în timp ce eu mă voi îndepărta, 

va oscila înapoi, la valoarea dinainte. La 
întoarcerea mea, simularea avea să înceteze. 

În teorie pare simplu. În practică însă, îţi trebuie 
multă îndemânare ca să realizezi aşa ceva fără să 
declanşezi o alarmă. În dosarul lui Ginny se 
menţionau aceste calități ale ei. Dar bietul FBI-ist 
nu ştia că Ginny dispunea de ceva venind de 
dincolo de ştiinţă şi echipamente; ea avea Har. 

La semnalul ei, m-am strecurat pe geam. Aerul 
nopţii era rece si umed; în lumina felinarelor, roua 
strălucea pe peluză. Un câine lătră. Probabil 
simţise mirosul pelerinei mele. Şi fără îndoială că 
zona se afla sub supraveghere... da, privirea mea 
vrăjitorească detecta, în umbra ulmilor de vizavi, 
un om... Am alergat până în mijlocul străzii, unde 
aveam cele mai puţine şanse să alertez vreun 
animal de pază sau vreun câmp de protecție. Când 
este vorba de asemenca lucruri, sunt şi cu destul de 
talentat. După ce-am parcurs câteva străzi, 
punându-mă la o distanţă sigură, am ajuns la 
şcoala primară din cartier şi am ascuns tarnkappe 
într-o ladă de gunoi de lângă terenul de joacă. 
După care am pornit la drum fără să mă mai 
ascund: eram un cetăţean obişnuit, care-şi rezolvă 
o problemă admisă de lege. Totuşi, fiindcă abia se 
înnopta, trebuia să fiu atent să nu mă recunoască 
vreun trecător. Din prima cabină telefonică am 
sunat la Barney Sturlason. Care mă îndemnă să 
merg îndată la el. Am preferat să mă urc pe un 
covor de transport în comun, care traversa oraşul, 
decât să iau un taxi, deoarece m-am gândit că era 
mai sigur să mă pierd în mulțimea pasagerilor. Aşa 
a şi fost. 

Barney îmi deschise uşa şi fluieră uşor. Lumina 
din hol mă înconjura într-o aură galbenă. 

— Mă gândeam eu că vei fi prea obosit ca să vii 
azi la lucru, Steve, dar nu şi că o să arăţi ca a doua 
zi după Ragnarok. Ce s-a-ntâmplat? 

— Familia ta nu trebuie să ne audă, i-am 
răspuns. 

Se întoarse imediat şi mă conduse în camera de 
lucru. Făcându-mi semn spre unul dintre fotoliile 
din piele, încuie uşa, umplu cu scotch două pahare 
mari şi se aşeză în faţa mea. 

— Dă-i drumul, mă îndemnă. 

I-am povestit Niciodată până atunci nu mai 
văzusem un chip atât de răvăşit. 

— O, nu! şopti el. Apoi, scuturându-se ca un urs 
gata de atac, întrebă: Ce pot să fac? 

— În primul rând, împrumută-mi o mătură. 

— Stai puţin. Mi se pare că te cam pripeşti. Care 
ţi-e următoarea mişcare? 

— Mă duc la Siloam, să aflu de la ioanini tot ce 
se poate. 

— Mă gândeam eu că asta ai în minte! Scaunul 
gemu sub greutatea lui. Steve, n-o să ţină. Să intri 
ilegal în catedrala ioaninilor, poate chiar încercând 
să mituieşti un preot... Nu! O să dai de bucluc 
tocmai acum, când Ginny are nevoie de toate 
resursele tale. FBl-ul va face investigaţii cu 
profesionişti. Tu ai putea să distrugi exact dovezile 
pe care le cauţi, presupunând că ele există. Hai, fu 
realist, ai tras concluzii pripite. Mă privi gânditor. 
În plus, e la mijloc şi o problemă de morală. Ieri n- 
ai fost de acord cu faptul că gloata avea dreptul să 
acționeze de capul ei. Acum revendici pentru tine 
acest drept? 

Am luat o înghițitură şi am lăsat whiskyul să-şi 
croiască drum spre stomac, arzându-mă plăcut. 

— Ginny şi cu mine am avut destul timp să ne 
gândim. Ne-am aşteptat că o să exprimi asemenea 
obiecţii. Lasă-mă să le iau în ordine. Nu vreau să 
par melodramatic, dar crezi că am putea ajunge la 
o ananghie mai mare decât asta? Orice adaugi la 
un infinit, şi iar adaugi, şi iar, şi iar... - a trebuit să 
mă opresc să iau încă o înghiţitură - ...n-o să obţii 
decât acelaşi infinit. Spui că FBl-ul este mai 
capabil. Noi nu dorim să facem tărăboi doar ca să 
ne aflăm în treabă; creditează-ne cu nițică 
inteligenţă. Desigur, Biroul trebuie să aibă, de mult 

timp, agenţi în biserica ioanină, dosare ale 
conducătorilor, toată marfa obişnuită. Dar îţi 
aminteşti că, acum câţiva ani, la sediul central al 
HCUA, nu s-a putut găsi nici o dovadă în sprijinul 
emiterii unui mandat pentru ca biserica asta să fie 
inclusă în lista procuraturii generale, în ciuda 
faptului că ea neagă tradițiile americane? 

— Toaninii au dreptul la opiniile lor, spuse 
Barney. Drace! Eu unul chiar sunt de acord cu 
unele dintre revendicările lor. Societatea a devenit 
prea depravată, prea ocupată să vâneze dolari şi 
distracții, prea dornică de sex şi indiferentă la 
dragoste, prea crudă cu cei nefericiţi... 

— Barney, m-am răstit, încerci tu să-mi distragi 
atenţia, să mă potoleşti, dar nu ţine. Ori îmi dai o 
mână de ajutor, ori îmi caut norocul în altă parte. 

Oftă, îşi scoase pipa din jacheta de tweed şi 
începu s-o umple. 

— Okay, continuă. Dacă agenţii nu pot găsi 
dovezi că ierarhia ioanină este implicată în acţiuni 
ilegale sau subversive, asta nu înseamnă oare că 
ierarhia este fie diabolic de deşteaptă... fie pur si 
simplu inocentă? 

— Ei bine, gnosticii trâmbiţează că deţin 
informaţii şi puteri pe care nu le mai are nimeni şi, 
într-un fel sau altul, sunt implicaţi din ce în ce mai 
mult în recentele tulburări sociale - iar la urma 
urmei, cine altcineva ar mai putea avea legătură cu 
ce ni s-a întâmplat? Poate că fără voia lor - asta-i 
posibil - dar ioaninii sigur au o legătură. M-am 
aplecat spre el: Fii atent, Barney: Cuţit Sclipitor 
recunoaşte că va trebui să se mişte lent. 
Washingtonul îl va ţine, probabil, mai strâns în 
lesă decât i-ar plăcea lui. Fără îndoială că mâine va 
trimite agenţi să-i chestioneze pe câţiva ioanini. 
Dar n-o să afle nimic despre cazul în speţă. Ar 
avea nevoie de argumente foarte puternice ca să 
obţină un mandat de percheziţie pentru o biserică, 
în special pentru una care are atât de mulţi 
credincioşi convinşi că aduce Cuvântul ultim al lui 

Dumnezeu, şi mai ales când templul este un 
labirint de locuri în care au voie să intre doar 
inițiali de diferite grade. Ei bine, şi chiar dacă 
vreodată obţii un mandat de percheziţie, ce-ai 
putea descoperi? Afacerea asta nu-i una obişnuită. 
Nu se pot aplica testele clasice pentru ghicitul în 
întuneric şi pentru altele asemenea. Dacă aş fi în 
locul înaltului adept Zarathra, aş invita oamenii 
guvernului să vină să inspecteze tot ceea ce religia 
permite să fie cercetat. Ce-aş avea de pierdut? 

— Ce-ai avea de câştigat? replică Barney. 

— Poate că nimic. Dar cu am de gând să 
acţionez acum, nu peste o săptămână; nu mă voi 
lăsa intimidat de legi şi de opinia publică; am 
talent şi destulă experienţă în materie de magie 
neagră; iar cei din lumea de jos nu se aşteaptă la 
venirea mea; pe scurt, dacă acolo e ceva de 
descoperit, probabil că am cele mai mari şanse s-o 
fac. 

Barney bombăni ceva nedesluşit. 

— Cât despre problema morală, am spus, s-ar 
putea să ai dreptate. Pe de altă parte, nu 
intenționez să comit brutalităţi ca şi când aş fi 
vreun imaginar Agent Special Ştie-Tot. ŞI, ca să 
fiu sincer, în ciuda temerilor lui Cuţit Sclipitor, nu 
văd ce ar putea provoca o invazie majoră dinspre 
lumea de jos. Asta l-ar provoca pe Cel Preaînalt, 
iar Necuratul nu poate să-şi permită o asemenea 
confruntare. Spune tu, Barney, ce este mai rău, o 
invadare a proprietății şi intimităţii, poate chiar 
profanarea câtorva sanctuare... sau un copil în 
infern? 

Îşi puse paharul pe masă. 

— Ai câştigat Apoi clipi surprins: Cred că am 
spart fundul paharului. 

— Termină-l pe al meu. Trebuie să plec. 

Ne ridicarăm amândoi. 

— Nu vrei o armă? îmi oferi el. 

— Să nu agravăm infracțiunea, am refuzat eu 
clătinând din cap. Oricum, o armă n-ar putea 

rezolva problemele pe care le voi întâlni. Mi se 
părea inutil să adaug că pe sub haine purtam un 
cuţit de vânătoare, iar în forma mea de lup eram 
înzestrat cu o gură plină de armament. Oh, trebuie 
să avem grijă să nu pari implicat. Te-am vizitat; 
asta se poate dovedi, dacă ei o să se străduiască. 
Dar după ce am plecat, m-am întors pe furiş şi ți- 
am furat mătura. 

Încuviinţă. 

— Îţi sugerez să iei Plymouthul. Nu este atât de 
rapid ca modelul celălalt, sport, dar vraja face mai 
puţin zgomot iar mătura a fost revizuită chiar ieri. 
Făcu o pauză, gândindu-se. Geamurile erau parcă 
apăsate de tăcere şi de întuneric. Între timp, 
continuă apoi, o să fac nişte cercetări în problema 
asta. Bill Hardy... Janice Wenzel, de la biblioteca 
noastră... hm, l-am putea coopta şi pe doctorul 
Ashman; dar despre profesorul Griswold de la 
universitate, ce părere a1?... şi încă vreo câţiva 
oameni capabili, care ştiu să-şi ţină gura şi vor fi 
bucuroşi să ne ajute, fără să le pese de consecinţe. 
Chiar dacă nu reuşim nimic altceva, măcar o să 
adunăm datele  neclasificate privitoare la 
continuumul inferior şi poate chiar altele noi. 
Putem să elaborăm ecuații care să delimiteze 
abordările posibile ale problemei salvării, să le 
introducem în computer şi să eliminăm ideile 
irealizabile. Mda, mă pun imediat pe treabă. 

Ce poți să-i spui unui astfel de om? Doar 
„„Mulţumesc!" 

XXV 


Era tipic pentru biserica ioanină să-şi amplaseze 
catedrala pentru servirea întregului Upper Midwest 
nu în Chicago, Milwaukee sau în oricare altă 
localitate, ci într-un loc izolat, la o sută de mile 
depărtare de modestul nostru orăşel. Amplasarea 
simboliza şi accentua faptul că  gnosticii 
considerau nefastă această lume, ca şi ideea 
salvării ei prin rituri secrete şi cunoştinţe oculte. In 
opoziţie cu creştinismul petrin, această biserică nu 
venea ea la tine - cu excepţia câtorva capele, ici şi 
colo, care nu erau decât lăcașuri de recrutare; tu te 
duceai spre ea. 

Da, evident. Şi, mi-am zis eu, prin urmare, 
probabil fals. Gnosticismul nu era niciodată ceea 
ce părea. În asta consta esenţa lui. 

Poate că enigmele acestui cult, văluri pe sub 
văluri şi labirinturi în labirinturi, constituiau unul 
dintre motivele care atrăgeau pe atunci atâția 
oameni. Celelalte biserici încercau să-şi explice 
teologia, pe când ei descriau şi delimitau clar 
misterele ca mistere, cu remarca, de bun-simţ, că 
noi, muritorii, nu putem să înțelegem toate 
aspectele Divinităţii. Declarau că această lume ne- 
a fost dată de Creator; deci, fundamental, trebuie 
să fie bună; multe imperfecțiuni sunt datorate 
vrajbelor dintre oameni, iar nouă ne revine sarcina 
s-o îmbunătăţim. 

Era doctrina aceasta chiar atât de prozaică? Oare 
ioaninii nu se adresau acelui vis copilăresc care 
sălăşluieşte tot timpul în noi, de a deveni 
atotputernici prin aflarea unui secret neîngăduit 
restului turmei? Formulasem în derâdere acea 
presupunere, totuşi o credeam foarte aproape de 
adevăr. Dar cu cât mă gândeam mai mult, cu atât 
mi se părea că ea nu poate să explice totul. 

În timp ce zburam deasupra solului întunecat, pe 
care luminile răsfirate ale fermelor şi satelor 
păreau la fel de îndepărtate ca şi stelele de 

deasupra, am avut destul timp să-mi satisfac 
nevoia de meditaţie. Aerul ce luneca pe lângă 
parbriz devenea din ce în ce mai rece. Răcoarea lui 
destrămă, în cele din urmă, pânzele de păianjen 
care-mi umpluseră capul, şi mi-am dat seama cât 
de puţin studiasem, cât de multe erau lucrurile pe 
care le acceptasem ca fiind de la sine înţelese, fără 
să le mai aprofundez. Totodată însă mi-am amintit 
fapte pe care le uitasem şi care acum îşi găseau 
locul într-o abordare mai largă a situaţiei. 
Înverşunat, m-am apucat să recapitulez tot ce 
cunoşteam despre biserica ioanină, de la 
începuturile sale şi până-n prezent. 

Oare apăruse doar în urmă cu două sau trei 
generaţii - un cult nebunesc care, întâmplător, 
atingea o coardă sensibilă, îngropată adânc în omul 
occidental? Sau era, într-adevăr, atât de bătrână pe 
cât pretindea - fondată de însuşi Isus? 

Celelalte biserici susțineau că nu. Fără îndoială 
că ortodocşii, catolicii şi protestanții n-ar trebui 
consideraţi în bloc drept petrini. Totuşi, denumirea 
aceasta populară nu era lipsită de sens. Toţi 
atribuiau © aceeaşi interpretare misiunii 
încredințate de Isus discipolilor săi. Toți căzuseră 
de acord asupra importanței speciale a lui Petru. 
Nu contează câte diferenţe apăruseră ulterior, 
inclusiv în problema succesiunii apostolice; toate 
cultele derivaseră, în modul cel mai direct, de la 
cei Doisprezece Apostoli. 

Şi totuşi... totuşi... la sfârşitul Evangheliei după 
Ioan există acest pasaj straniu: 

„Întorcându-se, Petru văzu venind după el pe 
ucenicul pe care-l iubea Isus, acela care, la Cină, s- 
a rezemat pe pieptul Lui şi I-a zis: «Doamne, cine 
este cel ce Te va vinde?» 

Pe acesta deci văzându-l, Petru a zis lui Isus: 
«Doamne, dar cu acesta ce se va întâmpla?» 

Zis-a Isus lui: «Dacă voiesc ca acesta să rămână 
până voi veni, ce ai tu? Tu urmează-Mi!» 

De aceea a ieşit cuvântul acesta printre frați, că 
ucenicul acela nu va muri; dar Isus nu i-a spus că 
nu va muri, ci: «Dacă voiesc ca acesta să rămână 
până voi veni, ce ai tu?» 

Acesta este ucenicul care mărturiseşte despre 
acestea şi care a scris acestea, şi ştim că mărturia 
lui e adevărată." 

Eu nu-l prea înţeleg şi sunt sigur că nici mulţi 
cercetători ai Bibliei nu-l înţeleg, orice-ar spune ei. 
Fără îndoială că dăduse naştere unei interpretări 
vremelnice, în sensul că acolo Domnul Nostru Isus 
Cristos crease ceva despre care numai loan avea 
cunoştinţă - o altă Biserică, tăinuită, în paralel cu 
Biserica lui Petru, şi care până la urmă se va 
manifesta şi îl va conduce pe om spre o nouă 
mântuire. S-ar putea ca forma cultului din zilele 
noastre să fi apărut doar în acest secol, dar 
revendicarea trâmbiţată de el să se fi şoptit de două 
mil de ani. 

Asocierea unei astfel de revendicări cu 
deşertăciunile lumeşti era aproape inevitabilă. Sub 
multe alte denumiri, gnosticismul fusese o erezie 
care se repetase. Forma originală, sau mai degrabă 
formele lui fuseseră o încercare de a uni 
creştinismul cu un amestec de culte mistice 
orientale, neoplatonism şi magie neagră. Legenda 
se întoarce în timp până la Simon Magul, care 
apare în al optulea capitol din Faptele Apostolilor, 
dar a cărui amintire e privită cu oroare de către 
ortodocşi. loanismul modern este, fără îndoială, 
foarte hotărât să reînvie acea mişcare datând din 
timpuri străvechi, şi proclamă că ea nu fusese o 
eroare, ci un înalt adevăr, iar Simon Magul nu 
fusese un uzurpator, ci un profet. 

Să fi fost oare adevărat? Era oare posibil ca 
lumea să se afle în zorii împărăției dragostei? Nu 
ştiam; cum aş fi putut să ştiu? Dar folosindu-mi 
judecata mai degrabă decât sentimentele, aşa cum 
ne îndeamnă tradiția petrină să procedăm, am decis 

că dogma ioanină era falsă. Iar răspândirea ei tot 
mai largă am pus-o pe seama iraționalităţii umane. 

Apar deci comunități de Căutătorii ai 
Adevărului, stabilindu-se în câte o zonă unde să nu 
fie deranjaţi de nimeni, şi unde să-şi practice 
ritualurile şi meditaţiile. Aceste comunități atrag 
pelerini care au nevoie de adăpost, hrană şi 
servicii. De acestea toate au nevoie şi preoţii, 
preotesele, acoliţii şi asociaţii laici. Templului (e 
un cuvânt mai potrivit decât „catedrală”, dar 
ioaninii insistau asupra celui de-al doilea termen 
ca să accentueze că erau creştini) îi trebuie un 
venit şi, de regulă, primeşte subsidii substanţiale 
care se cer administrate cu pricepere. Astfel, în 
jurul fundațiilor iniţiale se dezvoltă un oraş - ca 
Siloam, spre care mă îndreptam. 

Simplu. Banal. De ce mă mai obosisem să 
analizez asemenea informaţii, aflate la dispoziţia 
oricărui cititor de cotidiane? Doar ca să nu mă mai 
gândesc la Valeria? Nu. Ca să-mi pun ordine în 
minte, unde totul era învălmăşit şi neclar. 

Acel Altceva, Lucrul de după... nu era oare o 
iluzie, ci o înţelegere mai adâncă? Şi atunci, o 
înțelegere a ce? M-am gândit la intoleranţa şi la 
intrigile ioaninilor. M-am gândit la recunoaşterea 
sinceră a faptului că adepţii lor aveau puteri pe 
care nimeni nu şi le imagina şi că în fiecare an li se 
dezvăluiau altele noi. M-am gândit la poveştile 
anumitor apostaţi care nu merseseră mai departe 
pe calea inițierii după ce întâlniseră ceva care îi 
speriase; nu ceva ilegal, imoral sau aţâţător în 
vreun fel, ci doar urât, josnic, întristător şi, în 
consecinţă, nedemn de a fi destăinuit; lucruri uşor 
de negat şi de ignorat de către cei care nu doreau 
să le dea crezare. M-am gândit la teologia 
gnostică, acea parte a ei care fusese făcută publică: 
îngrozitoarea - şi din punctul de vedere al 
revelaţiilor, şi din cel al logicii - identificare a 
Demiurgului lor cu Dumnezeul din Vechiul 
Testament şi cu Satana. 

M-am gândit la anticrist. 

Apoi am renunţat, fiind, după cum v-am spus, 
necunoscător în asemenea privinţe, şi am adoptat o 
atitudine bazată pe ideea simplă că nu avea nici un 
sens ca Atotputernicul să acționeze în asemenea 
mod. 

Departe în prerie, la orizont începură să 
lcărească lumini. Eram bucuros că mă apropiam 
de capătul drumului, neinteresându-mă ce se va 
întâmpla după aceea. Nu mai doream să mă cufund 
în gândurile de până atunci. 

Siloam era alcătuit din case obişnuite, cu grădini 
obişnuite, de-a lungul unor străzi obişnuite. Sub 
principala linie aeriană, la intrarea în oraş se găsea 
un panou pe care scria: POP.5240; altul anunţa că, 
în fiecare joi, „Clubul leilor” se întâlnea la 
restaurantul „Kobold Kettle". Existau câteva 
ateliere de mică producţie, o primărie, o şcoală 
elementară, un liceu, o unitate de pompieri, un 
parc părăginit, un hotel şi exagerat de multe 
localuri pentru servicii publice. Cartierul comercial 
consta din câteva magazine, o cafenea sau două, 
cabinete chirurgicale şi stomatologice, o bancă, o 
farmacie „Rexall"... toate tipic americane. 

Banalitatea înfățișării acelei aşezări făcea ca tot 
restul să fie îngrozitor de straniu. Deşi nu bătuse 
încă miezul nopţii, centrul oraşului era tăcut ca 
mormântul. Străzile rezidenţiale erau la fel de 
pustii - nimeni nu ieşise la plimbare, nu se vedeau 
adolescenţi care să se ţină de mână, aproape nici o 
mătură sau vreun alt vehicul în mişcare sub 
felinarele rare - doar din când în când câte un ins, 
îmbrăcat în rasă şi purtând glugă, şi care umbla cu 
paşi măsuraţi. Fiecare casă zăcea izolată în spatele 
jaluzelelor trase. Iar locuitorii care nu dormeau 
probabil că nu priveau în globurile de cristal, nu 
jucau cărţi, nu beau ceva, nu făceau dragoste, ci, 
mai degrabă, studiau şi înălțau rugi, sperând să 
ajungă astfel la calificarea necesară unui grad 

religios mai înalt, la cunoştinţe şi puteri mai mari 
ŞI, bineînţeles, la mântuire. 

Totul gravita în jurul catedralei. Aceasta se 
ridica mult deasupra complexului de clădiri 
meschine din jur, a oraşului şi a câmpiei. 
Fotografule pe care le văzusem nu-i relevau 
adevăratele dimensiuni. Zidurile, albe ca oasele şi 
drepte, urcau şi tot urcau, sus, tot mai sus, până la 
acoperişul ce se înălța şi el, formând o vastă 
cupolă centrală. De departe, ferestrele arătau ca 
nişte şiruri de nituri, câte un rând pentru fiecare 
etaj; dar apoi am văzut cele două vitralii, fiecare 
ocupând jumătate din faţada pe care erau 
amplasate, în culori mohorâte şi cu desene 
uimitoare; Mandala la vest şi Ochiul Domnului la 
est. Tot spre apus se afla şi singurul turn, care în 
fotografii arăta auster, dar acum părea o încercare 
de a ajunge la stele. 

Lumina juca pe pereţii catedralei şi sclipea vag 
în vitralu. Am auzit un cor, vocile bărbaţilor 
vibrând adânc pe fundalul exaltării şi avântului 
femeilor, într-o gamă pe care n-o puteam identifica 
în nici un limbaj pământean. 


„... Helfioth Alaritha Arbar Neniotho Melitho 
Tarasunt  Cha-nados Umia  Theirura Marada 
Seliso... 


Muzica era atât de amplificată, încât să se poată 
auzi până la marginile oraşului. Şi nu se întrerupea 
niciodată. Era un cor perpetuu. Atunci când unul 
dintre cei şase sute unu participanţi obosea, erau 
totdeauna pregătiţi să-i ia locul preoţi, acoliţi, 
pelerini. Nu puteam să-mi imaginez ce însemna să 
trăieşti zi şi noapte într-o asemenea pâclă de 
cântece religioase. Dacă te aflai doar în trecere 
prin Siloam şi fără să fii un ioanin, la un moment 
dat nu le mai auzeai la nivelul conştientului. Dar 
sunetul lor tot ţi se strecura în gânduri, în vise, în 
oase şi, până la urmă, în suflet. 

Nu puteam să analizez nici extrasenzaţia pe care 
o simţeam din ce în ce mai puternic, pe măsură ce 
mă apropiam. Senzaţie rea - sau bună? - de un soi 
pe care nu-l puteam înţelege. 

Portarul de la intrarea în catedrală era un tânăr 
plăcut, având părul şaten şi ochii albaştri ai 
oamenilor care, de peste o sută de ani, trăiau în 
această zonă, şi bunăvoința Americii lui Walt 
Whitman. După ce mi-am parcat mătura într-unul 
dintre lăcaşurile speciale care se înşiruiau până 
departe în întuneric, m-am apropiat de el şi l-am 
întrebat: 

— Pot să intru? 

Mă studie un moment înainte de a-mi răspunde 
binevoitor: 

— Nu eşti un coreligionar, nu-i aşa? 

— N-nu, am răspuns, luat prin surprindere. 

Chicoti. 

— Vrei să ştii cum de mi-am dat seama? 
Cântecul a ajuns doar la Elphue. Noi am fi 
aşteptat, ca să intrăm, până se termină Invocaţia 
Mariei. 

— Îmi pare rău, eu... 

— E-n regulă. Nu se supără nimeni, dacă nu faci 
zgomot. Teoretic, oricum eşti sortit pierzaniei. 
Deşi eu nu cred aşa ceva, înţelegi ce vreau să zic? 
Prietena mea este creştină metodistă. Nu am nimic 
împotriva panglicii roşii pe care vor preoţii s-o 
port înainte de a mă lăsa să mă căsătoresc, dar nu 
pot crede că ea o să ardă în focul iadului. Îşi dădu 
seama că fusese prea slobod la gură şi adăugă 
grăbit: Cum de-ai venit aşa de târziu? Turiştii 
sosesc în timpul zilei. 

Am ajuns la concluzia că nu era un frate mirean, 
ci doar un angajat, cu nimic mai fanatic decât un 
creştin obişnuit - pe scurt, unul dintre oamenii 
decenți care alcătuiesc majoritatea în orice 
organizație din indiferent ce ţară. Eram pregătit 
pentru întrebarea lui. 

— Călătoresc în etape, am spus. Mâine, dis-de- 
dimineaţă, am o întâlnire în oraş înainte de a pleca 
mai departe. Astăzi am fost reținut de cineva şi n- 
am reuşit să ajung mai devreme aici. Corul vostru 
este aşa de faimos, încât n-am vrut să-l pierd. 

— Mulţumim. Îmi înmâna un prospect. Cunoşti 
regulile? Foloseşte intrarea principală. Ia loc în 
colţul păgâ... ăă... În colţul spectatorilor. Nu face 
zgomot; fotografiatul e interzis. Când vrei să pleci, 
fă-o în linişte pe acelaşi drum pe care ai intrat. 

Am încuviinţat şi am pătruns dincolo de poartă. 
Clădirile auxiliare formau un pătrat înconjurând o 
curte pavată, în centrul căreia se afla catedrala. 
Acolo unde clădirile nu erau lipite una de alta, 
între ele fuseseră ridicate ziduri, astfel încât nu se 
putea intra decât prin cele trei portaluri care se 
închideau cu uşi din sârmă. Oficiile, depozitele şi 
camerele de locuit erau neatrăgătoare, chiar 
mizere. Prin preajmă se aflau câțiva cenobiţi, în 
rândul cărora abia reuşeai să deosebeşti femeile de 
bărbaţi, din cauza raselor şi a glugilor imense. Mi- 
am amintit că, deşi peste tot în lume ioaninii nu 
despart călugării de călugărițe, nu existase nici 
măcar un singur scandal. Ei bine, fireşte, călugării 
şi călugărițele nu erau doar atât, ci şi nişte inițiați. 
Ei trecuseră de botezul ecleziastic, de riturile 
mistice elementare şi de schimbarea de nume (cu 
vechiul nume public menţinut doar pentru 
folosinţă mireană), care corespundeau confirmării 
petrine. Ani de zile îşi flagelaseră trupul, îşi 
disciplinaseră sufletul şi îşi obligaseră mintea să 
înţeleagă ceea ce cărțile lor sfinte numeau revelaţie 
divină, ateii numeau prostii pretenţioase, iar 
credincioşii de alte culte numeau satanism 
nerecunoscut. 

Drace, m-am gândit, trebuie să te concentrezi 
asupra problemei tale. Să nu mai dai atenţie 
siluetelor triste care trec grăbite pe lângă tine. Să 
ignori, dacă poţi, maiestatea catedralei de care te 
apropii şi cântecul care se revarsă din ea, umplând 

noaptea. Să negi că natura ta de vârcolac presimte 
nişte lucruri de ţi s-a făcut rău de atâta frică. 

Prin toţi porii îmi ţâşneau broboane de sudoare, 
care apoi se prelingeau reci pe coaste, iar mirosul 
lor acid îmi intra în nări. Vedeam lumea printr-o 
ceață ca de vis, plină de o muzică agitată. Dar 
Valeria era în infern. 

M-am oprit în locul unde mi s-a părut că lumina 
vagă şi tremurătoare este mai intensă şi am citit 
prospectul. Îmi ura un curtenitor bun venit şi 
enumera aceleaşi reguli pe care le aflasem de la 
portar. Pe spate fusese desenat doar planul bazilicii 
din clădirea principală. Restul paginii era alb. 
Oricine şi-ar fi dat seama însă că la nivelurile din 
nord şi din sud, în turn şi chiar în cupolă existau 
foarte multe alte încăperi. Nu era nici un secret că 
dedesubt se aflau cripte imense. Acestea - cel puţin 
o parte din ele - erau folosite pentru anumite 
ceremonii. Dar în afara acestor intuiţii... nimic. Cu 
cât avansai mai mult în grad, cu atât ţi se arătau 
mai multe. Numai adepții puteau să intre în 
sanctuarele finale şi numai ei ştiau ce se petrece 
acolo. 

Am urcat scările catedralei. De o parte şi de alta 
a imensei uşi deschise stăteau doi călugări voinici. 
Nu se mişcară, dar mă măsurară cu privirile. 
Vestibulul era lung, cu tavanul jos, văruit şi gol, cu 
excepția unei cristelnițe cu apă sfințită. Aici nu 
exista nici vreun panou agreabil, cu ştiri din 
parohie, nici vreo cutie pentru scrisori şi nici 
desene ale copiilor de la şcoala de duminică. O 
călugăriță postată în mijloc îmi făcu semn spre o 
intrare din stânga. Acolo, o altă călugăriță îşi 
plimbă privirea de la mine la o cutie etichetată 
„Ofrande", apoi iarăşi la mine, până când am pus 
acolo câţiva dolari. Toate astea puteau fi amuzante 
dacă n-ar fi existat corul, mirosul de tămâie, 
privirile şi existenţa aproape palpabilă a unor forţe 
care-mi făceau muşchii abdomenului să se 
încordeze. 

Am intrat în nava laterală şi am descoperit că 
sunt singur într-o zonă de strane destinate, în mod 
evident, străinilor. Mi-a trebuit un minut ca să 
depăşesc impactul cu interiorul copleşitor şi să mă 
aşez. Am stat aşa câteva minute, încercând să 
înţeleg şi nereuşind. 

Efectul era de nedescris. Când totul este lipsit de 
podoabe, redus la geometria simplă, albă, a 
pereților, coloanelor şi arcelor, nu ai cum să faci 
vreo comparaţie; te afli într-o cavernă fără sfârşit. 
Ochiul Domnului de deasupra altarului şi Mandala 
de deasupra firidei în care se afla corul dominau 
un amurg dens. Dar şi ele erau ireale, mult mai 
îndepărtate decât luna de pe cer, la fel cum 
lumânările care pâlpâiau ici şi colo păreau nişte 
stele.  Proporţiile, bolțile, intersecțiile, totul 
contribuia la crearea iluziei de spațiu labirintic 
nemărginit. Cei şase credincioşi aflați în marginea 
naosului păreau pierduţi. Dar asta doreşte orice 
congregație. Asta era menirea catedralei: să-i 
micşoreze pe oameni. 

În altar se afla un preot cu două ajutoare. După 
rasele lor albe, mi-am dat seama că asistenții erau 
inițiați. De la distanţa de unde-i priveam, păreau 
nişte pitici. Totuşi, nu ştiu cum, cu preotul nu se 
întâmpla asta. Îmbrăcat într-o rasă albastru-închis 
şi cu barbă albă de adept, cu mâinile desfăcute, 
părea aşa de înalt, încât mi s-a făcut frică de el. 
Dar omul nu se mişca, nu se ruga, nu făcea nimic... 
Fumul cădelnițelor îmi droga plămânii. Corul 
zumzăia şi urla deasupra mea. Niciodată nu mă 
simţisem mai intimidat. 

Smulgându-mi privirile de la altar, mi-am impus 
să studiez terenul ca şi cum aş fi fost într-o 
fortăreață a inamicului, pe care trebuia s-o 
cuceresc: asta şi însemna, de fapt, pentru mine, în 
acea seară, biserica 1oanină, chiar dacă n-ar fi fost 
cu nimic vinovată de ceea ce 1 se întâmplase fiicei 
mele. Gândul la fetiță îmi stârni o furie 
clocotitoare, care crescu foarte repede, până într- 

atât, încât se transformă în curaj. Privirea 
vrăjitorească nu-mi funcționa aici; probabil că se 
făcuseră vrăji împotriva acestor lucruri. Totuşi 
ochii începuseră să mi se adapteze la întuneric, 
ajungând la acuitatea maximă pe care o căpătaseră 
toate simţurile mele. 

Zona vizitatorilor era cea mai îndepărtată de 
altar, la capătul extrem al navei laterale din stânga. 
In dreapta mea se înşirau strane care se desfăşurau 
până la naos; în stânga se afla un culoar pe lângă 
peretele nordic. Balconul corului atârna deasupra 
mea ca un nor de furtună. Drept în faţă, la capătul 
câmpului de bănci goale, se ridica unul dintre 
ecranele care mascau cea mai mare parte a 
transeptului, ornamentat cu o cruce neagră cu ansă. 

M-am gândit că toate astea nu mă ajută cu nimic 
să aflu cum aş putea să descopăr secretele. 

Pe lângă mine trecu un călugăr încălțat cu 
sandale moi. Deasupra rasei purta un stihar lung, 
brodat cu simboluri cabalistice. La jumătatea 
drumului spre transept, se opri în faţa unui sfeşnic 
cu mai multe brațe, aprinse o lumânare şi 
îngenunche timp de câteva minute. Apoi se ridică, 
se înclină, merse şapte paşi cu spatele şi se întoarse 
în direcția mea. 

Din fotografii, am recunoscut stiharul ca fund 
cel purtat de corişti. Era evident că omul fusese 
înlocuit la cor de cineva şi, în loc să-şi schimbe 
imediat uniforma, dorise mai întâi să obţină o 
iertare a păcatelor. Când trecu de mine, m-am 
răsucit să văd unde se duce. Stranele nu ajungeau 
până la peretele vestibulului. In spatele lor era un 
spațiu liber. Dar balconul corului arunca o umbră 
aşa de deasă peste acel loc, încât de-abia am reuşit 
să-l văd pe individ dispărând printr-o uşă din colţul 
cel mai apropiat. 

Ideea îmi ţâşni în minte ca un pistol din toc. Am 
rămas nemişcat, cu toți muşchii încordaţi, şi am 
cercetat cu băgare de seamă bazilica. Nimeni nu- 
mi acorda vreo atenţie: Probabil că nici măcar nu 

mă aflam la vedere pentru preoţi sau credincioşi; 
locul fusese special conceput ca să minimalizeze 
impertinenţa necredincioşilor. Urechile mele, care 
în ciuda cântecului asurzitor auziseră paşii 
călugărului, nu detectaseră nici un zăvor sau 
răsucirea vreunei chei în broască. Puteam deci să-l 
urmez. 

Şi apoi? Nu ştiam şi nici nu-mi păsa prea mult. 
Dacă mă prindeau imediat, mă vor considera un 
curios. Mă vor certa, mă vor da afară şi atunci voi 
încerca altă metodă. Dacă aveau să mă prindă mai 
târziu... ei bine, era un risc pe care trebuia să mi-l 
asum. 

Am mai aşteptat încă trei sute de milioane de 
microsecunde, simţind-o pe fiecare. Trebuia să-i 
acord călugărului destul timp să părăsească zona. 
În acest interval am îngenuncheat şi m-am lăsat 
din ce în ce mai jos, până când am dispărut sub 
strană. N-am atras nici o privire sau întrebare. În 
sfârşit, m-am trezit în patru labe. 

Acum! M-am strecurat - nu prea repede - în acel 
colţ umbrit M-am ridicat şi m-am uitat în spate. 
Adeptul stătea în acelaşi loc, ca o fantomă 
încordată, inițiați mânuiau în feluri complicate 
cele patru obiecte sacre, corul cânta, unul dintre 
credincioşi îşi făcu cruce şi plecă prin nava laterală 
dreaptă. L-am aşteptat să iasă înainte de-a atinge 
clanţa. M-am înfiorat. Am rotit-o foarte încet şi am 
deschis puţin uşa. Nu s-a întâmplat nimic. 
Aruncând o privire, am văzut nişte luminiţe 
albastre. 

Am intrat 

Era o anticameră, despărțită printr-o draperie de 
o cameră mai mare, goală pentru moment O a doua 
draperie se afla în fața unei scări în spirală, de 
unde se revărsa cântecul. O a treia - în faţa unui 
coridor. Aproape tot spaţiul era ocupat de rafturi pe 
care erau aşezate stihare. Era evident că, după ce 
primeai instrucțiuni în altă parte, luai de aici un 
stihar şi urcai în balconul corului. Când terminai 

de cântat, treceai iarăşi pe aici. Coriştii fund şase 
sute unu, probabil că se făceau înlocuiri destul de 
des. Poate că noaptea ele nu erau atât de frecvente, 
pentru că acum aproape toți coriştii erau clerici, 
având mai mult antrenament decât laicii 
sârguincioşi. Dar era mai bine să nu rămân prea 
mult acolo. 

Puteam să-mi scot hainele, mai puţin cele de 
lup, şi să le pun sub unul dintre rafturi. Dar dacă 
cineva mi-ar observa picioarele goale şi şortul 
supraelastic, ar fi foarte greu să-l conving de 
bunele mele intenţii. M-am decis să-mi scot teaca 
prinsă de curea şi să-mi pun cuțitul într-unui din 
buzunarele jachetei. Apoi am păşit în hol. 

XXVI 


Străjuit de uşi pe toată lungimea lui, coridorul 
nu se deosebea prin nimic de orice alt coridor 
înţesat cu birouri prozaice. Majoritatea erau 
încuiate, iar luminile de deasupra aprinse la 
intensitate maximă. Inscripțiile de pe uşile din 
sticlă erau cam de genul: „l-2 Saktinos, 
propagandă prin poştă". Va să zică, o mare parte 
din teritoriu era controlată de aici. Geamurile 
câtorva uşi străluceau galben. Trecând pe lângă 
una, am auzit o maşină de scris. Pe fundalul 
cântecului nesfârşit, zgomotul ei mă făcu să tresar 
de parcă aş fi auzit clănțănitul maxilarelor unui 
schelet. 

Planurile mele erau neclare. Se putea presupune 
că  Marmiadon, preotul demonstrației de la 
„Nornwell", aparținea acestui centru. Probabil că 
venise aici şi-l rugase pe fraţii săi să-l scape de 
duhoare. O vrajă elaborată, prea scumpă pentru un 
om de rând, îl putea curăța mai repede decât mama 
natură. Oricum, el era singura mea pistă. Altfel aş 
fi putut răscoli mult şi bine fortăreaţa asta, fără nici 
un rezultat. 

In locul unde coridorul se intersecta cu scările, 
pe perete era agăţat un tabel. Mă aşteptasem la aşa 
ceva. Destul de mulți civili şi clerici din afară 
aveau treburi în zonele cu acces permis. Biroul lui 
Marmiadon fusese înregistrat la numărul 413. 
Deoarece un inițiat de gradul cinci era destul de 
important - încă două grade şi ar fi putut candida la 
statutul de adept de gradul întâi - presupuneam că 
ar fi trebuit să rămână în permanenţă la sediu, şi nu 
să servească drept simplu predicator sau misionar. 
Dar apoi mi-am zis că nu ştiam care era de fapt 
funcția lui. 

Am urcat, în linişte, câte două trepte o dată. La 
palierul de la etajul trei, înaintarea era oprită de o 
uşă din fier cu lacăt. Nimic surprinzător, m-am 
gândit; aici începea tărâmul iniţiaţilor. Uşa nu era 

atât de înaltă încât să nu poată fi trecută de un om 
agil ca mine. Privind în lungul coridorului, am 
văzut că acesta nu se deosebea cu nimic de cele de 
la etajele inferioare, dar pielea mi s-a făcut de 
găină simțind influenţa puternică a energiilor 
anormale. 

Al patrulea etaj nu încerca deloc să semene cu 
Madison Avenue. Coridorul era din cărămidă, 
tavanul boltit şi luminat de lămpi cu petrol, în 
formă de Graal, atârnate de lanţuri, astfel încât 
umbrele erau imense. Cântecul răsuna din perete în 
perete. Aerul mirosea ciudat, a fum şi a mosc 
înţepător. Probabil că încăperile erau mari, 
deoarece uşile dominate de arce erau foarte 
distanţate între ele. Nu purtau numere, dar aveau 
plăcuţe cu nume şi am bănuit că succesiunea este 
aceeaşi ca peste tot. 

Intre mine şi țelul meu se afla o uşă deschisă. 
Camera era luminată neînchipuit de intens. M-am 
oprit şi am privit cu coada ochiului: rafturi peste 
rafturi pline cu cărți. Câteva dintre ele păreau 
foarte vechi, dar majoritatea erau moderne - da, 
aceea mică şi îndesată trebuia să fie Alchimia şi 
metafizica de buzunar şi uite acolo Encyclopaedia 
Arcanorum ŞI dincolo Creierul - mda, savanții au 
nevoie de biblioteci pentru cercetare, iar aici se 
desfăşurau, fără îndoială, nişte cercetări foarte 
stranii. Ghinionul meu că rămăsese cineva să 
lucreze atât de târziu. 

M-am apropiat şi mai mult, şi am riscat să arunc 
încă o privire. În cameră se afla un bărbat. Uriaş, 
mai masiv decât Barney Sturlason, dar bătrân, 
bătrân; nemaiavând nici păr, nici barbă, chipul lui 
ar fi putut aparține mumiei lui Ramses. Era 
îmbrăcat într-o rasă de adept. Pe masă era deschisă 
o carte, dar el nu citea. Înfundaţi adânc în orbite, 
ochii îi priveau drept înainte, în timp ce mâna 1 se 
mişca pe pagină. Mi-am dat seama că era orb. 
Totuşi, cartea aceea nu era scrisă în alfabetul 
Braille. 

Luminile puteau fi cu aprindere automată sau 
ardeau pentru altcineva. 

Am trecut pe lângă uşă. 

Biroul lui Marmiadon se găsea la câțiva metri 
mai încolo. Sub numele şi rangul lui, pe plăcuţă 
scria: „Al Patrulea Asistent Clopotar”. Pentru 
numele lui Dumnezeu, nu putea fi clopotar... sau 
era? Uşa era încuiată. Ar fi trebuit să deschid 
încuietoarea sau să-i împing limba cu lama 
cuţitului. Oricum, era mai bine să aştept până voi 
rămâne singur. Intre timp, puteam să-mi vâr 
nasul... 

— Cine umblă acolo? 

M-am întors ca ars. Adeptul stătea pe hol, în faţa 
uşii bibliotecii. Se sprijinea într-un toiag pastoral; 
dar vocea îi vibra atât de crunt, încât nu credeam 
să aibă nevoie de sprijin. Mă cuprinse panica. 
Uitasem cât de puternic trebuie să fie un mag. 

— Cine eşti, străine? tună vocea de bas. 

Am încercat să-mi umezesc buzele uscate. 

— Domnule... luminăţia voastră... 

Ridică toiagul şi-l îndreptă spre mine. Pe el era 
gravat un simbol ioanin: o cârjă episcopală şi peste 
ea litera grecească Tau. Ştiam că acela nu era un 
simplu ciomag, ci o baghetă magică. 

— O ameninţare pluteşte în jurul tău, strigă 
adeptul. Te-am simţit prin întunericul ochilor mei. 
Spune, cine eşti? 

Mi-am atins cuțitul din buzunar şi pielea de 
vârcolac de sub cămaşă. Lucruri minore; dar când 
degetele mele veniră în contact cu ele, acestea se 
prefăcură în talismane. Îmi treziră voinţa şi 
rațiunea. M-am gândit câteva clipe. 

Avusesem până acum mai mult noroc decât aş fi 
sperat; nu mă oprise nimeni. Îmi propusesem să 
mă folosesc de orice situaţie favorabilă. Ei bine, 
acum era momentul. Afurisitul ăsta de bătrân, deşi 
înfricoşător, era totuşi un simplu muritor. Oricare 
i-ar fi fost puterile, n-avea să mă vadă aşa cum îl 
vedeam eu. 

Oricum, a trebuit să-mi dreg glasul o dată sau de 
două ori, şi tot mi s-a părut că vorbele mele au o 
tonalitate ciudată: 

— Rog... Rog pe luminăţia voastră să mă ierte. 
M-ai luat prin surprindere. Ar putea luminăția 
voastră să-mi spună... unde se află iniţiatul 
Marmiadon? 

Adeptul îşi lăsă toiagul în jos. Altfel, nu mai 
făcu nici o mişcare. Ochii morți îi erau aţintiţi 
asupra mea. Un lucru chiar mai rău decât dacă m- 
ar fi privit cu adevărat. 

— Ce treabă ai cu el? 

— Îmi pare rău, luminăţia voastră. Ceva secret 
şi urgent. După cum luminăția voastră a 
recunoscut, sunt un, ăăă, un mesager neobişnuit. 
Pot să vă spun că trebuie să iau legătura cu inițiatul 
Marmiadon în legătură cu, ăăă, necazurile de la 
compania „Nornwell". Se pare că este ceva mult 
mai important decât s-a crezut 

— Asta ştiu, mi-am dat seama chiar din 
momentul în care s-a întors. L-am chemat... Am 
aflat... destule. Este piatra care poate declanşa o 
avalanşă. 

Am avut sentimentul bizar că nu mi se adresa 
mie ci altcuiva. Oare de ce-l îngrijora şi pe el 
această problemă? Nu îndrăzneam să stau să 
chibzuiesc. 

— Luminăţia voastră va înţelege atunci de ce 
mă grăbesc şi nu pot să-mi calc jurământul de a 
păstra secretul chiar şi faţă de dumneavoastră. 
Dacă mi-aţi putea spune unde-i chilia lui 
Marmiadon... 

— Cel ce-a dat greş nu doarme cu fraţii lui. 
Pentru că a fost înfrânt, asupra lui a căzut mânia 
Purtătorului Luminii şi ispăşeşte în singurătate. Nu 
ai voie să-l cauţi până nu va fi purificat. Îmi 
porunci deodată: Răspunde-mi! De unde vii, cine 
te-a trimis, cum se face că prezenţa ta ţipă a 
pericol? 

— N... nici eu nu ştiu, am bălmăjit. 

— Nu eşti de-al nostru... 

— Ascultaţi, dacă luminăţia voastră... ar... dacă 
aţi vrea... Poate că a fost o neînțelegere. Aăă... 
superiorul meu mi-a ordonat să iau legătura cu 
Marmiadon. Cei de la intrare mi-au spus că l-aş 
putea găsi aici şi mi-au împrumutat o cheie pentru 
uşa de fier... 

Acea umilă propoziție fu cea mai glorioasă 
minciună gogonată pe care aş fi putut spera s-o 
spun vreodată. Gândiţi-vă la implicaţiile ei. Lăsați- 
le să se  ramifice. Extrapolaţi,  extrapolaţi, 
minunaţi-vă. 

— Dar cred că s-au înşelat. 

— Da. Fireşte că preoţilor din tagma de jos nu li 
s-a spus. Oricum... 

Magul căzu pe gânduri. 

— Dacă luminăţia voastră mi-ar spune unde să 
mă duc, pe cine să întreb, n-aş mai deranja-o. 

Se hotărî. 

— Secretariatul de noapte al stareţului, camera 
107. Întreabă de iniţiatul Şase-Hesathouba. Dintre 
cei care sunt de serviciu la această oră, doar lui 1- 
au fost relatate suficiente detali despre cazul 
Matuchek ca să te poată ajuta. 

Cazul Matuchek? 

Am îngăimat nişte mulţumiri şi am plecat 
aproape în fugă, simțind intens, până am ajuns la 
scări, acea privire oarbă. Înainte de a sări din nou 
peste poartă m-am oprit şi am început să tremur. 

Ştiam că n-am prea mult timp la dispoziţie. Se 
putea ca adeptul să fie senil, dar nu prea mult. Se 
mai putea ca el să piardă ceva timp gândindu-se la 
mine, înainte de a se decide să facă nişte 
investigaţii care să nu se limiteze doar la o 
convorbire cu fratele Hesathouba. Dacă doream să 
aflu ceva concret, trebuia să mă mişc repede. 

Totuşi, încotro să pornesc prin această clădire 
imensă şi lipsită de logică? Cum? Ce şanse aveam? 
Poate ar fi trebuit să recunosc că aventura era de-a 
dreptul donchişotească şi să mă duc la mine acasă. 

Nu! Atâta timp cât mai rămânea o speranţă, 
eram gata să lupt cu cele mai grozave mori de 
vânt. Mintea mi se puse în mişcare. Fără îndoială 
că atât etajele superioare cât şi subsolurile 
catedralei erau rezervate preoților de rang înalt. 
Dar religiile mistice străvechi desfăşuraseră sub 
pământ cele mai importante ritualuri. Nu aveam 
oare cele mai mari şanse să-l găsesc pe Marmiadon 
în cripte? 

Am simțit cum încep să rânjesc ironic. Precis că 
superiorii lui nu încercaseră să-i uşureze supliciul 
îndepărtându-i, prin vrajă, mirosul. Ăsta era un alt 
motiv din cauza cărua bănuiam că se află în 
subteran: ca să nu-i fie simțită duhoarea. 

Adică să nu i-o simtă oamenii. 

Am refăcut traseul până la parter. Apoi am 
continuat să cobor. Nu m-am întâlnit cu nimeni. 
Era trecut de miezul nopţii; probabil că acum mai 
acționau doar vrăjitorii. 

Am lăsat în urmă vreo două niveluri folosite în 
aparenţă drept spaţii de depozitare, administrative 
şi altele. La unul dintre ele, am zărit o soră spălând 
pe jos. Îndatorire? Ispăşire? Autoumilire? A fost 
singura persoană întâlnită. Ea nu mă văzu. 

Mai jos am dat peste o altă poartă cu lacăt. De 
partea cealaltă, scările deveneau mai abrupte, 
nemaifiind din beton ci din piatră, săpate în stratul 
de rocă. Pereţii erau reci şi umezi, iar aerul 
aşijderea. Iluminarea modernă nu mai exista. 
Singura lumină provenea de la lumânările plasate 
la distanţe egale, în sfeşnice de fier. Ceara se 
scurgea într-un jgheab amplasat dedesubt. Umbra 
mea se agita, distorsionată, în jurul lor. În sfârşit, 
nu mai auzeam liturghia. Şi totuşi, scările 
continuau să coboare, şi iar să coboare, până când, 
după o eternitate, se terminară. 

Am păşit într-o peşteră naturală. Făclu albăstrui 
amplasate din loc în loc reliefau stalactite şi 
stalagmite în întunericul dens şi agitat. Flăcările 
ardeau în Mâini ale Gloriei, acum neanimate, 

aşezate deasupra intrărilor în nişte tuneluri. Ştiam 
că ierarhia ioanină se folosise de toată influenţa sa 
ca să obțină dispense de la poliție pentru a-şi 
procura asemenea dispozitive. Oare erau destinate 
într-adevăr unor cercetări? Dintr-un tunel am auzit 
susurul unui râu subteran; din altul venea o lumină 
difuză, miros de tămâie şi o voce tremurătoare. 
Rugăciune, priveghi, invocare a supranaturalului, 
sau ce? Nu m-am oprit să cercetez. M-am 
dezbrăcat repede de haină, cămaşă, pantaloni, 
pantofi, şosete şi le-am ascuns în spatele unui 
bolovan.  Cuţitul l-am strecurat sub  şortul 
supraelastic. 

M-am transformat folosind lanterna şi încercând 
să nu las senzația cvasisexuală să pună prea mult 
stăpânire pe mine. In schimb, am încercat să-mi 
fixez în cortexul cerebral scopul pentru care 
venisem, să-mi folosesc simţurile animalice şi 
abilitățile pentru a-mi atinge ţelurile omeneşti. 

Am simţit o oarecare rezistenţă la transformare. 
Am avut nevoie, ca s-o termin, de un timp aproape 
dublu faţă de cel obişnuit. Fără îndoială, existau 
multe antivrăji în acest spaţiu. 

Probabil că n-aş fi reuşit să devin lup dacă n-aş 
fi avut cromozomii potriviţi; în afară de cazul că aş 
fi fost un taumaturg mult mai puternic. 

Oricum, eram iarăşi lup. 

Iluminarea slabă încetă să mai reprezinte un 
handicap. Lupii nu depind de ochii lor în aceeaşi 
măsură ca oamenii. Urechile, picioarele, limba, 
fiecare fir de păr de pe corp şi, mai presus de toate, 
nasul, recepţionau un flux de informaţii. Peştera nu 
mai era acum o groapă prin care bâjbâiam, ci un 
loc pe care-l înţelegeam. 

Şi... da, dintr-un tunel venea o adiere vagă, dar 
inconfundabilă, de duhoare. Abia stăpânindu-mi 
un lătrat de triumf, am pornit în direcția aceea. 

XXVII 


Tunelul era lung şi întortocheat şi se intersecta 
cu multe altele. Dacă nu aş fi avut simţul mirosului 
care să mă ghideze, m-aş fi rătăcit foarte repede. 
Lumina venea de la mâinile aşezate deasupra 
chiliilor săpate în stâncă la intervale mari. Toată 
lumea cunoştea faptul că orice candidat la iniţiere 
petrecea aici, singur, o zi şi o noapte, iar evlavioşii 
se întorceau şi ei din când în când. Sufletul avea, 
pare-se, de câştigat prin rugăciuni şi meditații în 
singurătate. Dar nu ştiam ce alte influenţe ţi se 
infiltrau atunci în subconștient. Anumite efluvii, 
aflate la limita percepției mele de lup, îmi făceau 
blana de pe gât să se zbârlească. 

După un timp, acestea au fost total acoperite de 
mirosul în căutarea căruia pornisem. Stomacul 
lupilor este mai rezistent decât cel al oamenilor, 
totuşi de-abia m-am stăpânit să nu vomit. Când în 
cele din urmă am ajuns la sursă, a trebuit să-mi ţin 
respirația. 

Strălucirea vagă, albăstruie, provenită de la 
mâna de deasupra intrării lumina doar parțial 
chilia. Marmiadon dormea pe o saltea de paie. 
Purta rasa ca să-i ţină de cald; era la fel de soioasă 
ca şi pielea lui. În rest, avea nişte pesmeţi, o 
gamelă cu apă, o cană, o Biblie ioanină şi o 
lumânare la lumina căreia să citească. Probabil că- 
şi părăsea chilia doar ca să meargă la latrină. Nu că 
ar fi fost mare diferenţă dacă nu se ducea acolo. 
Pfuu! 

M-am dat înapoi şi m-am transformat în om. 
Efluviile nu mă mai afectau atât de tare, mai ales 
după ce raţiunea prelua controlul. Fără îndoială că 
Marmiadon nici nu mai simţea duhoarea. 

Am intrat în chilie, m-am aplecat şi l-am 
zgâlțâit. Cu mâna liberă am scos cuțitul. 

— Ia scoală-te! 

Deschise ochii, mă văzu şi icni. Probabil că 
eram o prezenţă destul de amenințătoare cum 

stăteam acolo, fără pic de milă pe chip şi îmbrăcat 
într-un costum sumar negru. In lumina aceea 
cadaverică, arăta şi el destul de rău, având ochii 
înfundați în orbite. l-am acoperit gura cu mâna 
înainte să poată scoate vreun sunet Perii bărbii 
nerase îi erau ca nişte ţepi, carnea feţei moale ca o 
cocă. 

— Dacă faci gălăgie, i-am spus aspru, îți vărs 
matele. 

Făcu semn că a înţeles şi l-am eliberat. 

— D-d-domnul Matuchek, şopti, retrăgându-se 
din calea mea până ajunse la perete. 

Am încuviinţat. 

— Vreau să vorbesc cu tine. 

— Eu... cum... Pentru numele lui Dumnezeu, 
despre ce? 

— Despre cum să-mi aduc înapoi acasă fiica 
nevătămată. 

Marmiadon făcu prin aer semnul crucii şi 
închipui şi alte simboluri. 

— Eşti posedat? Reuşi să se uite la mine şi să-şi 
răspundă singur la întrebare: Nu. Pot să-mi dau 
seama... 

— Nu sunt nici subjugat de vreun demon, am 
mormăit, şi nici psihopat. Vorbeşte! 

— D-d-dar n-am ce să-ţi spun. Fiica dumitale? 
Ce s-a-ntâmplat? Nu ştiam că ai un copil. 

Chestia asta mă dezorientă. Nu minţea, n-ar fi 
putut, în starea în care se afla. 

— Cum aşa? am reuşit să îngaim. 

Se mai linişti, îşi căută ochelarii, şi-i puse pe 
nas, după care mă privi iar. 

— E purul adevăr, insistă. De ce-aş deţine 
informaţii despre familia dumitale? De ce-ar avea 
nevoie de ele oricine de-aici? 

— Deoarece v-aţi autodeclarat duşmanii mei, 
am spus furios. 

Clătină din cap: 

— Noi nu suntem duşmani ai omului. Cum am 
putea? Propovăduim Evanghelia dragostei. 

Am mârâit. Îşi cobori privirile. 

— Ei bine, bolborosi, suntem şi noi fiii lui 
Adam. Păcătuim şi noi, ca oricare alții. Recunosc 
că am fost furios când aţi făcut... scamatoria 
aceea... Împotriva acelor nevinovaţi... 

Am descris un arc cu cuțitul. 

— Lasă balivernele, Marmiadon. Singurul 
nevinovat din toată chestia asta nenorocită este o 
fetiță de trei ani, care a fost dusă cu forţa în infern. 

Rămase cu gura căscată. Ochii i se bulbucară. 

— Hai, scuipă tot ce ştii, am spus. 

Un timp, nu reuşi să articuleze nici un cuvânt. 
Apoi, absolut îngrozit: 

— Nu. Imposibil. Niciodată n-aş... niciodată... 

— Dar ceilalți preoţi? Care dintre ei? 

— Nici unul. Jur. Nu se poate! - I-am atins gâtul 
cu vârful cuțitului. Se cutremură. - Te rog, spune- 
mi ce s-a întâmplat. Vreau să te ajut. 

Am lăsat lama în jos, m-am aşezat, mi-am frecat 
gânditor bărbia şi m-am încruntat. 

— Uite ce e, l-am învinuit, ai făcut tot ce se 
putea ca să-mi tulburi traiul. Şi acum, când viaţa 
mea e distrusă, ce pot să cred? Dacă nu tu ești 
răspunzător, ar trebui să te străduieşti să mă 
convingi de asta. 

Iniţiatul înghiți în sec. 

— Eu... da, fireşte. N-am vrut nimic rău. Numai 
ceea ce făceaţi voi - ceea ce faceţi - este imoral. Vă 
osândiţi la chinurile iadului şi-i ajutaţi şi pe ceilalţi 
s-o facă. Biserica nu poate să rămână nepăsătoare 
la aşa ceva. Foarte mulţi preoţi ai ei sunt gata să se 
ofere voluntari pentru ca lucrul ăsta să nu se 
întâmple. 

— Treci peste predică, i-am poruncit. 

Nu voiam să-l las să se ambaleze; altfel nu l-aş 
mai fi putut domina. 

— Rezumă-te la evenimente. Ai fost trimis să 
instigi mulţimea. 

— Nu. Nu să... Ei bine, eram pe lista 
voluntarilor. Când s-a oferit prilejul, mi s-a 

îngăduit să merg. Dar nu ca să... să fac ce spui 
dumneata... ci să dau ajutor, sfaturi, sprijin moral... 
ŞI, da, ei bine, da - să-i apăr pe protestatari 
împotriva eventualelor vrăji... Nimic altceva! Voi 
aţi fost cei care au atacat. 

— Sigur, sigur. Noi am început prin a forma 
pichete şi, când chestia asta n-a mers, am încălcat 
teritoriul fabricii, ne-am dedat la vandalisme, am 
instituit blocada, am terorizat... Oh-oh. lar tu ai 
acționat numai ca un simplu cetăţean, astfel încât, 
atunci când ai dat greş, superiorii te-au compătimit 
şi deja te-au lăsat să te întorci la treburile 
cotidiene. 

— Ispăşesc doar pentru păcatul furiei, răspunse. 

Am simţit un fior pe şira spinării. Ajunsesem la 
un moment important. 

— Nu te afli tu aici, jos, doar pentru că te-ai 
supărat pe noi. Ce-ai făcut de fapt? 

Iarăşi îl cuprinse teama. Îşi ridică mâinile lipsite 
de vlagă. 

— Te rog. Nu pot să... Nu. 

Am apropiat din nou cuțitul de el. Închise ochii 
şi rosti repede: 

— În furia mea, atunci când v-aţi arătat atât de 
încăpăţânaţi, am aruncat blestemul asupra grupului 
vostru. Blestemul lui Mabon. Venerabilii mei 
superiori... Nu ştiu cum au aflat ce făcusem, dar 
adepții dispun de asemenea însuşiri... Când m-am 
întors, am fost confruntat cu păcatul meu. Mi-au 
spus că urmările ar putea fi grave. Nimic altceva. 
Nu mi-au spus deloc că... că s-a şi întâmplat ceva 
grav. Chiar s-a întâmplat? 

— Depinde. În ce constă blestemul? 

— Nu e o vrajă. Înţelegi diferenţa, nu-i aşa? O 
vrajă struneşte nişte forţe paranormale, folosind 
legile magiei  incantatorii.  Cheamă ființe 
nonumane sau... Are la bază acelaşi principiu ca 
folosirea unei arme, a unei unelte sau chemarea 
unui câine, domnule Matuchek. O rugăciune este 
altceva. Ea se adresează Celui de Sus sau 

slujitorilor Săi. Un blestem nu este decât o formulă 
prin care îi rogi pe Fi să, ăăă, să pedepsească pe 
cineva. Ei o fac numai când consideră că trebuie... 
doar Ei... 

— Recută-l! 

— Absit omen! (Fiecare lucru la locul lui). 
Pericolul! 

— Tocmai ai zis că nu-i nici o primejdie să-l 
rosteşti. 

— Nu înţelegi? Rugăciunile ioanine sunt diferite 
de cele petrine. Noi suntem noua mântuire, ne-au 
fost acordate cunoştinţe speciale şi favoruri divine. 
Cuvintele pe care le rostim au o putere a lor. Nu 
pot şti ce se va întâmpla dacă le rostesc, chiar şi 
fără intenție, în condiţii necontrolate, ca cele de 
aici. 

M-am gândit că era foarte probabil să aibă 
dreptate. În lumea antică, esența gnosticismului 
fusese căutarea puterii prin cunoştinţe ascunse, o 
putere ultimă asupra lui Dumnezeu însuşi. Fără 
îndoială că Marmiadon era sincer când nega că 
biserica lui revitalizase anume acest concept. Dar 
el nu ajunsese încă la statutul de adept; nu-i 
fuseseră dezvăluite şi ultimele secrete. M-am 
gândit, fără tragere de inimă, că nici nu prea avea 
şanse să ajungă la acel statut, deoarece în esenţă nu 
era băiat rău. 

Mintea mea făcu un salt. Hai să analizăm 
această idee, m-am gândit în răstimpul unei 
jumătăți de secundă. Hai să presupunem că 
fondatorii gnosticismului modern au realizat nişte 
descoperiri care le-au conferit capacități 
necunoscute înainte, iar asta i-a convins că pot 
exercita o influență directă asupra lui Dumnezeu. 
Hai să presupunem, mai departe, că au greşit - au 
fost înşelați - fiindcă, fiți atenți, noţiunea că 
muritorii pot să clintească Atotputernicia este 
iraţională. La ce concluzie ne duc aceste ipoteze? 
La aceasta: fie că ei ştiau sau nu, binecuvântările şi 

blestemele ioaninilor nu erau de fapt rugăciuni, ci 
vrăji deosebit de subtile şi puternice. 

— Pot să-ţi arăt textul, spuse Marmiadon. Poţi 
să-l citeşti singur. Nu se află printre capitolele 
interzise. 

— Okay, am aprobat. 

Aprinse lumânarea şi deschise cartea. Mai 
văzusem Biblii ioanine, dar niciodată nu mă 
învrednicisem să citesc una până la capăt. 
Înlocuiseră Vechiul Testament cu ceva pe care 
chiar un om de treabă ca mine îl considera o 
blasfemie, şi după multe dintre capitolele standard 
ale celui Nou, adăugaseră o mulţime de apocrife, 
plus alte chestii a căror origine nu putuse fi 
identificată de savanţi reputați. 

Degetul tremurător al lui Marmiadon atinse un 
pasaj din ultima categorie de texte. Mi-am încordat 
privirile, încercând să desluşesc scrisul mărunt. 
Variantei în greacă îi era alăturată o traducere în 
engleză, care în acelaşi timp încerca să dea sens 
unui sir de cuvinte pe care le auzisem cântate în 
cor. 

Sfânt, sfânt, sfânt. În numele celor şapte 
trăsnete. O, Mabon al dreptăţii, mult preamăritule, 
înger al Duhului, carele veghezi asupra celor 
năpăstuiți de mânie şi asupra tainei 
neindurătorului infern, vino în ajutorul meu, 
aruncă părerea de rău peste cei ce rău mi-au 
făcut, ca să afle ei remuşcarea si să nu le mai 
tulbure pe slugile adevărului celui ascuns şi ale 
Împărăției ce va să vină. Prin aste cuvinte fii tu 
chemat,  Heliphomar Mabon  Saruth  Gefutha 
Enunnas Sacinos. Amin. Amin. Amin. 

Am închis cartea. 

— Nu dau doi bani pe soiul ăsta de invocaţii, 
am spus tărăgănat. 

— Oh, dumneata poţi s-o reciţi cu glas tare, se 
repezi Marmiadon. De fapt, orice credincios de 
rând poate s-o facă fără să primească vreun 
răspuns. Dar eu sunt clopotar. Un invocator, cum 

ai spune dumneata. Nu prea mare în grad sau prea 
talentat; oricum, am dobândit o anumită dibăcie. 

— Deci a-şşşa! Cumplita explicaţie căzuse 
asupra mea ca un trăsnet. Meseria ta e să chemi şi 
să controlezi demonii. 

— Nu demonii. Nu, nu, nu. De cele mai multe 
ori e vorba de fiinţe paranormale obişnuite. Şi, din 
când în când, câte un înger nesemnificativ. 

— Vrei să zici o făptură care-ţi spune că-i înger. 

— Dar asta şi este! 

— Nu contează. Vasăzică, s-a întâmplat. Tu zici 
că te-ai supărat şi că ai rostit acel blestem, o rugă 
neagră, împotriva noastră. Eu zic însă că, voit sau 
nu, ai făcut o vrajă. Din moment ce detectoarele n- 
au înregistrat nimic, trebuie să fie un soi de vrajă 
necunoscută ştiinţei. O chemare adresată cuiva din 
afara acestui univers. Ei bine, se pare că voi, 
ioaninii, aţi descoperit calea către o altă lume. 
Majoritatea dintre voi crede că acea lume este 
Paradisul. Eu am convingerea că sunteţi traşi pe 
sfoară: de fapt este infernul. 

— Nu, gemu el. 

— Nu uita, am toate motivele s-o cred. Acolo a 
fost dus copilul meu. 

— Nu se poate! 

— Demonul a răspuns chemării tale. S-a 
întâmplat că, dintre toţi angajaţii aflaţi acolo, 
numai eu şi soția mea aveam locuinţa expusă 
acțiunii lui în acea noapte. Deci răzbunarea a 
acționat asupra noastră. 

Marmiadon îşi îndreptă umerii firavi. 

— Domnule, nu neg că fetiţa dumitale lipseşte. 
Dar dacă a fost luată... ca un rezultat neintenţionat 
al acţiunii mele... ei bine, nu ai de ce te teme. 

— Când ea e în infern? Chiar presupunând că 
reuşesc s-o aduc îndată înapoi, ce i s-a întâmplat ei 
în acel loc? 

— Nu, serios, nu fi speriat. Marmiadon îndrăzni 
să-mi mângâie mâna încleştată pe mânerul 
cuțitului. Dacă se află în iad, operaţiile de salvare 

vor implica faze temporale. Înţelegi ce vreau să 
spun? Eu nu mă prea pricep la asemenea 
probleme, dar adepţii noştri, da, iar o parte din 
descoperirile lor li se comunică şi inițiaţilor, 
începând cu cei de gradul patru. Aspectele 
matematice sunt mai presus de înţelegerea mea. 
Dar, din câte-mi amintesc, universul infernului are 
o geometrie a spațiu-timpului complexă şi 
deosebită. Va fi uşor s-o recuperezi pe fuca 
dumitale din exact momentul în care a intrat acolo, 
ca şi din oricare alt moment. 

Arma îmi căzu din mână. Capul îmi bubuia 
îngrozitor. 

— Să fie adevărat? 

— Da. Ți-am spus mai mult decât îmi este 
îngăduit din punct de vedere canonic... 

Mi-am acoperit faţa. Lacrimile îmi curgeau 
printre degete. 

— ... dar vreau să te ajut, domnule Matuchek. 
Mă căiesc pentru furia mea. 

Ridicându-mi privirile, am văzut că plângea şi 
el. 

Abia după un timp am fost în stare să ne 
întoarcem la ale noastre. 

— Bineînţeles, nu trebuie să te induc în eroare, 
declară el. Când am spus că vei putea să intri în iad 
în indiferent ce moment al timpului, n-am înţeles 
prin asta că va fi uşor. Într-adevăr, e un lucru 
neînchipuit de dificil pentru oricine, cu excepția 
înalților noştri adepţi. Nu există în zilele noastre 
geometri înzestrați cu geniul necesar ca să-şi 
găsească singuri drumul prin acele dimensiuni. 
Totuşi, din fericire, acum nu e vorba de aşa ceva. 
Am vrut să te îmbărbătez îndeajuns încât să 
înţelegi care e adevărata noastră problemă. Se prea 
poate ca fiica dumitale să fi fost răpită ca urmare a 
blestemului meu. Asta ar explica de ce superiorii 
mei sunt atât de nemulţumiţi de mine. Dar dacă aşa 
stau lucrurile, atunci ea este în grija îngerilor. 

— Dovedeşte-o, l-am provocat. 

— Pot să încerc. Iarăşi încalc regulile, mai cu 
seamă acum, când mă aflu în penitenţă, iar pe de 
altă parte dumneata eşti un necredincios. Totuşi, 
pot să încerc să chem un înger. Îmi zâmbi timid. 
Cine ştie? Dacă te căieşti, fiica ţi-ar putea fi 
returnată imediat. Un om cu talentele şi energia 
dumitale ar fi un convertit minunat. Fără îndoială 
că, de la bun început, Dumnezeu a urmărit tocmai 
acest scop. 

Nu-mi plăcea ideea unei Chemări. De fapt, eram 
înspăimântat de ea. Marmiadon n-avea decât să 
creadă că arătarea care ar apărea venea din rai - eu 
însă nu. Dar eram pregătit ca în această călătorie să 
fac faţă unor lucruri mult mai rele decât diavolii. 

— Încearcă. 

Deschise Biblia la un alt pasaj, pe care nu l-am 
recunoscut. Îngenunchind, începu să cânte; o 
alternare de tonuri înalte şi joase, care mă călca pe 
nervi. 

Prin tunel trecu un curent de aer. Luminile nu se 
stinseră, dar peste ochi mi se aşeză o ceață, care 
se-ndesea cu fiecare secundă, ca şi cum aş fi murit, 
până când am rămas singur într-un întuneric 
şuierător. lar noaptea era infinită şi eternă; frica mă 
părăsi, dar în locul ei apăru acea deznădejde 
absolută de care mi-am amintit imediat. Totuşi, 
niciodată nu mai cunoscusem o asemenea suferință 
- nici în cele trei ocazii precedente, nici când 
Valeria fusese răpită, nici când murise mama - 
pentru că acum ajunsesem cu adevărat la stingerea 
ultimei speranţe şi la zădărnicia absolută a tuturor 
lucrurilor; dragostea, bucuria, onoarea erau mai 
puţin decât scrum, nu existaseră niciodată, iar eu 
eram pustiu precum unica existenţă dintr-o creaţie 
pustie. 

Departe, foarte departe, se aprinse o lumină. 
Venea către mine; o scânteie, o stea, un soare. M- 
am uitat la masca imensă a unui chip, la ochii 
lipsiți de viaţă; iar un glas măsurat reverberă în 
mine: 

„Ora a sosit. In ciuda afreetului, a salamandrei, 
a incubusului şi a muritorului, destinul tău a 
supravieţuit, Steven. Nu astea au fost voința sau 
planul meu. Am prevăzut că te vei număra printre 
cei mai pătimaşi adversari ai mei în acest ciclu al 
lumii şi că pericolul pe care îl reprezinţi ar putea 
nărui cea mai nouă mare încercare a mea. Dar nu 
ştiam ce te va face să te opui lucrării mele - 
Chemarea idioată a unui prost sau supunerea 
oarbă a altuia. Acum vei căuta să asaltezi propria 
mea lume. Teme-te, Steven. S-ar putea să nu te 
ating eu însumi, dar am agenţi mult mai puternici 
decât cei pe care i-am trimis până acum. Dacă o 
să mi te mai iîmpotriveşti, te vei îndrepta spre 
propria pieire. Întoarce-te acasă; acceptă-ţi cu 
umilință pierderea, cum i se potriveşte unui fiu al 
lui Adam; procreează alţi copii, nu te mai 
amesteca în treburi publice, vezi-ţi de ale tale. 
Atunci vei avea bucurii, bogății şi succese din 
abundență, şi zilele tale pe pământ vor fi 
nenumărate. Dar asta numai dacă faci pace cu 
mine. Dacă nu, vei fi doborât, şi la fel se va 
întâmpla şi cu cei la care ţii. Teme-te de mine." 

Imaginea, sunetul, orbirea luară sfârşit. M-am 
clătinat, ud de o transpiraţie urât mirositoare şi l- 
am privit prosteşte pe Marmiadon la lumina 
lumânării. El exulta şi-şi freca mâinile. Abia 
izbuteam să-l înţeleg. 

— Aşa! N-am avut dreptate? Nu eşti mulţumit? 
N-a fost minunat? În locul dumitale, aş cădea în 
genunchi, proslăvindu-l pe Dumnezeu pentru 
bunătatea Lui. 

— Ce? am reuşit eu să îngaim. 

— Îngerul, îngerul! 

M-am scuturat, ca şi cum aş fi ieşit din nişte ape 
învolburate, de unde abia scăpasem de la înec. 
Inima îmi era încă pustie. Lumea părea îndepărtată 
şi fragilă. Creierul îmi funcţiona mecanic. Mi-am 
forţat buzele să se mişte: 

— Probabil că fiecare a văzut o altă înfăţişare a 
făpturii. Tu ce-ai descoperit? 

— Capul încoronat, aripile strălucitoare, 
croncăni el. Copila dumitale e teafără. Îţi va fi 
înapoiată atunci când căința dumitale va fi deplină. 
Și întrucât în viaţa ei de muritoare s-a aflat printre 
cei binecuvântaţi, va deveni o sfântă a adevăratei 
biserici. 

Ei bine - îmi trecu prin minte - fără îndoială că 
nu-i prima oară când Duşmanul îşi face unelte din 
oamenii care cred că-l slujesc pe Dumnezeu. Ce 
spunea Jonathan Edwards, întors în vechea New 
England? „Podelele iadului sunt aşternute cu 
craniile copiilor nebotezaţi.” Cine era cu adevărat 
acel Iehova pe care-l invoca? 

—  Dumneata ce-ai văzut? mă întrebă 
Marmiadon. 

Poate că 1-aş fi relatat revelaţia mea, sau poate 
că nu. Probabil că nu; la ce i-ar fi folosit? Dar 
atenția ne fu atrasă de nişte zgomote - paşi care se 
apropiau, cuvintele cuiva: 

— Dar dacă n-a fost aici? 

— O să aşteptăm câteva ceasuri. 

— În aceste veşminte subţiri? 

— Ne aflăm în slujba Domnului, frate. 

M-am încordat. Veneau doi oameni; zgomotul 
sandalelor arăta că erau călugări; masivi, după cum 
le răsunau paşii pe piatră. Probabil că adeptul pe 
care-l întâlnisem sus devenise suspicios; sau 
invocarea lui Marmiadon, inclusiv efectele ei, se 
înregistraseră şi în alte părți; ori şi una, şi alta. 
Dacă mă prindeau - fusesem avertizat ce mă 
aştepta. lar până ajungeam acasă cu informaţiile 
care ar fi putut ajuta la salvarea lui Val, viaţa mea 
era nepreţuită. 

Am acționat prompt lanterna. Marmiadon 
începu să  scrâşnească atunci când m-am 
transformat. Era bine că mă grăbeam. Fiind lup, cu 
porniri de lup, dacă aş fi avut timp i-aş fi sfâşiat 

gâtul pentru ceea ce făcuse. Aşa însă am ieşit din 
celulă printr-un salt lung. 

Din cauza semiîntunericului, cei doi călugări nu 
mă văzură până am ajuns aproape de ei. Erau nişte 
tipi solizi. Unul avea un ciomag, iar celălalt o armă 
automată, de calibrul patruzeci şi cinci. M-am 
repezit printre picioarele celui din urmă, 
răsturnându-i. Amicul lui îmi aplică o lovitură în 
coaste, cu ciomagul! 

Durerea îmi încetini, un moment, mişcările. 
Probabil îmi fusese rupt un os. Dar acesta se refăcu 
la iuţeală - condiție de vârcolac! - şi am alergat 
mai departe. Pistolul lătră. Gloanţele ţiuiră pe 
lângă mine. Dacă induseseră şi gloanţe din argint, 
mă puteau opri. Trebuia să mă grăbesc. 

Am fugit pe scări în sus. l-am pierdut pe preoţi. 
Dar undeva începu să sune o alarmă, clopote ce se 
intercalau cu imnul. Oare urmăritorii aveau la ei 
un glob walkie-talkie? Fabricat la „Nornwell"? 

M-am năpustit în holul de la parter. Trebuia să 
existe şi alte ieşiri în afară de uşa principală, dar 
nu ştiam unde. Un lup poate circula la fel de rapid 
ca şi veştile proaste. Mă şi aflam în spatele 
perdelei care masca vestiarul corului, înainte ca 
vreun ioanin din tura de noapte să scoată capul pe 
uşa unui birou sau vreun călugăr somnoros să 
sosească din altă zonă. 

Catedrala clocotea. Am întredeschis uşa spre 
naos ca să arunc o privire. Cântecul continua. Dar 
prin naos alergau oameni, strigând. Mai expeditivi, 
doi dintre ei închideau uşile spre vestibul. Nu mai 
aveam cum să ies. 

Pe coridor am auzit tropote de paşi. loaninii nu 
ştiau exact încotro fugisem şi oricum erau derutaţi 
de toată această criză neașteptată. In orice caz, 
aveam foarte puţin timp la dispoziţie până se va fi 
gândit cineva să verifice şi aici. 

Prin minte îmi trecu o posibilă tactică. Nu m-am 
gândit la logica ei, deoarece un lup nu este dotat 
pentru aşa ceva. Încrezându-mă în instinct, am 


217 


apăsat cu laba pe butonul lanternei. Luminile 
albastre de la intrări nu mi-au împiedicat revenirea 
la forma umană. Năpustindu-mă înapoi în vestiar, 
am înşfăcat un stihar. Îmi venea aproape până la 
glezne. Aveam picioarele goale, dar poate că 
nimeni nu va observa. 

Urcând, în timp record, în balconul corului, m- 
am oprit la intrarea boltită şi am studiat situația. 
Bărbaţii şi femeile erau grupaţi în conformitate cu 
tonalitatea glasului. Fiecare avea în mână o carte 
de imnuri. Pe o masă se aflau cărți de rezervă. De 
aici, priveliştea spre altar şi spre cupolă îți tăia 
răsuflarea. Dar eu nu aveam nici o răsuflare de 
risipit. Mi-am ales din priviri locul unde să ajung, 
am luat o carte şi am păşit într-acolo, solemn. 

În condiţii normale, nu aş fi reuşit. Dar acele 
condiții nefiind normale, oamenii din cor erau 
agitați, atenția fiindu-le  întruna atrasă de 
vânzoleala de la parter. Cântecul se abătea tot 
timpul de la linia muzicală. 

M-am postat în marginea zonei baritonilor şi am 
deschis cartea la aceeaşi pagină ca şi vecinul meu. 

Mephnounos Cherniath Avoura Maridon Elison, 
cânta el. Ar fi fost bine să încerc să scot sunete 
similare. Problema era că nu participasem la 
repetițiile care se organizau pentru laici. Nici 
măcar nu puteam să pronunţ acele cuvinte, d-apoi 
să mai şi păstrez melodia. 

Vecinul mă privi. Era un preot corpolent, după 
toate aparențele genul de lingău. Probabil se 
gândea că n-ar trebui să mai stau mult prin 
preajmă cu toţi dinţii în gură. l-am zâmbit umil. 

Thatis Etelelam Tetheo Abocia Rusar? intonă el 
ostentativ, mai departe. 

Am ales prima melodie venită în minte şi care 
avea oarece asemănare cu cea intonată de el. 
Stâlcind-o atât cât îndrăzneam, mi-am studiat 
cartea şi am început: 


Inainte de-a muri, un matroz zicea... 

Și Zău, nu ştiu dacă bastardul minţea... 


In contrapunctul general, care se suprapunea 
zarvei de jos, treaba merse. Clericul îşi luă ochiu de 
la mine. El o ţinea mai departe cu imnul, iar eu cu 
Marea timonă roşie. 

Sper să fiu iertat şi pentru celelalte improvizații 
la care a trebuit să recurg în următoarea oră. Am 
presupus că un laic nu stârnea bănuieli dacă 
rămânea o oră să cânte. Intre timp, numai ochi şi 
urechi, îi urmăream pe cei care mă căutau. Pentru 
prima dată, mărimea şi complexitatea catedralei 
lucrau în avantajul meu; aş fi putut fi oriunde. Fără 
îndoială că pentru căutare se foloseau vrăji; dar 
magicienii nu dispuneau de prea multe indicii, în 
afara celor furnizate de Marmiadon. lar eu 
beneficiam de toate protecțiile pe care Ginny - una 
dintre cele mai bune vrăjitoare din Ghildă - mi le 
putuse asigura înainte de plecare. Depistarea şi 
identificarea mea nu erau deloc nişte lucruri 
simple, nici măcar pentru făpturile pe care le-ar fi 
putut chema adepţii cei mai avansați. 

Dar nici să rezist prea mult nu puteam. Dacă nu 
dispăream repede, aveam să fiu mort sau şi mai 
rău. O parte din mine însă aştepta cu bucurie acel 
moment. Vedeţi voi, pericolul şi concentrarea, ca 
să-l înfrunt, a tuturor resurselor pe care le aveam 
şterseseră disperarea pe care o încercasem în 
cripte, întâlnind iadul. Fram viu, asta conta, şi 
hotărât să fac tot ce se putea ca să ucid orice-ar fi 
fost între mine şi iubitele mele! 

După un timp, intrarea principală fu redeschisă, 
dar era păzită de călugări. Mi-am întocmit un plan 
ca să-i evit. După ce am părăsit corul şi m-am 
dezbrăcat, m-am transformat în lup. Coridorul 
nordic era iarăşi pustiu, spre norocul ioaninilor pe 
care i-aş fi putut întâlni. Fără nici o îndoială, 
postaseră paznici la fiecare ieşire, şi acum mă 
vânau metodic. Am mers mai departe, în linişte, 
fără grabă, atenția nemaifiindu-mi distrasă de 

atmosfera religioasă. Simţurile de lup mă ajutară 
să mă feresc de patrule în timp ce căutam o 
fereastră. 

La nivelurile de jos, acestea se găseau în camere 
ocupate sau ale căror uşi erau încuiate. A trebuit să 
mă duc la etajul şase - unde miasma răului era 
aproape insuportabilă - înainte de a găsi o fereastră 
pe un coridor. Mi-a trebuit multă dârzenie sau 
disperare ca să mă arunc de acolo. Durerea pe care 
am simţit-o când geamul s-a spart şi m-a tăiat nici 
nu se putea compara cu aceea simțită când m-am 
zdrobit de betonul de dedesubt 

Dar eram licantrop. Rănile suferite nici nu-mi 
erau fatale, nici nu aveau urmări permanente. 
Mormanul roşu de carne care devenisem începu să 
tremure, se adună - şi am redevenit întreg. Foarte 
mult sânge era împrăştiat în jur; nu-l mai puteam 
recupera, aşa că mă simţeam niţel slăbit şi ameţit; 
dar o masă bună avea să rezolve problema. 

Deasupra capului meu, stelele încă străluceau. 
Vizibilitatea nu era prea bună. Dar mă îndoiam că 
portarilor de la ieşirile exterioare li se comunicase 
mare lucru. Ierarhia prefera, probabil, să-şi 
muşamalizeze, pe cât posibil, necazurile. Mi-am 
sfâşiat cu dinții rămăşiţele costumului, mi-am 
ascuns lanterna în coamă cât de bine am putut şi 
am pornit spre aceeaşi poartă pe unde intrasem. 

— Ia te uită! Hei, cuţu-cuţu, spuse tânărul meu 
prieten. De unde-ai apărut? 

L-am lăsat să-mi scarpine urechile, apoi am 
plecat. 

În întunecatul oraş Siloam, am mai comis încă o 
fărădelege, spărgând fereastra din spate a unei 
băcănii. Mai târziu, puteam să-l răsplătesc anonim 
pe proprietar. După cele câteva kilograme de şuncă 
pe care le-am găsit şi le-am mâncat, aveam acum 
nevoie de un mijloc de transport, iar dacă m-aş fi 
transformat în om aş fi fost lefter şi gol puşcă. L- 
am sunat pe Barney. 

— Vino şi ia-mă. Mă vei găsi sub formă de lup 
într-unui dintre următoarele locuri... 

I-am indicat câteva variante, pentru cazul că aş 
fi fost urmărit şi dincolo de hotarele catedralei. 

— Ce s-a întâmplat cu mătura mea? mă întrebă 
el. 

— A trebuit s-o las în parcare. Poţi s-o revendici 
mâine. 

— Abia aştept să-ţi aud povestea. 

— Fi bine, pot să-ţi spun că a fost o noapte de 
pomină. 

XXVII 


După ce m-am furişat înapoi în casă, i-am 
povestit în amănunt lui Ginny tot ce se întâmplase. 
Eram mort de oboseală dar ea insistă să afle 
imediat totul. Întrebările ei smulseră de la mine 
până şi cel mai mic detaliu, incluzând multe 
lucruri care-mi scăpaseră sau cărora acolo nu le 
dădusem prea multă importanță. Când îmi prepară 
micul dejun şi-mi îngădui să mă odihnesc, deja 
răsărise soarele. Am dormit douăzeci şi patru de 
ore, făcând doar nişte pauze scurte ca să mă 
hrănesc şi să privesc în jur somnoros. 

Ginny îi explică omului de la FBI această 
comportare a mea drept rezultatul extenuării 
nervoase, ceea ce nu era prea departe de adevăr. 
De asemenea, îi convinse pe el şi pe superiorul său 
direct (Cuţit Sclipitor se dusese la Washington) că, 
dacă doreau să păstreze secretul în jurul problemei, 
ar fi fost mai bine să nu ne ţină izolaţi. Vecinii 
noştri mirosiseră deja că nu era ceva în regulă. Și 
ei mai puteau rămâne liniștiți pentru un timp, dar 
cu prietenii noştri apropiaţi şi colegii de muncă 
lucrul era mai greu. Dacă începeau să-şi facă griji, 
puteau să exercite mult mai multe presiuni prin 
vrăjitorie decât oricare persoană de rând. 

Consecința fu că l-am prezentat pe ofiţer în chip 
de oaspete. Când doamna Delacorte veni pe la noi 
să împrumute o mână de pucioasă, îl dădurăm 
drept vărul meu Lois şi-i spuserăm vecinei că o 
trimisesem pe Val la nişte prieteni în afara 
oraşului, până se termina ancheta asupra spargerii. 
Nu suna cu mult mai convingător decât un 
paragraf din pagina interioară a unui cotidian, dar 
mie mi se îngădui să mă duc la serviciu, şi lui 
Ginny să facă aprovizionarea. Ni se lăsă un număr 
la care să sunăm dacă primeam vreo cerere de 
răscumpărare. Nu ni se spuse nimic despre 
oamenii care ne urmăreau. Erau profesionişti; fără 
talentele noastre deosebite, nici nu i-am fi observat 

Prin urmare, în a treia dimineaţă m-am dus la 
„Nornwell". Barney fu încântat. Îmi găsi o treabă 
pe care s-o pot face în biroul meu, fără să fiu 
deranjat - mai degrabă m-am prefăcut că lucrez, în 
timp ce măsuram camera în lung şi în lat; am 
fumat țigară de la țigară, până când limba mi-a 
devenit aspră, şi am băut cafea până când am 
simţit-o gâlgâindu-mi în urechi - în aşteptarea 
conferinţei de după-amiază cu nişte oameni de 
afaceri din afară. Ştiam, de fapt, despre ce va fi 
vorba la acea conferinţă. Când bâzâi interfonul şi 
am fost rugat să merg acolo, aproape m-am lovit la 
cap grăbindu-mă să ajung, până să-mi aduc aminte 
că trebuie să merg liniştit şi să-i salut pe cei pe 
care-l întâlneam. 

Sala de conferinţe era la etaj. Descântecul rostit 
între pereţii ei împotriva spionajului industrial 
acționa la fel de bine şi împotriva supravegherii 
oficiale. Barney stătea în capul mesei, masiv, cu 
gulerul descheiat şi cu un trabuc în colţul gurii. 
Echipa pe care-o convocase era formată doar din 
unsprezece persoane, ca să ne asigurăm că nu 
adăpostim nici un Iuda. În afară de Barney, îi 
cunoşteam bine pe trei dintre aceştia - Griswold, 
Hardy, Janice Wenzel - iar pe un al patrulea doar 
puţin: doctorul Nobu, un metafizician pe care-l 
consultam din când în când. Ceilalţi îmi erau 
străini. Unul se dovedi un amiral în rezervă, Hugh 
Charles, care se specializase în operaţiuni de 
contraspionaj; altul - un matematician pe nume 
Falkenberg; al treilea era pastorul Karlslund de la 
biserica lui Barney. Păreau cu toții extenuaţi. Până 
la această oră munciseră ca nişte sclavi. 

Ceilalţi doi arătau odihniţi şi nu se remarcau 
prin nimic, cu excepția faptului că unul dintre ei 
avea o mare servietă cu mostre, pe care o pusese 
pe masă. 

Înainte de a le face cunoscute numele, Bamey 
schiță o pasă şi rosti o frază. 


223 


— Okay, spuse el apoi, câmpul de securitate a 
fost restabilit la puterea maximă. Veniţi şi 
alăturaţi-vă Sabatului. Îmi zâmbi: 

Steve, aş dori să ţi-i prezint pe domnul Smith şi 
domnul Brown, reprezentanţii companiei a cărei 
propunere o discutăm astăzi. 

Siluetele lor deveniră vagi, apoi fumurii, după 
care se reconturară sub forma cea adevărată când 
simularea dispăru. Părul lui Ginny strălucea 
purpuriu în lumina venind dinspre ferestre. 
Doctorul Ashman deschise servieta. Svartalf ţâşni 
afară, sănătos, mare, negru şi arogant ca 
întotdeauna. Îşi întinse muşchii înţepeniţi. 

— Mi-a-a-a-uu, se stropşi la noi. 

Pastorul întinse către motan o mână 
înțelegătoare. N-am avut timp să-l avertizez. 
Noroc că Ashman obişnuia să poarte la el 
pansamente oriunde se ducea. Svartalf se aşeză 
lângă Ginny şi începu să se spele. 

— Cum aţi reuşit? întrebă, cu interes 
profesional, amiralul. 

Ginny ridică din umeri. 

— Simplu. Ştiţi, Barney a păstrat legătura cu 
doctorul Ashman şi au aranjat ca el să-şi anuleze 
toate consultaţiile din zilele următoare. A mers 
apoi la spitalul veterinar şi l-a luat pe Svartalf care, 
dacă trebuie, poate să stea liniştit într-o servietă. 
Verificasem că doctorul n-avea nici o „coadă" pe 
urmele lui. (Svartalf şi-o mişcă, îngâmfat, pe-a sa.) 
Intre timp, eu m-am dus în centrul oraşului. La 
„Perlman's" se desfăşura o licitaţie. Era locul cel 
mai potrivit ca să mă volatilizez; cine-ar fi 
observat acolo puţină magie neagră? Schimbându- 
mi înfăţişarea, m-am întâlnit cu doctorul Ashman 
şi l-am transformat şi pe el. (Svartalf îi aruncă 
acestuia o privire speculativă.) După care am venit 
împreună aici. Barney ştia exact când trebuie să 
sosim, şi a diminuat suficient de mult puterea 
câmpului de protecție încât să nu ne simtă 
deghizarea. 

Îşi deschise poşeta, asupra căreia nu trebuise să 
acționeze prea mult ca să arate ca o servietă, 
scoase  oglinjoara şi-şi examină chipul. Cu 
machiajul acela şi cu rochia ei modestă, nu prea 
arăta a vrăjitoare de cel mai înalt rang, dar asta 
doar până observai ce mai adusese cu ea. 

— Hai la treabă, spuse Barney. Am şi pus 
echipa la curent cu descoperirile tale, Steve. Din 
punct de vedere strict ştiinţific, indiciile culese de 
tine, adăugate la ce se strânsese deja, au fost o 
adevărată bombă. Lucrând împreună, câțiva dintre 
angajaţii noştri au ajuns la unele concluzii care ar 
trebui să se dovedească revoluţionare. Făcu o 
pauză. Dar să începem cu debandada politică în 
care ne găsim. 

— Sau cu cea religioasă, spuse Janice Wenzel. 

— În acest caz, continuă pastorul Karlslund, mă 
îndoiesc că există vreo diferenţă clară între ele. 

Era un bărbat masiv, blond, cu înfăţişare de 
cărturar. 

— Numai dacă biserica ioanină are într-adevăr 
origini diabolice..., se strâmbă Griswold. Nu-mi 
place să cred aşa ceva. E drept că nu sunt de acord 
cu dogmele lor, dar să pretinzi că acestea provin 
nu dintr-o eroare, ci de la diavol, mi se pare o 
exagerare. Eşti sigur, domnule Matuchek, că într- 
adevăr te-ai întâlnit cu Necuratul? 

— Dacă nu cu el, atunci cu vreunul dintre 
slujitorii săi sus-puşi, am spus. Sau, dacă preferi, 
cu unul dintre cei mai josnici. Și n-a fost pentru 
prima dată. Viziunile şi experienţele mele 
anterioare au căpătat acum înţeles. 

— Stai puţin, te aflai într-o stare de stres. O 
halucinație ar fi fost absolut explicabilă... ba chiar 
de aşteptat. 

— Dacă 1oaninii n-au nimic de ascuns, interveni 
soția mea, atunci de ce păstrează tăcerea asupra 
celor întâmplate? De vreme ce cunosc identitatea 
lui Steve, ar fi avut destul timp să ia legătura cu el 
sau să depună un protest oficial. Însă nici n-au 


225 


crâcnit. Omul lui Barney, trimis să recupereze 
coada de mătură, a luat-o de unde era parcată fără 
să 1 se pună nici o întrebare. Eu cred că nu vor să 
rişte o anchetă. 

— S-ar putea să încerce să vă returneze fiica 
folosind contactele lor paranormale, sugeră, fără 
convingere, Hardy. 

Amiralul Charles fornăi: 

— Nici o speranţă! Nu mă îndoiesc că Necuratul 
ar dori să anuleze întregul episod. Dar cum? 
Dumneavoastră spuneţi, domnule Matuchek, că vă 
poate restitui fetița chiar de la momentul în care ea 
a intrat în infern - un lucru de-a dreptul uluitor. 
Dar în orice caz nu pot să-mi imaginez că e în 
stare să schimbe trecutul, zilele trăite de noi fără 
ea, lucrurile pe care le-am aflat ca urmare a răpirii. 

— Tăcerea noastră ar putea constitui 
răscumpărarea ei, interveni Hardy. 

— Cine s-ar simți legat de un astfel de târg? 
replică amiralul. Karlslund adăugă: 

— Oricum, cu diavolii nu se pot face contracte. 
Un contract implică o înțelegere, o intenție de a 
respecta termenii conveniți. Fiind incapabil de 
onestitate, un diavol nu este capabil nici să 
înțeleagă că oamenii n-ar încerca să-l înșele. 

— Deci, spuse Charles, nu numai că n-ar câştiga 
nimic dac-ar elibera-o, ci ar şi pierde valoarea pe 
care o dețin cât ea e ostatică. 

Ashman observă cu părere de rău: 

— A şi reuşit să divizeze forțele binelui. Am 
impresia că această întrunire sfidează guvernul, că 
este, de fapt, o conspirație. Oare facem un lucru 
înțelept? 

— Vrei să spui că ar trebui să ne destăinuim 
Unchiului Sam şi să avem încredere că el va 
rezolva totul? 

Durerea pe care-o simțeam accentuă dezgustul. 

— De ce resurse dispunem noi în comparație cu 
statul? întrebă Ashman. Ce drept avem să 

ascundem informaţiile pe care le-ai adunat? Sunt 
vitale pentru bunăstarea întregii societăţi. 

— Lasă-mă să-ţi răspund eu la întrebarea asta, 
spuse Barney. Am nişte cunoştinţe la Washington, 
iar amiralul Charles, care are şi mai multe, poate 
să confirme bănuiala mea asupra a ceea ce se 
petrece acolo. Informaţia-cheie este aceasta: 
circumstanțele răpirii sunt ținute secret în mod 
oficial. Şeful filialei locale a FBI-ului este un băiat 
foarte inteligent. Şi-a dat seama de la început că 
ăsta va fi modul de abordare a cazului şi a acționat 
anticipând directivele pe care ştia că le va primi. 
Motivele lor de a proceda astfel sunt complicate, 
dar se rezumă la două puncte: în primul rând, nu se 
ştie aproape nimic despre universul infernului. 
Cazul nostru este unul dintre puţinele - poate 
unicul - ce pare a reprezenta un atac direct, fizic, 
venit din teritoriul demonilor. Nimeni nu poate fi 
sigur ce prevesteşte. În aceste circumstanţe, 
precauția este inevitabilă. Cei de la Departamentul 
de Stat vor argumenta că adevărul poate fi total 
diferit faţă de aparenţe. Cei de la Apărare vor 
argumenta că nu trebuie să facem nimic până ce nu 
vom dispune de mai multe date şi în special de o 
pregătire militară corespunzătoare. Preşedintele, 
Cabinetul, cei mai importanţi congresmeni, vor fi 
de acord să stea în expectativă. Asta înseamnă un 
control asupra mass-media, ca să se prevină o 
isterie publică nedorită. În al doilea rând, există un 
punct poate mai puţin critic decât primul, dar care, 
oricum, trebuie luat în considerare: biserica 
ioanină. Trăim într-o ţară democratică. O mulțime 
de alegători cinstiţi sunt ioanini sau consideră că 
ioanismul nu este altceva decât o nouă credinţă. 
Mulţi oameni influenţi intră în această categorie. 
Nu uitaţi ce dandana a ieşit când comisia 
Congresului a încercat să întreprindă unele 
cercetări. Afacerea de acum sugerează că acea 
facțiune de congresmeni a avut dreptate spunând 
că biserica ioanină este instigată de iad ca un 

mijloc de a discredita religia, de a submina 
societatea şi de a-i ațâta pe oameni împotriva 
semenilor lor. Ultimul lucru pe care l-ar dori 
Administraţia - în acest moment delicat - este să 
treacă iarăşi prin acele dezbateri zgomotoase: „acte 
subversive" contra „reprimări”. Păstrarea 
secretului aduce pace, linişte şi timp. 

Barney se opri să-şi aprindă trabucul. Cât timp îl 
ascultaserăm, aerul din cameră parcă nici nu se 
mişcase. Fumul plutea albastru în razele de soare 
ŞI ne îngreuna respirația. 

Am schimbat cu Ginny o privire deznădăjduită. 
Ieri coborâsem în pivniţă să schimb o siguranţă 
arsă. Ginny venise cu mine deoarece în ultimele 
zile stăteam pe cât posibil împreună. Pe un raft se 
găseau nişte lucruri de-ale Valeriei, pe care fetiţa 
nu le mai folosea şi noi încă nu le aruncasem. 
Sticla care nu se goleşte niciodată, inelul 
Ouroboros de crescut dinţii, linguriţa cu aripi 
pentru antrenament, o farfurioară cu un curcubeu 
la margine... Ne-am întors sus şi l-am rugat pe 
paznicul nostru să schimbe el siguranţa. 

Ginny îşi ținea pumnii încleştați. Svartalf îşi 
frecă urechile de braţul ei, încetişor, fără să aştepte 
vreun răspuns. 

— Concluzia, spuse Barney, este că, chiar dacă 
guvernul are resurse, nu este probabil să le 
folosească deocamdată; şi cine ştie dacă le va 
folosi vreodată. Dar începând de azi, noi, echipa 
aceasta, avem dreptul şi datoria să acţionăm cum 
credem de cuviinţă. Ştii, doctore, n-am făcut de 
fapt nimic ilegal. Steve nu se afla în stare de arest. 
Era liber să iasă şi să intre în casa lui; Chiar dacă 
avea chef să iasă pe geam şi îmbrăcat în tarnkappe, 
nu trebuia să dea socoteală nimănui. Eu eram liber 
să-i împrumut mătura. Catedrala este deschisă 
publicului. Dacă Steve s-a mai dus şi în alte zone 
ale clădirii, căutând pe cineva care ar fi putut să 
aibă informaţii folositoare, în cel mai rău caz a 
comis o contravenţie. Ierarhia, dacă doreşte, n-are 

decât să-l dea în judecată pentru stricăciuni. lar el 
poate să pretindă că a fost atacat, nu uitaţi asta. 
Nimănui nu îi este îngăduit privilegiul de a folosi 
arme mortale doar ca să-şi apere intimitatea, iar el 
a fost ciomăgit şi împuşcat. În consecinţă, nu s-a 
comis nici un delict, şi nici unul dintre noi nu este 
complice. Deci, neavând de gând să facem vreo 
fărădelege, nici unul dintre noi nu ia parte la o 
conspirație. A, da, fireşte că în curând preşedintele 
va invoca Legea apărării naţionale şi tot ce-i mai 
vine la îndemână. Atunci vom da de belea dacă ne 
vom comporta ca acum. Dar, până una-alta, nu ni 
s-a impus nici o restricție legală; iar Constituţia 
interzice măsurile postfacto. 

— Mda... 

Ashman căzu pe gânduri. 

— Cât despre tăinuirea unor informaţii 
esenţiale, continuă Barney, nu-ţi face griji, n-avem 
de gând să ajungem la aşa ceva. Noi doar analizăm 
ceea ce ni s-a spus, fiind cetăţeni responsabili, care 
nu doresc să formuleze acuzaţii nefondate. Dar ne 
vom îngriji ca tot ce este adevărat să ajungă în 
mâini potrivite. 

Vocea lui Ashman se făcu din nou auzită: 

— Trebuie să acţionăm chiar aşa de repede? 
Dacă fetița poate fi luată de acolo în aceeaşi 
secundă în care a sosit... mă întreb... dacă n-ar fi 
mai bine şi pentru ea să lăsăm guvernul să lucreze 
în beneficiul ei, chiar dacă într-un ritm mai lent şi 
mai prudent, decât s-o facem noi, nepregătiți şi 
neechipaţi corespunzător, cum suntem. 

Chipul prelung al amiralului Charles se 
întunecă. 

— Sincer să fiu, spuse el, cu nu mă aştept ca 
Administraţia actuală să acţioneze dacă nu se mai 
întâmplă şi alte incidente. A lăsat ţări ostile să-i 
jefuiască, să-i întemniţeze sau să-i ucidă pe 
cetăţenii americani - unii dintre ei fiind militari - 
fără să încerce nimic altceva decât un simplu 
protest. Ce vă imaginaţi că ar spune cei din Foggy 

Bottom (numele regiunii  mlăştinoase din 
Washington D.C. unde sunt amplasate 
Departamentul de Stat şi alte clădiri federale; dar 
şi o aluzie la negura în care sunt învăluite unele 
decizii şi opinii politice) dacă li s-ar propune să 
atace iadul doar pentru a salva o fetiţă? îmi pare 
rău, doamnă Matuchek, dar aşa stau lucrurile. 

— Poate că aşa este, interveni Falkenberg - în 
grabă, fiindcă expresia de pe fața lui Ginny 
devenise înfricoşătoare. După cum am înţeles eu 
situația, ăă, inamicii sunt acum puţin dezorientaţi. 
Domnul Matuchek i-a luat prin surprindere. Este 
evident că, ăă, Necuratul nu a vrut să le dea un 
ajutor direct, nici sfaturi sau informaţii. Sau 
consideră că nu ar fi de dorit s-o facă, deoarece ar 
putea provoca intervenția raiului. Aă, magii ioanini 
pot să facă lucruri extraordinare, fără îndoială. Dar 
nu sunt nici atotştiutori, nici atotputernici. Nu pot 
şti cu certitudine ce am aflat noi sau ce vom 
încerca să facem. Dar daţi-le timp, în acest 
univers, şi îşi vor recăpăta, ăă, echilibrul, îşi vor 
consolida pozițiile şi poate că vor contraataca. 

Ginny rosti, de după masca de Meduză: 

— Indiferent de concluzia la care veți ajunge 
dumneavoastră, cu şi Steve nu vom sta în 
expectativă. 

— Drace, nu! am explodat eu. 

Svartalf îşi lipi urechile de cap, mârâi cu dinţii 
întrezărindu-1-se albi printre mustăţi, şi toată blana 
de pe el se zbârli. 

— Vedeţi? se adresă Barney grupului. Eu îi 
cunosc pe oamenii ăştia. Puteţi să-i opriţi doar 
dacă-i întemnițați pe viaţă; dar nu sunt convins că 
există vreo închisoare să-i oprească. Ar trebui să-i 
ucidem. Ori facem asta, ori îi ajutăm atât cât 
putem! 

În jurul mesei se dezlănțui larmă, mâinile 
începură să se agite. Janice Wenzel strigă, 
dominându-i pe ceilalți: 

— Şi eu am copii, Virginia! 

Toate privirile se îndreptară spre Ashman. 
Acesta roşi şi spuse: 

— Nu încerc să vă îmbrobodesc. Nu uitaţi că 
toată situația asta m-a luat pe neaşteptate. Era 
firesc să ridic obiecţiunile care îmi veneau în 
minte. Şi nu cred că dacă-i încurajăm pe părinţii 
Valerie: să se sinucidă asta o va ajuta prea mult pe 
fetiță. 

— Ce vrei să spui? întrebă Barney. 

— Oare am înţeles eu greşit? Aveţi de gând, cu 
adevărat, să-i trimiteţi pe Steven şi Virginia - 
pacienţii mei - în universul infernului? 

La chestia asta am simţit că mă ia cu frig. 
Arsesem de nerăbdare să intru în acţiune; dar acum 
parcă aş fi făcut o săritură şi aş fi aterizat pe 
marginea prăpastiei. Inima îmi bătea nebunește. 
Am privit-o pe Ginny. Ea încuviinţă. 

Întregul grup înregistră diferite grade de 
consternare. Abia dacă am mai sesizat tărăboiul ce 
se stârnise şi încercările lui Barney de a-l domoli. 
În cele din urmă, cobori o tăcere apăsătoare. 

— Trebuie să-mi cer scuze în faţa acestui 
comitet, spuse Barney. Tonul lui era adânc şi 
stăpânit, ca sunetul clopotului de vecernie. 
Problema pe care am încredinţat-o celor mai mulţi 
dintre voi a fost să culegeţi şi să coroboraţi 
informaţiile disponibile despre infern, având în 
minte o operațiune de salvare. V-aţi descurcat 
magnific. Când vi s-au comunicat descoperirile lui 
Steve, le-aţi folosit, obținând un progres 
conceptual care ne-ar putea furniza metoda dorită. 
Dar aţi fost prea ocupați ca să vă mai gândiţi la 
consecințele însărcinării primite sau ca să vă 
imaginaţi că aceasta era mai mult decât un studiu 
îndelungat şi probabil ipotetic, menit să ne creeze 
posibilități împotriva unor viitoare necazuri de 
acest gen. În acelaşi timp, cei cu care am discutat 
aspectele politice şi religioase nu ştiau cât de 
aproape suntem de a ne întâlni cu ele în realitate. 
Nu am avut alternative. Dar între timp doamna 

Matuchek mi-a solicitat o întrevedere pe ascuns. I- 
am înfăţişat situația, am discutat-o pe îndelete şi 
am pus la cale un plan de acţiune. Se înclină spre 
Ashman: Felicitări pentru perspicacitatea 
dumneavoastră, doctore. 

Ea ştiuse ce ne rămâne de făcut, m-am gândit cu 
o ultimă fărâmă de luciditate, şi, deşi nimeni nu 1-0 
ceruse până în acea clipă - nici chiar eu - îşi 
alesese deja calea. O parte din mine se întrebă dacă 
şi alți soţi mai aveau parte de asemenea surprize. 

Ridică mâna. 

— Problema se prezintă astfel, rosti cu 
fermitatea militărească pe care i-o ştiam de când o 
cunoscusem. Un grup mic, alcătuit din experţi, are 
şanse de reuşită. Un grup mare, de profani, nu are 
nici una. Fără îndoială, ar păți-o mai rău decât 
Armata sau echipa de la „„Faustus", deoarece aceia 
s-au retras repede. 

— Moartea, nebunia sau întemnițarea în infern, 
cu tot ceea ce presupune asta... murmură Ashman. 
Crezi că Steven te va însoţi? 

— ÎI cunosc prea bine ca să încerc să-l opresc, 
răspunse ea. Asta mă făcu să-mi recapăt întrucâtva 
stăpânirea de sine. Îmi dădeam seama că 
devenisem ţinta unor priviri admirative. Dar mă 
străduiam s-o ascult pe ea. 

— EI, eu şi Svartalf suntem cea mai bună echipă 
pe care ați putea s-o găsiţi. Dacă cineva are vreo 
şansă să ducă treaba la bun sfârşit, atunci noi 
suntem aceia. Voi, ceilalţi, puteţi să dați o mână de 
ajutor la pregătiri şi la recuperarea noastră. Dacă 
nu reuşim să ne întoarcem, veţi fi păstrătorii a ceea 
ce s-a aflat deja. Deoarece asta-i o chestiune care 
priveşte pe toată lumea. Şi recunosc... că are o 
importanţă cu mult mai mare decât fiica noastră. E 
şi principalul motiv ca să ne ajutaţi. Să vă asiguraţi 
că lumea pe care o vor moşteni copiii şi nepoţii 
voştri va merita să existe. 

Căută ceva în geantă. 

— Drace, nu mai am ţigări. 

Į se oferiră din mai multe părți, dar acceptă una 
de la mine. Timp de o clipă, ne-am strâns mâinile. 
Ashman îşi privea fix degetele împletite. Pe 
neașteptate îşi îndreptă spinarea şi spuse cu un 
zâmbet blând: 

— În ordine, îmi cer iertare. Trebuie să 
recunoaşteți că reacţia mea a fost firească. Dar voi 
alcătuiți o echipă remarcabilă. Dacă sunteţi 
convinşi că aţi găsit o cale să intraţi în iad şi să vă 
întoarceţi nevătămaţi, s-ar putea să aveţi dreptate şi 
atunci contaţi pe ajutorul meu! Pot să vă întreb 
care-l planul? 

Barney se relaxă puţin. 

— Poţi, răspunse el. Mai ales că trebuie să-l 
explicăm şi celorlalți. 

Îşi stinse trabucul şi aprinse altul. 

— Haideţi să vă spun simplu şi pe scurt la ce 
ne-am gândit, apoi experții mă pot corecta, 
aducând idei conforme cu specialitatea lor. 
Universul nostru are o geometrie spaţio-temporală 
simplă, cu excepţia câtorva locuri ciudate, cum ar 
fi inima stelelor pitice albe. Demonii bântuie prin 
el nestingheriți - de fapt, ei pot face scamatorii cu 
distanţele şi cronologia, trucuri care le-au creat, în 
vremurile de demult, reputaţia de a fi nişte fiinţe 
supranaturale - deoarece propriul lor univers este 
foarte complicat şi variabil. Cercetările moderne 
au descoperit cum se poate ajunge acolo, dar nu şi 
cum să te deplasezi sau să-ți păstrezi minţile şi 
trupul întregi. Ei bine, informaţia pe are ne-a dat-o 
Steve, şi anume că, dacă ştim metoda, putem 
ajunge acolo în orice secundă din întreg timpul 
infernului, a deschis o uşă sau a înlăturat o barieră. 
Pe neaşteptate, avem la dispoziţie un fapt 
important, de bază, o relație care poate fi descrisă 
matematic, între universul infernului şi cel al 
nostru. Doctorul Falkenberg a elaborat ecuaţiile şi 
a început să le rezolve, pentru diferite condiţii 
inițiale. Doctorul Griswold l-a ajutat, sugerându-ne 
modurile în care soluţiile ar putea afecta legile 

fizicii; Bill Hardy a făcut acelaşi lucru în ceea ce 
priveşte chimia şi fizica nucleară. Oh, se află cu 
toții abia la început, iar concluziile lor n-au fost 
încă supuse testărilor experimentale. Dar ne-au dat 
posibilitatea, doctorului Nobu, ca metafizician, şi 
mie, ca inginer practician, să formulăm nişte vrăji. 
Le-am terminat în această dimineaţă. Ele ar trebui 
să lanseze expediţia, să-i acorde la sosirea acolo o 
oarecare protecție, apoi s-o aducă repede înapoi. 
Asta-i mai mult decât a avut la dispoziţie oricine 
mai înainte. 

— Insuficient! Acum Charles avea obiecţii. Nu 
deţineţi o descriere completă despre universul 
infernului - pe legea mea, nu ştim totul nici măcar 
despre cosmosul nostru! - şi nu aveţi cum să 
prevedeţi în ce moduri aberante poate să varieze 
acolo, de la un punct la altul, sistemul metric. 

— Adevărat, spuse Barney. 

— Deci protecția adecvată pentru un anume 
punct poate fi inutilă în altă parte. 

— Nu şi dacă relația spaţiu-timp poate fi 
descrisă matematic pe măsură ce se înaintează. 
Atunci vrăjile pot fi ajustate în consecinţă. 

— Cum? Dar asta-i ceva imposibil. Nici un 
muritor... 

— Corect, interveni Ginny. 

O privirăm toţi, cu gurile căscate. 

— Cheia o constituie o frază întâmplătoare pe 
care a auzit-o Steve în cripte, continuă ea. De fapt, 
una asemănătoare cu remarca dumitale, domnule 
amiral. Nici un muritor n-o poate face. Dar cei mai 
mari geometri sunt morți. 

Toţi cei din jurul mesei exclamarăm uluiți. 

XXIX 


După ce se refăcură simulările necesare şi un 
Svartalf indignat a fost vârât înapoi în servietă, 
comitetul nostru părăsi fabrica pe un covor al 
companiei. Era aproape ora patru. Dacă umbra 
mea de la FBI nu mă vedea plecând spre coastă pe 
la cinci sau şase, avea să devină suspicioasă. Dar 
nu puteam să fac mare lucru în privința asta. 

Mai întâi am aterizat la Sfântul Olaf, pentru ca 
pastorul Karlslund să-şi ia nişte lucruri. Janice 
Wenzel, aşezată în spatele nostru, se aplecă spre 
noi şi murmură: 

— Nu sunt expertă în materie, dar această 
invocare a sfinților nu ține mai degrabă de 
domeniul catolicilor decât al luteranilor? 

La conferință nu se pusese o asemenea 
întrebare. Karlslund se rezumase doar la 
clarificarea diferenței dintre o rugăciune - o petiție 
adresată Celui de Sus, vrăjile având atunci menirea 
doar să uşureze calea unui posibil răspuns - şi 
necromanţie, o încercare de a ne impune voința 
asupra spiritelor plecate dintre noi. Faptul că 
ultima e o practică ilegală nu reprezintă decât o 
concesie făcută gustului public. Nu există nici o 
atestare demnă de încredere că ar fi fost cândva 
încununată de succes; avem de-a face doar cu o 
superstiție. 

— Mă îndoiesc că secta are vreo importanță, îi 
răspunse Ginny. Ce este sufletul? Nimeni nu ştie. 
Observațiile care dovedesc că el există sunt 
întemeiate, dar rămân insuficiente şi irepetabile în 
condiții controlabile. Aşa cum pare să fie cazul şi 
pentru multe fenomene paranormale. 

— Ceea ce, interveni doctorul Nobu, este şi 
motivul pentru care progresele practice în magia 
incantatorie sunt atât de rapide, o dată ce în cazul 
lor este de ajuns o intuiţie corectă. In contrast cu 
câmpurile de forță din fizică - gravitația, 
electromagnetismul si aşa mai departe - câmpurile 

de forță din parafizică - precum similaritatea şi 
ergodismul - nu sunt limitate de viteza luminii. 
Astfel că, în principiu, pot să transporte energie 
din orice punct al întregului în altul. Iată de ce o 
intrare temporală foarte slabă poate să dea o ieşire 
infinit de puternică. Din cauza acestui fapt, este cu 
mult mai importantă înţelegerea calitativă a 
fenomenului decât cea cantitativă. Astfel că, după 
numai trei zile de la aflarea variabilităţii în timp a 
iadului, avem, într-o anumită măsură, încrederea 
că vrăjile noastre vor funcționa... Cât despre suflet, 
înclin să cred că el are mai degrabă un caracter 
supranatural decât unul paranormal. 

— Eu nu, spuse Ginny. Eu l-aş denumi o 
structurare a energiei între aceste paracâmpuri. la 
naştere din trup, dar supravieţuieşte acestei 
matrici. O dată liber, se poate mișca nestingherit 
printre universuri. lar dacă, dintr-un motiv 
oarecare, rămâne prin preajmă, lipsit de trup, nu 
avem atunci de-a face cu o stafie? Dacă intră într- 
un ovul proaspăt fecundat, nu se numeşte asta 
reîncarnare? Dacă Cel de Sus îi îngăduie să se 
apropie de el, nu e vorba de izbăvire? Dacă, în 
sfârşit, Gheena reprezintă pentru el o atracţie mai 
mare, nu putem vorbi despre osândă? 

— Vai de mine! exclamă Janice. 

Ginny râse binevoitor. 

Barney, care stătea pe scaunul pilotului, se 
întoarse către noi. 

— În legătură cu întrebarea ta, care a dat naştere 
acestei dezbateri, Janice, spuse el, este adevărat că 
noi, luteranii, nu avem obiceiul să invocăm sfinţii. 
Dar nici nu negăm faptul că ei intervin din când în 
când. Poate că un preot catolic sau un rabin 
neohasidic ar şti mai bine cum să le ceară ajutorul. 
Dar în acest scurt răstimp nu am găsit nici unul pe 
care să îndrăznesc să-l cooptez; pe Jim Karlslund îl 
cunosc de mulți ani... Fiindcă tot vorbeam, de, ăăă, 
pastor... 

Fiecare mormăi încurcat când pastorul reveni pe 
covor purtând în braţe nişte obiecte bisericeşti. 

Decolarăm din nou şi ne îndreptarăm spre 
„Trismegistus". Razele soarelui străluceau aurii pe 
bine cunoscutele peluze, pâlcuri de copaci şi 
clădiri. In această perioadă de pauză dintre 
sesiunea de primăvară şi cea de vară, în campus 
era puţină lume; peste zonă se aşternuse liniştea, 
vag deranjată de zumzetul oraşului. Mi se părea că 
trecuseră sute de ani de când eu şi Ginny 
fuseserăm studenți acolo - un întreg ciclu al 
creaţiei. Am privit spre ea, dar expresia de pe faţa 
ei era indescifrabilă. 

Am auzit fâlfâit de aripi: un corb se învârtea în 
jurul nostru. O prevestire? Despre ce? Când am 
aterizat, viră şi se pierdu în zare. 

Am intrat în clădirea ştiinţelor fizice. 
Coridoarele şi scările zăceau în umbră, pline de 
ecouri. Alesesem această clădire pentru că, pe 
moment, era pustie, iar pe de altă parte pentru că 
Griswold avea cheile tuturor laboratoarelor şi ale 
depozitelor. Karlslund ar fi preferat capela, dar 
acolo ar fi fost foarte probabil să ne observe 
cineva. De altfel, Ginny şi Barney hotărâseră, încă 
de la elaborarea planului, că aspectul religios al 
încercării era secundar. 

Aveam nevoie de cineva a cărui rugă să fie 
dezinteresată şi cucernică, pentru că altfel nu ne-ar 
fi răspuns nici un sfânt. Pe de altă parte, ştiam că 
aceştia răspund foarte rar, în comparaţie cu 
numărul mare de rugăciuni care li se adresează în 
fiecare zi. Cel de Sus aşteaptă să ne rezolvăm 
singuri problemele. Însă argumentul pe care ne 
bazam noi - ceea ce ne dădea oarecum încredere că 
vom obţine un răspuns - era progresul înregistrat: 
calea de acces spre tărâmul Necuratului, pe care 
credeam c-o descoperisem, şi hotărârea noastră de 
a folosi acea cale. Implicaţiile erau prea mari 
pentru ca raiul să le poată ignora... cel puţin aşa 
speram. 

In starea de zăpăceală nelămurită în care mă 
adusese stresul, m-am gândit că probabil ni se va 
interzice să încercăm. 

Pentru invocare, am ales laboratorul de filozofie 
„Berkeley”. Era o aripă nouă, mare şi splendid 
înzestrată, a clădirii dărăpănate care înainte de 
episodul cu salamandra adăpostise departamentul 
lui Griswold. Aici, studenţii din ultimul an şi 
absolvenţii de la ştiinţele fizice învățau cum să 
aplice forţele paranormale în cercetările asupra 
naturii. Deci avea toate dotările pe care ni le-am fi 
putut dori. Sala principală era imensă şi înaltă, 
având doar câteva rafturi şi mese de lucru aşezate 
pe lângă pereți. Lumina intra prin ferestrele gotice 
cu geamuri fumurii-verzuli. Pe tavanul albastru- 
intens, simbolurile zodiacale înconjurau un atom 
Bohr, auriu. N-am fi putut găsi o clădire în contrast 
mai puternic cu biserica din Siloam. Această sală 
fusese construită de oameni asemănători mie. Am 
simțit cum o parte din echilibrul ei psihic 
pătrundea în mine şi-mi refăcea puterile. 

Griswold încuie uşa. Ginny scăpă de simulări şi- 
| eliberă pe Svartalf. Acesta se strecură într-un colţ, 
dând din coadă ca un metronom. Karlslund întinse 
pe o bancă o acoperitoare de altar, apoi aranjă pe 
ea o cruce, un clopot, un potir, pâine sfințită şi vin. 
Noi ceilalți ne puserăm pe treabă, sub conducerea 
lui Barney. Stabilirăm în jurul zonei un câmp de 
apărare şi un deochi anti-spioni. Apoi ne 
pregătirăm să deschidem porțile dintre universuri. 

Aşa se spune în limbajul popular, deşi nu este 
corect. De fapt, nu există porţi, ci doar metode de 
transmitere a influențelor dintr-un univers în altul, 
şi această transmitere nu depinde fundamental de 
aparate, ci de cunoaşterea metodei. Obiectele pe 
care le foloseam - Biblia şi Poimanderele deschise 
la paginile cuvenite, un menorah cu şapte lumânări 
înalte, aprinse cu cremene şi oţel, o fiolă cu aer 
pur, un cufăr cu pământ sfințit, un corn cu apă din 

Iordan, o harpă pitagoreică - erau mai degrabă 
simbolice, neavând prea mari puteri de influențare. 

Vreau să accentuez acest fapt, fiindcă el nu este 
cunoscut atât de bine pe cât ar trebui: iată unul 
dintre motivele pentru care gnosticismul a avut 
succes. Dogmele petrine concordă cu credinţele 
necreştine cele mai importante şi cu descoperirile 
ştiinţei moderne. Nu poți să obligi raiul. El este 
prea măreț. Poţi eventual să exerciţi o influenţă 
asupra lui, dar asta nu va avea nici un efect dacă 
Cel de Sus nu o îngăduie, la fel cum un copil care 
te trage de pantaloni nu poate să te abată din drum. 

Rugăciunea noastră constituia o accentuare a 
invocării pe care Dumnezeu o citise deja în inimile 
noastre. Într-un fel, scopul ei era să ne convingă pe 
noi înşine că într-adevăr aveam de gând să facem 
ceea ce ne doream. Tot astfel vrăjile noastre erau 
menite să ajute orice spirit care ar fi dorit să vină 
aici. Acesta nu avea de fapt nevoie de sprijin. Dar 
important era ca noi să ne străduim. 

In cazul iadului, problema se pune cu totul 
altfel. În termeni fizici, el are un nivel de energie 
mai scăzut decât universul nostru. În termeni 
spirituali, Necuratul şi lingăii săi nu au nici un 
interes să ne ajute la ceva, cu excepția cazului când 
am vrea să ne distrugem. Nu exista nici o îndoială 
că puteam să intrăm forţat acolo şi să punem 
stăpânire pe demoni numai prin puterea magiei - 
dacă vom dispune de suficiente puteri - şi 
bineînţeles că asta şi trebuia să facem dacă doream 
s-o salvăm pe Val. 

Formulele pentru invocarea ajutorului din rai nu 
sunt date publicităţii, dar nici nu sunt ţinute în 
secret Poţi să le găseşti în cărțile potrivite. Vrăjile 
făcute pentru iad sunt altceva. N-o să vi le descriu 
niciodată. Din moment ce puteţi bănui că ele 
implică o inversiune a ritualurilor de rugăciune, 
recunosc că am folosit următoarele articole: un 
anumit paragraf din Faptele Apostolilor, un Liber 
Veneficarum, o torţă, un recipient conținând vânt 

dintr-un uragan, niţel praf de mumie, treisprezece 
picături de sânge şi o sabie. Nu Jur că am spus tot 
adevărul despre listă. 

Nu ne aşteptam să avem nevoie imediat de 
aceste lucruri, dar era încă un fel de a ne 
demonstra intenţiile. De altfel, Ginny avea nevoie 
de o ocazie să le studieze şi să-şi folosească 
intuiţia educată pentru a le optimiza aşezarea. 

Clopotul lui Karlslund ne chemă. El era pregătit. 
Ne aşezarăm în faţa altarului improvizat. 

— Mai întâi trebuie să sfinţesc altarul, iar apoi 
să ţin o slujbă întreagă, ne anunţă el. 

M-am uitat la ceas - drace, aproape cinci - dar n- 
am îndrăznit să obiectez. Exprimarea 
sentimentului de respect era vitală pentru 
invocarea ce urma. 

Ni se înmânară cărţi de rugăciune şi începurăm. 
Efectul asupra mea a fost curios. După cum am 
spus, nu cred că un set de dogme este preferabil 
altora sau unui agnosticism onest. In rarele ocazii 
când m-am aflat într-o biserică, am observat că 
înalții preoţi se străduiesc să creeze un foarte 
frumos spectacol şi atâta tot. Acum, la început am 
vrut să-i şoptesc lui Ginny: „Hei, asta-i o slujbă 
secretă." Dar foarte repede mi-a trecut cheful de 
glume, fiind cuprins de emoţiile contradictorii pe 
care aceasta le genera. Din ritualul simplu se 
degaja pace şi beatitudine. Bănuiesc că asta-i 
menirea religiei, o întoarcere spre Dumnezeu. Nu 
m-am convertit, dar am avut sentimentul că ceva 
din El se întorcea către noi. 

— Să ne rugăm. Tatăl Nostru, carele eşti în 
Ceruri... 

La uşă se auzi un ciocănit. 

La început nu l-am sesizat. Dar el se repetă; 
apoi, prin pereţii groşi, se auzi o voce: 

— Doctore Griswold! Sunteţi înăuntru? Vă 
caută la telefon. Un domn Cuţit, de la FBI. Spune 
că-i urgent. 

Întreruperea mă şocă. Starea sufletească mi se 
spulberă. Nănle lui Ginny se dilatară şi ea îşi 
încleştă mâinile pe carte de parcă ar fi fost o armă. 
Vocea lui Karlslund tremura. 

Griswold se duse repede la uşă şi i se adresă 
îngrijitorului sau ce-o fi fost cel care ne deranja: 

— Spune-i că tocmai fac un experiment foarte 
delicat. Nu pot să-l întrerup. Cere-i numărul şi o 
să-l sun eu cam peste o oră. 

Bravo! dorea să strige o parte din mine. Restul 
se cufundase în gânduri negre despre îndurarea lui 
Dumnezeu. Facă-se voia Ta... dar care-i voia Ta? 
Nu poate să cuprindă tot ce se întâmplă pe pământ, 
pentru că atunci oamenii ar fi doar nişte marionete 
într-o şaradă crudă. 

Dumnezeu nu vrea să ne frustreze. El n-ar lăsa o 
fetiță să rămână în infern. 

Ba da, a făcut-o câteodată. Citiţi dosarele 
poliției. 

Dar până la urmă moartea le-a eliberat pe acele 
victime şi ele au primit alinare. Aşa susține 
biserica. Dar de unde ştiu asta bisericile? Poate că 
nu există nimic decât o oarbă interacţiune de forţe; 
sau poate că iadul şi raiul sunt identice; sau... Nu, 
asta-i disperarea iadului, pe care ai mai întâlnit-o. 
Stăpâneşte-te, Matuchek. Nu te lăsa învins! Urlă 
„Înainte, soldaţi creştini”, cu glasul tău de bariton 
fals. lar dacă nici asta nu merge, vom încerca 
altceva. 

În cele din urmă, ajunserăm la slujba de 
binecuvântare. Apoi Karlslund spuse îngrijorat: 

— Nu sunt sigur că vom obţine pe loc vreun 
rezultat. N-am ajuns la respectul cuvenit. 

Pe neaşteptate, Hardy răspunse: 

— Biserica dumneavoastră pune cel mai mare 
accent pe credință, părinte. Dar pentru noi, 
catolicii, contează şi slujba. 

Karlslund se îmbună. 

— Ei bine, atunci e-n regulă. Putem să 
încercăm. Ce anume ajutor doriți să cerem? 

Barney, Ginny şi ceilalți îşi aruncară priviri 
întrebătoare. Mi-am dat seama că, în grabă, 
uitaseră să stabilească acest amănunt. Probabil că 
lucrul nu li se păruse foarte important, din moment 
ce raiul nu gândeşte atât de superficial ca noi. 
Cererea noastră putea fi orice părea rezonabil... 
posibil. 

Barney îşi drese glasul. 

— Aă, ideea este că un matematician de geniu 
continuă şi după ce a murit să înveţe, să 
improvizeze, să acumuleze cunoştinţe şi puteri pe 
care nu le putem bănui. Vrem să intrăm în legătură 
cu un pionier al geometriei neeuclidiene. 

— Riemann este considerat a fi cel care a tras 
concluziile, spuse Falkenberg, dar el a construit pe 
munca altora, cum ar fi Hamilton, şi a avut 
discipoli şi succesori. Nu ştim cât de departe a 
ajuns incomparabilul Gauss, din moment ce a 
publicat doar un fragment din gândirea sa. În 
consecință, l-aş prefera pe Lobacevski. El a fost 
primul care a demonstrat că o geometrie care 
neagă axioma paralelelor îşi poate fi suficientă sie 
însăşi. Asta, după câte îmi amintesc, s-a întâmplat 
în perioada dintre 1830-1840, deşi istoria 
matematicii nu este punctul meu forte. În acest 
domeniu, totul îşi are originea în observaţiile lui. 

— Fie, hotărî Barney, având în vedere că nu 
ştim dacă putem obține ca aliat vreun suflet 
anume. De fapt, nu se ştie nici dacă vom obţine 
ceva, adăugă printre dinți. Apoi i se adresă lui 
Falkenberg: Dumneata şi pastorul compuneți 
cuvintele, în timp ce noi facem vraja. 

Şi asta ne luă destul timp, dar ne ţinu ocupați, 
aşa că nu a fost atât de înnebunitor ca slujba de 
după ce fuseserăm întrerupţi. Făcurăm mişcările, 
recitarăm frazele, ne  canalizarăm  voinţele, 
simțirăm stresul nespus de puternic al energiilor 
care se acumulau spre punctul culminant. Asta nu 
era o vrăjitorie de toate zilele, ci un lucru teribil de 
greu. 

O sumedenie de umbre apărură, parcă din neant, 
până când ferestrele începură să arate ca nişte 
lămpi slabe în noapte. Flăcănile celor şapte 
lumânări erau deosebit de înalte, dar nu împrăştiau 
nici o lumină. Simbolurile de pe tavan degajară o 
strălucire proprie, ca un rai mitic, apoi începură să 
se rotească. Flăcări albăstrui pâlpâiră deasupra 
mâinilor noastre ridicate şi a baghetei magice a lui 
Ginny, iar în jurul părului său şi al blănu lui 
Svartalf, care stătea pe umerii ei, pârâiră scântei 
albastre. Harpa cânta singură, corzile plângând 
împreună cu muzica sferelor. Fiind unul dintre cei 
şapte care se mişcau în ritmul lent al dansului 
bransle grave, pe o podea pe care n-o vedeam din 
cauza întunericului, am auzit o voce strigând 
„Aleph!" şi mult timp după aceea: „Zain". 

La care ne oprirăm, harpa îşi încetă muzica, 
peste noi cobori tăcerea eternă a spaţiilor infinite, 
iar zodiacul se roti din ce în ce mai repede, până 
când figurile lui nu se mai distinseră, devenind o 
roată a timpului. Lumina care mai rămăsese era 
adunată doar în jurul preotului. Acesta stătea cu 
braţele ridicate în faţa altarului. 

—  Ascultă-ne, o, Doamne, Tu Cel Ce 
sălăşluieşti în Ceruri. Tu ştii dorința noastră; fă-o 
curată, rugămu-le. In faţa Ta stau acest bărbat, 
Steven, şi această femeie, Vîrgima, care sunt 
pregătiți să pustiască iadul, cât de temeinic le e 
îngăduit, ca să-i poată înfrunta pe duşmanii Tăi şi 
să salveze din hrubele viermelui un copil nepătat. 
Fără al Tău ajutor, ei n-au speranţă. Te implorăm 
pe Tine să le acorzi un călăuzitor şi un sfătuitor 
prin sălbăticiile iadului. Dacă nu suntem demni de 
un înger, rugămu-le să-i încredințezi grijii 
slujitorului Tău Nikolai Ivanovici Lobacevski, sau 
a altcuiva priceput în aceste lucruri şi care aici, pe 
pământ, s-a numărat printre cei care le-au 
descoperit. Te rugăm asta în numele Tatălui, al 
Fiului şi al Sfântului Duh. Amin. 

Urmă iar o tăcere. 

Apoi crucea de pe altar străluci, devenind un 
moment asemenea soarelui, şi auzirăm un sunet 
pătrunzător dar minunat; am simţit o bucurie atât 
de mare, încât n-o pot compara decât, poate, cu 
prima mea izbândă în dragoste. Dar lui îi urmă un 
alt zgomot, ca de vânt dezlănţuit. Lumânările se 
stinseră, geamurile se  înnegriră, iar noi ne 
clătinarăm când podeaua se zgâlțâi. Svartalf scoase 
un strigăt. 

— Ginny! am urlat 

În acelaşi timp am fost cuprins de un vârtej de 
imagini din amintire - o biserică bizantină pe o 
câmpie fără margini, un drum de pământ printre 
două şiruri de cocioabe şi un călăreț care venea pe 
el purtând o sabie la şold, o iarnă aspră sfârşită cu 
dezgheţ, sclipiri de apă, sosirea păsărilor şi ivirea 
timidă a ierbii în pădurile de fagi, un maldăr 
dezordonat de cărți, chipuri, chipuri, mâini, o 
femeie care era soţia mea, un fiu care murise prea 
tânăr, jumătate din oraşul Kazan scăldat în flăcări, 
anul holerei, scrisoarea de la Gottingen, iubiri, 
eşecuri, orbirea apropiindu-se pe zi ce trece... şi 
nimic din toate astea nu-mi aparținea. 

Dinţii începură să-mi clănţăne violent. Vântul se 
potoli, luminile reapărură, sentimentul prezenţei 
unor forțe ciudate se evaporă. Reveniserăm, uluiţi, 
la existenţa normală. Ginny mi se aruncă în braţe. 

— Liubimeţ, (lubito...) i-am spus răguşit; nu, 
draga mea... Gospodi  pomiluie  (Miluieşte, 
Doamne - n. red.)...., în timp ce caleidoscopul se 
învârtea în mine. 

Svartalf stătea pe o masă de lucru, cu spatele 
arcuit, cu coada încordată; nu mânios, ci cuprins 
de panică. Buzele, gâtul, limba 1 se contorsionau, 
purtând parcă o luptă cumplită şi scoțând sunete de 
care nici o pisică nu e în stare. Încerca să 
vorbească. 

— Ce naiba s-a întâmplat? urlă Barney. 

XXX 


Ginny prelua conducerea. Făcu un semn către 
cei mai apropiaţi coechipieri. 

— Karlslund, Hardy, ajutaţi-l pe Steve, porunci 
ea. Doctore, consultă-l! am auzit-o prin haosul în 
care mă aflam. 

Prietenii mă sprijiniră. Am ajuns la un scaun, m- 
am prăbuşit pe el şi m-am străduit să respir. 

Dezorientarea mea nu dură mult. Amintirea unor 
alte ţinuturi, a unui alt timp, încetă să mi se tot 
ivească în minte. Fusese îngrozitoare deoarece era 
stranie şi n-o putusem controla. Am auzit în minte 
spokoino în acelaşi timp cu potoleşte-te şi mi-am 
dat seama că au acelaşi înțeles. Mi-a revenit 
curajul. M-am simţit gândind, plin de formalism şi 
compasiune: „Vă rog să mă iertați, domnule. 
Reîntruparea m-a dezorientat şi pe mine tot atât de 
mult. Nu m-am oprit să reflectez ce diferenţe vor 
apărea după mai bine de o sută de ani petrecuţi pe 
tărâmuri îndepărtate. Cred că îmi vor fi de ajuns 
câteva minute pentru studiile preliminare care să- 
mi dea baza informaţională necesară unui modus 
vivendi tolerabil pentru dumneavoastră. Fiţi sigur 
că regret orice stingheriri şi voi încerca să le 
minimalizez. Aş putea să adaug, cu respectul 
cuvenit, că, fără îndoială, informaţiile pe care le 
voi afla despre problemele dumneavoastră 
personale nu vor avea nici o semnificație pentru 
cineva lipsit de trup." 

Lobacevski! mi-am dat eu seama. 

„La dispoziția dumneavoastră, domnule. Ah, da, 
Steven Anton Matuchek. Veţi fi atât de bun să mă 
scuzați pentru scurtul răstimp de care voi avea 
nevoie ca să-mi revin?" 

Aceasta şi incredibila învălmăşeală a două 
conştiinţe, care îi urmă, se desfăşurau în 
subconştientul meu. In rest eram iarăşi în formă; 
aproape nefiresc de în formă. L-am îndepărtat pe 

Ashman cu un „Totu-i în regulă" şi am privit scena 
din faţa mea. 

Deoarece Svartalf se afla într-o stare de isterie, 
era periculos să te apropii de dânsul. Ginny umplu 
un lighean cu apă şi-l aruncă peste el. Svartalf urlă, 
sări jos de pe masă, se repezi într-un colţ şi începu 
să mârâie. 

— Bietul de tine, îl consolă ea. N-am avut de 
ales. Apoi găsi un prosop. Vino la mama, să te 
usuce. 

Dar trebui să meargă ea la el. Se lăsă pe vine şi 
începu să-l şteargă. 

— Ce l-a apucat? întrebă Charles. 

Ginny ridică privirile. În contrast cu părul roşu, 
faţa îi era foarte palidă. 

— Bună întrebare, amirale. Ceva s-a întâmplat. 
L-am şocat fizic, turnând apă peste el. Reflexele 
naturale de pisică au preluat controlul, iar spiritul 
care l-a invadat şi-a pierdut dominația. Dar este 
încă acolo. Imediat ce-şi va găsi reperele 
psihosomatice, va încerca să preia controlul şi să 
îndeplinească misiunea pentru care a venit. 

— Ce misiune? 

— Nu ştiu. Ar fi mai bine să-l legăm. 

M-am ridicat. 

— Nu, aşteaptă, am spus. Pot cu să aflu. 

Toţi îşi îndreptară privirile spre mine. 

— Ştiţi, eu, ăă, l-am căpătat pe Lobacevski. 

— Cum? protestă Karlslund. Sufletul lui în... Nu 
se poate! Niciodată sfinţii... 

L-am dat la o parte, am îngenuncheat lângă 
Ginny, am luat între mâini capul lui Svartalf şi 1- 
am spus: 

— Linişteşte-te. Nimeni nu vrea să-ți facă rău. 
Oaspetele meu crede că înţelege ce s-a întâmplat. 
Pricepi? Numele lui este Nikolai Ivanovici 
Lobacevski. Tu cine eşti? 

Muşchii 1 se încordară, îşi dezveli colții iar 
camera fu străbătută de un miorlăit. Svartalf era pe 
cale să facă o nouă criză. 

„Domnule, dacă-mi permiteţi,”" îmi trecu prin 
minte. „Nu ne este ostil. Mi-aş fi dat seama. Este 
dezorientat de ceea ce 1 s-a întâmplat şi n-are la 
dispoziție pentru a gândi decât un creier de pisică. 
Evident, nu este familiarizat cu limba 
dumneavoastră. Pot să încerc eu să vorbesc cu el?" 

Buzele mele începură să vorbească rusește. 
Svartalf tresări, apoi l-am simţit cum se relaxează 
puţin. Mă privea şi mă asculta atât de atent, de 
parcă aş fi fost o gaură de şoarece. Când m-am 
oprit, clătină din cap şi mieună. 

„Deci nu este nici de naționalitatea mea. Dar se 
pare că a înţeles intenția noastră." 

„Uite ce e," m-am gândit eu, „puteţi înţelege 
limba engleză folosindu-vă de cunoştinţele mele. 
Şi Svartalf o cunoaşte. De ce nu reuşeşte... 
ocupantul lui Svartalf... să facă acelaşi lucru?" 

„V-am mai spus, domnule, creierul felin este 
inadecvat. Nu se aseamănă cu structura celui 
uman. Pentru a-şi păstra raţiunea, sufletul-oaspete 
trebuie să folosească fiecare celulă corticală 
disponibilă. Dar poate să-şi însuşească nestingherit 
experienţele terestre ale gazdei sale, mulțumită 
imensei capacităţi de stocare de care dispune chiar 
şi creierul unui mamifer atât de mic. În consecinţă, 
vom putea folosi limbile pe care le ştia înainte." 

l-am răspuns: „înţeleg. Nu-l subestimaţi pe 
Svartalf. Este un pur-sânge dintr-o veche familie 
de animale sacre vrăjitoreşti şi mult mai inteligent 
decât oricare pisică obişnuită. Iar vrăjile care l-au 
înconjurat toată viaţa trebuie să fi avut anumite 
efecte." 

„Excelent. Sprechen sie Deutsch?  (Vorbiţi 
nemţeşte?) 

— Mii-ou, încuviinţă Svartalf cu înverşunare. 

„Guten Tag, genădiger Herr. Ich bin der 
Mathematiker Nikolai Iwanowitsch Lobatschewski, 
quondam Oberpfarrer zu der Kasans Universität 
in Russland. Je suis votre très humble serviteur, 
monsieur?” (Bună ziua, stimate domn. Sunt 

matematicianul Nikolai Ivanovici  Lobacevski, 
profesor la Universitatea din Kasan, din Rusia. 
Prea plecata dumneavoastră slugă, domnule). 


— W-r-r-rar-r. 

Ghearele zgâriară podeaua. 

Ginny rosti, cu venerație şi cu ochii holbaţi: 

— Vrea să scrie... Svartalf, ascultă-mă! Nu fi 
supărat. Nu-ţi fie teamă. Lasă-l să facă ce vrea. Nu 
te împotrivi, ajută-l. Când se termină chestia asta, 
o să-ți dau mai multă frişca şi sardele decât o să 
poți să mănânci. Îţi promit. Fii motan cuminte. 

Îl scărpină sub bărbie. Nu mi se părea chiar 
tratamentul potrivit pentru un savant venit în 
vizită, dar merse, deoarece până la urmă Svartalf 
începu să toarcă. 

În timp ce ea şi Griswold făceau pregătirile, eu 
m-am concentrat încercând să mă obişnuiesc cu 
Lobacevski. Ceilalţi stăteau în jurul meu, şocaţi de 
ceea ce se întâmplase, realizând brusc că viitorul 
putea aduce numai lucruri necunoscute. O 
fracțiune din mine trase cu urechea la şuşotelile 
lor. 

Charles: 

— Cea mai ciudată apariţie de sfinți de care am 
auzit vreodată! Karlslund: 

— Amirale, te rog! 

Janice: 

— Dar de ce? E adevărat. N-ar fi trebuit să se 
bage în nişte trupuri de parcă... de parcă ar fi 
demoni care le iau în posesie. 

Griswold: 

— Poate că au fost nevoiţi s-o facă. Am neglijat 
să le punem la dispoziţie masa transferabilă pentru 
trecerea printre intercontinuumuri. 

Karlslund: 

— Nu sunt draci! Până acum n-au avut nevoie 
de masă transferabilă. 

Barney: 

— Ho! Ia hai să ne gândim puţin la asta. Un 
spirit sau un gând poate să călătorească liber 
printre universuri. Poate că de aceea sfinţii care s- 
au arătat au fost întotdeauna viziuni, nu corpuri 
palpabile. 

Karlslund: 

— Dar se ştie precis că unii au fost concreți. 

Nobu: 

— Eu bănuiesc că un sfânt poate să utilizeze 
orice masă ca să formeze un trup. De exemplu, 
aerul plus câteva kilograme de praf, pentru 
substanţele minerale, ar putea să furnizeze atomii 
necesari. Nu uitaţi că, din câte cunoaştem noi, el - 
sau ea - este un suflet din rai, adică ceva apropiat 
de Dumnezeu. Cum ar putea să nu primească 
însuşiri remarcabile şi eminenţă spirituală chiar de 
la sursa puterii şi a creaţiei? 

Charles: 

— Atunci ce-i în neregulă cu ăştia? 

— Messieurs, spuse corpul meu, îndreptându-se 
spre ei. Implor îngăduința dumneavoastră. Încă nu 
m-am obişnuit pe deplin să gândesc în acest trup 
diferit. Faceţi-mi onoarea să vă amintiţi că el este 
altul decât cel pe care l-am locuit iniţial. Nici n-am 
asimilat încă detaliile problemei care v-a 
determinat să cereţi ajutor. Şi în afară de asta, fiind 
închis într-o formă omenească, nu am posibilităţi 
mai mari decât dumneavoastră să descopăr 
identitatea gentlemanului din pisică. Cred că-i 
cunosc intențiile, dar, dacă doriți, haideţi să 
aşteptăm, să aflăm mai multe înainte de a trage 
concluzii. 

— Uuf, oftă Barney. Cum te simţi, Steve? 

— Nu prea rău, am răspuns. Din ce în ce mai 
bine, cu fiecare minut. 

Asta era de la sine înţeles. Pe măsură ce făceam 
cunoştinţă cu Lobacevski, simţeam coexistând 
alături de gândurile şi emoţiile mele pe acelea ale 
unei ființe a cărei bunătate şi înţelepciune erau de 
neimaginat. 

Desigur, eu nu mă puteam bucura nici de viaţa 
sa de apoi, nici de sfinţenia sa. Creierul meu de 
muritor şi sufletul de păcătos nu se puteau ridica la 
aşa ceva. În cel mai bun caz simţeam undeva, la 
marginea percepţiei, o pace şi o bucurie care nu 
erau statice, ci păreau o aventură excitantă şi 
eternă. Totuşi, puteam să savurez prezenţa lui 
Lobacevski-omul. Gândiţi-vă la cel mai bun şi mai 
vechi prieten al vostru şi veţi avea o idee vagă 
despre această senzaţie. 

— Cred că noi suntem gata, spuse Ginny. 

Ea şi Griswold puseseră pe o bancă o planşetă 
de spiritism, aranjamentul cel mai potrivit pentru o 
lăbuţă de pisică. Apoi Ginny se aşeză pe marginea 
băncii, balansându-şi picioarele, a căror formă o 
observă şi asociatul meu, deşi el se mărgini să 
elaboreze la mine în minte ecuaţiile care le 
descriau. Svartalf se aşeză în fața planşetei, iar eu 
m-am sprijinit în coate de partea opusă, gata să-i 
pun întrebări. 

Acul indicator se mişca într-o tăcere tulburată 
doar de respiraţia noastră. Era conectat simpatetic 
la o cretă aflată sub influenţa unui farmec pentru 
cozile de mătură şi care desena pe o tablă litere 
mari ca să le poată vedea fiecare. 

Ich bin janos bolyai von ungarn. (Sunt Jânos 
Bolyai, din Ungaria). 

— Bolyai! se minună Falkenberg. Dumnezeule, 
am uitat de el! Nu-i de mirare că... dar cum... 

— Enchante, Monsieur, spuse Lobacevski, cu o 
plecăciune. Dies ist fur mich eine grosse Ehre. 
Ihrer Werke sind eine Inspiration fur alles? 
(Încântat, domnule! E o mare cinste pentru mine. 
Lucrările dumneavoastră sunt un izvor de 
inspirație pentru toți). 


Şi vorbea serios. 

Nici Bolyai şi nici Svartalf nu doreau să fie mai 
prejos în curtoazie. Se ridicară pe picioarele din 
spate, făcură o reverență cu o lăbuță dusă la inimă, 

urmată de un salut milităresc, apoi prinseră iarăşi 
acul indicator şi se dezlănţuiră într-o serie de 
complimente franţuzeşti înflorate. 

— Oricum, cine-i ăsta? şopti Charles, în spatele 
meu. 

— Nu... nu ştiu biografia lui, răspunse 
Falkenberg. Dar, din câte-mi amintesc, el a fost 
luceafărul noii geometrii. 

— O să verific la bibliotecă, se oferi Griswold. 
Se pare că aceste politeţuri vor mai dura. 

— Poți să-i grăbeşti puţin? îmi şopti Ginny la 
ureche. Noi doi am întârziat deja foarte mult. Iar 
acel telefon poate să aducă necazuri. 

Am transmis rugămintea ei lui Lobacevski, care 
i-o prezentă lui Bolyai, care scrise 

— Aber naturlich. (Dar fireşte). 

Şi ne dădu - foarte pe larg - asigurările sale că, 
fiind ofiţer imperial, învățase cum să acţioneze cu 
hotărârea care-i şade bine unui soldat atunci când 
nevoia o cere; aşa cum se prezenta acum situaţia, 
în special când două tinere domniţe fermecătoare, 
aflate la ananghie, se bazau pe onoarea lui; onoare 
pe care el şi-o va menţine fără să clipească pe orice 
câmp de bătălie, aşa cum ne asigura că făcuse şi în 
timpul vieţii... 

Nu am de gând să ironizez un om de geniu. 
Aflându-se printre noi, el încerca să gândească şi 
să simtă prin creierul, nervii şi glandele unui 
motan. Acestea îi amplificau slăbiciunile omeneşti 
şi făceau aproape imposibilă exprimarea 
intelectului şi a spiritului său cavaleresc, despre 
care am aflat pe larg din notele biografice găsite de 
Griswold în enciclopedii şi în tratate de istoria 
matematicii; le citirăm în timp ce Bolyai se 
străduia să comunice cât mai galant cu 
Lobacevski. 

Jànos Bolyai s-a născut în Ungaria, în anul 
1802. Țara sa era pe atunci doar o provincie a 
Imperiului Habsburgic. Tatăl lui, un matematician 
cunoscut, prieten apropiat al lui Gauss, îl învățase, 

înainte ca el să fi împlinit treisprezece ani, calculul 
diferențial şi mecanica analitică, iar la 
cincisprezece îl înscrisese la Colegiul Regal de 
Inginerie din Viena. La douăzeci de ani, Bolyai 
deveni ofițer inginer, bine cunoscut şi ca violonist 
şi ca spadasin periculos de înfruntat într-un duel. 
În 1823 îi trimise tatălui său un rezumat al lucrării 
Știința absolută a spaţiului. În timp ce Gauss îşi 
anticipa, în mare şi pe plan filozofic, câteva dintre 
propriile idei - necunoscute la acea dată de Bolyai 
- tânărul ungur trata în lucrarea aceea, pentru întâia 
oară foarte riguros, geometria  neeuclidiană, 
elaborând o primă dovadă certă că spaţiul nu 
trebuie să se supună logic axiomelor de genul celei 
despre liniile paralele. Din nefericire, lucrarea în 
cauză nu a fost publicată până în 1833, şi chiar şi 
atunci a apărut doar ca anexă la un tratat în două 
volume al tatălui său. Scris în latină, acesta din 
urmă purta pomposul titlu: Zentatem juventutem 
studiosam in dementa  matheseos purae 
introducendi. (Încercare de introducere a tinerilor 
studioşi în elementele matematicilor pure). 

Între timp, Lobacevski anunţase şi el rezultate 
similare. Bolyai rămase necunoscut 

Faptul păru să-l descurajeze. Se stabili alături de 
tatăl său, care preda la Colegiul Reformat din 
Târgu Mureş, şi a murit acolo, în 1860. În timpul 
vieţii, a fost martor la exacerbarea naţionalismului 
ungar, la rebeliunea lui Kossuth din 1848, la eşecul 
acesteia şi la opresiunea reacționară care urmă; dar 
articolele sale nu spun nimic despre opiniile sau 
acțiunile lui pe plan politic. 

A apucat sfârşitul legii marțiale din 1867 şi 
liberalizarea crescândă care a urmat; deşi ţara sa 
nu obținu pe deplin statutul de națiune 
independentă, sub dubla monarhie, decât la şapte 
ani după moartea lui. M-am întrebat dacă stafia lui 
rătăcise pe pământ, în aşteptarea acelui moment, 
înainte de a porni spre universuri mai largi. 

Despre Lobacevski aflarăm mai multe. Se 
născuse în 1793, în Nijni-Novgorod. Mama sa 
rămase văduvă când el avea şapte ani. Se mutară la 
Kazan; copiii crescură într-o sărăcie orgolioasă, 
dar adesea deznădăjduită. Când avea opt ani, 
Nikolai obţinu o bursă la gimnaziu. Intră la 
Universitatea din localitate la paisprezece ani şi-şi 
luă diploma la optsprezece, la douăzeci şi unu de 
ani fu numit asistent, apoi, la douăzeci şi trei, 
profesor plin. Imediat după aceea i se dădură în 
subordine biblioteca şi muzeul. O însărcinare 
foarte dificilă - amândouă instituțiile fuseseră 
neglijate, se aflau în dezordine, iar fondurile 
alocate erau atât de mici, încât trebui să facă de 
unul singur aproape toată munca de salahor - dar 
de-a lungul anilor, amândouă deveniră o mândrie a 
Rusiei. În plus, în timpul domniei ţarului 
Alexandru, lui Lobacevski i se ceru să întocmească 
dosare despre studenţii agitatori. El se pricepu să-i 
satisfacă pe guvernanți fără să devină un 
informator; studenţii îl adorau. 

În 1827 ajunse rector, conducător al 
Universităţii. Reuşi s-o reconstruiască sub toate 
aspectele, inclusiv în sensul strict al cuvântului, 
studiind arhitectura ca să poată proiecta chiar el 
structurile. În 1830, când se dezlănţui holera, 
izbuti să protejeze comunitatea academică, 
înregistrând doar o mortalitate foarte mică, prin 
impunerea unor reguli de igienă opuse măsurilor 
medievale care se aplicau în tot restul Kazanului. 
Altădată, un incendiu devastă jumătate din oraş. 
Cea mai nouă clădire, Observatorul, fu mistuită de 
flăcări. Dar el reuşi să salveze instrumentele şi 
cărțile, iar doi ani mai târziu reconstrui ce se 
distrusese. 

Începuse să ţină prelegeri despre geometria 
neeuclidiană încă din 1826. Ar fi putut-o face şi în 
Kansas la fel de bine ca şi în Kazan. Veştile despre 
aceste prelegeri se răspândiră în vestul Europei cu 
o încetineală care ar fi adus în pragul disperării un 

om mai puţin răbdător şi modest. In cele din urmă 
însă au ajuns acolo. Când Gauss află despre ele, fu 
atât de impresionat încât, în 1842, susţinu cu tărie 
alegerea lui Lobacevski ca membru al Societăţii 
Regale din Gottingen. Poate că acesta a fost 
motivul - xenofobie sau simplă gelozie înveninată 
- care a determinat regimul țarist să-l demită, în 
1846, din fruntea universităţii. I-au îngăduit să-şi 
menţină catedra, dar nimic mai mult. Cu inima 
rănită, el s-a refugiat în studiul matematicii. 
Vederea a început să-i slăbească. Fiul său a murit. 
El a studiat mai departe, dictând Pangeometria, 
care i-a încununat întreaga viață. În 1856, la scurt 
timp după ce a terminat cartea, acea viaţă a luat 
sfârşit. 

Bineînţeles că era un sfânt! 

„Nu, Steven Pavlovici, n-ar trebui să mă ridici 
pe un piedestal. M-am poticnit şi am păcătuit mai 
mult decât oricare altul, sunt sigur de asta. Dar 
milostenia lui Dumnezeu nu are margini. 
Fusesem... e aici ceva cu neputinţă de explicat. Hai 
să spunem că mi s-a îngăduit să progresez." 

Tabla se umpluse. Janice o şterse cu buretele, iar 
creta scârţâi mai departe. Pentru cei care ştiau 
franceza - aleasă de rus şi de ungur deoarece e mai 
elegantă decât germana - deveni din ce în ce mai 
limpede ce se întâmplase. Dar numai eu 
beneficiam de nivelul de înţelegere al lui 
Lobacevski, pe care mă străduiam să-l exprim cât 
mai adecvat în engleză. Timpul se scurgea în 
defavoarea noastră. 

„Într-adevăr, îmi răspunse Lobacevski. „Deşi 
găsesc  manierele contemporane cam  bruşte 
(pardonnez-moi, je vous en prie), graba a devenit 
necesară, deoarece şi eu cred că ora este târzie, iar 
pericolul - îngrozitor." 

În consecinţă, după ce am primit şi răspunsul la 
ultima întrebare, i-am adunat pe toţi lângă mine. 
Cu excepţia lui Ginny, superbă indiferent de 
împrejurări, şi a lui Svartalf, care stătea la 

picioarele ei având în priviri un suflet omenesc, 
ceilalți nu arătau prea grozav: erau obosiţi, 
transpiraţi, tracasaţi, cu gulerele descheiate, cu 
părul ciufulit; şi aproape toți ţineau între degete 
câte o ţigară. Înfăţişarea mea era, probabil, şi mai 
jalnică, aşa cum stăteam acolo, cocoţat pe o bancă. 
Vocea îmi era aspră, iar la unul dintre obraji 
căpătasem un tic. Faptul că trupul îmi fusese 
ocupat de un spirit binecuvântat nu mă ajuta prea 
mult, speriat şi imperfect cum eram. 

— Lucrurile sunt pe drumul cel bun, am spus. 
Am făcut o greşeală. Dumnezeu nu dă personal 
ordine îngerilor şi sfinților Săi, cel puţin nu de 
dragul nostru. După cum ţi-ai rostit invocaţia, se 
pare că ai înţeles acest lucru, părinte. Dar, 
conştient sau nu, noi ceilalți am presupus că am fi 
mult mai importanţi decât suntem în realitate. 
Lobacevski mă corectă: „Nu, fiecare este 
important în fața Lui. Dar trebuie să existe 
libertate, chiar şi pentru ce-i rău. ŞI, în plus, mai 
există considerente de... ei bine, bănuiesc că nu e 
potrivit termenul de Realpolitik. Nu ştiu dacă are 
vreun sinonim terestru. În termeni simpli, nici 
Dumnezeu, nici Necuratul nu vor să provoace un 
Armageddon timpuriu. De două mii de ani au 
evitat fiecare incursiunile în teritoriul celuilalt, rai 
sau infern. Nu se doreşte schimbarea acestei 
politici." Totuşi, am continuat, rugăciunea noastră 
a fost auzită. Lobacevski este un sfânt cu drepturi 
depline. N-a rezistat să nu vină aici şi nu i s-a 
interzis acest lucru. Dar nu-i este îngăduit să ne 
ajute în iad. Dacă merge cu noi, trebuie să joace 
numai rolul unui simplu observator, înăuntrul unei 
forme muritoare. Îi pare rău, dar asta e situaţia. 
Dacă vom fi întemnițați acolo, el nu ne poate ajuta 
sufletele să scape. Fiecare spirit trebuie să-şi 
croiască singur drumul spre... Dar nu contează. 
Rezultatul a fost intrarea lui în acest continuum, 
avându-mă pe mine drept țintă. Cu Bolyai, situaţia 
este alta. Şi el ne-a auzit ruga, care era destul de 

vagă încât să se fi putut foarte bine referi la dânsul. 
Dar el nu a atins rangul sfinţeniei. Spune că a fost 
în Purgatoriu. Mulţi dintre noi cred că aceasta este 
o stare în care nu îndeplineşti condițiile necesare 
pentru a-L cunoaşte direct pe Dumnezeu, dar de la 
care poţi să evoluezi. În orice caz, chiar dacă nu se 
afla în rai, nu era un damnat. În consecinţă, asupra 
lui nu acționează vreo interdicție de-a lua parte 
activă la luptă. Are astfel prilejul să facă o faptă 
bună. A evaluat conţinutul rugii noastre, chiar şi 
amănuntele pe care nu le-am rostit, şi m-a ales tot 
pe mine. Lobacevski, care este mult mai puternic, 
în virtutea sanctităţii lui, şi care nu cunoştea 
intenţiile celuilalt, a ajuns cu o frântură de secundă 
mai înainte. 

M-am întrerupt ca să cerşesc o ţigară. Ce-mi 
doream cu adevărat era un galon de cidru tare. Îmi 
simţeam gâtul parcă pârjolit de arşiţa verii. 

— Evident, aceste cazuri sunt guvernate de 
anumite legi, am continuat. Nu mă întrebaţi de ce, 
sunt sigur că, dacă le-am cunoaşte, motivele ni s-ar 
părea întemeiate; bănuiesc că, în parte, au şi scopul 
de a-i proteja pe muritori de şocuri inutile şi de 
stres. Doar o singură identitate în plus i se îngăduie 
fiecărui client. Bolyai nu are înzestrările unui 
sfânt, ca să creeze, din ceea ce ar fi avut la 
îndemână, un corp real temporar, aşa cum aţi 
sugerat dumneavoastră mai înainte, doctore Nobu. 
De fapt, chiar dacă i-am fi pregătit materialul 
necesar pentru aşa ceva, n-ar fi fost în stare să-l 
folosească. Nu se poate manifesta decât într-un 
corp viu. Altă regulă: sufletul care s-a întors în 
lumea noastră nu poate să treacă dintr-o persoană 
în alta. Trebuie să stea unde se află până când 
rezolvăm problema. Bolyai a trebuit să ia foarte 
repede o decizie. Eu aveam deja un ocupant. 
Bunele sale maniere nu îi îngăduiau să... ăă... să 
intre într-o femeie. N-ar fi putut să ne fie de mare 
ajutor nici dacă intra într-unui dintre cei care nu 
vor veni cu noi. Deşi rugăciunea noastră nu a 

specificat acest lucru, el a înţeles, din nişte 
subtilităţi de exprimare, că expediţia va avea un al 
treilea membru, care era de gen masculin. S-a 
repezit într-acolo. Întotdeauna a avut un caracter 
impulsiv. A descoperit prea târziu că aterizase în 
Svartalf. 

Umerii imenşi ai lui Barney se pleoştiră. 

— Deci, proiectul nostru a eşuat? 

— Nu. Având la dispoziție ajutorul vrăjitoresc al 
lui Ginny - care să sporească posibilitățile 
creierului său de felină - Bolyai crede că va putea 
opera. Şi-a petrecut o mare parte a vieții de apoi 
studiind geometria infinitului şi explorând planuri 
ale existenţei care 1 se par prea spectrale ca să 
amintească acum de ele. Dar adoră ideea unei 
incursiuni în iad. 

— Atunci a mers! strigă Ginny. Urrraa! 

— Până acum, da. 

Hotărârea mea era neschimbată, dar entuziasmul 
îmi scăzuse. Avertismentul lui Lobacevski mă 
înnegura: 

„Presimt o criză. Necuratul nu-şi poate permite 
să vă lase să izbândiţi. Va trimite împotriva voastră 
cele mai puternice şi subtile forţe." 

— Vai! exclamă Karlslund. Vai, vai. 

Ginny îşi întrerupse dansul războinic când eu 
am spus: 

— Doctore Griswold, poate că ar fi mai bine să 
daţi telefonul acela. 

Micuţul savant încuviinţă. 

— O să sun din biroul meu. Putem să montăm 
aici o extensie, cu recepţie audiovizuală. 

Eram mult prea buimăciți ca să ne mai pese 
câtuşi de puţin de ilegalitatea acestei fapte, deşi eu 
cred că ea era permisă, din moment ce, de fapt, nu 
splonam. 

Trebui să aşteptăm câteva minute. Am ţinut-o pe 
Ginny aproape. Ceilalţi se agitau fără ţintă ori se 
aşezaseră, epuizați. Doar Bolyai era vesel. Îl folosi 
pe Svartalf ca să studieze cu mare curiozitate 

laboratorul. Ştia mai multă matematică decât ar 
putea să acumuleze simplii muritori de acum şi 
până la sfârşitul lumii; dar îl interesa să vadă cum 
evoluasem noi. Căzu în extaz când Janice îi oferi 
un exemplar din National Geographic. 

Telefonul se animă. Văzurăm şi noi acelaşi lucru 
cu Griswold. Am inspirat adânc. Într-adevăr, era 
Cuţit Schpitor. 

— Îmi pare rău că v-am făcut să aşteptaţi, spuse 
profesorul. Mi-a fost imposibil să vă sun mai 
devreme. Cu ce pot să vă ajut? 

FBl-istul se identifică arătându-şi legitimaţia. 

— Încerc să iau legătura cu domnul şi doamna 
Matuchek. Îi cunoaşteţi, nu-i aşa? 

— Ei bine, da... Însă nu i-am văzut în ultimul 
timp... 

Griswold era un mincinos grozav de stângaci. 

Cutit Sclipitor abordă o expresie dură. 

— Domnule, vă rog ascultați-mă cu atenție. In 
după-amiaza asta m-am întors dintr-o călătorie la 
Washington, pe care am făcut-o din pricina lor. 
Problema în care sunt implicați este extrem de 
importantă. Am luat legătura cu subordonații mei. 
Doamna Matuchek a dispărut. Soțul ei şi-a 
petrecut mult timp într-o cameră asigurată 
împotriva spionilor, luând parte la o conferință. Nu 
a fost văzut părăsind fabrica la sfârşitul 
programului de lucru. Am trimis un om să întrebe 
de el, şi acesta nu l-a putut găsi. Oamenii noştri au 
făcut fotografii ale celor care intrau în fabrică. 
Unul dintre lucrătorii de la laborator v-a 
recunoscut printre cei care au luat parte la 
conferință. Sunteţi sigur că familia Matuchek nu se 
află cu dumneavoastră? 

— D-da. Da. Ce doriţi de la ei? Vrei să le 
aduceţi vreo acuzaţie? 

— Nu, în afară de cazul că nu se comportă 
corect. Am un ordin special care le interzice unele 
acțiuni. Oricine îi instigă la aşa ceva este pasibil de 
arestare. 

Griswold se îmbăţoşă. Reuşi să-şi depăşească 
timiditatea şi replică, indignat: 

— Sincer, domnule, sunt jignit de ceea ce vreţi 
să sugeraţi. Şi în orice caz, ordonanța trebuie să fie 
înmânată ca să aibă valabilitate. Până atunci, nu au 
nici o obligaţie s-o respecte. Nici ei, nici asociaţii 
lor. 

— Adevărat. Vă deranjează dacă vin la 
dumneavoastră? S-ar putea ca ei să fie acolo... fără 
ştiinţa dumneavoastră. 

— Da, domnule, mă deranjează. Nu puteţi veni. 

— Fiţi rezonabil, doctore Griswold. Printre 
altele, noi vrem să-i protejăm de ei înşişi. 

— Această atitudine este unul dintre motivele 
majore pentru care nu-mi place Administraţia 
actuală. La revedere, domnule. 

— Oh, nu închideţi. 

Cuțit Sclipitor îşi păstrase tonul calm, dar 
nimeni n-ar fi putut interpreta greşit expresia de pe 
chipul lui. 

— Dumneavoastră nu sunteți proprietarul 
clădirii în care vă aflați. 

— Dar se află sub responsabilitatea mea. 
„Irismegistus" este o fundație particulară. Eu am 
aici autoritate discreționară şi interzic accesul... 
acoliților dumneavoastră. 

— Nu şi când vor veni cu un mandat de 
percheziție, profesore. 

— Atunci vă sugerez să obţineţi unul. 

Griswold întrerupse vraja. 

În laborator, ne privirăm unul pe altul. 

— Cât timp avem la dispoziţie? am întrebat. 

Barney ridică din umeri. 

— Mai puţin de treizeci de minute. FBI-ul are 

— Putem să ieşim de aici? îl întrebă şi Ginny. 

— N-aş încerca. Probabil că zona a început să 
fie supravegheată încă înainte de telefonul lui Cuţit 
Sclpitor. Presupun că el s-a abținut de la o acțiune 
directă, fiindcă pur şi simplu habar n-are ce facem 

noi, şi a primit ordinul să acționeze cu mare 
precauţie. 

Ginny îşi îndreptă spatele: 

— Okay. Atunci ne ducem în infern. Colţurile 
gurii 1 se ridicară puţin. Mergem direct în iad. N-o 
să murim. Doar o să mergem acolo. Nu strângeți 
două sute de dolari. 

— Ce? Barney icni ca şi cum ar fi fost lovit în 
plex. Nu! Eşti nebună - federalii au dreptate să 
creadă asta. Fără pregătiri, fără echipament 
adecvat... 

— Cu ce se găseşte aici, putem să improvizăm o 
mulțime de lucruri, spuse Ginny. Bolyai ne va 
sfătui; tot aşa şi Lobacevski, până când vom pleca. 
Vom câştiga având avantajul surprizei. Forţele 
demonice nu vor mai avea timpul necesar să se 
organizeze împotriva atacului nostru. O dată ieşiţi 
de sub jurisdicția americană, mai are Cuţit 
Sclpitor dreptul legal să ne cheme înapoi? Şi nici 
nu vă poate împiedica să menţineţi cordonul nostru 
de siguranţă. Asta ar fi o crimă. De altfel, bănuiesc 
că el e de partea noastră, şi nu-l prea încântă ceea 
ce trebuie să facă. S-ar putea să vă ofere ajutorul. 

Se duse la Barney, îi luă o mână între mâinile ei 
şi-l privi în ochii împietriţi. 

— Nu ne părăsi, prietene, îl imploră. Avem 
nevoie de ajutorul tău. 

Mă durea să văd chinul prin care trecea 
prietenul meu. Dar porni pe dată să dea ordine. 
Echipa noastră îşi începu treaba. Griswold intră în 
sală. 

— Aţi... Oh. Nu puteţi să plecaţi acum. 

— Nu putem să nu plecăm, am spus eu. 

— Dar n-aţi... n-aţi luat cina! Veţi fi slăbiți şi... 
Of, ştiu că nu vă pot opri. În laboratorul de 
cercetări avem un frigider plin, pentru cazurile 
când se lucrează până târziu. Să văd ce găsesc. 

Deci aşa plecarăm să luăm cu asalt fortăreaţa 
infernului: Ginny cu geanta de umăr a lui Janice, 
iar eu cu imensa jachetă a lui Barney (cu mânecile 

suflecate), cu buzunarele umflate cu sandvişuri cu 
unt de arahide, cutii cu scrumbii afumate pentru 
Svartalf-Bolyai şi patru cutii cu bere. 

Aveam ceva echipament, în special trusa lui 
Ginny. Luasem cu noi şi principalul certificat de 
naştere al Valeriei, pe care ni-l adusese Ashman. 
Cel mai important motiv pentru care îl recrutasem 
pe Ashman fusese faptul că ne putea da sfaturi 
prețioase în legătură cu folosirea certificatului. 
Ginny îl pusese pentru moment în propria ei 
poşetă, prinsă cu o clamă în talie... 

Nimeni, inclusiv geometrii noştri, nu ştia cu 
exactitate ce va merge şi ce nu va merge în iad în 
materie de vrăji. Lobacevski putu să ne spună doar 
că simbolurile religioase cele mai importante nu 
vor avea acolo puterea pe care o au aici. Virtuțile 
lor provin din orientarea către ceruri, iar 
caracteristica fundamentală a iadului este că acolo 
nu sălăşluieşte iubirea. Totuşi puteam să folosim 
câte ceva de la păgânism. Unele caracteristici ale 
acestuia, precum onoarea şi justiția, nu aveau nici 
o însemnătate acolo unde ne duceam, dar altele, ca 
puterea şi ispăşirea, da; deşi trecuseră secole de 
când acei zei păgâni nu mai aveau credincioşi, 
mana nu dispăruse cu totul din simbolurile lor. 

Ginny obişnuia să poarte o insignă cu bufniţă, 
care arăta că e vrăjitoare autorizată. Griswold găsi 
o plăcuţă miniaturală de jad aztecă, gravată cu un 
şarpe cu pene care rânjea grotesc, şi care putea fi 
ataşată la lanterna Polaroid de sub cămaşa mea. 
Puțin jenat de privirile pastorului Karlslund, 
Barney scoase un pandantiv cu un ciocan argintiu, 
copie a unui simbol viking. Aparţinea soţiei sale, 
însă de când începuseră necazurile îl purta el drept 
talisman. Acum puse lanţul la gâtul lui Svartalf. 

N-avea sens să luăm cu noi arme de foc. Eu şi 
Ginny suntem tintaşi destul de buni în spaţiul 
euclidian al acestui univers. Dar când traiectoria 
trece prin distorsiuni de neprevăzut, care afectează 
până şi gravitația, atunci mai bine o laşi baltă. Am 
luat însă nişte săbii. A ei era o lamă Solingen, 

modernă, utilizată în ceremoniile rituale, dar foarte 
bine ascuţită. A mea era mai grea şi mai veche, şi o 
luasem pentru potențialul ei magic, rămas de pe 
vremea când fusese întrebuințată drept hanger, şi-l 
însoţise pe Decatur în călătoriile sale. 

Aerul ar fi putut constitui o problemă. Era 
notorie poluarea din infern. În depozit existau 
aparate de respirat pentru investigaţii subacvatice. 
Atunci când ai de-a face cu ondine, şi alte 
asemenea creaturi amăgitoare, trebuie să mergi 
însoțit de un magician sau o vrăjitoare, iar 
animalul sacru s-ar putea să nu fie un animal 
marin, în afară de cazul în care ai norocul să dai 
peste unul dintre puţinii specialişti în domeniu. 
Prin urmare, existau şi tuburi mici de oxigen şi 
măşti ajustabile, pentru o mare varietate de 
animale. Am găsit un set potrivit pentru Svartalf, 
iar eu mi-am mai pus în spate încă unul, de 
dimensiuni mici - dacă va fi nevoie pentru Val. 

Cu asta, lista fu completă. Dacă am fi avut timp, 
poate că ne-am fi echipat mai bine. Am fi putut 
călători pe un dragon, nu pe două cozi de mătură, 
şi am fi luat cu noi încă o fiară aptă să care câteva 
tone de material necesar pentru orice situaţie luată 
în calcul de o echipă de analişti strategici. Totuşi, 
armata, care folosise această metodă, dăduse greş. 
Noi dispuneam de cunoştinţe inedite şi de o 
călăuză unică. Probabil că acestea aveau să ne fie 
utile. 

În timp ce câţiva membri ai grupului ne ajutau 
să ne echipăm, Barney şi Nobu făceau ultimele 
pregătiri pentru trimiterea noastră în iad. Sau 
aproape ultimele. Chiar înainte de plecare i-am 
rugat să mai facă încă ceva, cât de repede puteau. 
În centrul Nexus-ului desenat pe podea, a cărui 
formă n-o să v-o dezvălui, aşezaseră un pentagon 
regulat restrictiv, delimitat de lumânări sfințite. 
Deasupra atârna, prin intermediul unui lanţ şi al 
unui scripete, un clopot imens, gata să fie coborât. 
Acesta era pregătit drept masă de schimb pentru 

orice putea veni din universul infernului; ceva viu, 
gazos sau aducător de altfel de necazuri. 

— După ce vom pleca, am spus, mai puneţi aici 
câteva sute de kilograme de material, dacă zona nu 
este prea periculoasă ca să intrați în ea. 

— Ce? zise Barney uimit Dar asta i-ar îngădui 
oricui - unui urmăritor - să facă fără nici o 
dificultate tranziția încoace. 

— Dacă va ajunge aici, n-o să poată să 
părăsească diagrama, i-am amintit. Noi însă vom 
putea, şi o vom face foarte repede. Pregăteşte nişte 
vrăji care să nu-l lase să se întoarcă acasă. 
Problema este că nu ştiu ce vom găsi. Poate fi un 
lucru, ăă, cu valoare ştiinţifică, iar omenirea are 
nevoie de mai multe date despre iad. Sau poate că 
nu vom aduce nimic. Dar să nu excludem din 
capul locului această posibilitate. 

— Okay. Gândeşti foarte logic pentru un 
zăpăcit. Barney îşi şterse ochii. Drace, cred că sunt 
alergic la ceva de pe aici. 

Nu numai Janice plânse când ne luarăm la 
revedere. Iar în mine am simţit un gând grav: 

„Nu mai pot face nimic pentru voi, Steven 
Pavlovici, Virginia Williamovna, Janos 
Farkasovici, şi nici pentru motan, care cu siguranţă 
are un suflet propriu. Acum trebuie să devin un 
simplu observator şi să înregistrez totul doar de 
dragul curiozității mele. Nu vă voi împovăra cu 
suferinţa pe care mi-o provoacă acest lucru. Nu 
veți mai fi conştienţi de prezenţa mea. Fie să 
călătoriți cu binecuvântarea Domnului." 

L-am simțit îndepărtându-se de partea 
conştientă a minții mele, ca un vis care dispare 
atunci când te trezeşti şi încerci să ţi-l aduci 
aminte. Foarte repede deveni doar ceva frumos ce 
mi se întâmplase timp de câteva ore. Dar nu, nu pe 
deplin. Bănuiesc că liniştea pe care mi-am păstrat- 
o în continuare s-a datorat prezenţei sale 
insesizabile. Nu putea să mă ajute altfel, fiind ceea 
ce era. 

Ridicându-ne măturile, am intrat, de mână cu 
Ginny, în Nexus. Svartalf mergea în faţa noastră. 
In mijlocul figurii, înainte să ne punem măştile, ne 
sărutarăm. Prietenii noştri rostiră vraja. Sala se 
întunecă din nou. Energiile se adunară. Tunetele şi 
cutremurul începură să bubuie. Mi-am luat 
camarazii în braţe, ca să nu fim despărțiți. Prin 
larma din ce în ce mai puternică mi-am auzit 
vrăjitoarea citind pergamentul pe care se afla 
numele Victrix şi rugându-se să fim îndreptaţi spre 
ea prin spaţiu-timpul diabolic. 

Sala, lumea, stelele şi universurile începură să 
se rotească în jurul ochiului de furtună în care ne 
aflam. Se rotiră din ce în ce mai repede, până când 
deveniră o ceaţă, ca o elice la viteză maximă. Se 
auzea doar un vuiet, ca de valuri imense. Eram 
traşi în maelstrom. Ultima imagine a lumii se 
micşora cu o viteză cumplită; iar când ajunserăm 
în infinit, pieri cu desăvârşire. Apoi veniră asupra 
noastră asemenea zvârcoliri şi orori, încât nimic, 
cu excepția Valeriei Victrix, nu ne-ar fi putut 
determina să le străbatem. 

XXXII 


Probabil ca am leşinat, pentru un minut sau un 
mileniu. Până la urmă, am devenit brusc conştient 
că trecerea se terminase şi ajunsesem la destinație. 

Oriunde s-ar fi aflat aceasta. 

Am strâns-o pe Ginny în brațe. Ne cercetarăm 
unul pe altul, cu mâini tremurătoare, şi nu găsirăm 
nici o rană. Şi Svartalf era sănătos. Nu insistă să i 
se acorde atenție, aşa cum făcea de obicei. Bolyai 
îl pusese să meargă în cercuri din ce în ce mai 
largi, cercetând împrejurimile. 

Mi-am scos foarte precaut masca, testând aerul. 
Era extrem de rece şi agitat de un vânt care te 
pătrundea până la oase, dar părea curat - de fapt, 
steril. 

Sterilitate. Asta sugera acel loc. Cerul era de un 
negru absolut şi nesfârşit, deşi, într-un fel, puteam 
zări stele şi câteva planete de un cenuşiu urât, 
mişcându-se vizibil pe traiectorii haotice; apoi 
existau pete de întuneric şi mai intens - nu o 
absenţă, ci o negare a luminii. Ne aflam pe o 
câmpie pustie, cu solul tare, mohorât şi neted ca 
asfaltul, presărat din loc în loc cu bolovani a căror 
formă, de fiecare dată hidoasă, nu era nicicând 
aceeaşi. Iluminarea venea din acel sol, palidă, fără 
umbre şi lipsită de culoare. Vizibilitatea scădea 
undeva, la foarte mare depărtare. Deoarece câmpia 
nu avea orizont şi nici accidente de teren, ci 
continua la nesfârşit. Singurul sentiment al 
direcției, al sunetului, al mişcării, era dat de 
Jalnicul şuierat al vântului. 

În viața mea văzusem destule lucruri 
monstruoase, mi-am zis atunci, dar nici unul nu-l 
întrecea pe ăsta... Ba nu. Cel mai cumplit rămânea, 
pentru vecie, copilul-spiriduş din pătuţul fiicei 
mele. 

Ginny îşi scoase şi ea masca de pe faţă, lăsând-o 
să atârne peste rezervoarele de oxigen. Dârdâia. Îşi 
cuprinse umerii cu mâinile, încercând să se 

încălzească. Rochia i se învolbura în jurul 
corpului. 

— Er-r-r-am pregătită să mă feresc de flăcări, 
spuse. 

O remarcă la fel de potrivită ca şi toate cele 
rostite în ocazii istorice. 

— Dante a descris al şaptelea ciclu al infernului 
drept îngheţat, i-am răspuns încet. Se pare că ştia 
el ceva. Unde suntem? 

— Nu-mi dau seama. Dacă vraja legată de nume 
a funcţionat, corelată cu restul, ne aflăm pe planeta 
- dacă „planetă" înseamnă ceva aici - unde ar 
trebui să fie şi Val şi nu suntem prea departe de ea. 

Bineînţeles că încercaserăm să stabilim dinainte 
destinaţia. 

— Asta nu seamănă cu ce-au raportat expedițiile 
anterioare. 

— Nu. Dar şi tranziţia noastră s-a petrecut altfel. 
Am folosit ritualuri diferite şi am străbătut timpul 
urmărind o destinaţie precisă. Întoarcerea ar trebui 
să fie mai uşoară. 

Svartalf dispăru după un bolovan. N-am fost de 
acord cu asta. 

— Kommen Sie zurück! am strigat în vânt. 
Retournez-vous! 

Am realizat că, fără să facă prea multă tevatură 
din asta, Lobacevski mă învățase înainte de plecare 
germana şi franceza. 

Asta-i bună! Şi rusa! 

— Mr-i-a-auu! mi se răspunse. 

M-am răsucit. Motanul venea spre noi din 
direcția opusă celei în care dispăruse. 

— Cum naiba! am exclamat. 

—  Distorsiunea spaţiului, răspunse Ginny. 
Priveşte! 

În timp ce Svartalf venea hotărât spre noi, 
traiectoria lui se unduia ca si cum motanul ar fi 
fost beat. 

— Dreapta pe care circulă el corespunde 
probabil în altă parte cu o curbă. Şi se află doar la 

câțiva metri distanţă. Ce se întâmplă în depărtare? 

M-am uitat în jur. 

— Totul pare rectilimu. 

— Dacă stai pe loc, aşa şi trebuie să fie. Br-r-r! 
Hai să facem ceva ca să ne încălzim. 

Scoase din poşetă o baghetă magică telescopică. 
Aici, steaua din vârf nu scânteia; era ca un tăciune 
aprins. Dar ținută sub semnăturile noastre şi sub 
amprenta lăbuţei lui Svartalf, deveni ca un chibrit 
aprins şi generă căldură în trupurile noastre. Ca să 
fiu sincer, cam multă; începurăm să transpirăm. 
Am ajuns la concluzia că universul infernului avea 
o asemenea entropie, încât un potenţial foarte mic 
dădea naştere unor efecte foarte mari. 

Svartalf ajunse, în fine, lângă noi. Uitându-mă 
neliniştit de-a lungul câmpiei, am murmurat: 

— Nu prea ne-am lovit încă de belele. Oare ce 
ni se pregăteşte? 

— Avem două puncte în avantajul nostru, spuse 
Ginny. Mai întâi, o vrajă de transfer într-adevăr 
eficientă. Influenţa ei persistă încă, protejându-ne, 
având tendinţa să netezească fluctuațiile şi să 
similarizeze natura cu cea de acasă. Doi: în cazul 
expedițiilor anterioare, demonii au ştiut probabil 
cu mult înainte unde şi când vor sosi acestea. Au 
avut destul timp să pună la cale nişte figuri urâte. 
Noi i-am păcălit. Îşi ridică o buclă de pe frunte şi 
adăugă, hotărâtă: Dar mă aştept să primim, pe 
drum, întreaga raţie de necazuri. 

— Trebuie? 

— Da. De ce a ales răpitorul acest loc pustiu ca 
să reintre în universul lui? Dar noi n-am aterizat 
chiar în punctul pe care-l doream. Aşa că nu mai 
vorbi până-mi găsesc un reper. 

Ținută deasupra pergamentului lui Victrix, după 
ce fuseseră recitate cuvintele potrivite, bagheta 
magică arătă o direcție precisă. Globul de cristal 
rămase înceţoşat, nedându-ne nici un indiciu 
despre distanţă sau despre ce ne aştepta în viitor. 
Spaţiu-timpul dintre noi şi destinaţie era bizar. 

Mâncarăm şi băurăm câte ceva, apoi ne 
odihnirăm câteva minute şi pornirăm. Ginny zbura 
în faţă, cu Svartalf, iar eu în dreapta lor. Măturile 
erau lente şi lipsite de stabilitate, iar câmpurile de 
protecție ajunseseră kaput, lăsându-ne expuşi 
vântului din faţă. Am reuşit totuşi să ne înălțăm şi 
să ne plasăm pe direcție, înainte ca zborul să 
devină un chin. 

La început, ne confruntarăm cu distorsiuni 
vizuale. Imaginile pe care le vedeam - mâinile 
mele pe ghidon, Svartalf, silueta splendidă a lui 
Ginny, bolovanii de dedesubt - se ondulau, pulsau, 
se măreau, se micşorau, se transformau dintr-o 
caricatură obscenă în alta şi mai urâtă. Bucăţi de 
piele păreau că încep să curgă, apoi se transformau 
în picături, care se subțiau, se desprindeau şi 
dispăreau; sunetele erau alterate; cele ascuţite se 
transformau într-o cacofonie de urlete, ţiuituri, 
bâzâituri, derulându-se ca nişte cuvinte aproape 
inteligibile şi amenințătoare, pulsând pe tonalități 
prea joase spre a fi perceptibile, noi simţindu-le 
doar fizic, cu o instinctivă reacţie de teroare. 

— Nu le da atenţie! am strigat. Efecte optice 
Doppler. 

Dar nici un mesaj nu se putea auzi prin larma 
aceea. 

Pe neaşteptate iubita mea se îndepărtă. Plecă de 
lângă mine ca o frunză luată de vânt. Am încercat 
s-o urmez, direct în bătaia vijeliei care-mi făcea 
ochii să lăcrimeze. Cu cât acceleram mai puternic, 
cu atât ne îndepărtam mai mult unul de altul. 

— Bolyai, ajută-ne! am strigat în singurătate. 

Apoi, aceasta mă înghiţi. 

Am început să cobor, pe o curbă amenințătoare. 
Mătura nu voia să se redreseze. Asta-i bună, mă 
fulgeră un gând prin teama care mă cuprinsese, 
doar nu mă rostogolesc pe o şosea; voi restabili 
controlul asupra... 

Dar şirurile de bolovani înălțându-se de-a 
curmezişul traiectoriei mele nu mai erau bolovani, 

ci piscuri de munți spre care fusesem catapultat. 
Furtuna hohotea în capul meu şi făcea să vibreze 
mătura de sub mine. Am tras de ghidon, am urlat 
vrăjile, dar orice-aş fi încercat să fac, n-aş fi reuşit 
decât să mă prăbuşesc la pământ, înainte de-a mă 
lovi de piscurile acelea. 

Nu ştiu cum, dar parcursesem mii de mile - dacă 
distanța n-ar fi fost atât de mare aş fi văzut 
piscurile profilându-se pe câmpia nemărginită, nu-i 
aşa? - şi o pierdusem pe Ginny, o pierdusem pe 
Val. M-aş fi putut obişnui cu gândul morţii, dar nu 
şi cu stingerea oricărei speranţe. 

— Iee-ou-uu! am auzit dincolo de urletul 
vântului. 

M-am răsucit în şa. Am văzut-o pe Ginny 
apropiindu-se. Părul i se zbuciuma ca un foc. 
Steaua de pe bagheta ei magică strălucea iarăşi ca 
Sirius. Bolyai folosea lăbuţa lui Svartalf ca să 
dirijeze mătura; ochii galbeni şi colții albi îi 
scânteiau ca ai unei pantere. 

Veniră lângă mine. Ginny se aplecă până când 
degetele ni se atinseră. Senzaţiile ei trecură prin 
mine. Am văzut împreună cu ea ce făcea pisica. 
Am imitat-o. Dacă am fi fost în lumea de acasă, 
ne-am fi ciocnit. Dar aici ne-am rotit într-o parte şi 
am început să câştigăm altitudine. 

Cum să vă explic? Închipuiţi-vă că sunteţi o 
fiinţă plată, creatură mitică (dacă vreo creatură 
poate fi mitică) dintr-un spaţiu cu doar două 
dimensiuni. Trăiţi într-o suprafaţă. Da, este corect, 
în. Dacă este un plan, geometria ei ascultă de 
legile cuclidiene care se învaţă la şcoală: linule 
paralele nu se întâlnesc, cea mai scurtă distanță 
dintre două puncte este o dreaptă, suma 
unghiurilor dintr-un triunghi este egală cu 180°. 
Dar acum imaginaţi-vă că un gigant tridimensional 
vă scoate de acolo şi vă pune într-o suprafaţă de 
formă diferită. De exemplu, o sferă. Acel spaţiu vi 
se va părea fantastic de schimbat. La o sferă, liniile 
trebuie gândite ca nişte meridiane şi paralele, ceea 

ce înseamnă că au lungime finită; în general, 
distanţa dintre două puncte devine minimă doar 
când reprezintă arcul unui cerc cu diametrul egal 
cu cel al sferei; suma unghiurilor unui triunghi este 
variabilă, dar întotdeauna mai mare de 180°. Aţi 
putea să înnebuniţi. Acum imaginaţi-vă conuri, 
hiperboloizi, suprafețe generate prin rotirea 
curbelor trigonometrice sau logaritmice, o 
suprafață închisă obținută din unirea laturilor unui 
dreptunghi după ce în prealabil unul dintre capete 
a fost rotit cu 180° sau oricare alte suprafețe care 
vă mai trec prin minte. lar acum imaginați-vă o 
planetă formată numai din apă, bântuită de furtuni 
şi neguvernată de legile de bază ale fizicii. In orice 
punct, suprafața ei poate avea orice formă, care 
nici măcar nu rămâne aceeaşi în timp. 

Treceţi de la spaţiul cu două dimensiuni la unul 
cu trei; cu patru, adică, dacă luaţi în calcul şi axa 
timpului şi dacă nu cumva, după cum cred mulţi 
filozofi, acesta reprezintă, de fapt, mai multe 
dimensiuni; adăugați  hiperspațiul, în care 
acționează forțele paranormale; supuneţi-l legilor 
haosului şi ale urii: atunci veţi obţine ceva 
asemănător cu universul infernului. 

Am ajuns la o creastă, Ginny ocolind-o printr-o 
parte, eu prin cealaltă. Traiectoriile noastre 
divergeau din cauza curburii spaţiului. Încercarea 
mea de a o intercepta pe Ginny era mai mult decât 
inutilă; în regiunea unde mă aflam, o linie 
îndreptată spre ea se curba repede în altă direcție. 
Treceam dintr-o geometrie în alta, printr-un pliu al 
spațiului care scurta distanţe enorme, în drum spre 
pieire. 

Nici un muritor n-ar fi putut-o evita. Dar Bolyai 
nu mai era muritor. Geniului său 1 se adăugaseră 
cunoştinţele şi abilitățile dobândite în mai mult de 
un secol de eliberare de trupul iubit, dar restrictiv. 
Trupul lui Svartalf se transformase dintr-o capcană 
într-o unealtă, începând din momentul în care 
relația cu Ginny îi îngăduise matematicianului să 

profite şi de resursele ei. Putea face, cu viteza 
luminii, observaţii despre un anumit domeniu, 
putea să scrie şi să rezolve mental ecuaţiile care-l 
descriau, să-i calculeze posibilele proprietăţi şi să 
obțină o imagine excelentă despre cum se va 
transforma conturul acelui loc în altul - totul în 
fracțiuni de secundă. Îşi croia drum printre 
furtunile dimensionale ale iadului ca un atacant în 
fața golului. Exulta. În lipsa altei voci, cânta 
melodiile de împerechere şi luptă ale unui motan 
negru. Ne cățăram peste munți şi ne strecuram spre 
țelul nostru. 

Nu era un drum uşor. Trebuia să fim foarte 
precauţi şi să reacționăm în fiece clipă. De multe 
ori făcurăm greşeli care ne-ar fi putut costa mult. 
Pierdeam contactul cu Ginny şi mă rătăceam; sau 
aproape că ne ciocneam din cauza unei clătinări, 
sau câmpul gravitațional intens dintr-un spaţiu 
foarte curbat atrăgea brusc măturile spre sol şi 
încerca să ne smulgă ochii şi măruntaiele; sau o 
neașteptată scădere a greutăţii ne făcea să ne 
rostogolim; sau treceam prin cute ale spațiului, în 
loc să le ocolim, şi imediat ne trezeam în altă 
parte; sau intram în locuri unde hiperspaţiul era 
atât de slab, încât vrăjile pentru cozile de mătură 
nu funcționau, iar noi trebuia să înaintăm prin 
intermediul impulsului şi al aerodinamicii... Nu-mi 
amintesc fiecare incident. Eram mult prea ocupat 
ca să le mai observ pe multe dintre ele. 

Totuşi înaintarăm chiar mai repede decât 
sperasem, după ce Bolyai descoperi ce şiretlicuri 
puteam să folosim când dimensiunea timpului se 
curba. După ce aflarăm cum să trecem uşor dintr- 
un sistem metric în altul, larma asurzitoare şi 
iluziile optice dezgustătoare nu ne mai deranjară 
atâta. În plus, lumea din jurul nostru deveni mai 
stabilă. Cineva sau ceva îşi construise bârlogul 
într-o regiune unde perturbațiile aveau tendinţa să 
se anuleze una pe alta. 

Până la urmă puturăm să studiem peisajul fără 
să ne întrerupem zborul. Observarăm că şesul 
fusese înlocuit cu piscuri, zone pline cu oase 
sfărâmate, un puț care părea fără fund, o mare de 
lavă de unde izbucneau flăcări şi se ridicau aburi 
care ne determinară să ne punem măştile, ca să nu 
ne trezim cu plămânii corodați. Dar asemenea 
imagini erau îndepărtate şi păstrarăm distanţa faţă 
de ele în timp ce ne străduiam să ne continuăm 
drumul. Acum înaintarea era mai uşoară. Puteam 
să ne relaxăm puţin. Şi chiar era bine s-o facem. 
Când Ginny se uită în globul de cristal, o lucire 
pală dar din ce în ce mai intensă din interior ne 
arătă că ne apropiam de țintă. 

Am dat drumul mâinii lui Ginny, nu pentru că aş 
fi vrut, ci pentru că ne dureau braţele de încordare. 
Pentru un timp, zburarăm în linişte, privind în jur. 

În linişte... Vântul se potolise; nimic nu mişca, 
în afară de aerul dislocat de noi. Un aer cu o 
duhoare de mormânt, care ne îngrețoşa cu 
umiditatea şi căldura lui, dar era respirabil. Cerul 
rămăsese negru, cu aştrii lui mişcători, mai mult 
decât negri. Din când în când, câte un meteorit 
imens şi hidos ne trecea pe deasupra capetelor, cu 
o viteză doar puţin mai mare decât a noastră, 
urmărind o traiectorie deasupra atmosferei şi 
dispărând dincolo de orizontul inexistent. 
Câteodată un fulger globular înflorea şi se stingea 
într-o lumină slabă. 

Fosforescența macabră a solului rămăsese 
principala noastră sursă de lumină. Ne aflam la 
marginea unei mlaştini, la fel de imensă ca tot ce 
văzusem până acum. Bălţile, iazurile, lacurile se 
întindeau la nesfârşit, lucind slab acolo unde nu 
erau acoperite cu putreziciuni. Copacii, groși şi 
contorsionați, aveau ramurile împletite, chiparoşi 
se întindeau peste ape şi buşteni plutitori; dar nici 
unul dintre ei nu era viu. Rădăcinile dese şi moarte 
invadaseră malurile. Din nămol se ridicau, printre 
trunchiuri, cețuri galbene; tentacule de negură 

ascundeau mijlocul mlaştinilor într-o  burniţă 
murdară. 

În faţă, foarte, foarte departe, o lumină arămie 
se reflecta agitată pe nişte nori joşi. Fără să fim 
avertizaţi prin nimic, un pliu sau o convulsie a 
spaţiului ne duse direct acolo. 

Zgomotul ne asaltă: tobe, împuşcături, ţipete. În 
mijlocul unei insule cu vegetaţia defrişată ardea un 
foc înalt cât o turlă, împrăştiind căldura ca pe nişte 
sulițe fierbinţi. În spatele inimii lui albe în care 
ceva — nu am reuşit să disting ce anume — se 
zvârcolea şi urla, am întrezărit nişte siluete care 
dansau, negre, goale, scheletice, aidoma unor 
lăcuste. Când ne văzură, urletele lor acoperiră 
vuietul flăcărilor, iar tam-tamul se transformă într- 
un boom-ba-da-boom,  boom-ba-da-boom. Din 
copacii fără frunze se ridică un stol de păsări. 
Aveau mărimea şi culoarea vulturilor, dar capetele 
şi ghearele fioroase le erau lipsite de piele. 

Svartalf  scuipă  sfidător.  Măturile noastre 
accelerară şi lăsară stolul în urmă. Nici măcar nu 
cred că erau vii. Peste tot în faţa noastră auzeam 
alte tobe începând să bată, după ele urma o şoaptă, 
şi iarăşi boom-ba-da-boom, boom-ba-da-boom. 

Ginny îmi făcu semn să mă apropii. Arăta 
groaznic. 

— Dacă nu mă înşel, spuse, suntem deasupra 
regiunii Diddy-Wah-Diddy, şi cei de jos transmit 
vestea mai departe. 

Mi-am dus mâna stângă la mânerul hangerului. 

— Ce-ar trebui să facem? 

— Să virăm. Să încercăm să mergem prin altă 
parte. Dar repede. 

Curentul de aer pricinuit de viteza noastră de 
deplasare părea aromat după acea duhoare iritantă; 
până la urmă, când se răcori, îşi pierdu de tot 
mirosul. Trecurăm peste un şir de dolmene, şi aerul 
deveni iarăşi îngheţat. Sub noi se întindea, golaş, 
un câmp de bătălie. Acolo se luptau două armate. 
Probabil că făceau asta de câteva secole, deoarece 

mulți dintre soldați purtau zale, căşti şi sulițe, 
restul fund îmbrăcaţi în piei şi pânze aspre; armele 
pe care le foloseau erau sabia, lancea şi toporul. 
Auzirăm zăngănitul fiarelor, freamătul picioarelor 
şi zgomotul ca dintr-o măcelărie al loviturilor care- 
şi atingeau ţinta; dar nu răsunau nici strigăte, nici 
trompete ori  respirații greoaie.  Extenuaţi, 
deznădăjduiţi, morţii îşi continuau războiul etern. 

După ce trecurăm de ei, cotirăm şi ne 
îndreptarăm spre destinaţia noastră. Survolarăm o 
pădure de spânzurători şi un râu care curgea 
scoțând suspine şi ale cărui picături de apă, 
ridicate de o rafală de vânt, erau calde şi sărate. 
Îndurarăm căldura şi vaporii otrăvitori care urcau 
de la un sistem de şosele unde nişte vehicule cu 
motor se târau bară la bară; reţeaua se întindea pe 
mile întregi, nu ştiu până unde şi nici n-am putut 
să-i ghicesc scopul. Traversarăm dealuri găurite de 
tranşee şi cratere de bombe şi pline de tunuri 
ruginite, ultimul semn de viaţă fiind un steag 
înălţat ca pentru o victorie şi ale cărui culori se 
estompaseră, devenind cenuşii. Dealurile urcau tot 
mai mult, până când ajunserăm la nişte munţi atât 
de înalți încât avurăm nevoie de măştile cu oxigen; 
trecând peste canioane trebui să evităm bolovanii 
care cădeau în sus. 

După munţi, peisajul se domol din nou. Altă 
câmpie, nemărginită, presărată cu bolovani. Pe ea, 
foarte departe, aproape ca nişte jucării, observarăm 
nişte turnuri negre, subțiri. Globul de cristal începu 
să lumineze feeric, iar în mâna lui Ginny, bagheta 
magică se îndreptă brusc în acea direcție. 

— Pe Hecate, strigă soţia mea, acolo e! 

XXXII 


Mi-am aliniat matura lângă cea a lui Ginny. 
Vântul continua să sufle o tânguire în urechile 
noastre, un curent de-a lungul coastelor, un miros 
de sulf ars şi fier umed. Planând pe loc, cozile de 
mătură oscilau şi trepidau. Piciorul Virginiei lipit 
de al meu era o atingere minunat de plăcută. 

Privirăm globul ţinut de ea. Svartalf-Bolyai îşi 
întinseră gâtul peste braţul ei, ca să vadă şi dânşii. 
Aflându-ne atât de aproape, iar spațiul dintre noi şi 
castel nefiind prea diferit sub raport geometric de 
cel de acasă, globul funcţiona foarte bine. Ginny 
mări imaginea castelului. Acesta avea o culoare 
îndoliată şi era monstruos atât ca dimensiuni cât şi 
ca formă. Dar oare avea vreo formă? Se răsfira, se 
avânta spre înălțimi, se ascundea în adâncuri iar 
singura lui unitate stilistică era aceea a urâţeniei. 
Ici, un turn subțire se ridica, încovoiat, dintr-un 
donjon cubic, colo, o cupolă se umfla ca o băşică, 
dincolo, o barbă de piatră atârna peste o poartă 
disproporţionată... mile pătrate de diformități fără 
sens -mişunând de viermuiala dracilor. 

Încercarăm să privim prin ziduri, dar privirile 
noastre nu pătrunseră prea adânc. În spatele şi 
dedesubtul camerelor cavernoase şi a labirinturilor 
întortocheate pe care le zărirăm roiau mult prea 
multe forţe rele. Cu atât mai bine, ţinând seama de 
imaginile vagi pe care le văzusem. Timp de o 
clipă, la limită, recepţionarăm un gând din interior 
- nu, nu un gând, o undă de agonie, plină de atâta 
suferință, încât Ginny ţipă iar eu mi-am muşcat 
buzele până la sânge. Stinserăm sfera şi ne 
îmbrăţişarăm până ce ne oprirăm din tremurat. 

— Nu ne putem permite asta, spuse Ginny, 
eliberându-se. Nu mai avem destul timp. 

Reactivă globul, cu o vrajă premonitorie. In 
universul nostru, acestea funcţionează foarte rar, 
dar Lobacevski teoretizase că dimensiunile fluide 
ale Gheenei ne-ar putea oferi şanse mai mari. 

Imaginea din sferă se roti, apoi se stabiliză pe un 
punct şi se apropie: o curte interioară, de formă 
heptagonală neregulată, înconjurată de clădiri ca 
nişte cavouri şi de turnuri contorsionate. În 
mijlocul curţii se afla o căsuță din piatră 
nefasonată, fără ferestre şi cu o singură uşă. 
Deasupra ei, o turlă sugera o ciupercă otrăvitoare, 
neagră ca abanosul, care se înălța peste straturile 
înconjurătoare şi umbrea curtea. 

Din aceleaşi motive ca mai înainte, n-am putut 
să privim nici în interiorul căsuţei. Totuşi, aceasta 
părea nelocuită. Am avut sentimentul neliniştitor 
că, într-un anumit mod pervers, era corespondentul 
unei capele. 

— Clar şi fără echivoc, spuse Ginny. Asta 
înseamnă că Val va ajunge curând acolo. Trebuie 
să ne facem repede un plan. 

— Şi să ne şi mişcăm repede, am adăugat eu. 
Dă-mi o imagine de ansamblu, cu prim-planuri 
punctuale; se poate? 

Ginny încuviinţă. Imaginea fu înlocuită cu o 
alta, luată de sus. Iarăşi am observat viermuiala de 
draci. Întotdeauna erau aşa agitaţi? Cu siguranţă că 
nu. Focalizarăm pe o bandă de demoni. Nici unul 
nu semăna cu altul; în iad, vanitatea este foarte 
mare. Un trup acoperit de ţepi, un dinozaur cu 
tentacule, o femeie şleampătă şi grasă, ale cărei 
sfârcuri erau capete rânjitoare, un porc zburător, o 
picătură schimbătoare, un bărbat gol, cu un şarpe 
în locul falusului, un chip pe o burtă, un pitic cu 
picioare subțiri şi lungi de trei metri, ca şi alte 
înfăişări de nedescris... Dar îmi reţinu atenția 
faptul că, în majoritate, erau înarmaţi. Evident, nici 
ei nu optaseră pentru arme de foc. Oricum, şi 
armele medievale erau de temut. 

Rătăcind în mulțime, privirile noastre întâlniră 
şi alte grupuri similare. Confuzia era de necrezut. 
Nu aveau nici o disciplină, nici un fel de ierarhie; 
fiecare se agita ca un pui decapitat, țipând la 
ceilalți, şi toţi se împingeau, se certau şi începeau 

să se bată. Iar în fiecare clipă, din interior se 
aduceau noi arme, şi din ce în ce mai mulţi 
zburători groteşti se înălţau în aer şi survolau zona. 

— Fără îndoială, au fost alertaţi, am spus eu. 
Tobele... 

— Am impresia că habar n-au la ce să se 
aştepte, replică Ginny, cu voce stăpânită. Doar 
păzesc locul unde vrem noi să ajungem. Oare 
Necuratul să nu le fi trimis nici un mesaj despre 
noi? 

— Bănuiesc că nu poate să se amestece personal 
în problema asta, pentru motive asemănătoare cu 
cele ale lui Lobacevski. Cel mult le-o fi spus 
subalternilor lui să se aştepte la necazuri din partea 
noastră. Dar ei n-au de unde să ştie că am reuşit să 
facem ce-am făcut. Mai ales până nu punem capăt 
călătoriei în timp. 

— lar forțele diabolice sunt stupide, spuse 
Ginny. Niciodată răul nu-i inteligent sau creativ. 
Au primit mesajul să se aştepte la un raid, şi uite 
ce debandadă. 

— Nu-i subestima. Şi un idiot poate să te 
omoare, am pus eu lucrurile la punct. Uite ce-o să 
facem, dacă eşti de acord. Năvălim direct înăuntru. 
N-avem cum să-i împiedicăm să ne observe, deci 
trebuie să fim iuți. Noroc că beţele noastre 
funcționează aproape normal în zona asta. Nu ne 
vom îndrepta direct spre curte, pentru că ne-ar 
putea bloca. Vezi palatul ăla - presupun că aşa ceva 
este - cel din stânga, ale cărui coloane din faţă 
seamănă cu nişte intestine? Trebuie să aparțină 
vreunui ştab, ceea ce face din el o ţintă logică 
pentru orice bombă lansată de inamic. In ultimul 
moment, vom vira spre adevărata noastră ţintă. Tu 
o să intri înăuntru, o să ridici scuturile paranormale 
ŞI o să definitivezi vraja pentru întoarcere. Eu o să 
păzesc uşa. În momentul când apare Val, o înşfaci 
ŞI îl ucizi pe răpitor. Ai înţeles? 

Ne sărutarăm o ultimă oară, acolo, sub cerul 
infernului. Apoi atacarăm. 

Curentul de aer iscat de trecerea noastră urla în 
Jur. Câmpia pustie fugea pe sub noi. Am auzit 
provocarea lui Svartalf şi i-am răspuns cu un 
strigăt războinic. Frica mă părăsi. La o parte, voi, 
legiuni ale întunericului, venim să ne recuperăm 
fata! 

Începură să ne observe. La urechile noastre 
ajunseră croncănituri şi vaiete, la care de jos se 
răspunse cu urlete. Dracii zburători împânziră 
aerul. Apoi li se alăturară şi alții, până ce câteva 
sute de aripi prinseră să se agite pe cerul negru ca 
funinginea. Nu se puteau hotări cum să procedeze. 
Noi ne apropiam din ce în ce mai mult. Castelul se 
ridica în faţa noastră, înalt ca munţii peste care 
trecuserăm mai devreme. 

Ginny trebui să-şi folosească toată energia ca să 
îndepărteze vrăjile negre. Scuturile de protecție ne 
erau bombardate cu fulgere globulare albastre, 
urmate de tunete şi ozon. Nori aducători de moarte 
erau aruncaţi prin hornuri, se învolburau deasupra 
noastră, sugeau aerul şi se risipeau. Nu aveam nici 
un dubiu că în jur ploua cu blesteme, iluzii, ispitiri 
şi deochiuri urlătoare, deşi noi nu le percepeam. 

Efortul o epuiza pe Ginny. l-am zărit chipul 
palid şi încordat, cu părul ud de transpiraţie lipit de 
frunte şi obraji; agita bagheta magică, în timp ce 
cu mâna liberă făcea pase, iar buzele îi murmurau 
vrăji. Svartalf mârâia în fața ei; Bolyai pilota 
mătura. Nici unul dintre ei nu mai putea rezista 
mult. 

Dar acel val de conjuraţii făcea imposibilă 
vătămarea noastră fizică. Probabil că, în cele din 
urmă, creatura care-i conducea pe adversari realiză 
asta, deoarece atacul încetă. Dar spre noi se 
îndreptă un vultur de mărimea unui cal şi având 
cap de crocodil. 

Îmi scosesem hangerul. M-am ridicat în scări. 

— Nu-ţi dau nici un ban tribut! am răcnit şi l-am 
lovit. 

Vechile puteri se treziră în lamă, care pătrunse 
în ţintă cu o forță pe care am simţit-o până-n 
ultimul oscior. Din aripa retezată ţâşni sângele. 
Dracul răcni înfiorător şi se prăbuşi. 

Un  şarpe-liliac se aruncă spre mine, 
încolăcindu-mi-se în jurul braţului drept. L-am 
apucat de gât înainte să reuşească să-şi înfigă 
colții. Şi ca om rămâneam un lup; i-am retezat 
capul cu dinţii. Apoi de-abia am reuşit să spintec 
un calcan mare cu două cozi, care se îndrepta spre 
Ginny. Un câine de vânătoare înaripat vru să ne 
intercepteze. Am întins hangerul şi l-am împuns. 

Sunete de goarnă acoperiră larma. Stolul agitat, 
gălăgios şi puturos se retrase, cu obișnuita 
dezordine. Stratagema noastră funcţionase. Toate 
trupele lor, infanteria, corpul aerian, toţi erau 
chemaţi să apere palatul. 

Ne menţinurăm direcția până ajunserăm la două 
sute de metri distanță. Reşedinţa nici nu se mai 
vedea din cauza aripilor şi a trupurilor puturoase. 
Am ridicat hangerul, dând semnalul. Am cotit spre 
dreapta şi ne-am repezit în jos. În spatele nostru se 
dezlănţui babilonia. 

Aterizarăm frânând din răsputeri. Înconjurată de 
ziduri, ameninţată de căciula turnului, căsuţa parcă 
se micşora în lumina slabă. Am sărit din şa direct 
la uşă şi i-am încercat clanţa care-mi dădea fiori 
reci. Scârţâi deschizându-se şi ne repezirăm 
înăuntru. 

În faţa noastră se afla o singură încăpere, cu 
pereți goi din piatră. Nu era mare, dar se ridica în 
sus, spre întunericul deplin al turnului. O Mână a 
gloriei  împrăştia o vagă lumină albastră. 
Aranjamentul obiectelor şi diagrama de pe podea 
erau similare cu cele folosite de noi pentru a 
realiza trecerea. 

Am simţit cum mi se rupe inima. 

— Val! am hohotit eu. 

Ginny mă opri. In vremea asta, Svartalf se 
strecură printre gleznele mele. 

— Abţine-te, şuieră ea. Stai pe loc. Acesta-i 
copilul-spiriduş. 

Am tras adânc aer în piept şi mi-am recăpătat 
luciditatea. Desigur, desigur. Dar era prea mult 
pentru mine să mă uit la forma aceea micuță din 
faţa altarului, la buclele blonde şi la ochii goi, goi. 
La fel de straniu a fost să văd, lângă făptura pe 
Jumătate vie, materia deja schimbată de la noi din 
casă: praf, conţinutul cutiei cu nisip, zaț de cafea, 
şerveţele murdare, o cutie cu supă „Campbell's"... 

Garnizoana dracilor se revărsa, peste ziduri şi 
prin porți, în curtea interioară. Am trântit uşa şi am 
pus zăvorul. Era solid şi masiv; putea să reziste 
câteva minute. 

De câte aveam nevoie? Am încercat să 
reconstitui evenimentele. Fără îndoială, răpitorul 
era un imbecil, chiar şi după standardele iadului. 
Auzise blestemul lui Marmiadon. Probabil că 
mulți dintre ei îl auziseră, dar nu întrezăriseră nici 
o posibilitate să-l îndeplinească. Acesta singur 
observase vulnerabilitatea noastră. „Uhu", probabil 
că-şi spusese el, şi se grăbise să adune puţină 
glorie, fără să-l consulte pe vreunul dintre demonii 
capabili să gândească. Dacă ar fi făcut-o, acela i-ar 
fi putut spune să o lase baltă. Acţiunea lui furniza 
o dovadă despre legătura dintre iad şi biserica 
ioanină şi putea astfel să pună în pericol întregul 
plan de sabotare a religiei şi societăţii la care 
Necuratul lucrează încă de când i-a amăgit pe 
primii neognostici. 

Fiind un asemenea oligofren, creatura asta nu 
putea să rezolve problema momentului mecanic al 
transferării între universuri a vreunui trup diferit 
de al său propriu, decât dacă masa de schimb era 
aproape identic  configurată. Probabil că 
intenționase să apară în casa noastră, s-o privească 
pe Valeria în timp ce dormea, să se întoarcă aici, să 
farmece o bucată de carne ca să semene cu ea, apoi 
să se ducă s-o ia. Prima parte ar fi durat doar 
câteva secunde, dar Svartalf îl simţise. Şi răpirea ar 

fi trebuit să se desfăşoare repede, dar motanul îl 
aşteptase şi-l atacase. 

În acest moment, dacă simultaneitatea între 
universuri avea vreun înţeles, bătălia de la noi de 
acasă se afla în plină desfăşurare, şi Svartalf era 
golit de sânge. Mi-am încordat gâtul. M-am 
aplecat asupra lui. 

— Dacă n-ai fi fost tu, am fi ajuns prea târziu 
aici, i-am şoptit. Pentru un astfel de ajutor nu s-au 
inventat încă mulţumirile potrivite. 

I-am mângâiat cu foarte mare blândeţe capul 
îmblănit. El îşi ciuli iritat urechile. Pe meleagurile 
acestea nu avea nici un pic de răbdare pentru 
sentimentalisme. De altfel, urechile lui erau acum 
şi ale lui Janos Bolyai. 

Ginny desena cu creta în jurul camerei o 
diagramă de apărare pasivă împotriva 
demonurgiei. Trebuia să fie atentă să nu deranjeze 
altarul, emblema sau oricare alt obiect. Acestea 
constituiau biletul de întoarcere al ticălosului. 
Avându-le la dispoziție, nu-i rămânea decât să 
rostească, în cosmosul nostru, vrăjile potrivite, aşa 
cum şi noi folosiserăm lucrurile şi simbolurile din 
laboratorul lui Griswold ca să ne asigurăm viețile. 
Dacă răpitorul descoperea că nu mai poate să 
revină cu victima lui, doar Dumnezeu ştie ce s-ar fi 
întâmplat. Cu siguranță ar fi părăsit amândoi casa 
noastră, lăsând în schimb un spiriduş. Dar n-am 
mai fi găsit nici un indiciu asupra locului de unde 
venise demonul sau încotro s-ar fi dus. Era posibil 
ca tocmai asta să fie şansa de care Necuratul avea 
nevoie ca să-şi pună iar planul pe roate. 

Afară, larma creştea - lovituri cu picioarele, 
topăieli, urlete, fluierături, icnete, pălăvrăgeli, 
sâsâituri, lătrături, schelălăieli, guițături, gemete, 
mugete. Uşa vibra sub loviturile picioarelor, 
pumnilor şi copitelor. 

Trebuia să mă transform. Am lăsat jos aparatul 
de respirat şi celelalte veşminte şi mi-am înfăşurat 
Jacheta lui Barney în jurul braţului drept. 

O gură lată de doi metri şi plină de colţi pluti 
printr-un perete. Eu am urlat şi Svartalf scuipă. 
Ginny înşfăcă bagheta magică, s-o înlăture. 
Chestia dispăru. Dar după aceea Ginny fu mereu 
nevoită să se întrerupă din lucru, ca să ne păzească 
de asemenea atacuri. 

Trebui să construiască fortificaţii împotriva lor, 
înainte de-a putea să lucreze la vraja ce urma să ne 
trimită acasă. Ultimul ritual nu trebuia însă început 
până când între noi şi laboratorul de pe pământ nu 
se stabilea măcar un câmp slab, pentru că altfel 
totul ar fi fost inutil. Dacă realiza un contact 
inițial, Ginny putea să testeze în linişte balanţa de 
forțe de care era nevoie şi să le aducă la 
intensităţile necesare efectuării transferului. Acum 
nu avea destul timp la dispoziţie. În consecință, 
construcţia ei de apărare înainta lent şi în etape. 

Tărăboiul de afară parcă se mai liniştise puţin. 
Am auzit nişte porunci. Bubuiturile şi văicărelile 
sugerau că diavolii se înarmaseră cu bastoane. 
Răsunară paşi repezi. Uşa se zgudui sub lovitura 
unui berbec. 

M-am dat la o parte. La a treia lovitură, uşa se 
sfărâmă şi ieşi din ţâţâni. Primul drac din capătul 
berbecelui se rostogoli înăuntru. Arăta cam ca un 
gândac de bucătărie, de mărimea unui om. L-am 
tăiat în două, cu o lovitură scurtă. Jumătăţile se 
mai agitară un timp după ce căzură şi se încolăciră 
în jurul arătării, ca un fel de cerb, care-l urmase, 
dându-mi posibilitatea s-o măcelăresc cu uşurinţă. 
Ceilalţi îndepărtaseră berbecul care bloca intrarea 
îngustă. Dar şi victimele mele constituiau o 
baricadă parțială în faţa lor. 

Semiîntunericul de afară transforma în umbre 
aproape toată garnizoana, dar hărmălaia era 
asurzitoare, iar mirosul de nesuportat. 

Unul dintre ei înaintă. Era o gorilă cu picioare 
de om. Agita un topor pe măsură. Încercă să mă 
lovească. Pregătit, în poziţie de karate, m-am dat la 
o parte. Din locul în care izbi zidul ţâşniră scântei. 

Am repezit hangerul şi i-am tăiat degetele. Scăpă 
toporul.  Urlând de durere, încercă să mă 
pălmuiască. În timp ce mâna lui îmi căuta capul, i- 
am tăiat tendonul lui Ahile. Căzu. N-am mai 
încercat să-l omor, deoarece, în timp ce se târa 
afară, bloca accesul celorlalți. Pulsul îmi bubuia. 

Următorul era o dihanie cu sabie şi scut. Ne 
băturăm câteva minute. Era un  spadasin 
remarcabil. I-am parat loviturile, cu excepția celor 
primite în jacheta înfăşurată pe mână; dar nu 
puteam să trec de scutul lui. Metalul zăngănea 
răsunând deasupra nebuniei din jur, revărsând 
scântei. Am început să gâfâi. El se apropie şi mai 
mult de mine. Prin minte îmi trecu o idee. Când 
dihania lovi, pe deasupra scutului, m-am lăsat 
iarăşi pe vine. Abia am parat lovitura cu hangerul. 
Cu stânga am înşfăcat toporul şi l-am pălit cu 
coada lui între picioare. Căzu, expunându-şi gâtul. 
L-am izbit. 

Ridicându-mă, am aruncat toporul în spatele 
altui monstru, care se trase înapoi. Spre mine 
venea o lance. Am prins-o de mâner şi am rupt-o. 

După aceea nu s-a mai apropiat nici unul. 
Mulțimea se întoarse cu spatele; începură să se 
certe între ei. Printre bătăile înnebunitoare ale 
inimii, mi-am dat seama că nu mai puteam să 
rezist prea mult Adică în ipostaza umană. Acum 
era momentul să iau forma de lup, mai puţin 
vulnerabilă. Am aruncat hangerul şi am acţionat 
lanterna. 

Foarte repede mi-am dat seama că, printre toate 
acele influenţe, transformarea era lentă şi foarte 
chinuitoare. Un timp, m-am zvârcolit neajutorat 
între cele două forme. Un ticălos cu cap de cocoş 
îşi trâmbiţă bucuria şi se repezi spre mine, chiuind 
ascuţit.  Vârcolac sau nu, nu puteam să 
supraviețuiesc dacă mă tăia în două. Svartalf ţâşni 
pe lângă mine, se cățără pe abdomenul duşmanului 
şi-i scoase ochii cu ghearele. 

Devenind lup, am luat din nou poziţie de luptă. 
Motanul se întoarse în cameră. La timp. Diavolii 
ajunseseră, până la urmă, la minunata idee de a 
arunca proiectile. Aerul era înţesat de pietre, arme 
şi diferite alte obiecte contondente. Majoritatea nu- 
şi nimereau ţinta. Infernul nu este un loc potrivit 
pentru a-ţi perfecționa ochirea. Cele care mă 
loveau îmi provocau nițică durere, dar nu mă 
puteau răni serios. 

Ploaia de proiectile luă sfârşit când, ajunşi în 
pragul isteriei, diavolii încercară să ne asalteze toți 
o dată. Rostogolindu-mă în acea învălmăşeală 
puturoasă, am devenit ţinta a nenumărate hărțuieli, 
spintecări şi ciopârțiri. Dacă Ginny nu şi-ar fi 
terminat de construit câmpul de apărare şi nu mi-ar 
fi venit în ajutor, demonii m-ar fi biruit prin 
numărul lor mare. Arma lui Ginny îi înlătură însă 
pe cei care escaladau mormanul de trupuri 
zvârcolitoare. 

În cele din urmă se retraseră; morţii şi răniții 
alcătuiau o baricadă înaltă. M-am aşezat în sângele 
demonic, peste ciozvârtele de corpuri, printre 
lamentaţii, şi am început să gâfâi, cu limba scoasă. 
Ginny îmi ciufuli blana, pe jumătate râzând, pe 
jumătate plângând. Fusese şi ea atinsă de gheare; 
din zgârieturi îi curgea sânge, iar rochia-i era 
numai zdrenţe. Ajutorul pe care i-l dăduse Svartalf 
o ferise totuşi de răni grave. M-am uitat după 
motan şi l-am văzut jucându-se cu coada unui 
diavol de parcă ar fi fost un şoarece. 

Mult mai importantă era luminozitatea blândă 
care se degaja din liniile trasate pe podea. 
Rămăseserăm la fel de vulnerabili la forţa fizică, 
dar incantaţiile magice nu ne mai puteau afecta. lar 
distrugerea pereților impalpabili pe care-i înălțase 
Ginny ar fi cerut foarte mult timp. 

— Steve, Steve, Steve... Ginny se ridică. Ar fi 
mai bine să pregătesc întoarcerea noastră. 

— Halt! s-a auzit o voce din întuneric. 

Era răguşită, cu un ciudat ritm hipnotic, care 
departe de a fi calm, crea o impresie de mânie şi 
energie oarbă. 

— Wqffenstill stand. Parlamentieren Sie mit 
uns. (Stai!... Încetaţi focul. Veniţi să negociem) 

Diavolii, chiar şi cei grav răniți, amuţiră. Ecoul 
larmei lor se mai auzi un timp din ce în ce mai 
slab, până când tăcerea fu aproape totală, iar cei 
care puteau, se retraseră până când se pierdură în 
întunericul din spate. Ştiam că vorbise stăpânul lor, 
lordul acelui castel... care probabil că era o figură 
importantă în consiliul Necuratului, de vreme ce 
reuşea să se impună în fața acestor creaturi 
nebune. 

Peste dalele din piatră se auzi bocănit de cizme. 
In faţa noastră apăru şeful demonilor. Înfăţişarea 
pe care şi-o luase mă uimi. Era umană, ca şi vocea; 
dar cât se poate de banală. Avea înălțimea 
potrivită, umerii îngușşti, fața puţin buhăită, 
împodobită cu o mustață scurtă, retezată deasupra 
buzei, şi o buclă căzută pe frunte. Purta un fel de 
uniformă militară cafenie, simplă. Dar de ce-si 
pusese la braţ o bandă roşie, cu antica si onorabila 
svastică? 

Svartalf lăsă baltă jocul şi se zburli. Prin 
efluviile diabolice, am reuşit să disting mirosul 
fricii lui Ginny. Atunci când o priveai în ochi, faţa 
aceea nu mai era banală. Ginny se încordă şi 
profită că era cu câţiva centimetri mai înaltă decât 
noul venit, ca să-l privească de sus; rosti pe tonul 
cel mai arogant: 

— Was willst du? (Ce vrei?) 

Un du insultător. Germana ei era limitată, dar 
cât timp Bolyai se afla în Svartalf, Ginny putea să- 
şi îmbunătăţească fluenţa limbii prin intermediul 
animalului ei sacru. (De ce insista prinţul 
diavolilor asupra dialogului în germană? Este un 
mister pe care încă nu l-am putut descifra.) Eu îmi 
păstrasem destule calităţi umane ca să-i pot urmări. 


286 


— Vă pun aceeaşi întrebare, replică inamicul. 
Deşi folosea pronumele de politeţe, vocea lui era 
poruncitoare. Aţi năvălit în patria noastră. l-ați ucis 
şi mutilat pe bravii noştri ostaşi, care au încercat să 
se apere. Ați pângărit cu prezenţa voastră odioasă 
Casa Trimiterilor. Care vă e justificarea? 

— Am venit să recuperăm ce este al nostru. 

— Cum? Spuneţi tot! 

Am mârâit un avertisment de care Ginny nu 
avea nevoie. 

— Dacă v-aş spune, aţi putea găsi metode să ne 
împiedicaţi să reuşim. Oricum fiți sigur că nu 
intenționăm să rămânem aici. 

În curând ne vom termina misiunea. Pe frunte îi 
luceau picături de transpirație. Vă... Vă sugerez că 
ar fi în avantajul ambelor părți dacă ne-aţi lăsa în 
pace până atunci. 

EI bătu din picior. 

— Trebuie să ştiu! Vă poruncesc să-mi spuneţi! 
Este dreptul meu! 

—  Viermii nu au drepturi, replică Ginny. 
Gândiţi-vă: nu puteți trece prin zidul nostru 
fermecat şi nici n-aveţi timp, până plecăm, să-l 
spargeți prin violenţă. Puteţi doar pierde trupe. Nu 
cred că stăpânul suprem ar fi mulțumit de o 
asemenea risipă de resurse. 

Tipul dădu din mâini. Tonul i se ascuți. 

— Nu admit înfrângerea. Pentru mine, 
înfrângerea nu există. Dacă am suferit un eşec, asta 
s-a întâmplat doar pentru că trădători m-au 
înjunghiat pe la spate. Se ambalase atât de mult, 
încât parcă intrase în transă. Vom sparge 
încercuirea de fier. Vom strivi paraziţii care 
infestează universurile. Vom continua până la 
victoria finală. Fără capitulări! Fără compromisuri! 
Destinul ne cheamă să mergem înainte! 

Mulțimea se ridică, parcă la comandă, şi-l 
aclamă. 

— Dacă vreţi să ne faceţi o propunere, faceţi-o, 
spuse Ginny. Dacă nu, plecaţi. Avem treabă. 

Trăsăturile 1 se schimonosiră, dar reuşi să se 
stăpânească şi să spună: 

— Aş prefera să nu demolez clădirea. În aceste 
pietre s-au investit prea mult efort şi magie neagră. 
Predaţi-vă şi vă promit un tratament corect. 

— Ce valoare au promisiunile dumneavoastră? 

— Am putea discuta, de exemplu, câştigurile 
lumeşti care-i recompensează pe cei ce servesc 
cauza adevăratei... 

Svartalf mieună. Ginny se răsuci. Simţind un 
miros nou, am aruncat o privire în spate. Răpitorul 
se materializase. Valeria se afla în braţele lui. 

Tocmai se trezea. Îşi sugea un deget; genele îi 
tremurară, capul 1 se întoarse într-o parte: 

— Tati? murmură somnoroasă. Mami? 

Făptura care o răpise era mai mică decât Val. 
Avea un corp acoperit cu plăcuţe blindate şi ţepi, 
picioare cu gheare, două braţe ca de gibon, care se 
terminau şi ele cu gheare ucigătoare, şi un cap 
micuţ şi buhăit. Din mai multe răni îi picura sânge. 
Buzele căzute aveau întipărite pe ele un rânjet 
imbecil, care se stinse când demonul văzu ce-l 
aştepta. 

Urlă în engleză: „Sefu', ajută-mă!", o scăpă pe 
Val şi încercă s-o ia la fugă. Svartalf îi tăie calea. 
Diavolul se repezi la motan. Acesta se feri. Ginny 
ajunse lângă ei. Ridică piciorul, apoi îl lăsă să 
cadă. Am auzit un pârâit. Demonul scoase un urlet 
dement. 

Eu mi-am păstrat poziția. Stăpânul castelului 
încercă să treacă pe lângă mine. I-am sfârtecat o 
halcă din gambă. Şi ea avea gust omenesc... hm, 
aproape omenesc. Stăpânul se retrase, în haosul de 
umbre ale prozeliților lui uimiți. Prin zarva creată 
de ei, am auzit: 

— O să mă răzbun pentru asta! Voi dezlănţui 
asupra lor arma secretă! Casa să fie distrusă! 
Mândria noastră cere satisfacție! Răbdarea mea a 
ajuns la limită! 

M-am pregătit pentru un nou asalt. Nu lipsi mult 
să se dezlănţuie unul. Dar baronul reuşi să-şi 
stăpânească hoarda; vocea sa de stentor acoperea 
larma celorlalți. Aşa cum bine spusese Ginny, nu- 
şi mai puteau permite pierderi inutile. 

M-am gândit, pe cât poate un lup să gândească: 
„Din fericire, habar n-are că de data asta pierderile 
s-ar fi putut să nu fie inutile." 

Pentru că Ginny n-ar fi reuşit să mă ajute. După 
ce o alintă puţin pe Val, i-o încredinţă lui Svartalf. 
Animalul sacru - şi, fără îndoială, şi 
matematicianul o dată cu el - începuse să danseze, 
să facă tumbe, să ţopăie, să miaune, să se 
prostească, doar ca să-i îndepărteze fetiţei atenţia 
de la maică-sa. Am auzit râsetele ei de încântare, 
ca nişte clopoței de argint într-o ploaie de 
primăvară. Dar, în acelaşi timp, auzeam şi 
incantaţia lui Ginny. 

Avea nevoie cam de cinci minute neîntrerupte 
pentru a stabili un contact iniţial cu cei de acasă. 
Apoi mai avea nevoie de încă o perioadă ca să 
determine configurația exactă a vectorilor şi să 
adune energiile paranormale necesare. Abia după 
aceea am fi putut pleca. 

Gloata se agita zgomotos. Din când în când, 
aruncau în mine cu câte ceva, fără alt motiv decât 
cel al urii. Eu stăteam în uşă şi mă întrebam dacă 
vom beneficia de răgazul necesar. 

Aerul fu străbătut de un huruit Pământul mi se 
zeudui sub picioare. Diavolii începură să bocească 
printre umbre. l-am auzit cum se retrăgeau. Mă 
cuprinse frica. Niciodată nu făcusem ceva mai 
greu decât atunci, când mi-am menţinut poziția în 
faţa uşii. 

Castelul gemu din străfunduri. De pe creneluri 
începură să se prăbușească blocuri de piatră 
dislocate. Printre crăpăturile apărute în uşi şi 
obloane ieşeau limbi de foc. Fumul încercă să mă 
asfixieze. Apoi se risipi şi fu urmat de mirosul 
mucegaiului secular. 

— ... in nomine Potestatis, fiat janua..., auzeam 
în spatele meu versurile recitate în grabă de 
vrăjitoare. 

Gigantul se ridică. 

Era mai înalt decât cel mai înalt turn al acestei 
fortărețe lângă care fusese îngropat. Silueta lui 
neagră ascundea stelele iadului. Picioarele 
dărâmau zidurile, cu bubuituri asurzitoare; praful 
se învolbura şi se dezlănţuiau cutremure. Aproape 
la fel de zgomotoasă era şi ploaia de mizerii, 
nămol, ţărână care se revărsau de pe pielea-i 
zbârcită. Mirosul fetid îţi tăia respiraţia. Căldura 
descompunerii sale pârjolea şi iradia. Era mort; dar 
avea în el puterea demonilor. 

— ... saeculi aeternitatis. 

Între timp, Ginny ajunsese la un punct unde, 
dacă se oprea, nu exista nici un pericol pentru 
vrajă, şi făcu o pauză. Aşa era ea. Dar acum veni 
doar să îngenuncheze lângă mine. 

— Oh, dragul meu, aproape că izbândisem! 

M-am chinuit să apăs pe butonul lanternei. 
Gigantul îşi rotea capul dintr-o parte în alta, ca şi 
cum încă ar fi putut să vadă. Figura fără trăsături îi 
încremeni, îndreptată spre noi. Am apăsat pe buton 
şi m-am transformat în om. Gigantul ridică un 
picior. Cel care-l dirija încerca să dăuneze cât mai 
puţin castelului. Încet, cu foarte mare atenţie, puse 
piciorul jos în interiorul fortificațiilor. 

Mi-am luat iubita în braţe. Fata mea râdea şi se 
hârjonea cu motanul. De ce să-i speriem? 

— N-avem nici o şansă? 

— Eu... n-am timp... câmpul primar e gata... dar 
nu putem trece înainte să... termin... Te iubesc, te 
iubesc. 

M-am întins spre sabia lui Decatur, care lucea în 
lumina Mâini. Am ajuns până la sfârşitul 
creațiunii, mi-am zis, şi o să murim aici. Hai să 
pierim luptând. Poate că sufletele noastre vor reuşi 
să scape. 

Suflete! 

Am apucat-o pe Ginny de umeri şi am 
îndepărtat-o ca să pot s-o privesc. 

— Putem trimite după ajutoare, am izbucnit. Nu 
muritori, nici îngeri cărora le este interzis, dar... 
dar tu ai stabilit contactul şi... starea energiei 
acestui univers... nu trebuie prea mult ca să... 
Există o mulţime de... creaturi care nu-s în Paradis, 
dar nici prietene ale infernului nu sunt. 

Ochii ei străluciră. Sări în picioare, apucă 
bagheta magică şi sabia, le ridică deasupra capului 
şi scoase un strigăt. 

Gigantul păşi în curte. Diavolii răniți care nu 
fuseseră încă striviţi sub piciorul lui urlară de 
groază. Degetele lui se încolăciră în jurul turnului. 

Nu mi-am dat seama în ce limbă rostise Ginny 
formula, dar strigătul îl încheie în engleză: 

— Voi care l-aţi cunoscut pe om şi sunteţi 
inamici ai Haosului, prin virtuțile acestor 
simboluri vă chem şi vă spun că drumul spre 
Pământ rămâne deschis! 

Capela se cutremură. Pietrele începură să cadă şi 
înăuntru, şi afară. Turnul se desprinse, rupt în 
strânsoarea gigantului, declanşând un torent de 
bolovani care îi îngropară pe ultimii răniți ai 
iadului. Am zărit o constelație lipsită de lumină. 
Gigantul se aplecă să ne scoată afară. 

Atunci sosiră salvatorii noştri. 

Nu ştiu cine sau ce erau. Poate că înfățişările lor 
erau iluzorii. Nu pot spune că au apărut din cele 
patru zări, pentru că acestea sunt un nonsens în 
iad. Poate că acelea care răspunseseră chemării lui 
Ginny erau doar nişte grupuri de făpturi din 
universul nostru sau din altul, bucuroase că li se 
oferea şansa să facă un raid prin împărăția 
Necuratului, care e şi duşmanul lor. Ginny 
construise un pod, dar el era încă prea fragil pentru 
a-i susține pe muritori. Oricum, după cum 
bănuisem, entropia infernului oferea forțelor 
paranormale posibilitatea de a reuşi ceva ce în altă 
parte ar fi fost imposibil. 

Explicaţi-vă asta cum doriţi. Uite ce am văzut 
eu: 

Dinspre vest - silueta unei femei ca o regină, 
într-o rochie albă tivită cu albastru. Ochu ei erau 
cenuşii iar trăsăturile de o frumuseţe glacială. 
Cosiţele negre îi ieşeau de sub un coif cu creastă. 
In mâna dreaptă purta o lance al cărei vârf 
împrăştia o lumină de miez de noapte senin, cu 
sclipiri de stele pământeşti, şi pe umăr ţinea o 
bufniță. În mâna stângă avea un scut lung, care 
înfățişa capul în agonie al unei femei cu pletele 
alcătuite din şerpi. 

Dinspre sud - cel mai mare şarpe al tuturor 
timpurilor. Ochii lui erau ca nişte sori, iar dinţii ca 
nişte cuțite. Pe cap avea pene de culoarea 
curcubeului, care fâlfâiau în vântul stârnit de el 
însuşi şi străluceau o dată cu stropii de ploaie pe 
care îi împrăştia. Alte pene îi alcătuiau o minunată 
coamă pe spate, în jos. Solzii lui aveau culoarea 
coralului, iar cei de pe burtă străluceau aurii. 
Trupul i se încolăcea, scânteind. 

Dinspre nord - un bărbat într-un car tras de doi 
tapi. Era voinic, cu barbă roşie, purtând o armură 
de zale şi coif, mănuşi şi centură de oţel. 
Conducând cu mâna stângă, în dreapta ţinea un 
ciocan cu mânerul scurt. Mantia îi flutura ca 
suflată de o furtună puternică. Huruitul roților 
carului umplea văzduhul. Râdea, agita ciocanul şi 
îl arunca. Acolo unde cădea acesta, ţâşneau flăcări, 
iar aerul bubuia; apoi ciocanul se întorcea în mâna 
lui. 

Cu toţii erau atât de mari încât de abia-i puteai 
cuprinde cu privirile. Iadul se cutremura la trecerea 
lor. Diavolii fugeau mâncând pământul. Când 
stăpânul lor fugi la rându-i, mişcările gigantului 
încetară. Apoi acesta căzu iscând un cutremur care 
mă aruncă la pământ şi demolă o mare parte a 
castelului. Noii veniți nu se opriră să 
desăvârşească demolarea, ci plecară după ticăloşi. 

Nu pot să-mi imaginez că au scăpat prea mulți 
dintre aceştia. 

N-am rămas să privim. Ginny termină vraja de 
transfer şi o luă pe Valeria în braţe. Eu mi-am vârât 
la subsuoară sabia lui Decatur - al naibii să fiu dac- 
o las aici - şi i-am oferit lui Svartalf îndoitura 
celuilalt braţ. Ridicarăm de pe podea demonul 
răpitor. Avea un picior rupt. 

— Sefu', nu mă lovi, o să fiu cuminte, o să 
vorbesc, spun tot ce vrei, se văicărea el. 

Diavolii n-au pic de demnitate. 

Ginny rosti cuvântul final şi făcu ultimul gest. 
Trecurăm dincolo. 

XXXIV 


Nu semăna deloc cu prima călătorie. Acum ne 
îndreptam spre casă. Forțele cosmice nu ni se mai 
împotriveau, ci ne ajutau. O clipă, simțirăm un 
vârtej, apoi ajunserăm. 

Echipa lui Barney ne aştepta în laborator. Când 
am apărut sub cupola clopotului, săriră în sus de 
bucurie, plânseră şi înălțară rugi de mulțumire. Am 
aflat că lipsisem din acest univers doar două ore. 
Şi poate nu trecuse mai mult timp nici în iad. Nu 
aveam de unde să ştim, deoarece ceasurile noastre 
se opriseră în timpul primei tranziții. Mie mi se 
părea că se scurseseră secole. Apoi m-am uitat la 
Valeria şi la Ginny — şi timpul n-a mai avut sens. 

Fetiţa clipea uimită privind în jur cu ochi mari, 
angelici. Mă temeam că lucrurile groaznice pe care 
le văzuse o speriaseră pentru toată viaţa. 
Tremurând, m-am aplecat asupra ei. 

— Totu-i bine, scumpete? 

— O, taţi, se entuziasmă ea. A fost grozav. Mai 
facem o dată? 

Ginny o puse jos. M-am lăsat în genunchi şi am 
luat-o pe micuță în braţe. Era agitată. 

— Mi-e foame, protestă ea. 

ÎI eliberarăm apoi pe prizonier. După ce clopotul 
fu ridicat, acesta încercă să dispară. Dar nu putea 
să părăsească steaua cu cinci colţuri, iar Barney 
realizase vraja pe care i-o cerusem şi care nu-l lăsa 
să se întoarcă în infern fără permisiunea noastră. 

Cut  Sclipitor venise cu mandatul de 
percheziție. Ne aştepta şi el acolo, împreună cu 
câțiva subalterni. Intră între noi şi-l ridică pe 
demon de piciorul sănătos. Silueta grotescă se 
zvârcoli în strânsoarea lui. 

— Şefu', dă-mi drumu', şefu', se rugă el. O să 
ciripesc tot. 

Mai târziu am aflat că masa diabolică ajunsă aici 
în schimbul nostru constase dintr-o grămadă de 
bolovani, mizerie şi material similar. Dar includea 

şi o cantitate considerabilă de sulf pur, smoală şi 
hidrocarburi uşoare. Hardy şi Griswold petrecuseră 
ceva timp  rearanjându-le într-o configuraţie 
exploziv-incendiară. Dând curs cererii mele, o 
amestecaseră cu unele materiale pământeşti. 
Trebuia să nu fie periculoasă pentru noi, 
pământeni, în cazul în care nu mai ajungea 
dincolo, la schimb (de fapt, după cum ați văzut, 
fusese nevoie să trimitem doar câteva kilograme). 
Echipa se împrăştie prin laborator, adunând sticle 
cu acid concentrat, cartuşe de armă, lame de ras şi 
ce se mai găsi. Apoi Barney fixă în grămadă un 
dispozitiv controlat de o fotocelulă, care să aprindă 
materia explozivă în momentul în care părăsea 
universul nostru. Bănuiesc că în oricare parte a 
iadului va fi ajuns încărcătura asta, numai bine nu 
a făcut. 

Bineînţeles, copilul-spiriduş se volatiliză din 
casa de copii atunci când Valeria fu salvată. Biată 
creatură, sper că 1 s-a îngăduit să moară. 

Dar, pe moment, nu m-am gândit la aceste 
probleme. Fiind siguri că fiica noastră era bine 
sănătoasă, eu şi Ginny ne îmbrăţişarăm. Sărutul ne 
fu întrerupt de o bucurie şi mai mare, o bucurie al 
cărui ecou încă nu s-a stins din noi: Liber! O, Tată 
ceresc! Când am putut privi din nou această lume, 
am văzut că Svartalf rămăsese doar Svartalf. 

Prezenţa amabilă din mine spuse: 

„Da, pentru această reuşită, Jânos Bolyai devine 
sfânt şi este admis în apropierea lui Dumnezeu. 
Cât de mult mă bucur! Şi cât de fericit sunt că v-aţi 
îndeplinit scopul, dragi prieteni, că Valeria 
Stevenovna se află în siguranţă, iar inamicii raiului 
sunt învinşi! (Cu timiditate:) Mai am un motiv 
egoist de bucurie, mărturisesc. Ceea ce am 
observat în această călătorie mi-a dat nişte idei 
fascinante. O abordare riguros teoretică..." 

Am simțit dorința pe care Lobacevski nu 
îndrăznea s-o rostească şi am murmurat-o pentru 
el. 

— Ai dori să mai rămâi aici un timp? 

„Să fiu sincer, da. Câteva zile, după care trebuie 
neapărat să mă întorc. Ar fi minunat să pot 
dezvolta aceste descoperiri, nu ca suflet ci, încă o 
dată, ca muritor. Este ca un joc, Steven Pavlovici. 
Aş dori să aflu cât de departe se poate ajunge în 
interiorul constrângerilor umanităţii. (Apoi, 
grăbit:) Dar te implor, mult stimate prieten, nu lua 
în seamă această rugăminte. Dumneata şi doamna 
dumitale aţi îndurat mari pericole, încercări şi 
teama de a pierde ceva mai mult decât vieţile. 
Doriţi să vă sărbătoriţi triumful. Crede-mă, nu sunt 
atât de bădăran încât să..." 

Am privit-o cu drag şi cu dorinţă pe Ginny şi 1- 
am răspuns: 

— Ştiu la ce te referi, Nick, şi am toate intențiile 
să tot sărbătoresc împreună cu ea, chiar foarte des, 
până când vom fi foarte bătrâni. Dar ai uitat că 
oamenii cunosc limite, atât fizice cât şi psihice. Ea 
are nevoie să se odihnească. Eu la fel. Poţi să mai 
stai puţin. De altfel, doresc să mă asigur că ceea ce 
vei scrie va ajunge la publicațiile potrivite. Va fi o 
victorie imensă pentru noi. 

Şi aşa se face că, deşi Bolyai a condus expediţia 
noastră, Lobacevski a publicat primul descoperirile 
făcute. 

XXXV 


Sintagma „şi au trăit fericiți până la adânci 
bătrânețe" nu este adevărată. 

V-ar plăcea să fiţi celebri? Atunci vă cedez cu 
bucurie locul, prieteni. Luaţi voi totul: reporterii, 
interviurile, mediatizarea, tona zilnică de scrisori, 
activiştii pentru Cauze Drepte, vânătoarea de 
autografe, bețivii bătăioşi, telefoanele date de 
nebuni; vizitatorii nepoftiți, linguşitorii şi toți cei 
la care vă mai puteți gândi. Din fericire, noi am 
urmat nişte sfaturi înțelepte şi nu ne-am făcut 
reclamă. Eu m-am ales cu o poziție mai bună decât 
meritam, Ginny cu agenția proprie pe care şi-o 
dorea dintotdeauna - aşa că nu mai aveam ce căuta 
în primele pagini ale ziarelor. Intre timp, Valeria a 
ajuns la vârsta adolescenței, şi nici unul dintre 
băieții care o curtează nu mi se pare destul de bun 
pentru ea. Mi se spune că toți taţii fetelor trec prin 
aşa ceva. Ceilalți copii îmi ocupă însă prea mult 
timp ca să mă îngrijoreze serios această problemă. 

A fost o poveste foarte interesantă. Mărturisirile 
publice făcute de demon au dus la prăbuşirea 
spectaculoasă a bisericii ioanine. Încă mai avem 
printre noi nostalgici ai ei, dar aceştia sunt 
inofensivi. Apoi mai există secta reformată - în 
care vechiul meu adversar, Marmiadon, este o 
figură proeminentă care încearcă să 
propovăduiască Evanghelia dragostei ca pe o 
credinţă alternativă. Din moment ce gnosticismul 
şi diabolismul secret au fost înlăturate, nu cred că 
Sfântul Petru sau Sfântul loan ar avea ceva 
împotriva acestei credinţe. 

Înainte de a se întoarce în paradis, Lobacevski a 
demonstrat nişte teoreme pe care eu unul nu le-am 
înţeles. Mi s-a spus că ele dublează eficacitatea 
vrăjilor pe care echipa lui Barney le elaborase în 
timpul acelor ore groaznice de demult. Amicul 
nostru Bob Cuţit Sclipitor a avut o contribuţie 
însemnată la răspândirea înțeleaptă a noilor 

cunoştinţe dobândite. A trebuit ca acestea să 
devină secrete: nu puteai să încredinţezi vreunui 
nebun posibilitățile conferite de ele. Oricum, 
guvernul Statelor Unite nu este singurul care ştie 
să invadeze infernul, dacă va fi provocat. Armatele 
Terrei nu au speranţa de a-l învinge, dar pot să-i 
producă mari stricăciuni şi probabil că raiul ar 
interveni. Drept rezultat, nu mai avem de ce să ne 
temem de alte atacuri directe din împărăția 
Necuratului. Din partea oamenilor însă, da - 
deoarece ei încă ispitesc, corup, seduc, înşală şi 
trădează. Dar eu cred că, dacă ne păstrăm onoarea 
nepătată şi praful de puşcă uscat, nu vom suferi 
mai mult decât putem îndura. 

Privind înapoi, de multe ori nu-mi vine să cred 
ce s-a întâmplat: că toate acestea au fost înfăptuite 
de o vrăjitoare roşcată, de un om-lup cu coada 
retezată şi un motan negru ca funinginea. Apoi îmi 
amintesc că Necuratul e hpsit de umor. Dar sunt 
sigur că lui Dumnezeu îi place să râdă. 

NOTE 


Mitras — personaj mitologic, zeu al luminii, al 
adevărului şi al cuvântului dat, printre ale cărui 
titluri se. numără şi acelea de „Salvatorul de la 
Moarte", „Victoriosul" şi „Războinicul". Acest fapt 
explică, în parte, atracţia simțită pentru el de 
romanii care aspirau la nemurire, iar cultul dedicat 
lui a fost principalul rival al creştinismului în 
primele trei secole ale erei noastre. 

Tarnkappe — pelerină care asigură 
invizibilitatea. 

Basilisc — reptilă mitologică având răsuflarea 
şi privirea mortale. 

Zomby — cadavru revitalizat prin vrăjitorie. 

Kraken — imens monstru marin mitologic 
despre care se spune că apărea în apropierea 
navelor vikingilor. 

Afreet — demon, în mitologia musulmană. 

Bimbaşă — ofiţer turc. 

Midgard — în mitologia scandinavă, regiunea 
înconjurată de mări unde trăiesc oamenii, adică 
Pământul. 

Solipsism — concepţie filozofică după care 
sufletul este singurul care există sau care poate fi 
cunoscut. 

Howdah — scaun pentru una sau două 
persoane, având de obicei o apărătoare deasupra 
capului, aşezat pe spinarea unui elefant sau a unei 
cămile. 

Jihad — Război Sfânt al Islamului. Una dintre 
îndatoririle de bază ale unui musulman, prescrisă 
atât de Coran, cât şi de tradiție, este să lupte 
împotriva amenințărilor externe la adresa puterii 
comunităţilor islamice şi, de asemenea, împotriva 
rezistenţei individuale opuse legilor divine. 

Djinn — în mitologia islamică reprezintă orice 
fiinţă supranaturală capabilă să apară sub formă 
umană sau animală, şi să ajute, ori să înfrunte 

fiinţele umane, în concordanţă cu rolul său în 
Cosmos. 

Hurie — femeie tânără şi frumoasă, cu ochi de 
gazelă, întâlnită în Paradisul musulman. 

Paracelsus — pe numele său adevărat, 
Theophrastus Phillipus Aureolus Bombastus von 
Hohenheim (1493-1541). Alchimist elvețian, 
medic, magician şi filozof al naturii. A revizuit 
conceptele medicinii contemporane şi a emis ideea 
că bolile pot fi explicate din punct de vedere 
chimic. A introdus în tratamentul medical chimia, 
devenind precursorul iatrochimiei. 


Kachina — spirit ancestral al indienilor 
americani. 
Loki — spiritul răului şi al intrigilor din 


mitologia scandinavă; a plănuit moartea lui Balder, 
zeul soarelui de vară şi fiul lui Odin. 


Ragnarok — în mitologia scandinavă 
reprezintă marea bătălie dintre zei şi puterile 
răului, echivalentul scandinav al 


Gotterdammerung, amurgul zeilor, şi provine de la 
expresia ragna rok (istoria sau judecata zeilor). 

Indra — cea mai importantă divinitate din Rig- 
Veda, Regele-Războinic al Paradisului, zeul 
războiului şi al furtunii. Armele lui sunt trăsnetul şi 
fulgerul; ajutoarele lui sunt fiu lui Rudra. 

Abaddon — diavolul; în ebraică, înseamnă 
distrugere. 

Lucifer — nume al diavolului sau al satanei, în 
„Noul Testament". Simbol al îndoielii, al negaţiei 
sau al revoltei. 

Moloch — zeu al canaaniţilor, în cinstea căruia 
copiii erau sacrificați prin ardere. 

Hephaistos — în mitologia greacă, zeul focului. 

Licantropie — transformarea mitică a unei 
persoane într-un lup. 

Armageddon — în „Noul Testament", ultima 
bătălie dintre bine şi rău, înainte de Ziua Judecăţii. 

Incubus — spirit malefic despre care se 
presupune că, sub forma unui bărbat, întreține 

relaţii sexuale cu femeile cufundate în somn. 


Succubus — demon feminin despre care se 
crede că are contacte sexuale cu bărbaţii adormiţi. 
Quakeri — membri ai unei secte creştine 


fondate de George Fox. S-au organizat ca un grup 
distinct în 1668 şi au început să desfăşoare 
activităţi de misionariat. În 1682, William Penn a 
întemeiat, pe baze quaker, Pennsylvania. 
Principalele lor activităţi sunt comerţul şi actele 
filantropice, datorită cărora au devenit faimoşi. În 
centrul credinţei lor se află doctrina „Lumini 
Interioare" — Isus acţionând asupra sufletului. 

Noaptea Walpurgiei — ajunul zilei de 1 mai, 
când, după cum spune o legendă germană, pe 
Brocken, un vârf din munții Harz, are loc un sabat 
al vrăjitoarelor. Noaptea este numită astfel după 
Sfânta Wal-burga, o călugăriță din Anglia, care, în 
secolul al VIII-lea, a ajutat la convertirea 
germanilor la creştinism. Una dintre zilele ei de 
sărbătoare coincide cu o veche sărbătoare păgână 
cu ritualuri împotriva vrăjitoriei. 

Alan Pinkerton (1819-1884). Emigrant scoțian, 
Pinkerton a înfiinţat, în 1850, la Chicago, prima 
agenţie de detectivi particulari din America şi a 
devenit o figură naţională după ce a descoperit 
autorii unei serii de jafuri de trenuri. In primii ani 
al Războiului Civil, a fost şeful Serviciului Secret 
al generalului unionist McClellan. 

Hammurabi — al şaselea rege al primei 
dinastii babiloniene. Este foarte cunoscut pentru 
Codul de legi, elaborat la sfârşitul domniei sale. 
Codul cuprinde 282 de articole privind legile 
economice, ale familiei, legile penale şi civile, iar 
în acelaşi timp oferă amănunte preţioase despre 
organizarea socială din acele timpuri. 

Moise — conducător şi legiuitor al poporului 
evreu. Fondatorul mozaismului. Figura cea mai 
impunătoare a „Vechiului Testament"; potrivit 
acestuia, Dumnezeu i-a revelat pe Muntele Sinai 
decalogul („Cele Zece Porunci”). 

Confucius — cel mai important filozof chinez 
(551-479 î.Hr.), fondatorul confucianismului. Cea 
mai de încredere sursă a învățăturilor sale este Lun 
yu (conversaţie), publicată în 1890. 

Aristotel — savant şi filozof grec (384-322 
î.Hr.). Concepţia sa conform căreia materia este 
pasivă, o simplă potenţialitate care se actualizează 
numai prin acțiunea „formei”", l-a dus în cele din 
urmă la idealismul obiectiv, la  postularea 
divinității ca „formă pură" şi ca „prim motor 
imobil”. 

Platon — filozof grec (427-347 î.Hr). 
Adevărata realitate o constituie, conform teoriilor 
lui Platon, Ideile sau Formele, esențe inteligibile, 
constituind o existenţă în sine în afara spaţiului şi a 
timpului; copiile sau umbrele degradate ale Ideilor 
ar fi lucrurile din realitatea sensibilă. Concepţia sa 
filozofică reprezintă fundamentul unei utopii 
sociale aristocratice. Statul ideal, imaginat de el, 
trebuia să fie împărțit în trei caste: 1) „filozofu”, 
conducători; 2) „gardienii", apărători ai statului; 3) 
agricultorii şi meseriaşii. Sclavii nu făceau parte 
din stat. 

Marcus Aurelius Antoninus — împărat şi 
filozof roman (180-121 î.Hr.), reprezentant al 
stoicismului târziu. 

Thomas d'Aquino — Doctor al Bisericii, 
„Doctorul Angelic", filozof şi teoretician, călugăr 
dominican italian (1225-1274). 

Thomas Hobbes (1588-1679) — Filozof englez. 
Ideile despre societate şi le-a exprimat în cea mai 
faimoasă lucrare a sa: Leviathan. 

John Locke — filozof şi om politic englez 
(1632-1704). A dezvoltat empirismul materialist al 
lui Bacon şi Hobbes, a combătut teoria idealistă a 
ideilor înnăscute şi a susţinut că toate cunoştinţele 
provin din experienţa senzorială, sufletul omului 
fiind la naştere ca o foaie nescrisă (tabula rasa). 
Unul dintre întemeietorii deismului. Adept al 
monarhiei constituţionale. 

Voltaire (pe numele lui adevărat Francois Marie 
Arouet) —scriitor şi gânditor francez (1694-1778). 
Deist. Operele sale istorice criticând 
providențialismul şi afirmând progresul social au 
marcat o lărgire sensibilă a orizontului 
istoriografic. 

Thomas Jefferson — om politic şi gânditor 
iluminist american (1743-1826). Unul dintre 
creatorii Partidului Democrat Republican. 
Preşedinte al S.U.A. (1801-1809). Unul dintre 
conducătorii Războiului pentru Independența 
coloniilor engleze din America de Nord. A 
participat la elaborarea proiectului „Declaraţiei de 
independenţă a S.U.A.". 

Edmund Burke — om politic şi scriitor 
britanic (1729-1797). S-a opus politicii colomaliste 
engleze în America. 

Abraham Lincoln —om politic american 
(1809-1865). Luptător pentru abolirea sclaviei 
negrilor. Alegerea sa ca preşedinte a provocat 
secesiunea statelor sclavagiste din Sud şi 
declanşarea Războiului de Secesiune din S.U.A. 
Asasinat în 1865 de un sudist fanatic. 

Simon Magul — (sec. I d.Hr.). unul dintre cei 
doisprezece apostoli, despre care se crede că a fost 
zelot. După unele legende, a predicat în Persia şi a 
fost martirizat împreună cu Sfântul Iuda (nu 
Iscariotul). 

Valkyrie — în mitologia scandinavă, aşa se 
numeau cele douăsprezece servitoare ale lui Odin, 
care pluteau ameninţător deasupra câmpurilor de 
bătălie, purtându-i pe războinicii pe care zeii îi 
considerau demni de Valhala (Paradis). 

Jaggernaut — în religia hindusă este imaginea 
lui Krishna, adorată în Puri Orissa. La festivalul 
anual din iunie sau iulie, imaginea lui este purtată 
pe străzi într-un car mare tras de credincioşi; se 
spune că unii dintre ei chiar se aruncă sub roți. 

Homuncul — ființă omenească inferioară, 
obținută prin mijloacele ocultismului. 

Copil-spiriduş — în original changeling — un 
copil care se crede că a fost substituit în secret cu 
altul, în special un copil-spiriduş lăsat de iele. 

Golem — ființă creată din lut de către un rabin 
din ghetoul de la Praga şi însuflețită prin 
introducerea în gura ei a unei hârtii cu numele 
adevărat (şi secret) al lui Dumnezeu. 

Maniheism — sistem religios cuprinzând 
elemente creştine, gnostice şi păgâne, fondat în 
Persia în secolul al III-lea de Manes; s-a răspândit 
în Imperiul Roman şi în Asia, supraviețuind în 
Turkestanul chinezesc până în secolul al XIII-lea. 
Sistemul se baza pe conflictul primordial dintre 
lumină şi întuneric, propovăduind că materia 
reprezintă răul, dar că în creierul fiecărei persoane 
este întemniţată o particulă de „lumină", care poate 
fi eliberată prin practicarea religiei, şi că Isus, 
Buddha, profeții şi Manes au fost trimişi pe 
pământ cu însărcinarea să ajute la triumful binelui. 


Mandala — figură circulară simbolică 
reprezentând, în unele religii, Universul. 
Graal — obiect al unor intense căutări în 


legendele medievale; oferea beneficii mistice. Nu i 
se cunosc originea, natura sau semnificația. Cam 
pe la sfârşitul secolului al XI-lea, i s-a dat 
semnificație creştină (deşi legenda nu a fost 
recunoscută vreodată de nici o autoritate a 
Bisericii). Se presupune că este vasul din care Isus 
a băut la Cina cea de taină. 

Braille — sistem de scriere şi tipărire pentru 
orbi, caracterele fiind alcătuite din puncte în relief. 

Jonathan Edwards (1703-1758) —teolog 
american. 

Menorah — candelabru sfânt cu şapte braţe 
folosit în vechile temple din Ierusalim. Primul 
menorah a fost făcut de Bezael şi pus în sanctuarul 
Tabernacolului. De foarte mult timp reprezintă 
simbolul iudaismului; menorahul încadrat de două 
ramuri de măslin este emblema statului Israel. 

Nikolai Ivanovici Lobacevski (1793-1856) — 
matematician rus care a descoperit geometria 
neeuclidiană, aproape în acelaşi timp cu Gauss în 
Germania, şi cu Jânos Bolyai în Ungaria. Teoriile 
sale au fost elaborate complet independent de 
ceilalți doi. 

Planşetă de spiritism — placă având pe 
margine litere sau semne spre care se orientează un 
ac indicator, dând răspunsuri la întrebările adresate 
de participanţii la o şedinţă de spiritism. 

Solingen — marcă de oţel special foarte dur, în 
componenţa căruia există pulbere de diamant. 

Steven Decatur (1779-1820) — ofiţer al marinei 
americane. 

Ondine — spirit al apelor, în folclorul german. 

Dolmen — mormânt megalitic format prin 
aşezarea unei pietre mari şi plate peste altele puse 
în poziţie verticală. 

Hecate — zeiţă din mitologia greacă, frecvent 
confundată cu Artemis sau cu Selena. A fost o zeiţă 
puternică şi formidabilă, asociată fenomenelor 
supranaturale, lumii fantomelor şi vrăjitoriei. Era 
adorată la răscrucile de drumuri, care se pare că în 
toată lumea sunt considerate locuri bântuite de 
spirite. 

Svastică — cuvânt sanscrit care înseamnă bun- 
augur. În religia hindusă, era un simbol benefic. 

